
Diplomaţie şi Propagandă 


Vasile Stoica, îndeobşte neglijat ori uitat, vic¬ 
timă a holocaustului roşu, aparţine generaţiei de aur 
a diplomaţiei române din perioada delimitată de cele 
două Congrese Mondiale ale Păcii din 1919-1920 şi 
1946 şi de Tratatele de Pace aferente din 1919-1923 şi 
1947. A fost, şi mai mult decât atât, unul dintre repre¬ 
zentanţii ei străluciţi, un model. Cunoscutul Anuar 
diplomatic şi consular din 1942 l-a inclus, la rangul mi¬ 
niştrilor plenipotenţiari clasa I în funcţie, în tabloul 
corpului diplomatic al Ministerului Regal al Afacerilor 
Străine din Bucureşti alături de Victor Cădere, Vasile 
Grigorcea, Raoul Bossy, Ion Christu, Gh. Davidescu 
sau Frederic C. Nanu, cu toţii lansaţi sau activând sub 
ministeriatele străluciţilor Take Ionescu, I. G. Duca, 
N. Titulescu, Grigore Gafencu sau Mihai Antonescu, 1 
dintre care, desigur, nici unul are nevoie de vreo reco¬ 
mandare. în acelaşi breviar, aflăm şi o notiţă biografică 
privind activitatea diplomatului Vasile Stoica în care 
se marcau, cu exactitate, etapele carierei sale pentru 
primii 20 în cadrele Ministerului Regal al Afacerilor 


1 Vezi Ministerul Regal al Afacerilor Străine al României, Anuar 
diplomatic şi consular, Bucureşti, Imprimeria Naţională, 1942, p. 78-79. 

Străine al României 1 2 . 

Vasile Stoica s-a născut la Avrig (Sibiu), la 1 ia¬ 
nuarie 1889. A făcut temeinice studii liceale la Sibiu 
şi Braşov, iar cele superioare la Budapesta, Paris şi Bu¬ 
cureşti, devenind licenţiat în Litere. A funcţionat ini¬ 
ţial ca profesor la Sibiu, în 1913-1914, apoi ca redactor 
la cotidianul “Românul” din Arad. Când a izbucnit 
Primul Război Mondial, tânărul sublocotenent a fost 
mobilizat în armata austro-ungară, dar, foarte curând 
după aceea, el a trecut în România, militând, alături de 
Take Ionescu şi N. Filipescu, în campania filo-antantis- 
tă. Om de vastă cultură, poliglot desăvârşit, cunoscând 
fluent nu mai puţin de 14 limbi străine, Vasile Stoica 
s-a impus şi ca luptător prin faptă şi scris în acţiunea 
pentru fondarea şi, după aceea, pentru recunoaşterea 
internaţională şi consacrarea României Mari 3 4 . Aşa 
după cum ulterior avea să menţioneze, într-o declara¬ 
ţie păstrată la dosarul său din 1947, el a fost acela care 
a redactat proclamaţiile către Ţară şi Armată lansate 
de regele Ferdinand I cu prilejul intrării României, în 
august 1916, în gloriosul Război al Unităţii Naţionale 
din 1916-19197 S-a înrolat voluntar în armată, distin- 
gându-se în lupte, fapt pentru care a fost decorat cu 
“Virtutea Militară”. A fost rănit şi operat în mai mul- 


1 Ibidem, p. 153. 

2 Şerban N. Ionescu, Who Was Who in Twentieth Centura Roma- 
nia, Boulder-New York, Columbia University Press, 1994, p. 275. Este 

interesant că, în ediţia română a volumului, numele lui Vasile Stoica nu 
a mai fost reţinut (cf. Şerban N. Ionescu, Dicţionarul panoramic al perso¬ 
nalităţilor din România. Secolul XX, Bucureşti, Editura Victor Frunză, 
2006). 

4 Cicerone Ioniţoiu, Cartea de aur a rezistenţei româneşti împotri¬ 
va comunismului, I, Bucureşti, Tip. “Hrisovul”, 1995, p. 153. 

te rânduri, la Iaşi, capitala vremelnică a României în 
1916-1918. Dar, deja la 5/18 aprilie 1917, potrivit deci¬ 
ziei Guvernului Ionel I. C. Brătianu şi a Marelui Car¬ 
tier General Român, Vasile Stoica a fost trimis, împre¬ 
ună cu Vasile Lucaciu, preşedintele Ligii Culturale, şi 
preotul Ion Moţa, în SUA, pentru a prezenta opiniei 
publice nord-americane adevărul despre acţiunea Ro¬ 
mâniei în Războiul Mondial 5 , iar în continuare pen¬ 
tru propagandă în folosul cauzei naţionale şi acţiune 
pentru reunirea voluntarilor transilvăneni din Lumea 
Nouă dispuşi să lupte, în cadrul unei legiuni aflate sub 
drapel american (peste 15.000 de oameni), pe frontul 
din Franţa. în 1917 şi mai târziu, Vasile Stoica avea 
să coopereze strâns cu toţi ceilalţi membri ai emigra¬ 
ţiei române, în primul rând Epaminonda Lucaciu, dr. 
Nicolae Lupu şi Ludovic Mrazec, iar, asupra faptelor 
petrecute, el avea să stăruie în volumele sale de confe¬ 
rinţe ori de amintiri, ca să nu mai vorbim de intensa 
activitate desfăşurată în calitate de colaborator al unor 
celebre cotidiane nord-americane („The New York Ti¬ 
mes”, „The Washington Post”, „The New York Herald 
Tribune”, „The New Republic”, „The Litteratury Di- 
gest” ş.a.). La începutul lunii iulie 1917, Vasile Stoica 
a fost primit de Robert Lansing, liderul Departamen¬ 
tului de Stat al SUA, şi de N. Baker, titularul Apărării, 
pentru ca la confluenţa anilor 1917-1918 să efectueze 
un amplu turneu de conferinţe, un prilej fericit de a 
angaja discuţii cu fostul preşedinte Theodore Roose- 


5 Dinu C. Giurescu, coordonator, Istoria României în date, Bucu- 
reşti, Editura Enciclopedică, 2003, p. 337. 



velt 6 ori cu unii dintre „monştrii sacri” ai presei nord- 
americane de la „The Washington Post” şi „The New 
York Times” 7 . în context, activitatea lui Vasile Stoica 
a câştigat impuls la începutul anului 1918, atât pentru 
timpul scurt cât a beneficiat şi de susţinerea Tegaţiei 
României înfiinţate la Washington 8 , sub conducerea 
dr. Constantin Angelescu 9 , dar şi după aceea, stabi¬ 
lind strânse raporturi cu viitori lideri ai Cehoslovaciei, 
Poloniei sau Serbiei (Thomas G. Masaryk, Ignacy Jan 
Paderewski, H. Hinkovici). Finalmente, contactele au 
ajuns să fie extinse până la cel mai înalt nivel, inclusiv 
la Casa Albă, la 20 septembrie 1918, Vasile Stoica fiind 
primit, o dată cu Masaryk, Paderewski şi Hinkovici, 
de către şeful executivului de la Washington, nimeni 
altul decât preşedinte Woodrow Wilson 10 , celebrul au¬ 
tor al „Celor 14 puncte” prezentate Congresului la 26 
decembrie 1917/8 ianuarie 1918. De altfel, 1918 avea 
să fie anul marilor împliniri peste Ocean, mai ales în 
momentul când, în urma străduinţelor sale sistemati- 


6 Cf. Ion Stanciu, Theodore Roosevelt, Vasile Stoica şi cauza uni - 
taţii româneşti, în „Revista de Istorie”, Bucureşti, nr. 12/1988, p. 1 199-1 
209. 

7 Dumitru Preda, Vasile Stoica, în „Magazin Istoric”, Bucureşti, 
nr. 12/1992, p. 4; Traian Rus, Vasile Stoica, în „Transilvania”, Sibiu, nr. 
11/1978, p. 32. 

8 în perioada respectivă, Vasile Stoica a fost ataşat personalului 
Legaţiei. 

9 Gh. Platon, coordonator, Istoria Românilor, voi. VII/2, Bucu¬ 
reşti, Editura Enciclopedică, 2003, p. 474. Activitatea Legaţiei a fost de 
scurtă durată, fiind încheiată în condiţiile intervenţiei negocierilor de 
pace separată între România şi Puterile Centrale. 

10 Gh. Platon, coordonator, Istoria Românilor, voi. VII/2, p. 478; 
Gh. Buzatu, O istorie a prezentului, Craiova, Editura Mica Valahie, 2004, 
p. 213. Mai apoi, Vasile Stoica avea să relateze personal întrevederea cu 
Wilson (cf. 20 septembrie 1918. Cu Prof. Masaryk la Preşedintele Wilson, 
în „Magazin Istoric”, nr. 12/1995). 

ce şi necontenite, la 22 iunie/5 iulie, s-a fondat Liga 
Naţională a Românilor din America, al cărei preşe¬ 
dinte a fost ales. Peste puţin timp, la 13 septembrie 
1918, Liga avea să fuzioneze cu Comitetul Naţional 
Român din Transilvania şi Bucovina, fondat deja la 
Paris, în 17/30 aprilie 1918, sub preşedinţia lui Trai- 
an Vuia, transferată apoi dr. Ion Cantacuzino 11 . După 
20 septembrie/3 octombrie 1918, o dată cu formarea 
la Paris a Consiliului Naţional al Unităţii Române 12 , 
diriguit de Take Ionescu şi numeroşi ardeleni (Vasile 
Lucaciu, Octavian Goga, Traian Vuia ş.a.), liderii emi¬ 
graţiei române din America s-au integrat armonios 
bătăliei generale declanşate pentru triumful României 
Mari 13 . De asemenea, alături de dr. N. Lupu, Vasile 
Stoica n-a încetat demersurile la Casa Albă, pentru 
a obţine - vizavi de a proiectată Legiune slavă - con¬ 
stituirea unei Legiuni distincte a voluntarilor români 
din SUA 1- * şi care, dat fiind finalul ostilităţilor gene¬ 
rale dintre 1914 şi 1918, n-a mai ajuns pe frontul din 
Europa 1 ’. 


11 Dinu C. Giurescu, coordonator, Istoria României în date , p. 

347. 

12 Fapt remarcabil, Consiliul Naţional, în condiţiile în care Ro¬ 
mânia fusese izolată în urma Păcii de la Bucureşti cu Puterile Centrale, 
avea să fie recunoscut de Puterile Aliate învingătoare în conflagraţia din 
1914-1918 - Franţa (12 octombrie 1918), SUA (5 noiembrie 1918), Marea 
Britanie (12 noiembrie 1918) şi Italia (19 noiembrie 1918). 

13 Gh. Platon, coordonator, Istoria Românilor, voi. VII/2, p. 479. 

14 Pentru epoca respectivă şi acţiunile desfăşurate a se vedea lucră¬ 
rile memorialistice ale lui Vasile Stoica, George Moroianu, jurnalul dr. N. 
Lupu, studiile recente şi istoriografia raporturilor româno-americane în 
timpul Războiului Mondial din 1914-1918 (apud Gh. I. Florescu, editor, 
Relaţii româno-americane în timpurile moderne. Iaşi, Editura Universi¬ 
tăţii „Al. I. Cuza”, 1993, passim). 

15 Cf. Gelu Neamţu, Legiunea românilor americani, 1917-1918, în 
voi. Relaţii româno-americane în timpurile moderne, p. 143-160. 

Având în seamă bogata sa experienţă şi rezultate¬ 
le deosebite obţinute, din momentul în care la 18 ianu¬ 
arie 1919 s-a deschis Areopagul Păcii, Vasile Stoica a 
fost convocat, în februarie 1919, la Paris, ca membru al 
Delegaţiei României la Versailles. Invitaţia venea din 
partea premierului Ionel I. C. Brătianu în persoană, iar 
acesta l-a numit ofiţerul său de legătură cu delegaţiile 
britanică şi americană din capitala Franţei. In acest fel, 
Vasile Stoica a debutat propriu-zis în activitatea diplo¬ 
matică, care, cu scurte dar motivate întreruperi, avea a 
se prelungi până în noiembrie 1947, când la Bucureşti, 
prin impunerea de către comunişti a Anei Pauker la 
conducerea Ministerului Afacerilor Străine, Centrala 
a fost dezafectată de... “elementele burghezo-moşie- 
reşti” şi copleşită peste noapte de infuzia de „noi cadre 
diplomatice”- comunişti români şi minoritari, cu toţii 
agenţi şi unelte la dispoziţia URSS, puterea ocupantă 
a momentului în România ca şi în restul Europei Est- 
Centrale. 

O schiţă biografică nepretenţioasă îl reţine pe Va¬ 
sile Stoica ca fondator al Agenţiei “Rador”, apoi ca di¬ 
rector al secţiei din Paris al instituţiei, dar îndeosebi ca 
secretar de legaţie, cu începere de la 16 iulie 1921, când 
a pătruns în Ministerul Afacerilor Străine din Bucu¬ 
reşti, iar, în continuare, ca ministru al României suc¬ 
cesiv în Albania (1930-1932), în Bulgaria (1932-1936) 
şi în Ţările Baltice (1937-1939), cel dintâi ambasador 
român în Turcia (1939-1940), subsecretar de stat la 
Ministerul Propagandei Naţionale (4 martie - 14 sep- 

tembrie 1940) 16 , trecut în administraţia Ministerului 
Afacerilor Străine (după 15 septembrie 1940) 17 , pentru 
ca în perioada martie 1945 - iulie 1946 să fie desemnat 
Secretar General al Centralei, apoi ambasador la Haga 
(1946-1947) şi, concomitent, delegat la Conferinţa Pă¬ 
cii de la Paris (iulie-octombrie 1946). Rechemat în ţară 
la 1 mai 1947, Vasile Stoica nu avea să mai fie trimis în 
vreo misiune, iar din Centrală, aşa cum am menţionat 

deja, avea să fie eliminat, o dată cu comunizarea forţată 
. .18 

a instituţiei . 

Şi, toate acesta, în ciuda experienţei sale diploma- 


16 De remarcat că, la 15 ianuarie 1937, Vasile Stoica redactase 
excelenta sinteză Problema propagandei, nu demult valorificată de noi 
(Gh. Buzatu, Elena Istrăţescu, Diplomaţie si propagandă , în Diplomaţie 
şi diplomaţi români, II, Focşani, 2002, p. 329-345; Gh. Buzatu, O istorie 
a prezentului, p. 212-226). Reţinem că autorul, în baza experienţei per¬ 
sonale şi a analizei fenomenului la nivel global după 1919, releva: Ne¬ 

cesitatea unei acţiuni pozitive pentru combaterea propagandei duşmănoase 
în străinătate, pentru răspândirea ştirilor bune despre viaţa şi progresul 
ţării şi pentru afirmarea şi apărarea drepturilor noastre, pe de o parte, pe 
de altă parte, necesitatea de a se da opiniei publice a ţârii, în vălmăşagul 
de astăzi, o îndrumare sănătoasă - monarhică şi naţională, democratică 
şi disciplinată - impune crearea unui organism central viguros, dotat cu 
personal pregătit şi cu mijloace suficiente, cu menirea şi posibilitatea de a 
exercita influenţa cerută de interesele naţionale superioare, atât înăuntrul 
cât şi în afara frontierelor ţării. Nu trebuie să uităm că, dacă este necesar 
ca presa şi opinia publică din străinătate să fie favorabil informate despre 
viaţa şi sforţările noastre şi să ne susţină cu căldură, este tot aşa de necesar 
ca în interiorul ţării presa să fie un mijloc de consolidare şi de disciplinare a 
vieţii naţionale, un instrument de educaţie şi civilizaţie în serviciul Patriei” 
(ibidem, p. 222-223). 

17 In vremea Războiului din Est (1941-1944), Vasile Stoica avea să 
joace un rol predominant în aşa-numita Comisie a Păcii, fondată şi dirijată 
de Mihai Antonescu, pentru pregătirea materialelor necesare Bucureştilor 
la forumul mondial ce avea să se întrunească după terminarea celui de-al 
Doilea Război Mondial (cf. Gh. Buzatu, România sub Imperiul Haosului, 
1930-1945, Bucureşti, Editura RAO, 2007, p. 340 şi urm.). 

18 Cicerone Ioniţoiu, op. cit., p. 153-154.e 

tice enorme, a meritelor sale netăgăduite şi a calităţilor 
de excepţie probate pe parcursul deceniilor în serviciul 
ţării. în declaraţia sa la dosar, la care ne-am referit, Va- 
sile Stoica scria astfel despre idealurile fundamentale 
ale sale şi ale generaţiei sale strălucite: 

Am trăit modest, dar demn, sunt om de caracter 
şi de linie dreaptă. Mi-am făcut cariera de la coarnele 
plugului ţărănesc până la cel mai înalt grad diplomatic 
prin muncă, talent şi hărnicie; îmi ador ţara şi poporul 
meu românesc căruia i-am servit cu devotament neclin¬ 
tit toată viaţa mea. Am fost un pasionat al carierei mele 
convins că numai cu pasiune poţi realiza o operă atât de 
importantă” 19 . 

în fapt, alungarea diplomatului din Ministerul 
Afacerilor Străine, căruia îi dăduse peste un sfert de 
veac strălucire nu reprezenta altceva decât începutul 
infernului, pentru el şi pentru atâţia dintre iluştrii săi 
contemporani, iar în mod concret pentru întreg popo¬ 
rul său. întrucât pentru Vasile Stoica au urmat şase 
ani de închisoare (1948-1954), trei ani de vremelnică 
“libertate”, succedată de o nouă condamnare la zece 
ani temniţă grea (1957). A murit la Jilava, la 27 iulie 
1959 20 . 


19 Ibidem, p. 154. 

20 Potrivit certificatului de deces Seria M, nr. 047968, comunicat 
de d-na Lia Stoica, fiica eminentului diplomat. Un reuşit portret al di¬ 
plomatului, scris la cel dintâi semnal, fals, al decesului său, în ... 1950, a 
publicat Pamfil Şeicaru. Materialul cuprindea şi amintiri personale. Reţi¬ 
nem din excelentul eseu: „[Vasile Stoica] era din ce în ce mai prins de pro¬ 
blemele de politică externă. N. Titulescu îl avea ca un preţios colaborator; 
fusese însărcinat să urmărească toate publicaţiile ungureşti, cărţi, reviste, 
ziare, din care făcea fişe cu aceeaşi râvnă cu care odinioară îşi făcea note 
din lecturile lui literare. Mediul de la Externe nu-1 transformase însă, ră- 

în afară de rezultatele sale remarcabile pe tărâmul 
activităţii diplomatice, în afară de contribuţiile sale în 
presă ori de paginile memorialistice tratând epoca pri¬ 
mului război mondial, Vasile Stoica a lăsat în urmă-i 
un bogat şi apreciat fondul documentar 21 , adăpostit în 
Arhivele Naţionale ale României, Arhiva Istorică Cen¬ 
trală din Bucureşti, unde poate fi investigat cu maxi¬ 
mum de folos ştiinţific şi practic 22 . 

§ 

Activitatea publicistică a lui Vasile Stoica a fost, 
fără inutile exagerări, extrem de bogată şi variată. Ne- 
fiind posibil, în acest cadru, să detaliem, ne mulţumim 
a reţine în principal: lucrările consacrate de Vasile 
Stoica problemei naţionale esenţiale pentru românii 
de pretutindeni în epoca Primului Război Mondial 


măsese aceeaşi fire deschisă, naturală, o inteligenţă clară, orientându-se cu 
siguranţă în complexul problemelor internaţionale, ajutat fiind de sârgu- 
incioasa lui lectură” (Pamfil Şeicaru, Scrieri din exil, II, Portrete politice, 
ediţie I. Oprişan, Bucureşti, Editura Saeculum I.O., 2002, p. 345). 

21 Crisanta Podăreanu, Fondul personal Vasile Stoica, în “Re¬ 
vista Arhivelor”, Bucureşti, nr. 1/1993, pp. 76-82. Filofteia Rînziş, Ar¬ 
hivele personale şi familiale, I, Repertorii arhivistice, Bucureşti, 2001, p. 
155. Reţinem numele unora dintre personalităţile cu care Vasile Stoica 
a corespondat: Ion şi Mihai Antonescu, Constantin Argetoianu, Lucian 
Blaga, Ionel I. C. Brătianu, Carol al Il-lea, Aron Cotruş, Miron Cristea, 
I. Gigurtu, dr. Petru Groza, Iorgu Iordan, Vasile Lucaciu, Iuliu Maniu, 
Sextil Puşcariu, Savel Rădulescu, M. Sadoveanu, Gh. Tătărescu, Viorel 
Virgil Tilea, N.Titulescu, Al. Vaida-Voievod, Elena Văcărescu, Traian 
Vuia ş.a. (ibidem). 

22 Gh. Buzatu, Elena Istrăţescu, Diplomaţie şi propagandă, în Di¬ 
plomaţie şi diplomaţi români, II, p. 329-345; Gh. Buzatu, O istorie a pre¬ 
zentului, p. 212-226; „Magazin Istoric”, nr. 12/1992; 10/1994; 11/1994; 
12/1994; 1/1995; 10/1995; 10/1996; 11/1996 şi „Revista de Istorie Mili¬ 
tară”, Bucureşti, nr. 5-6/1997, materiale valorificate de D. Preda şi, îndeo¬ 
sebi, I. Lăcustă. Pe acelaşi temei, al arhivei personale, istoricul Ioan Opriş 
pregăteşte o biografie a lui Vasile Stoica. 

(vezi, îndeosebi, Habsburgii şi România, Bucureşti, 
1915, în colaborare; Suferinţele din Ardeal, Bucureşti, 
1916 şi 1917; Bessarabia, Dobrodja, New York, 1919; 
The Roumanian Question, Pittsburgh, 1919; The Rou- 
manian Nation a Sentry of Western Latin Civilization 
in Eastern Europe, Pittsburgh, 1919); paginile memo¬ 
rialistice [în America pentru cauza Românilor, Bucu¬ 
reşti, Editura Universul, 1926; 0 lămurire în legătură 
cu propaganda noastră în America. Scrisoare scrisă către 
D-l Anton Bibescu, Ministrul României la Washington, 
Bucureşti, 1924; Un episod de acum 25 de ani, în „Ma¬ 
gazin Istoric”, nr. 12/1992, p. 5-8) şi amplele rapoar¬ 
te diplomatice (în cea mai mare parte nepublicate) 23 ; 
sinteza menţionată din 1937 privind Problema propa¬ 
gandei şi materialele pregătite la nivelul Ministerului 
Afacerilor Străine din Bucureşti pentru participarea 
României la Conferinţa Păcii de la Paris (1946) şi, în 
sfârşit, dar nu în cele din urmă, articolele diseminate cu 
maximă dărnicie în paginile presei nord-americane în 
cursul misiunii din 1917-1918 (Roumanian Question; 
The Roumanian Nation and the Roumanian Kingdom 
etc. etc.). Dintre toate acestea, netăgăduit, cea mai dis¬ 
tinctă carieră a fost rezervată Suferinţelor din Ardeal, 
care a înregistrat deja trei ediţii (Bucureşti, 1916-1917 
şi Cluj-Napoca, 1994), iar, de data aceasta, graţie iniţi¬ 
ativei mai presus de orice laudă, a Editurii Vicovia din 
Bacău, sporeşte la cea de a patra. Specificăm că, deja în 
Prefaţa ediţiei secunde (scrisă pe când autorul se afla în 


23 Pentru excepţii, vezi supra, documentele valorificate în paginile 
revistei „Magazin Istoric”. 

24 Editori: Gh. Buzatu, Elena Istrătescu. 

America şi, deci, localizată şi datată precis - Washin¬ 
gton, DC, 1 noiembrie 1917), Vasile Stoica a motivat 
necesitatea cărţii şi i-a explicitat structura, după cum 
i-a delimitat bibliografia, iar finalmente - descoperind 
că „faptelegrăiesc ele destul de lămurit” - a anexa o am¬ 
plă cronologie, sub titlul Un mănunchi de isprăvi de 
ale autorităţilor ungureşti. Iunie 1897 - aprilie 1913. 
în rest, drept concluzie generală, Vasile Stoica observa, 
cu deplină îndreptăţire pentru acel moment, că: „Stă¬ 
pânirea ungurească şi nemţească pentru noi e moarte 
sigură. Datoria noastră a tuturora în aceste zilefără sea¬ 
măn în istoria omenirii este să punem la îndemâna celor 
ce se luptă pentru dezrobirea noastră toate puterile de 
care dispunem. Din jertfele avutului şi sângelui nostru 
va răsări un neam românesc liber, o România puterni¬ 
că, ale cărei hotare, de la apele Nistrului până în pustele 
Tisei, vor cuprinde pe toţi cei ce vorbesc dulcea noastră 
limbă românească”. 

Erau consideraţii care, în baza unei expuneri sin¬ 
tetice şi atrăgătoare a Suferinţelor din Ardeal ale ro¬ 
mânilor, sistematizate pe parcursul celor şapte capitole 
, aveau să se întregească magistral cu aceste premoniţii 
adeverite integral chiar în cursul anului 1918, marcat 
de întreitele clipe astrale de la Chişinău, Cernăuţi şi 
Alba Iulia: 

„Un lucru de acum încolo e sigur: Ardealul cu 
toate pământurile româneşti de sub stăpânirea un¬ 
gurească şi austriacă, cu Banatul, cu Biharia, cu Sâ- 
lagiul, Sâtmarul, Maramureşul şi Bucovina vor fi 
eliberate şi împreunate cu România de azi, alcătuind 

astfel laolaltă un mare şi puternic Stat Românesc in¬ 
dependent şi democratic. Tratatul, pe care la intrarea 
sa in război l-a încheiat România cu Aliaţii, înainte 
de toate cu Franţa, Anglia, Italia şi apoi cu Rusia, şi 
pe care l-a aprobat in declaraţia sa de război şi marea 
republică a Statelor Unite din America, garantează 
Regatului Român stăpânirea tuturor acestor ţinuturi 
româneşti, iar biruinţa Aliaţilor, ale căror izvoare de 
muniţii şi de arme, de bănişi de oameni sunt nesecate, 
e aşa de sigură, precum e sigur că râurile niciodată nu 
curg in deal spre vârfurile munţilor ”! 

în concluzie, prin forţa realităţilor surprinse şi 
semnificaţia mesajului transmis, Suferinţele români¬ 
lor din Ardeal s-au dovedit şi au rămas o carte mereu 
actuală, iar, în consecinţă, absolut necesară. 


Prof. univ. dr. Gh. Buzatu 

Iaşi, 5 ianuarie 2008 

Cuvânt întregitor 


Activitatea emigraţiei române în ţările aliate 
după pacea înrobitoare de la Buftea-Bucureşti impusă 
de Austro-Germania României, constituirea unor or¬ 
ganizaţii politice şi militare, acţiunea Românilor emi¬ 
graţi în Statele Unite ale Americii, lupta Românilor ră¬ 
maşi acasă - toate au atras luarea aminte înţelegătoare 
şi binevoitoare a unor factori determinanţi în politica 
mondială. 

Emigraţia română din S.U.A. în frunte cu Vasile 
Stoica, Epaminonda Lucaciu, fiul marelui şi neînfrica¬ 
tului Vasile Lucaciu, “Leul de la Siseşti”, Nicolae Lupu, 
Ludovic Mrazec şi alţii se organizează tot mai bine în 
vederea câştigării sprijinului preşedintelui Woodrow 
Wilson şi a opiniei publice americane. Mitinguri şi 
adunări publice ale Românilor din America pentru 
sprijinirea României au avut loc. 

După înfiinţarea, în Iulie 1918, a “Ligii Naţi¬ 
onale Române” din America, cu scopul influenţării 
opiniei publice americane, au avut loc acţiuni comune 
cu reprezentanţii celorlalte popoare care luptau pentru 
aceleaşi idealuri: Thomas G. Masaryk (Cehoslovacia), 
I. J. Paderewsky (Polonia), H. Hinkovitch (Iugoslavia). 

La conferinţele delegaţiei române, organizate în 
diferite oraşe, participă mii de oameni. Concomitent 
sunt răspândite lucrări istorice şi istorico-geografice, 
hărţi etnografice, etc, bucurându-se de mare succes şi 
buna primire, în cercurile politice şi culturale america¬ 
ne şi în presa americană, care publică articole în favoa¬ 
rea Românilor: Roumanian Question; The Roumanian 
Nation and the Roumanian Kingdom; The Roumanian 
Nation a Sentry of Western Latin Civilisation în Eas- 
tern Europe; Roumanian History and Condition, etc. 

Alte personalităţi politice americane, pe lângă 
fostul preşedinte Theodor Roosvelt şi ministrul de ex¬ 
terne (secretarul de stat) Robert Lansing sunt câştigate 
pentru cauza Românilor: Franklin Lane, ministrul de 
interne, Wiliam Bullit şi Wiliam Philiph, ş.a., alţi în¬ 
alţi funcţionari în Ministerul de Externe. 

Audienţa la Casa Albă din 20 Septembrie a repre¬ 
zentanţilor naţionalităţilor a influenţat şi poziţia pre¬ 
şedintelui Wilson în sprijinirea drepturilor naţionale 
ale popoarelor din monarhia austro-ungară. 

Se constituie, la începutul lunii Octombrie Uni¬ 
unea Central-Europeană sub conducerea lui Thomas 
Masaryk din care făceau parte: 2 Români, 2 Cehoslo¬ 
vaci, 2 Iugoslavi şi 1 Italian. 

Rezultatul acestor intense acţiuni şi activităţi a 
fost discursul adresat naţiunii de către preşedintele 
Wilson, chiar în zilele constituirii Consiliului Naţional 
de la Paris, sub preşedinţia lui Take Ionescu, având ca 
vicepreşedinţi pe Octavian Goga şi Vasile Lucaciu. Im¬ 
portantul discurs al preşedintelui Wilson lua apărarea 
drepturilor naţiunilor asuprite. Dovadă că nici unul 

dintre sprijinitorii de până atunci nu mai susţinea in¬ 
tegritatea Imperiului habsburgic. 

încurajaţi de importantul discurs al preşedinte¬ 
lui Statelor Unite, emigraţia română din S.U.A. orga¬ 
nizează “Legiunea Română ”din Statele Unite, formată 
din 17.000 ostaşi care se integrează în armata ameri¬ 
cană. 

Speranţele şi încrederea în realizarea aspiraţiilor 
poporului român au înregistrat o potenţare tot mai 
mare şi prin situaţia de pe fronturile de luptă unde, Pu¬ 
terile Centrale suferă înfrângeri pe toate fronturile şi, 
ca urmare prăbuşirea Puterilor Centrale era o chesti¬ 
une de zile. 

Pe frontul de Vest, după contraofensiva din Iu¬ 
lie a puterilor Antantei şi spargerea liniilor germane la 
Marna în 8 August, armatele germane bat în retragere. 
Nimic nu mai putea opri degringolada. Kaizerul însuşi 
se declara gata să plece pe front. Dar armatele germane 
se găseau într-o mare confuzie, panică şi debandadă. 
Mii de soldaţi germani s-au predat fără nici o împo¬ 
trivire. Mulţi părăsesc frontul şi-şi abandonează arme¬ 
le, dau dovezi de nesupunere. Lupta din 8 August din 
apropierea oraşului Amiens este socotită de generalul 
german Ludendorfi ziua neagră, ziua de doliu a arma¬ 
tei germane. Ludendorfi şi Kaizerul sunt de acord că 
războiul trebuie sfârşit, chiar cu un bilanţ ruşinos pen¬ 
tru germani. Mai ales că situaţia internă din Germania 
era dezastruoasă. De aceea, Hintze, ministrul de exter¬ 
ne al Germaniei, în faţa insucceselor militare propune 
începerea tratativelor diplomatice prin intermediul re¬ 
ginei Olandei şi al regelui Spaniei. Cu atât mai mult cu 
cât Kaizerul primise o scurtă notă semnată Der grosse 

Soldatenrat (Marele Sfat al Soldaţilor) prin care era 
avertizat că dacă nu se încheie pacea în 4 săptămâni, va 
fi îndepărtat (Kaizerul) de propria sa gardă. 

în aceste condiţii, la începutul lunii Septembrie, 
amiralul Hintze aleargă la Viena pentru a afla planuri¬ 
le de pace ale colegului său, contele Burian, care adresa¬ 
se o notă preşedintelui Wilson, propunând convocarea 
unei conferinţe a tuturor puterilor beligerante pentru a 
sfârşi deîndată ostilităţile şi a stabili bazele păcii. Nota 
a fost respinsă de către cei cărora le-a fost adresată. 

Nu-i mai rămânea nici Austriei decât capitula¬ 
rea, mai ales că armatele ei suferiseră alte înfrângeri 
pe frontul italian, iar în interiorul monarhiei dualiste 
mişcările naţionale iau amploare tot mai mare. 

în această situaţie la 13 Iulie 1918 se constituie 
la Praga “Comitetul Naţional Ceh” din reprezentanţii 
tuturor partidelor politice, cu scopul de a obţine drep¬ 
tul la autodeterminare, în cadrul unui stat suveran ceh 
independent, cu suveranitate şi administraţie proprie. 
Iar în August, la Ljubliana a fost înfiinţat “Consiliul 
Naţional Sloven”, iar în Septembrie acelaşi an ia fiinţă 
organizaţia “Vocea populară a Bosniei şi Herţegovinei”. 

De pe frontul sudic soseau de asemenea veşti alar¬ 
mante. în război aproape neîntrerupt din 1912, ţăra¬ 
nii soldaţi bulgari voiau să plece acasă şi să-şi împartă 
pământul. Se constituie soviete şi se aclamă republica. 
Reprezentantul ţăranilor, Stamboliski, eliberat din 
închisoare este rugat să oprească mişcarea poporului 
“pentru salvarea patriei”. Răspunsul nemulţumiţilor a 
fost proclamarea republicii bulgare intr-un orăşel din 
apropierea Sofiei. Generalisimul Todorov trimite o 

solie generalului Franchet d'Esperey, comandantul 
frontului sudic al Antantei pentru a cere încheierea ar¬ 
mistiţiului. în condiţiile grele ale generalului francez se 
încheie armistiţiul din 20 Septembrie. 

Drumul spre Transilvania era deschis armatelor 
Antantei care nu pot fi oprite pe Dunăre de armatele 
austro-ungare. Situaţia Puterilor Centrale (Germania 
şi Austro-Ungaria), ajunsese într-o criză fără ieşire. în 
aceste condiţii este anulată pacea înrobitoare impusă 
României de Puterile Centrale. 

Iar reprezentanţii Românilor din Bucovina C. 
Isopescu Grecul şi T. Grigorovici refuza orice acţiune în 
favoarea Austriei. 

Simultan şi în acelaşi sens a fost şi activitatea emi¬ 
graţiei române din ţările aliate, care la 3 Octombrie se 
reorganizează la Paris mai bine, sub numele care viza 
acum direct formarea României Mari; “ Consiliul Na¬ 
ţional al Unităţii Române” (prin reorganizarea Consi¬ 
liului Naţional Român) format dintr-o largă reprezen¬ 
tanţă de 29 membrii: Take Ionescu preşedinte, Vasile 
Lucaciu, Octavian Goga, Constantin Angelescu, Ioan 
Th. Florescu vicepreşedinţi, Paul Brătăşanu, V. Ata- 
nasevici, D. Drăghicescu, I. Găvănescu, Toma Ionescu, 
Sever Bocu, Gh. Mironescu, G. Basarabescu, Nicolae Ti- 
tulescu, Partenie Cosma, I. Cantacuzino, L. Catargi, C. 
Cotescu - Comaneanu, C. Diamandi, Traian Vuia, S. 
Mândrescu, D. G. Many, C. Miile, G. Simson, V. Stro- 
escu, I. Ursu, G. Vasilescu, V. Dumitriu şi G. Moroianu 
membri. 

Consiliul a fost recunoscut de Puterile Aliate 
ca reprezentant al interesului României, ca organ de 

apărare a drepturilor Românilor, mai întâi de guver¬ 
nul francez în ziua de 12 Octombrie, prin nota lui Ste- 
phen Pichon, în care se sublinia că guvernul francez 
consideră consiliul format din personalităţi eminente 
ale României şi ale Românilor “despărţiţi încă de pa- 
tria-mamă”, ca imaginea fidelă a adunărilor româneşti 
din viitor, deoarece era emanaţia aspiraţiilor seculare 
spre libertate şi unirea Românilor. De aceea, guvernul 
francez sprijină întru totul activitatea Consiliului care 
luptă pentru realizarea aspiraţiilor de unire a ţărilor 
româneşti. 

în luna Noiembrie, Consiliul a fost recunoscut şi 
de celelalte state aliate: Statele Unite ale Americii (5 
Noiembrie), prin scrisoarea secretarului de stat Robert 
Lansing, în care se recunosc justele drepturi politice şi 
teritoriale ale naţiunii române, Anglia prin scrisoarea 
ministrului de externe A. J. Balfour (12 Noiembrie) 
după ce lordul Nortcliffe declarase cu o săptămână în 
urmă ca generalul englez recunoaşte unirea tuturor 
Românilor în Regatul României, iar Italia (19 Noiem¬ 
brie), prin scrisoarea ministrului de externe S. Sonnino, 
prin care guvernul italian îşi exprima “profunda şi con¬ 
stanta simpatie pentru aspiraţiile poporului român”. 


Acad. Ştefan Pascu 

în loc de Prefaţă 


S-ar putea cineva întreba dacă reeditarea unei 
cărţi scrise la început de secol XX, mai poate prezenta 
interes şi oportunitate la sfârşit de secol, atâta vreme 
cât situaţia istorică a îmbrăcat forme atât de diverse şi 
popoarele Europei au trecut prin cel puţin trei mari în¬ 
cercări; două războaie mondiale şi războiul rece, care 
fiecare-n parte au provocat mari transformări în situa¬ 
ţia geo-politică a Europei. 

Răspunsul poate fi găsit în însăşi lectura atentă 
a cărţii “Suferinţele din Ardeal”, care tratează mo¬ 
mentele cele mai importante ale istoriei Transilvaniei, 
într-o lucrare de sinteză, scrisă de un bun cunoscător 
al evenimentelor, preocupat să aducă puţină lumină în 
luptele de idei duse de oameni de ştiinţă şi diplomaţi 
pe tărâmul istoriografiei. 

Vasile Stoica, autorul acestei lucrări, scriitor şi 
diplomat, născut în anul 1889 în Avrig (Sibiu), facân- 
du-şi studiile secundare şi universitare la Sibiu, Braşov, 
Budapesta şi Paris, licenţiat în litere, fost membru în 
delegaţia română la Liga Naţiunilor, deputat de Si¬ 
biu, ministru plenipotenţiar la Tirana şi Sofia, apoi 
la Riga şi Kaunas (Lituania) (1933 -1939) şi la Ancara 

(1939 -1940), subsecretar de stat la Ministerul Propa¬ 
gandei Naţionale (1940), şi-a consacrat o bună parte 
din viaţă în lupta pentru emanciparea românilor din 
Transilvania. 

în afara colaborărilor la diferite periodice din 
ţară, cu opere literare originale şi traduceri, Vasile 
Stoica şi-a susţinut activitatea diplomatică cu o mul¬ 
ţime de scrieri cu caracter istoric şi ştiinţific, din care 
amintim doar câteva: “Habsburgii şi România” (cu T. 
Rusu-Abrudeanu), Buc. 1915; “Suferinţele din Ardeal” 
(două ediţii, 1916, 1917); “Basarabia”, New York, 1919; 
“The Roumanian question”, Pittsburg, 1919; “în Ame¬ 
rica pentru cauza românilor”, 1926 şi lista ar putea fi 
mult completată. 

Această scurtă carte de vizită asupra autorului 
şi operei sale, am considerat-o necesară pentru sim¬ 
plu motiv că ea poate constitui un argument asupra 
competenţei şi posibilităţii unei bogate informaţii, atât 
de necesare în elucidarea unor evenimente pe cât de 
controversate, pe atât de importante, vizând trecutul 
nostru istoric şi legat de acesta, modelarea în termeni 
acceptabili a istoriei viitoare. 

Se spune mereu că trecutul istoric nu mai trebu¬ 
ie dezgropat, raportând totul la prezent. Aşa ar fi dacă 
evenimentele care au început să se desfăşoare după 1989 
în zona geo-politică a ţării noastre (vezi fosta Iugosla¬ 
vie), nu ne-ar da motive de îngrijorare, ele având multe 
puncte comune cu cele din preajma celor două războa¬ 
ie mondiale. Şi astfel va trebui să acţionăm precum zi¬ 
cea de curând rabinul de Timişoara, domnul Neuman, 

într-o emisiune TV în limba germană, că: “Nu poate fi 
constituit un viitor fără a ne gândi la trecut”. 

Iată încă un motiv în plus ca această lucrare să 
ajungă în mâinile generaţiei tinere şi nu numai, pentru 
a-şi putea construi viitorul, bazându-se pe o amplă şi 
corectă cunoaştere a trecutului. 

Dar în aceeaşi măsură, ea trebuie să ajungă pe 
masa de lucru a marilor personalităţi şi organisme 
internaţionale, pentru o corectă cunoaştere a istoriei 
Transilvaniei, care azi a devenit o problemă la fel de dis¬ 
putată ca şi după primul război mondial, iar reluarea ei 
în considerare în termenii adevărului istoric, ar putea 
declanşa consecinţe dezastruoase nu numai în centrul 
Europei, ci cu extindere pe întregul continent. 

Avem încredere în luciditatea şi buna credinţă a 
oamenilor politici, care prin atitudinea lor corectă şi 
în spiritul adevărului, să ducă nu la o dezbinare şi neîn¬ 
ţelegere între naţiuni, ci la o Europă unită şi prosperă, 
o patrie a libertăţilor şi a democraţiei. 


I. Hentea 



închin această carte dragilor mei prieteni, 

Dr. ZAHARIE MUNTEANU şi POMPILIU DAN 

mucenici ai dezrobirii noastre - spânzuraţi de unguri 
în primăvara anului 1917 

Prefaţa Autorului 


întâia ediţie a acestei cărţi apăruse în Bucureşti cu 
puţină vreme înainte de intrarea României în război. în 
câteva săptămâni fu aproape complet epuizată, în Sep¬ 
tembrie 1916 mi se cerea să scot o a doua ediţie. Pe atunci 
însă eram cu puşca în mână în jurul Sibiului, apoi în 
munţi, pe Surul, pe Gorganul, la curmătura Coţilor şi 
la Măgura Racoviţii de Argeş alături de eroii Regimen¬ 
tului 1 Grăniceri. Ceva mai târziu zăceam în spital cu 
trupul sfâşiat, slăbit de multa pierdere de sânge, şi cu 
schijă de oţel în plămânul stâng, lângă inimă. Cum să 
măfi gândit în acele zile la publicare de cărţi? 

Tâmăduindu-mă la începutul verii trecute, fui 
trimis de Guvernul şi Marele Cartier General Român 
aici în America, unde mă străduiesc să-mi fac datoria 
conform îndrumărilor ce mi s-au dat. Şi am nădejdea că, 
nu peste multă vreme voi continua îndeplinirea acestei 
datorii iarăşi cu puşca în mână, de data asta pe frontul 
Franţei, alături de o ceată de voinici de ai noştri, dove¬ 
dind în faţa lumii cu fapte şi cu jertfa propriului nostru 
sânge adâncul dor de libertate şi dezrobire al Românilor 
de sub ocârmuirea austriacă şi ungurească. 

VASILE STOICA 


Pun acum această carte la îndemâna Românilor 
americani, la îndemâna ostaşilor sau viitorilor ostaşi, 
actualilor sau viitorilor mei camarazi, şi la îndemâna 
celor care rămân dorind biruinţă şi sănătate celor ce 
pleacă. Vor vedea dintr-însa, că atât casa domnitoare 
din Viena, cât şi neamul unguresc, ne-au prigonit întot¬ 
deauna cu înverşunare, că veacuri de-a rândul suprema 
lor ţintă a fost, cum este şi astăzi, desfiinţarea noastră 
şi că o împăcare între Români şi Unguri e cu neputinţă, 
câtă vreme dăinuiesc actualele graniţe ale Ungariei... 

în aranjarea materialului istoric şi social am că¬ 
utat o astfel de grupare, care să uşureze cât se poate de 
mult priceperea frământărilor din diferitele veacuri. 
Conform dezvoltării noastre politice am deosebit 7 epoci 
în luptele noastre cu ungurismul: 

I. De la venirea Ungurilor până la 1526, când 
în urma înfrângerii de la Mohaci, Ardealul şi 
părţile lui ungurene se despart de restul Ungariei, 
transformându-se în principat; 

II. 1526-1599, de la întemeierea principatului 
până la cucerirea lui de către Mihai Vodă Vitea¬ 
zul; 

III. 1599-1691, de la uciderea lui Mihai Viteazul 
până la înlăturarea principilor şi sosirea stăpâni¬ 
rii Habsburgilor în Ardeal; 

IV. 1691-1784, de la sosirea Habsburgilor până la 
revoluţia lui Horia; 

V 1784-1848, de la revoluţia lui Horia până la 
revoluţia din 1848; 

VI. 1848-1867, de la înfrângerea Ungurilor revo¬ 
luţionari până la împăcarea lor cu împăratul; 

VIL 1867-1914, de la ajungerea noastră iarăşi sub 
biciul şovinismului unguresc până la izbucnirea 
uriaşului război de astăzi. 

Am consultat aproape tot ce s-a scris la noi şi la veci¬ 
nii noştri asupra chestiunii române din monarhia habs- 
burgică, în deosebi scrierile lui A. Bunea, Eudoxiu Hur- 
muzachi, E. Brote, AurelPopovici, aled-lorR. W. Seton 
Watson (“Racial problems în Hungary”, “Corruption 
and Refonn în Hungar”), N. lorga (mai ales admirabila 
“Histoire des Roumains de Transylvanie et de Hongrie”), 
T. Pâcăţeanu (“Cartea de Aur”), Dr. Onisfor Ghibu 
(“Şcoala românească din Transilvania şi Ungaria”), I. 
Slavici (“Die Rumaenen în Ungarn”, “Ardealul”) etc, 
ale istoricilor saşi Fr. Teusch,A. Schuller şi O. Wittslock 
(“Geschcichte der Siebenbuerger Sachsen”, “Hundert Ja- 
hre saechsischer Kaempfe “), “Memoriile “lui losifŞterca 
Şuluţiu, ale lui I. Puşcariu şi studiile distinşilor istorici 
ardeleni Dr. Ion Lupaşşi Dr. Silviu Dragomir. Am adă¬ 
ugat la sfârşit o listă a unor isprăvuri de ale justiţiei şi 
administraţiei ungureşti. Nu fac nici un comentariu: 
faptele grăiesc ele destul de lămurit. 

Stăpânirea ungurească şi nemţească pentru noi e 
moarte sigură. Datoria noastră a tuturora în aceste zile 
fără seamăn în istoria omenirii este, să punem la înde- 

VASILE STOICA 


mâna celor ce se luptă pentru dezrobirea noastră, toate 
puterile de care dispunem. Din jertfele avutului şi sânge¬ 
lui nostru va răsări un neam românesc liber, o Românie 
puternică, ale cărei hotare, de la apele Nistrului până 
la pustele Tisei, vor cuprinde pe toţi cei ce vorbesc dulcea 
noastră limbă românească. 

Vasile Stoica 

Washington D. C., 1 Noiembrie 1917 

INTRODUCERE 


I n jurul nostru se zbate cel mai grozav război din 
câte au lovit vreodată omenirea. Conflictul între 
‘Marile Puteri” le-a făcut, să se gândească, pe de-o 
parte la toate mijloacele de atac şi apărare, pe de altă 
parte la orice ajutor, ce le-ar putea veni unora sau altora 
din partea neamurilor care până acum au stat departe 
de flăcări. Astfel naţiuni mici, care între altfel de îm¬ 
prejurări ar fi rămas pururi neluate în seamă, au ajuns 
la o importanţă neaşteptată şi s-au văzut deodată peţi- 
te din toate părţile, făcându-li-se făgăduinţele cele mai 
strălucite. 

O naţiune mică însă nu se poate asvârli în foc, de¬ 
cât pentru propriile sale interese. Şi cum fiecare dintre 
ţărişoarele acestea mult măgulite are conaţionali de-ai 
săi supuşi unor stăpâniri străine, şi fiecare e convinsă, 
că puterea ei în viitor atârnă de unitatea neamului său 
şi de întregirea sa naţională, fiecare trebuie să chibzu- 
iască bine mişcarea pe care o face şi să nu-şi jertfească 
puterile decât numai pentru întărirea sa. 

Mişcarea unui stat naţional, care are de revendi¬ 
cat ţinuturi de la vecinii săi vrăjmaşi în decursul vre¬ 
murilor, nu poate avea decât o singură direcţie: aceea 

de a-şi dezrobi fraţii. Iar datorinţa sa morală şi intere¬ 
sul său vital cere să mântuiască întâi pe cei ameninţaţi 
cu stârpirea. 

Conflictul european i-a dat Regatului Românesc 
o importanţă de căpetenie în aceste zile. Presa din Apus 
acum mai mult decât oricând s-a ocupat de ţinuturile 
româneşti supuse streinilor, a căutat să le cunoască şi 
să arate valoarea lor politică. Astfel s-a dus în mod de¬ 
osebit în discuţie însemnătatea elementului românesc 
din estul monarhiei habsburgice. Ştim însă, că adevă¬ 
rata pricină a acestei dragoste e acel milion de baionete 
ale Regatului Român, cari pot fi o forţă hotărâtoare 
în cumpăna războiului. De aceea pentru neamul ro¬ 
mânesc singura putere îndrumătoare trebuie să fie, nu 
sfaturile unora şi altora, ci propriul său ideal de între¬ 
gire. Un observator, fie cât de superficial, al mişcărilor 
sufleteşti din România, se poate convinge, că poporul 
nostru în sufletul său şi-a fixat direcţiunea sa politică şi 
aceasta nu poate fi decât una: lupta împotriva imperiu¬ 
lui ungaro-habsburgic. 

Dar o atitudine politică şi aşa de mândră şi hotă¬ 
râtă nu e rezultatul unor împrejurări vremelnice, ci e al 
unui întreg trecut, al unor veacuri întregi de suferinţă 
şi zbucium. 

Atitudinea, pe care neamul nostru o are azi faţă 
de imperiul habsburgic e urmarea firească a purtării 
acestei stăpâniri faţă de noi, şi înainte de toate faţă de 
cei de sub oblăduirea austro-ungară. Această purtare şi 
acest trecut de suferinţă ne arată hotărât calea pe care 
trebuie să mergem şi pe care am şi pornit în seara de 14 

August 1916. 

1. ARDEALUL 

Pricina conflictului ce are să se dezlănţuiască în¬ 
tre neamul românesc şi monarhia habsburgică e Ardea¬ 
lul, a cărui stăpânire, după convingerea tuturora astăzi, 
e neapărat necesară pentru dezvoltarea Regatului şi 
întregului nostru neam. 

Nu trebuie să fie cineva militar, ca sa înţeleagă, ce 
mare însemnătate are acest stat pentru apărarea unui 
popor. Natura a făcut dintr-însul o cetăţuie, menită să 
ocrotească pe cei din sânul ei şi să stăpânească şesurile. 
E un podiş înalt înconjurat din toate părţile de ziduri 
neclintite. Un triunghi uriaş cu laturi de munţi cari 
ajung până la 2500 metri înălţime. întâiul şir începe 
la Retezatul în nordul judeţului Mehedinţi şi continuă 
spre răsărit formând graniţa sudică până în munţii 
Vrancei în dreptul Focşanilor. Al doilea porneşte de 
aici spre nord-vest de-a lungul graniţei moldovene şi 
bucovinene, până în Maramureş, aproape de izvoarele 
Tisei. Al treilea apoi în for¬ 
mă de arc se întinde de aici 
întâi spre sud-vest, apoi spre 
sud şi se întâlneşte la Rete¬ 
zatul cu şirul sudic. între 
aceste trei ziduri gigantice 
se cuprinde podişul deluros 
şi rodnic al “Câmpiei” ar¬ 
delene, cu mult mai înaltă 

decât şesurile ungureşti sau I Stema Transilvaniei 

şesul Munteniei. [_ us9-i867 

Transilvania 

1635 


Toate râurile care izvorăsc în acest ţinut pogoa¬ 
ră la vale spre şesuri spărgându-şi drum prin stâncile 
munţilor: Someşul spre nord, Crişurile şi Mureşul spre 
vest, iar Oltul şi Buzăul spre sud. 

Alcătuiesc astfel un număr de trecători strâmte, 
anevoioase de străbătut şi lesne de apărat, adevărate 
porţi ferecate în murii de cremene ai cetăţii: spre apus, 
pe Mureş, trecătoarea de la Zam, pe Crişul Negru cea 
de la Ciucea, în sud Lainici, Turnu Roşu, Bran, Predeal, 
Buzău, în est spre Moldova, Oituz, Ghimeş, Tulgheş, 
iar spre Bucovina puternicele trecători ale Iacobenilor. 
Evident că orice duşman care ar vrea să răzbată prin ele 
spre centrul Ardealului, poate fi cu uşurinţa zdrobit, 
pe când orice atac, care s-ar coborî din Ardeal spre şe¬ 
suri, fie spre Tisa, fie spre Dunăre sau Prut, ar putea fi 
respins numai cu mari jertfe. 

Stăpânirea acestui colţ din sud-estul Europei, 
care e cuprins între Balcani şi Nistru nu poate fi decât 
în mâna celor ce stăpânesc puternica cetate carpatină. 

în urma situaţiei sale favorabile, Ardealul era me¬ 
nit, să fie cel mai puternic scut militar al unui imperiu. 
De aceea s-a gândit la cucerirea lui şi cel mai genial cap 
militar al antichităţii, Iuliu Caesar, şi de aceea a desă¬ 
vârşit acest plan împăratul Traian. în zilele de restrişte 
ale migraţiunii popoarelor Ardealul a fost cuibul, unde 
cei slabi la şes se puteau împotrivi cu tărie. Cercetările 
istorice dovedesc doar, ca dacă Romanii lui Aurelian 
şi-au retras legiunile peste Dunăre, aceasta n-au facut-o 
pentru că în Ardeal nu s-ar mai fi putut menţinea - căci 
de acolo nici o putere nu i-ar fi putut scoate, ci pentru 
ca nu mai erau în stare, să-şi apere căile de comunicaţie 
de peste Dunăre de-a lungul Oltului, Jiului, şi prin alte 
puncte militare. 

Această însemnătate militară ne explică, de ce 
Ardealul întotdeauna a avut o altă organizaţie decât 
ţinuturile din jurul lui, o viaţă mai ostăşească şi o mai 
mare independenţă. Sub regii ungari, încă de la înce¬ 
putul vieţii de stat ungureşti, ţinutul cuprins între cele 
trei şiruri de munţi fu ocârmuit de un voievod, adese¬ 
ori de însuşi fiul regelui, de “regele cel mic”. Voievodul 
era în anumite epoci numai cu numele supus regelui 
din Buda şi nu odată se declara cu totul independent. 
Ba în 1526 voievodul Ardealului Ioan Zâpolya se ale¬ 
se chiar rege al Ungariei. Când Turcii cuceresc şesul 
ungar, şi îşi impun voinţa şi în Principatele Române, 
Ardealul stă în picioare, neputând fi cucerit definitiv 

nici de Turci, nici de Nemţi şi ţinând sub ocrotirea sa 
ţinuturile cari se întindeau dincolo de Munţii Apuseni, 
pe Crişuri şi Mureş, până către Tisa. Tocmai din aceste 
motive strategice îi lăsară şi Habsburgii de la 1691 până 
la 1865 organizaţia sa separată. 

Dar pe lângă valoarea sa militară Ardealul şi ţi¬ 
nuturile mărginaşe cu el au atras atenţia tuturora şi 
prin bogăţiile ce cuprind. Munţii sunt pretutindeni 
acoperiţi cu păduri. în adâncul lor sunt mine bogate 
de aur, argint, aramă, fier, apoi cărbuni de piatră şi sare. 
Iar ţinutul estic e poate în Europa ţinutul cel mai bo¬ 
gat în ape minerale, tămăduitoare. Bogăţiile acestea 
vor întări şi mai mult pe cei ce le vor stăpâni şi exploa¬ 
ta. Şi cum în istorie nu există nici un caz, ca expansiu¬ 
nea unui popor să se fi întâmplat în susul râurilor, ci 
totdeauna aceasta s-a pogorât de la munte spre şesuri, 
putem fi siguri că viaţa economică şi industrială din 
Ardeal, când va ajunge în mâna unui singur neam şi va 
lua un puternic avânt, încetul cu încetul are să robească 
pe cea din Regat. Iar influenţa economică şi industrială 
e totodată influenţă politică. 

Pe vremea regatului ungar independent, sub 
“Ardeal” se înţelegea numai podişul cuprins în triun¬ 
ghiul format din Munţii Apuseni, Munţii Sudici din 
spre Muntenia şi Munţii Moldovei. După 1526 însă 
Ardealul, devenind independent de Ungaria, cuprinse 
sub stăpânirea sa şi Maramureşul şi ţinuturile şesoase 
ce se întind de la poalele Munţilor Apuseni până aproa¬ 
pe de Tisa, precum şi o parte a Banatului Timişan. De 
aceea cronicarii noştri vechi sub numele “Ardeal” în- 

ţeleg toate ţinuturile ardelene şi ungurene locuite de 
Români. Şi aşa îl înţelegem şi noi astăzi. 

în acest teritoriu care se întinde deci de la grani¬ 
ţele Regatului Român până aproape de Tisa locuiesc 
astăzi peste patru milioane de Români, un milion 200 
de mii de Secui şi Unguri, vreo 300 mii de Saşi şi Şvabi 
şi vreo 200 mii de Sârbi. Ca şi în trecut, aşa şi astăzi, 
noi suntem pretutindeni majoritatea covârşitoare. 

Trecutul în acest Ardeal e o îndelungată luptă 
îndârjită pentru stăpânirea lui, o veşnică frământare 
între trei puteri îndărătnice, care câteodată se luptau 
tustrele, dar mai adesea se însoţeau două, ca să înăbu- 
şească pe cealaltă. Aceste puteri sunt: Românii, Un¬ 
gurii şi casa domnitoare a Habsburgilor. Cei pururi 
chinuiţi şi împotriva cărora s-au întovărăşit totdeauna 
ceilalţi, am fost noi. Ori cât am fost de cinstiţi şi supuşi 
credincioşi, ne-au schingiuit veacuri de-a rândul şi Un¬ 
gurii şi Habsburgii şi ne schingiuiesc şi astăzi... 

2. NOI 

încă de la 1791 spuneam cu mândrie către îm¬ 
păratul Leopold II, că noi suntem un popor “supus şi 
credincios” şi că întotdeauna ne-am străduit, să fim 
vrednici de acest titlu. Şi de atunci până astăzi am re¬ 
petat necontenit afirmaţia aceasta susţinând cu toate 
prilejurile, că noi suntem un element de ordine şi civi¬ 
lizaţie paşnică şi că în sufletul nostru nu se poate încui¬ 
ba gândul de a tulbura vreodată liniştea ţării. 

E adevărat, am fost întotdeauna Supuşi, liniştiţi, 
blânzi, adeseori de o blândeţe vecină cu laşitatea, în- 

cât vecinii noştri au tălmăcit 
drept slăbiciune această fire 
potolită şi şi-au îngăduit faţă 
de noi toate prigonirile şi 
toate jafurile care putea servi 
interesele lor. Căci interese 
contrare cu ale noastre au 
avut şi ieri şi azi şi vor avea şi 
mâine. 

Şi nu e nici o mirare. 
Poporul nostru ocupă încă 
de la zămislirea lui, de la colonizarea Daciei cu Romani 
pe la anul 100 d. C. întreg podişul Ardealului şi toate 
povârnişurile şi văile celor trei şiruri de munţi fiind 
astfel stăpân pe cel mai important centru strategic din 
răsăritul Europei. 

E vădit lucru, că pentru un astfel de fort trebuie 
să se dea lupte aprige, căci cucerirea lui asigură favoruri 
enorme: stăpânirea asupra văii Dunării şi drumul spre 
Orient prin Marea Neagră. Cei doi duşmani ai noştri, 
ajunşi întrucât-va şi ei aproape de stăpânirea acestei ţă¬ 
rişoare, dau vecinice atacuri, ca să ne izgonească de aici 
cu totul şi să se aproprie tot mai mult de visul lor de 
stăpânire economică şi culturală a Orientului. 

Că în aceste atacuri noi nu am fost încă nimiciţi, 
aceasta avem să o datorăm numai încăpăţânării şi în¬ 
dărătniciei cu care ne-am apărat şi legăturilor pe care 
le aveam cu fraţii noştri din Principatele independen¬ 
te. Luptele în Ardeal se dădeau împotriva existenţei 
noastre, iar sprijinul cel mai puternic împotriva vrăj- 

masului, era unitatea de care poate nu ne dădeam sea¬ 
ma, dar care exista neclintită între toţi care vorbeam 
aceeaşi limbă. 

Această unitate strânsă în care vedem noi garanta 
viitorului nostru, există din cele mai vechi vremuri. Cu 
ivirea curentelor noi în viaţa popoarelor apoi s-a întărit 
tot mai mult, a ieşit la lumină tot mai biruitoare, până 
ce am ajuns la acea legătură sufletească indisolubilă, 
care e tăria noastră de azi şi în temeiul căreia lovitura 
aplicată în Sătmar sau în Torontal e tot atât de dureros 
resimţită la Bucureşti ori la Iaşi. 

Eram un trup din cele mai vechi timpuri şi con¬ 
ştiinţa acestei unităţi n-a dispărut niciodată. Legătu¬ 
rile bisericeşti între Ardeal şi Principatele Române au 
fost arterele prin care se scurgea dintr-o parte într-alta 
duhul unitar şi cugetarea naţională. Din Principate 
venea la noi în Ardeal, preoţimea superioară ocrotită 
de Ştefan cel Mare, de Petru Rareş, de Radu de la Afu¬ 
maţi, de Pătraşcu Vodă, de Mihaiu Viteazul, din Prin¬ 
cipate ne veneau îndrumările de stăruinţă în datinile 
străbune, tot de aici nădejdile în vremuri mai bune şi 
îndemnurile de apărare îndărătnică. în zilele mişcări¬ 
lor reformatorice, când un suflu de viaţă nouă se abate 
asupra noastră, de unitatea aceasta ne dăm seama tot 
atât de bine la Iaşi ori la Bucureşti, ca şi la Braşov ori 
Alba-Iulia. Era ceva ce exista, era o realitate nebănuită, 
care pentru noi începea să fie o realitate conştientă, era 
o tradiţie, care de aci încolo formează unul dintre ele¬ 
mentele vieţii culturii româneşti. 

Scrierile noastre din veacul XVII ne dovedesc cu 

toată claritatea că ideea unităţii nu e o idee nouă, artifi¬ 
cială, ci e ceva vechi, firesc, care străbătuse încă de mult 
în toate păturile noastre intelectuale; ba mai mult, la 
conştiinţa unităţii se adaugă încă de pe atunci o nouă 
putere morală: conştiinţa originii noastre latine. 

încă în 1643 în Antologhionul slavonesc” de la 
Câmpu-Lung vorbeşte Orest Năsturel, al doilea logo¬ 
făt, despre “Io-Matei-Basarab, domnul şi stăpânul meu 
prea milostiv ...stăpân şi voevod al acestor ţări dacice”. 
în “Cartea românească de învăţătură” a lui Varlaam, 
de la 1643 din Iaşi, Vasile Lupu Voevod cere de la Dum¬ 
nezeu şi izbăvitorul nostru Isus Christos “dar şi milă, 
pace şi spăsenie a toată semenţia românească pretutin- 
derea ce se află pravoslavnici întru această limbă” şi face 
“dar limbii româneşti”acesta carte. 

Iar în Biblia de la Alba-Iulia din 1648 traducăto¬ 
rul grăieşte cu durere către cititorii săi, ca “ Românii nu 
grăiesc în toate ţările într-un chip, - încă nice într-o ţară 
toţi într-un chip”, de aceea, el s-a silit, întru cât a putut, 
să isvodiască aşa, ca să înţeleagă toţi, iar de nu vor înţe¬ 
lege toţi din toate ţările româneşti, nu-i de vina lui, “ cei 
de vina celuia ce au resfirat Româniiprintr-alte ţări, de 
şi-au amestecat cuvintele cu alte limbi, de nu grăiesc toţi 
într-un chip”. Aşa dar scoate în mod deosebit la iveală 
unitatea neamului românesc, accentuează necesitatea 
unei limbi unitare şi învinovăţeşte cu amărăciune pe 
străini, că ei sunt de vină, dacă neamul românesc este 
risipit peste atâtea plaiuri. 

Mai conştientă şi mai documentată e această idee 
în cronicarii noştri. 

Bătrânul vornic Ureche pe la 1600 spune lămu¬ 
rit: “cu toţii de la Râm ne tragem”, iar adnotatorii lui: 
Simion Dascălul, Misail Călugărul şi Eustratie Logofă¬ 
tul, nu se mulţumesc numai cu obârşia noastră latină, 
păstrată prin tradiţie, ci caută, să-i dea şi o explicare 
istorică, spunând nişte născociri naive. 

Miron Costin pe la 1650 nu numai din tradiţie cu¬ 
noaşte unitatea şi latinitatea neamului său, dar el, care 
ştie istorie şi literatură veche, care aminteşte, că Homer 
“după risipa Troadei la 250 de ani au scris răsboaiele 
lui Achilevs”, că Plutarch a scris viaţa lui Alexandru 
Machedon la 400 de ani, după moartea marelui împă¬ 
rat, că “Titus Livius, cursul a toată împărăţia Râmu- 
lui în 700 şi mai bine au scris după urzitul Râmului”, 
scrie o întreagă carte asupra originii şi unităţii noastre. 
Vrea, ca această origină să fie dovedită şi ştiinţificeşte 
şi să fie nimicite pe deoparte “basmele şi scorniturile” 
lui Simion Dascălul, Eustratie Logofătul şi ale “amă- 
geului” Misail Călugărul, iar pe de alta parte bârfelile 
străinilor şi să trezească mai multă mândrie în sufle¬ 
tul; neamului său. Scrie deci 
“Cartea pentru descălecatul 
dintâiu”, în care are să în¬ 
făţişeze “începutul ţărilor 
acestora şi neamul moldove¬ 
nesc şi muntenesc şi câţi sunt 
în ţările ungureşti cu acest 
nume de Români”, să scoa¬ 
tă din ce isvor şi seminţie 
sunt “ locuitorii ţârii noas¬ 
tre Moldovei şi ţării noastre 

Munteneşti şi Românilor din ţările ungureşti... că tot de 
un neam şi odată descălecaţi sunt”. Combate pe cei trei 
adnotatori, pentru că ceea ce au scris ei “nu leatopiseţe, 
ce ocări sunt” şi se miră, de unde au putut ieşi basme¬ 
le şi scorniturile, că moşii Românilor au fost scoşi din 
temniţele Ramului de împăratul Traian şi daţi intr- 
ajutor lui Laslău craiul unguresc. El are să dovedească 
tuturora că “între Traian şi Laslău o mie de ani sunt”, 
că în zilele acestui crai Românii “de dincoacea de unde 
este acum Moldova” erau în Maramureş; “iar cei de din- 
colea, unde este acum Ţara Muntenească, erau în munţi 
pe Olt, unde şi acum se pomeneşte Ţara Oltului; şi 
Românii cei descălecaţi de Traian în Ardeal erau acum 
în Ardeal”. Şi în aceeaşi predoslovenie vorbeşte amă¬ 
rât de calomniatori: “Eu iubite cetitoriule nicăeri n-am 
aflat nici la un istoric nici latin, nici leah, nici ungur... 
de aceastea basme... şi de această ocară. Nu este şagă a 
scrie ocară vecinică unui neam, că scrisoarea este un 
lucru vecinie; când ocărăsc într-o zi pe cineva este greu 
a răbda; dar în veci?”. 

Iar în carte îşi susţine părerea sa cu argumente 
istorice, filologice, chiar etnografice. Compară obice¬ 
iurile româneşti cu cele romane; de asemenea portul, 
afirmând cu hotărâre, că “acesta e portul strămoşilor, 
al Romanilor celor vechi, cari îl purtau la oşti”. Limba 
noastră e limba vechilor Romani, căci cum zice un is¬ 
toric străin, “graiul de casă al Ardelenilor mai mult are 
în sine însemnarea graiului râmlenesc şi latinesc decât 
graiul de acum al Italienilor”. 

El ştie de valul lui Traian, de podul de la Turnu-Se- 

verin. “Traian cu viţa neamului râmlean au umplut în¬ 
treg Ardealul, Ţara Românească şi cea Moldovenească”, 
în poema sa polonă despre Moldova închinată regelui 
Poloniei, el se adresează acestuia: “Voi să-ţi descriu 
patria lăcrămată şi pe bieţii locuitori ai pământului 
românesc, colonizaţi odată în ambele Dacii până la 
şanţul lui Traian şi desbinaţi apoi prin îndelungul şir 
de veacuri în următoarele 3 ramuri: 

- Ardealul, unde petrecând din timpul lui Traian 
la un loc cu Dacii, Românii au căzut apoi sub Un¬ 
guri; 

- Ţara Oltului sau Muntenească înfiinţată încă de 
marele Traian; 

- Moldova, după numele apei, întinzându-se de la 
peşterile maramurăşene până la talazurile mării. 

“In tustrele ţările, poporul se făleşte cu numele de 
Român, şi nici se poate îndoi cineva, că se trage de la 
Roma”. 

Vorbeşte apoi despre întemeierea neamului ro¬ 
mânesc, despre descălecarea Moldovei, despre descăle¬ 
carea Munteniei, scoţând la iveală, trecutul frumos al 
acestui neam. 

Astfel Miron Costin e cel care îmbracă întâiaşi 
dată în haină ştiinţifică conştiinţa unităţii şi latinităţii 
noastre, convingând lumea de cărturari despre mân¬ 
dria acestei obârşii. 

După el ideea unităţii e considerată ca ceva firesc; 
el a stârpit basmele, a combătut afirmaţiunile istorici- 

lor străini. Cei care urmară după dânsul, primiră afir- 
maţiunile lui, ca singurele adevărate. 

Fiul său, Nicolae Costin, nici nu mai consideră 
neamul românesc drept alt neam decât cel roman. 

Dimitrie Cantemir, marele învăţat pe la 1710 
aminteşte cu toată mândria în savanta sa operă “Hro¬ 
nicul vechimii Româno-Moldo-Valachilor”, că “ Româ¬ 
nii din Dachia, cari azi sunt Modoveni, Munteni şi 
Ardeleni, sunt din neamul lor Romani din Italia”, că 
“Roma maica din lăuntrurile sale născându-i, i-au aple¬ 
cat şi crescut şi evghenisind Dachia, le-au dat-o lor”, şi 
că “neamul, care s-a descălecat, şi de atunci până acum 
necurmat locueşte în Dachia, adică în Moldova, Ţara 
Muntenească şi Ardeal”. 

Astfel ideea unităţii şi originii noastre romane la 
începutul veacului XVIII e lămurită în mintea tuturor 
cărturarilor români. Dimitrie Cantemir şi Constantin 
Stolnicul Cantacuzino cuprind în acest trup al neamu¬ 
lui şi pe îndepărtaţii noştri fraţi din văile Pindului. 

în veacul XVIII această conştiinţă creşte apoi 
cu fiecare clipă şi fiecare suferinţă. Răzbate tot mai 
conştient chiar şi în păturile mai de jos ale poporului 
ardelean. în sfârşit prin operele celor trei mari istorici 
ardeleni din preajma anului 1800, SamuilMicu, Ghe- 
orghe Şincai şi Petru Maior, naţionalismul nostru, călit 
în necazuri şi dornic de vremi mai bune, îşi află cea mai 
documentată formulă ştiinţifică. Aceşti trei bărbaţi 
providenţiali în scrisul lor nici nu se mai gândesc la o 
singură parte a neamului nostru, ci privirea lor îl îm¬ 
brăţişează în întregime, fără considerare la graniţelepo- 

litice. Operele lor au fost pe de o parte programul nostru 
politic în Ardeal de atunci şi până astăzi, iar pe de altă 
parte călăuza culturală a vieţii noastre de pretutindeni. 

Dar conştiinţa de unitate pe care scriitorii aceştia 
o înveşmântau în cuvinte, nu era o născocire a lor, ci 
era o latură firească a sufletului popular. Trăia în noi 
toţi întotdeauna şi pretutindeni şi de aceea dezvoltarea 
noastră a fost mai unitară de cum s-ar părea la întâia 
vedere. Luptele pentru existenţă ale românismului din 
Ardeal din această conştiinţă de unitate îşi primeau în 
mare parte puterea lor de rezistenţă. 

De aceea în întreg trecutul nostru importanţa 
elementului românesc din Ardeal era în cea mai strân¬ 
să legătură cu importanţa şi tăria pe care o reprezentau 
acele părţi ale neamului românesc, care erau stăpâne 
pe soarta lor: cele două Principate. Cu cât valoarea 
Principatelor creştea, cu atât creştea şi valoarea şi mân¬ 
dria neamului românesc dintre Carpaţi şi Tisa şi slă¬ 
beau atacurile împotriva lui; cu cât tăria Principatelor 
scădea, cu atât scădea şi importanţa acestui neam şi se 
năpăstuiau asupra lui apăsările şi silniciile cele mai ne¬ 
cruţătoare. Când în veacul XVIII Principatele Româ¬ 
ne ajung sub Fanarioţi şi trec într-o epocă de decădere, 
elementul românesc din Ardeal, rămas fără sprijin, îşi 
îndreaptă ochii într-o altă parte, de unde i se părea că 
se întinde spre el o mână mai creştinească: spre Viena. 
Dar îndată ce principatele se ridică, se unesc intr-un 
singur stat, care se transformă apoi în Regatul inde¬ 
pendent de azi şi creşte mereu în tărie şi vază, ochii 
noştri ai Ardelenilor se întorc spre Bucureşti, iluziile 

cu Habsburgii dispar şi mântuirea n-o mai aşteptăm 
decât din mâna fraţilor noştri. în Regatul Român ve¬ 
dem chiagul care are să ne strângă sub aceeaşi oblădu¬ 
ire pe toţi. 

3. UNGURII 

Fraţi cu Hunii, Avarii, Cumanii şi Pecenaţii, Un¬ 
gurii sosesc pe acelaşi drum, ca şi aceste popoare năvăli¬ 
toare. Sunt armaţi cu toţii şi luptători; năvălesc în toate 
părţile, ţinând pe vecinii lor paşnici în veşnică spaimă. 
Rasă de stepă, acest popor are organizaţia strâns răz¬ 
boinică a popoarelor prădătoare. Cucereşte ţinutul 
dintre Dunăre şi Tisa, năvăleşte spre Apus şi se izbeşte 
de zidul imperiului german, se întoarce apoi spre ră¬ 
sărit şi caută cu orice mijloace să-şi asigure existenţa 
în mijlocul împrejurărilor noi. Caută, să se acomode¬ 
ze, se astâmpără şi primeşte întrucâtva felul de viaţă 
al popoarelor aflate aici. Dar îşi dă seama întotdeauna 
că poate fi uşor ameninţat de către răsărit şi de aceea 
se străduieşte cu orice preţ, să se înstăpânească defini¬ 
tiv pe fortul natural, care ţărmureşte bazinul şesului 

dunărean şi deschide drum 
spre Marea Neagră. 

Spre acest scop deta¬ 
şează din Apus o parte a 
armatei sale de graniţă şi o 
împinge de-a lungul văilor 
ardelene, tot mai departe, 
până în Carpaţii estici. 

Stabileşte astfel în ră¬ 
săritul Ardealului, până la 

sfârşitul veacului XII un mănunchi de popor de ace¬ 
eaşi rasă cu dânsul, făcându-1 paznic al frontierelor sale 
răsăritene. îi dă favoruri şi alcătuieşte astfel una din 
“naţiunile” privilegiate de mai târziu ale Ardealului, 

“naţiunea secuiască”. 

Ţara consolidată, organizată în mare parte după 
model german, se dezvoltă, nevoile ei economice cresc 
în decursul veacurilor şi creşte de asemenea năzuinţa 
Ungurilor de a avea drum spre Marea Neagră. Elemen¬ 
tul românesc însă îi stă în cale. Trebuie deci înfrânt, 
întâi de toate cel din munţi, ca apoi să-i vie rândul celui 
de la şes. 

Astfel toate frământările Ungurilor în estul rega¬ 
tului lor au acelaşi scop: să înfrângă rezistenţa popo¬ 
rului român din Ardeal, zdrobindu-i sau contopindu-1 
cu ei, apoi să subjuge şi ţinuturile româneşti, care se 
întind de la poalele Carpaţilor spre Dunăre şi Mare şi 
regatul ungar să-şi întindă puterea pe întregul bazin 
dunărean şi pe litoralul Mării Negre. De aici luptele 
lui Carol Robert şi înfrângerea lui în 1330 în munţii 
Gorjului de către Basarab I. De aici luptele lui Ludo¬ 
vic cel Mare al Ungurilor, care fiind totodată şi rege 
polon, voia să facă o legătură între Marea Baltică şi 
Marea Neagră. De aici frământările lui Iancu Corvin 
din Hunedoara şi ruşinoasa înfrângere a lui Matiaş de 
către Ştefan Vodă cel Mare la Baia în 1467. Din această 
tendinţă izvoresc în sfârşit toate silniciile, cărora le e 
supusă populaţia românească de sub stăpânirea ungu¬ 
rească şi toate ameninţările împotriva liberului Regat, 
care nu vor putea avea sfârşit decât atunci, când forţa 

ungurească va fi înfrântă. 

Noi adeseori, privim lucrurile cu prea mult opti¬ 
mism. Ungurii însă înţeleg foarte bine, că stăpânirea 
lor pe acest fort al răsăritului, care-i Ardealul, numai 
atunci va fi definitivă şi deci viaţa neamului unguresc 
numai atunci va fi asigurată, când între Munţii Apu¬ 
seni, Munţii Maramureşului şi Munţii Făgăraşului va 
fi un singur neam stăpânitor, cel unguresc, şi când, noi 
majoritatea populaţiei de azi şi deci adevăraţii stăpâni 
ai acestui ţinut, sau vom fi zdrobiţi cu totul, sau vom 
avea aceeaşi conştiinţă şi acelaşi suflet ca şi dânşii. 

E adevărat că în trecutul îndepărtat nu le trebuia 
lor să renunţăm la limba noastră. 

Le trebuia însă totdeauna să renunţăm la sufle¬ 
tul nostru, la orice năzuinţă de a ne închega singuri 
intr-un mănunchi. Voiau să avem acelaşi fel de cugeta¬ 
re şi aceleaşi doruri ca şi dânşii. De aceea s-au încercat 
până în veacul XVI să ne apropie de dânşii, făcându-ne 
să primim religia lor: catolicismul; iar în veacul XVI- 
XVII să primim calvinismul. 

Cu cât conştiinţa naţională s-a dezvoltat şi la ei, 
cu atât mai mult au început să fie nemulţumiţi de aces¬ 
te cereri şi să pretindă nu numai o unitate de conştiinţa 
cu neamul ungar, ci alături cu unitatea de suflet şi o 
unitate de limbă. De aceea începând cu veacul XIX se 
dezlănţuieşte asupra neamului românesc dintre Tisa şi 
Carpaţi, cea mai nesăbuită furie de maghiarizare, con¬ 
trară ori cărui principiu umanitar şi contrară chiar şi 
legilor fundamentale ale constituţiei ungare. Conşti¬ 
inţa de stăpânitori pe care au avut-o întotdeauna, îi 

face sa calce în picioare orice lege a naturii, orice pravi¬ 
lă sancţionată de ei şi de regele lor şi să zdrobească tot 
ce se poate împotrivi năzuinţelor lor de a întemeia un 
mare imperiu naţional maghiar. 

4. DINASTIA HABSBURGILOR 

De când neamul românesc din Ardeal a început 
să desfăşoare un steag politic, întotdeauna a privit cu 
dragoste şi tăgăduitoare aşteptare spre Viena şi spre 
casa ei împărătească şi întotdeauna a rămas mâhnit 
şi dezamăgit de cele ce dobândea. N-am cunoscut pe 
Habsburgi, şi parcă nu vrem să-i cunoaştem nici astăzi 
îndeajuns. Şi doar trecutul lor ne-ar lămuri destul de 
bine şi ne-ar arăta destul de clar, încotro trebuie să ne 
îndreptăm privirea. 

Ajunşi stăpâni, peste un ciudat amestec de nea¬ 
muri, Habsburgii niciodată, şi în vremea din urmă mai 
puţin decât oricând, nu s-au simţit una cu sufletul şi 
străduinţele vreunui popor. Un singur gând i-a stăpâ¬ 
nit întotdeauna: interesul lor dinastic, râvna de a domni. 
Cu o totală lipsă de scrupule 
au oscilat întotdeauna după 
cum îşi vedeau mai bine în¬ 
deplinite interesele. 

Pretutindeni unde 
ajungeau, întâia lor grije era, 
ca în populaţie să ucidă ori¬ 
ce dor de viaţă independen¬ 
tă şi să stârnească credinţa 
faţă de dânşii. Că recurgeau 
adeseori la tertipuri josnice 

şi chiar la forţa brutală, asta nu avea să-i oprească în loc. 
Habsburgii au fost întotdeauna destul de dibaci, ca sa 
nu pară tirani. 

Unde a trebuit ceva distrus, n-au distrus cu pum¬ 
nul şi cu gălăgie, ci încetul cu încetul şi în tăcere. Pre¬ 
tutindeni cereau două lucruri: locuitorii să fie supuşi 
credincioşi, “treue Untertanen”, şi să plătească dări cât 
se poate de mari şi cât se poate de des. De aceea pre¬ 
tutindeni mai întâi organizează oficiul fiscal al dărilor. 
Ştiu învrăjbi apoi aşa de bine popoarele, încât cearta 
dintre ele e totdeauna în folosul dinastiei. 

E firesc dar, că din această politică de arghiro- 
filism, de învrăjbire şi echilibristică nu se poate ivi o 
forţă, care să răzbată în sufletul poporului, şi să-l facă 
destoinic de a-şi croi un viitor mare. De un atare pro¬ 
gram nu poate fi capabil, decât un popor stăpân pe 
toate mişcările şi energiile sale naţionale. In monarhia 
austriacă Habsburgii au ştiut aşa de bine încurca iţele, 
încât fiecare popor se considera stânjenit în mişcările 
sale de celălalt popor, fiecăruia i se pare că geme sub 
jugul celuilalt şi vrea să şi-l scuture odată, fiecare urăşte 
pe vecinul său, nici unul nu vede de unde vine răul, şi 
astfel nici unul nu priveşte cu sinceritate în ochii ce¬ 
luilalt şi nu-i întinde o mână de frate, ca împreună să 
scuture povara ce-i apasă pe amândoi. Fiecare popor în 
monarhia austriacă, e o sperietoare pentru celălalt şi 
fiecăruia i se pare, că celălalt e privilegiat. E o situaţie 
dureroasă aceasta, dar e adevărată. 

Că toate neamurile erau şi în trecut nemulţumite, 
de aceasta nu le păsa Habsburgilor, cum nu le pasă nici 

astăzi. Pe ei îi interesa, că toate erau smerite, că toate 
se gudurau în jurul tronului şi toate le cerşeau favoruri. 
De aceea socotim că a fost o greşeală, deşi uşor explica¬ 
bilă, multa dragoste faţă de împăratul din Viena, mul¬ 
tul dinasticism habsburgic ce s-a făcut la noi în Ardeal 
în vremea din urmă. Ne-am uitat de purtarea lor din 
trecut faţă de noi, şi n-am voit să ascultăm decât de gla¬ 
sul urei faţă de Unguri şi n-am văzut, că în realitate 
Ungurii şi Habsburgii jucau pe aceeaşi coardă. 

Am uitat mai ales de cuvintele aşa de des repetate 
ale unui fruntaş ardelean, că drepturile nu se capătă, ci 
se iau cu forţa şi că, cererile noastre, oricât de juste arfi 
ele, numai atunci vor fi ascultate când vom dovedi, că 
putem fi primejdiosi. 

în întrunirile noastre, în gazetăria noastră din 
vremea din urmă am avut totdeauna aceleaşi temeneli 
la adresa Vienei. Şi aceasta a fost un rău. La început 
poate declaraţiile de dragoste faţă de Viena aveau un 
scop politic: câştigau pe seama noastră simpatia cer¬ 
curilor de la curte. Poate că în altă vreme erau chiar 
îndreptăţite şi sincere, întrucât de acolo ne aşteptăm 
uşurarea. Acum însă vremurile sunt altele şi mântuirea 
vine de aiurea decât de la Viena. Dar noi aşa de mult 
îmblătirăm ideile de dragoste şi alipire faţă de tronul 
habsburgic, încât începurăm să le credem de-a binelea 
şi chiar să le răspândim în păturile de jos ale poporului 
nostru. 

Desigur era la mijloc o înşelare de noi înşine; nu 
vedeam, că în realitate Habsburgii au făcut şi fac cu 
noi cele mai urâte jocuri. Ne-au făcut să credem că ei 

ne-au fost întotdeauna binevoitori şi noi în nepricepe¬ 
rea noastră i-am crezut. Ungurii ameninţau caracterul 
nostru etnic, aveam de purtat cu ei o luptă crâncenă şi 
în căutarea noastră după aliaţi ni se părea, că Habsbur- 
gii ne sunt cei mai fireşti tovarăşi de luptă, deoarece şi 
ei aveau să lupte împotriva hegemoniei ungureşti. Nu 
vedeam că acele concesii, acordate din când în când din 
partea lor, care ni se păreau aşa de mari şi pe care le cre¬ 
deam izvorâte dintr-o deosebită bunăvoinţă faţă de noi, 
în realitate erau stoarse de împrejurări pe seama noas¬ 
tră şi că dacă n-ar fi fost împrejurările, ca să-i silească 
să ne arunce şi nouă, ca bietului Lazăr din evanghelie 
câte o fărâmitură, noi am fi stat lihniţi de foame, acolo 
unde eram şi am fi sărutat şi pe mai departe picioarele 
ce ne loveau. Putem zice, că bunăvoinţa Habsburgilor, 
n-am avut-o niciodată, decât atunci când le ajungea lu¬ 
mânarea la degete şi aveau nevoie de noi. De când soar¬ 
ta noastră a fost în mâna lor, ne-au întrebuinţat numai 
ca sperietori în faţa Ungurilor, de câte ori acest popor 
neastâmpărat nu voia să se împace cu stăpânirea habs- 
burgică. Ne-am ploconit astfel zeci de ani în faţa casei 
de la Viena, am uitat adese ori şi de demnitatea noastră 
şi abia acum ne-am trezit, că pe ei puţin îi dor durerile 
şi deznădejdile care ne dor pe noi. 

Primejdia cea mai mare cu care ne ameninţă 
Habsburgii, există şi astăzi cum a existat şi în trecut. 
Ba poate astăzi e chiar şi mai mare, deoarece şi viaţa în 
toate ramurile ei e mai intensivă şi mai brutală. Şi nu 
se abate tendinţa lor întru nimic de cărarea pe care o 
apucaseră în vremurile vechi. 

Imperiul german îndată după consolidarea sa, 
simţi crescându-i nevoile economice, îi trebuia drum 
spre răsărit. La temelia expediţiilor cruciate stau în 
mare parte şi aceste necesităţi, şi ar fi o greşeală, dacă 
am crede, că acele întreprinderi au fost pornite numai 
şi numai din îndemnuri religioase. încă împăraţii di¬ 
nainte de Habsburgi, chiar familia Hohenştaufilor 
caută să deschidă drumul, iar Habsburgii urmează cu 
stăruinţă planul. Pun mâna mai întâi pe Ungaria pro- 
priu-zisă la 1526 , şi aproape două veacuri se frământă 
să cucerească şi Ardealul. După ce iau în stăpânirea lor 
şi această cetăţuie de munţi, vor să treacă mai departe 
supunându-şi şi cele două Principate Româneşti. Ri¬ 
valitatea cu Rusia a făcut însă, ca numai Bucovina să 
ajungă sub stăpânirea lor, ca parte întregitoare a im¬ 
periului. 

Acest “Drang nach Osten” de care se vorbeşte aşa 
de mult în vremea din urmă, nu e o tendinţă a germa¬ 
nismului modern; el a existat de mult şi Habsburgii 
s-au trudit întotdeauna să-i dea avânt şi să aibă drum 
liber spre ţările Orientului. De la Danzing şi Lips¬ 
ea drumul comerţului german ar fi trecut astfel prin 
Ardeal, s-ar fi continuat apoi prin gurile Dunării, prin 
Chilia şi Cetatea Albă, peste Marea Neagră în răsărit 
până în India. 

E adevărat, că în acest drum stăteau anumite po¬ 
poare care astfel ar fi trebuit înfrânate sau chiar stârpi¬ 
te. Habsburgii se gândeau însă înainte de toate la în¬ 
deplinirea scopului lor; iar scopul scuza mijloacele. Pe 
ei îi interesa drumul şi puţin le păsa de cei ce stăteau 

în drum. Ei aveau mărfuri de vândut, dăjdii de înca¬ 
sat şi nu aveau sa răspândească cultură, bunăstare şi 
bună înţelegere. Cu astfel de fleacuri idealiste nu-şi bat 
capul nişte oameni practici, cum sunt ei. Pe drumeţi 
i-au învrăjbit totdeauna aşa de bine, încât dumnealor 
îşi puteau continua netulburaţi călătoria. De câte ori 
Ungurii îndrăznesc să-şi ridice capul şi au accese de 
independenţă, ameninţând astfel să taie împăratului 
drumul liber spre Orient, Habsburgii îndată pornesc 
şurubăriile şi în faţa ungurismului ridică sperietoare 
neamul românesc. îndată ce Ungurii se astâmpără şi se 
gudură iarăşi pe lângă tron, Habsburgii se întorc, văd 
că acest neam cu organizaţie veche e de mai mare folos 
pentru dânşii decât neorganizatul neam românesc şi 
jertfesc fără cruţare, pe cei ce înfrânseră cerbicia un¬ 
gurească. 

Aşa s-a întâmplat întotdeauna, aşa se întâmplă 
în ziua de azi, şi desigur se va întâmpla şi mâine, dacă 
Dumnezeu nu se va îndura, să dea în mâna casei de la 
Peleş îndrumarea neamului nostru din Ardeal. 

CAPITOLUL I 

până la 1526 
Catolicizarea 


S tăpân pe pământul Ardealului, neamul românesc 
veacuri de-a rândul e expus atacurilor, care cau¬ 
tă să-i răpească pământurile şi să croiască drum 
ambiţiilor străine. Am putea spune, că până în ziua de 
azi am fost un fel de minge aruncată de la unii la alţii, 
de la Unguri la Habsburgi, de la Habsburgi iarăşi îna¬ 
poi la Unguri, ne luaţi în seamă niciodată, decât atunci 
când ni se cereau, ca şi astăzi, jertfe de sânge. 

Ungurii năvălitori, din aceeaşi rasă ca şi Avarii 
şi înaintaşii lor Hunii, după ce cuceresc ţinutul dintre 
Dunăre şi Tisa, răzbat dincolo de Dunăre în Panonia 
veche şi neliniştesc în continuu imperiul german. în¬ 
frânţi însă în veacul X de Otto cel Mare pe câmpiile de 
la Lech şi Augsburg, văd, că zidul din Apus nu poate 
fi dărâmat de dânşii, şi se întorc cu viaţa lor de prădă- 
ciuni spre răsărit şi miazăzi. Aici se lovesc de armatele 
imperiului greco-bizantin, care sub Vasile Omorâto- 
rul-de-Bulgari, câştigase noi puteri. Se astâmpără, se 
acomodează împrejurărilor şi caută de acum, să-şi câş¬ 
tige existenţa. Cum însă atacurile cele mai înverşunate 
puteau veni din răsărit pe acelaşi drum pe care au sosit 
şi ei, se gândesc la o apărare din această parte. Astfel în- 

ţeleg, că numai atunci vor fi siguri de viaţa lor, când vor 
fi stăpâni pe cetăţuia Ardealului. 

De unde la început cetele ungureşti se arătau nu¬ 
mai arare prin Ardeal, acum după primirea organiza¬ 
ţiei apusene, mase mai compacte trec Tisa şi încep să 
pătrundă de-a lungul Crişului şi Mureşului. Din cerce¬ 
tările istoricilor unguri moderni, reiese, că pentru a-şi 
asigura şi mai mult stăpânirea militară a Ardealului, 
Ungurii detaşară o parte din avangardelor lor de grăni¬ 
ceri, aşezaţi de-a lungul frontierei apusene spre Germa¬ 
nia şi-i trimiseră în Ardeal. în veacul XI şi XII aceşti 
grăniceri se urcă tot mai mult prin văile ardelene spre 
centru, apoi pe Mureş şi Olt în sus şi se aşează în colţul 
cel mai estic al acestei ţărişoare. 

în vederea scopului ce aveau să-l îndeplinească 
din cele mai vechi vremuri, li se dete o organizaţie libe¬ 
ră militară sub conducerea unui “conte”. Aceştia sunt 
Secuii de astăzi. 

Dar probabil regilor ungari li se părea, că numai 
prin ajutorul Secuilor stăpânirea lor în Ardeal faţă de 
populaţia îndărătnică, ce locuia aici, nu era destul de 
sigură. De aceea pe la mijlocul veacului XII Gezâ II 
(1141-1161) aduce un nou element, pe Saşi, dându-Ie 
cele mai largi privilegii şi colonizându-i de-a lungul li¬ 
niei nord-estice Oradea-Sătmar-Baia-Mare - pe unde şi 
năvălirile străine se puteau coborî mai uşor din şesul 
sarmatic prin strâmtorile de la Iacobeni. 

Andrei II, la 1211, le dă cavalerilor teutoni Ţara 
Bârsei pentru a-i apăra păsurile Branului şi Predealului, 
iar cu doi ani mai târziu le încredinţează un rol im- 

portant şi în Maramureş. De-a lungul frontierei sudice 
apoi, colonizează Saşi urmând bunul exemplu dat de 
Gezâ II. 

Pentru a-i păstra pe 
aceştia în credinţă faţă de 
tron, le dete tot felul de 
privilegii, deplină liberta¬ 
te lumească şi bisericească, 
totală autonomie pe “pă¬ 
mântul crăiesc” şi dreptul 
de a-şi trimite un număr de 
reprezentanţi în dieta sau 
parlamentul ţării. Saşii de 
asemenea îşi aleg un conducător, “comes Saxonum”, 
care asemenea căpeteniei Secuilor, nu are să se supună 
decât singur Regelui. 

Dar afară de aceste două neamuri privilegiate, Ar¬ 
dealul e plin în toate părţile de o populaţie veche stăpâ¬ 
nă pe culmi, pe trecători şi care-şi avea şi ea organizaţia 
sa. Conducătorii acestei populaţii băştinaşe nu pot fi 
trecuţi cu vederea, căci reprezintă o putere. Pe Jiu, pe 
Olt, pe Mureş sunt o mulţime de comunităţi “cbene- 
zate”, la Beiuş, la Hodiş, sunt chiar “voevozi”. Regele 
încredinţează unor “chenezi” români chiar castele de 
ale sale, ca Lipova, Făget, Lugoj, Caransebeş. 

Aceşti nobili ai poporului băştinaş nu pot fi des¬ 
consideraţi. Drepturile ce li se dăduseră grănicerilor 
estici şi oaspeţilor regali, care erau Saşii, li se recunos¬ 
cură şi lor. Andrei III în 1291 ţine adunare la Alba- 
Iuliacu nobilii “Saxonilor, Secuilor şi Românilor”. încă 

nu e vorba de acea nobilime ungurească, care cu câteva 
veacuri mai târziu avea să înăbuşe orice năzuinţă ce nu 
era a ei. 

Dar Ungurii simt foarte bine, că Ardealul trebu¬ 
ie să stea neapărat în puterea lor. De aceea toţi regii dau 
o deosebită atenţie elementului unguresc şi săsesc din 
această ţărişoară. 

Când în 1301 regii arpadieni se sting, ţara e con¬ 
solidată după model european. Sub regii Angiovini, 
care urmează în veacul XIV, se gândeşte chiar la cuce¬ 
riri în răsărit. Deşi Carol Robert e înfrânt la 1330 în 
munţii Gorjului, iar fiul său Ludovic cel Mare o păţeş¬ 
te tot aşa, năzuinţa lor continuă. 

Matiaş Corvinul, de origine el însuşi Român, 
după ce ridică neamul unguresc la o cultură nemaibă- 
nuită de el până atunci, bate şi dânsul calea înaintaşilor 
săi şi suferă în 1467 înfrângerea de la Baia unde e bătut 
de Ştefan cel Mare, domnul Moldovei. Urmaşii lui slă¬ 
bănogi însă duseră ţara la năpasta de la Mohaci, unde 

în 1526 în faţa armatelor lui 
Soliman căzu floarea şi pu¬ 
terea neamului unguresc. 

In toată această epocă, 
de la consolidarea statului 
ungar şi până la catastrofa 
de la Mohaci, conducătorii 
neamului unguresc n-au 
încetat a întări pentru ei 
stăpânirea cetăţuii ardelene. 
N-am putea spune, că acest 



Matei Corvinul 
1443-1490 

lucru se făcea după un plan bine statornicit şi cumpă¬ 
nit de mai înainte. Cucerirea efectivă a Ardealului era 
pentru ei mai mult o mişcare instinctivă de apărare. 
Dar tocmai de aceea această năzuinţă e şi mai impor¬ 
tantă, de cum credem. Căci să nu se uite, instinctul 
popoarelor e totdeauna mai presus de socotelile unor 
improvizaţi conducători de oştiri. Adeseori un popor 
face, fără să-şi dea seama, anumite fapte, care mai târ¬ 
ziu par născocite de cea mai dibace minte diplomatică 
şi ale căror urmări sunt de o importanţă capitală pen¬ 
tru viaţa lui. Ungurii nu făceau conştient sforţările lor 
de a stăpâni Ardealul şi prin număr, nu numai prin 
ocuparea câtorva puncte strategice, dar ei simţeau in¬ 
stinctiv primejdia ce o prezintă pentru statul lor o po¬ 
pulaţie numeroasă, cu dor de independenţă şi ai cărei 
fraţi la graniţa Ardealului în sud şi est se consolidau în 
ţări mândre şi de sine stătătoare. 

Simţeau că neamul românesc în Ardeal e o pri¬ 
mejdie. Deci se gândiră să înlăture conştiinţa de neam 
separat la acest popor şi să facă oarecumva, ca şi acesta 
să se contopească în conştiinţa “naţiunii ungare” care 
alcătuia statul. Şi cam până la 1526, deci până la lupta 
de la Mohaci, drumul care ducea spre acest ideal era 
convertirea religioasă la religia catolică, regii ungari nu 
pierd niciodată prilejul de a aduce, când cu vorba, când 
cu ciomagul, neamul românesc şi mai ales pe fruntaşii 
lui la această lege. Dacă încă sub Andrei III nobilimea 
română era pe picior de egalitate cu cea săsească şi se- 
cuiască, în curând după aceasta puterea ei începe să fie 
înfrântă şi după două veacuri îşi pierde cu totul carac¬ 
terul românesc. 

Mişcările pentru convertirea la catolicism şi apro¬ 
pierea Românilor de mentalitatea catolică ungurească, 
încep, probabil, încă pe la sfârşitul veacului XII. îi fa¬ 
vorizau pe Unguri întru această năzuinţă a lor şi îm¬ 
prejurările. La 1054 călugărul Hildebrand, ajuns papa 
Grigorie VII, face ruptura între biserica apuseană şi ră¬ 
săriteană. Regele Coloman al Ungariei rămâne împre¬ 
ună cu neamul său sub povăţuirea papei, iar Românii şi 
celelalte popoare din Balcani şi Răsărit, păstrează legea 
veche. Certele cresc şi când papa Inocenţiu III la sfârşi¬ 
tul veacului XII porneşte să-şi îndeplinească planul de 
a supune Romei pe toţi creştinii, regii ungari sunt pro¬ 
vocaţi să convertească cu orice mijloace pe schismatici. 
Iar aceşti schismatici nenorociţi, fără de care avea să se 
dezlănţuiască mai întâi furia, eram noi, locuitorii băş¬ 
tinaşi, ca neam şi lege, din ţinutul Ardealului. 

In 1234 regele Belâ IV, înainte de a lua coroana, 
face chiar jurământ înaintea trimisului papei, că pe 
schismatici are să-i supuie Romei, iar pe cei îndărătnici 
are să-i stârpească fără cruţare. Acelaşi jurământ îl face 

apoi fiecare rege ungar la 
păşirea sa pe tron. Când în 
1299 papa Bonifaciu VIII 
introduce inchiziţiunea cu 
feluritele ei torturi ca să pe¬ 
depsească pe falşii creştini, 
regii ungari câştigă încă un 
mijloc de convertire, care 
desigur ştia convinge mai 
bine, de cât orice explicaţii 
din sfânta scriptură. 

E firesc, că în aceste prigoniri poporul român 
avea să îndure chinuri peste chinuri şi poate mulţi slabi 
de înger, săturându-se de atâta suferinţă, au primit le¬ 
gea cea impusă, despărţindu-se cu sufletul de fraţii şi 
strămoşii săi. A făcut lucrul acesta mai ales nobilimea: 
voievozii, chenezii şi alţi boieri şi oameni liberi. Regele 
şi sfetnicii săi, care dispuneau de averea şi libertatea su¬ 
puşilor ţării, în urma îndemnurilor de la Roma, au de¬ 
cretat sus şi tare, că numai acel boier îşi va putea păstra 
situaţia sa privilegiată şi averile sale, care nu va urma o 
credinţă greşită, ci va primi adevărata lege creştinească 
pe care o urmează regele. Astfel marea parte a boierimii 
noastre primi legea cea nouă, se încuscri cu familiile 
ungureşti, se înstrăina de neamul său şi se topi cu totul 
în masa neamului unguresc. 

Câştiga însă ungurismul în Ardeal şi pe de altă 
cale. Au fost şi boieri de aceia care nu s-au supus: ţinu¬ 
turi întregi, care mai curând au luat lumea în cap; fa¬ 
milii, care au îndurat chiar moartea. Şi averile tuturor 
acestora rămaseră sau fără stăpân sau uşor de acaparat. 
Astfel în veacul XIII în Ardealul unde până acum sin¬ 
guri reprezentanţii Saşilor, Secuilor, Românilor aveau 
glas, pătrunde tot mai mult nobilimea ungurească de la 
şes şi pune mâna prin tot felul de silnicii şi vicleşuguri pe 
aceste averi şi pefuncţiile înalte din comitate (judeţe). 

Noi deci scădeam, iar elementul unguresc se în¬ 
tărea tocmai cu reprezentanţii săi cei mai tipici şi mai 
îndărătnici. în veacul XIV, la 1342, numărul acestor 
nobili unguri venetici e aşa de mare, încât la Turda ţin 
o adunare numai între ei, în care caută să-şi aranjeze 

situaţia de drept în cadrele voevodatului transilvan. 

De aici încolo în conducerea acestei ţărişoare 
elementul românesc dispare, iar importanţa boierimii 
ungureşti creşte, ajungând aproape atotstăpânitoare. 
Românii prigoniţi se retrag spre ţinuturile mai puţin 
expuse puterii ungureşti, spre graniţele din sudul şi es¬ 
tul Ardealului; cei din sud, împreună cu oltenii, pe la 
1270 consolidează Muntenia, iar cei din est, probabil în 
curând după 1342, după acea manifestare de energică 
solidaritate a nemeşilor unguri face întâiul izvod sub 
Dragos prin văile Iacobenilor şi pune temelie Moldovei. 

Dragoş, precum se vede, nu fuge de rege, căruia-i 
rămâne supus, ci de nobilimea vrăjmaşe, care începea 
prigoane necruţătoare împotriva legii şi neamului lui. 

Prigonirile urmate necontenit silesc deci pe unii 
să treacă munţii, iar pe alţii, majoritatea rămasă aca¬ 
să, să se pogoare la tot mai mare mizerie, să-şi piardă 
orice independenţă, orice iniţiativă proprie, să li se 
nimicească întreaga clasă conducătoare, sporind astfel 
numărul Ungurilor şi dintr-un neam care putea deveni 
o forţă politică importantă, să ajungă abia o noţiune 
etnografică asemeni triburilor africane, batjocorită de 
toţi şi desconsiderată şi de legile ţării. 

în aceeaşi vreme însă Principatele Româneşti 
se întăreau mereu, atacurile pornite din Moldova şi 
Muntenia împotriva Ardealului, dezveleau ungurimii 
o primejdie ce ameninţă din partea Românilor. Şi no¬ 
bilimea ajunsă atotstăpânitoare, pentru apărarea in¬ 
tereselor ei faţă de românism, se gândeşte chiar la un 
ajutor din partea sultanului. Se iau deci măsuri severe 

împotriva mulţimii de iobagi; nu li se mai îngăduie 
nici măcar schimbarea stăpânului. 

Astfel norodul necăjit, ne mai putând îndura, se 
răzvrăti în 1437, arse o mulţime de castele boiereşti şi se 
retrase, atacat cu furie de cetele nobilimii, pe dealul de 
la Bobâlna. Aici oştirea amărâtă şi care îndurase atâtea 
chinuri, căci era alcătuită aproape numai din Români, 
e atacată din nou cu toată furia şi măcelărită în mare 
parte. Şi deşi în învoiala ce se încheie între boierime şi 
iobagi, boierimea făcu câteva concesii, totuşi îşi dădu 
seama, că acest popor trebuie înfrânt pentru multă 
vreme. Fruntaşii unguri împreună cu voievodul Ardea¬ 
lului, Nicolae Csăk, pentru a asigura pentru totdeauna 
stăpânirea ungurească asupra acestui popor de ţărani, ai 
cărui boieri fuseseră câştigaţi toţi pentru ungurism încă 
de multă vreme, face împreună cu Saşii şi Secuii acea 
"Uniune a celor trei naţiuni”, “Unio trium nationum”, 
acel pact faimos prin care cele trei neamuri privilegiate 
se legau între ele, să-şi garanteze reciproc toate libertăţile 
şi să înăbuşe orice răzvrătire ce-ar căuta să le ameninţe. 
Se face deci în acest an împotriva noastră acea alianţă, 
care avea apoi să ne ţină sub genunchi prin privilegiile 
ei şi neputincioşia noastră până la 1848 şi ale cărei ur¬ 
mări le îndurăm şi astăzi. 

Soarta noastră ajunse deci şi mai rea. Nobilimea 
ungurească în Ardeal, creştea îngrozitor, rezistenţa 
noastră era înfrântă pe toată linia; nimeni nu ne cruţa, 
nimeni nu ne povăţuia. Iar ca o nouă primejdie pentru 
existenţa noastră naţională, cu sprijinul nobilimei şi de 
groaza Turcilor ce se apropiau, în Ardeal sporea mereu 

numărul Ungurilor, răzba¬ 
tea la sate, răzbătea la oraşe 
şi ne respingea pretutindeni, 
începuseră în veacul XV să 
se ungurizeze chiar şi oraşe¬ 
le săseşti din apusul Ardea¬ 
lului. 

Puterea nobilimii şi-a 
ajuns scopul: ne-a înfrânt 
şi nu ne mai lua în seamă 
nimeni. Zadarnic mai iau 
parte unii dintre ai noştri la marea răscoală ţărănească 
de la 1514 de sub conducerea lui Gheorghe Doja: nobi¬ 
limea o înăbuşe şi pe aceasta în sânge, iar conducătorul 
boierilor, voievodul Ardealului Ioan Zâpolya, desigur a 
răsplătit după cuviinţă iobagilor ardeleni această miş¬ 
care. Când în anul următor Ştefan Werbeoczy, juristul, 
strânge în “Co¬ 
dex Tripartitum” 
legile statului 
ungar, punând 
astfel temelie ju- 
risprudenţei un¬ 
gureşti, despre 
un popor româ¬ 
nesc nu pomeneş¬ 
te nici măcar cu 
o singură vorbă. 

Acest popor e o 
simplă haită de 
venetici, aşezaţi 

ici-colo din mila regelui; comunităţile lui, cnezatele lui 
sunt distruse; boierime nu mai are, iar el nu merită nici 
să mai fie pomenit în legea statului. în schimb Werbeo- 
czy spune clar, că iobagii nu mai au dreptul să-şi schim¬ 
be stăpânii, ci rămân pe veci legaţi de glia boierului. Iar 
noi la această dată eram cu toţii iobagi. Excepţiile le 
numărăm pe degete. 

Ne-am pierdut astfel prin silniciile ungureşti 
încă până la sfârşitul veacului XV, întreaga pătură care 
ne putea conduce. Duşmanii noştri s-au întărit, s-au 
aliat între dânşii în rânduri strânse şi bine organizate 
au căutat cu orice preţ să ne ia, ceea ce era al nostru din 
vremurile străvechi încă: pământul Ardealului. 

în această situaţie nenorocită ne aflăm, când ar¬ 
matele lui Soliman II izbesc cu toată vrăjmăşia graniţe¬ 
le de sud ale Ungariei şi îşi deschid drum spre Europa. 

CAPITOLUL II 


1526-1599 


întâiele atacuri calvineşti 


N obilimea ungurească din Ardeal încă pe la 
mijlocul veacului XV nutrea simpatii pentru 
Turci. Ştefan Laczkovics, voievodul Ardealu¬ 
lui, încă în această vreme căutase legături cu sultanul. 
Probabil li se părea lor, că venindu-le ajutor dinspre 
Constantinopol, vor putea fi asiguraţi de stăpânirea 
definitivă a Ardealului, pentru a-1 putea stoarce după 
bunul lor plac. Un lucru e sigur: că dacă în Ardeal 
Turcii n-ar fi aflat un aliat, ci un vrăjmaş, Principatele 
Româneşti nu ar fi putut ajunge cu nici un preţ supuse 
pumnului turcesc, ci având un bun prieten în puterni¬ 
cele poziţii strategice ale Carpaţilor ar fi aflat totdeau¬ 
na la spate un scut în vreme de primejdie şi totodată 
prielnic teren pentru a-şi reface forţele. Dacă am fi avut 
norocul ca fortul ardelean să fie din toate punctele de 
vedere în stăpânirea noastră, desigur o astfel de domi- 
naţiune românească s-ar fi impus şi celor din valea Du¬ 
nării şi Prutului şi s-ar fi format de mult acea unitate 
indestructibilă la care lucrăm azi, iar Turcii niciodată 
n-ar fi avut putinţa să-şi treacă hoardele pe malul stâng 
al Dunării. Nu s-au întâmplat însă toate acestea. Ar¬ 
dealul era al nobilimi ungureşti şi al aliaţilor ei, care îşi 
băteau capul înainte de toate cu interesele lor egoiste 

şi adeseori nu voiau să ştie nici de propriul lor rege, ne¬ 
cum de alte nevoi ale civilizaţiei ameninţate de oştirile 
agarene. 

Pe la 1500 puterea regelui ungar faţă de nobilime, 
mai ales faţă de cea din Ardeal, ajunsese foarte redusă, 
întreaga ţară era într-o stare de dărăpănare. Ioan Cor- 
vin şi fiul său, regele Matiaş se putuseră încă împotrivi 
năvălirilor turceşti. Urmaşii lui Matiaş însă stăteau ne¬ 
putincioşi în faţa pregătirilor ce se făceau în Balcani. 
Şi în aceeaşi vreme, pe când o primejdie ameninţa din 
sud, Habsburgii din vest căutau şi ei să-şi acapareze 
stăpânirea Ungariei. Bietul Ludovic II se zbătea astfel 
între pumnul militar al Turcului, care se apropia şi în¬ 
tre iţele fine ale diplomaţiei habsburgice. Armatele lui 
Soliman, în sfârşit se şi iviră, şi pe câmpia de la Moha- 
ci, în 26 August 1526, puterea ungureasca fu înfrântă 
şi distrusă în modul cel mai jalnic. însuşi regele Ludo¬ 
vic căzu pe câmpul de război şi alături de el rămaseră 
aproape toţi fruntaşii politicei şi bisericii ungureşti. Iar 
pricina dezastrului în mare parte a fost atitudinea no¬ 
bilimii şi ungurismului din Ardeal. Aceştia, poate din 
simpatiile pe care le nutreau de mult faţă de Turci, îşi 
orânduiseră astfel treburile, încât oştirea lor, sub con¬ 
ducerea voievodului Ioan Zâpolya, sosi tocmai a treia zi 
după luptă, când totul era nimicit. 

După această nenorocire în Ungaria se întâmplă 
schimbări mari. Regele murise. Vestul ţării alege de 
domnitor pe Ferdinand I, din familia de Habsburg, 
iar estul, a cărui putere era Ardealul, îl recunoaşte de 
domn pe voievodul său de până atunci, pe turcofilul 

şiret Ioan Zâpolya. în cei 
treizeci de ani care urma¬ 
ră plini de frământări şi de 
lupte între aceşti doi rivali, 
Zâpolya se puse sub ocroti¬ 
rea sultanului, inaugurând 
astfel supremaţia turcească 
asupra Ardealului; Turcii 
puseră mâna pe centrul Un¬ 
gariei de astăzi, pe întreg şe¬ 
sul ungar împreună cu capi¬ 
tala ţării Buda; partea apuseană, care-1 recunoscuse pe 
Ferdinand de rege, se alipi definitiv imperiului austro- 
german, iar estul cu Ardealul, o parte a “Timişanei”, 
a “Crişanei” şi Maramureşul, precum şi ţinutul de la 
nordul Tisei formară principatul ardelean, al cărui 
domnitor adeseori, întru amintirea lui Ioan Zâpolya, 
purta pomposul titlu de “rege”, şi e numit chiar şi în 
cărţile noastre vechi cu numele de “craiu”. 

De acest principat ţineau şi toate ţinuturile lo¬ 
cuite astăzi mai compact de poporul nostru. In apus 
al lui era ţinutul Lugojului, al Caransebeşului - căci 
al Timişoarei devenise paşalâc turcesc - apoi graniţa 
trecea spre nord cuprinzând în Ardeal, Lipova, Şoimu- 
şul, Siria, Ineul, Oradea Mare şi Hustul. Deci întreg 
Bihorul, estul aşa zisei “Crişane”, cu Beiuşul şi nord-es- 
tul Ungariei cu Maramureşul. Puterea în principat se 
împărţea între cei trei membri ai “Uniunii” de la 1437. 
După cum ne spune mai târziu, pe la 1602, episcopul 
Dimitrie Naprâgyi, care în scurta domnie ardeleană a 
lui Mihai Viteazul i-a servit acestuia ca logofăt, puter- 

nicii erau: 

1. Saşii, care aveau şapte oraşe, între ele şi Clujul, 
şapte judeţe, totală autonomie politică şi bisericeas¬ 
că şi datorau supunere numai principelui, având 
totodată datoria, ca iarna să-l ţină pe mâncare şi 
băutură; 

2. Secuii, care deşi la începutfuseseră cu totul inde¬ 
pendenţi, după lupta de la Mohaci îşi mai pierdu¬ 
ră din drepturi, dar deteră din sânul lor un mare 
număr de boieri mari şi mijlocii; şi 

3. Ungurii, înainte de toate nobilii, răspândiţi 
aproape pretutindeni, chiar şi în ţinuturile săseşti 
şi secuieşti şi alcătuind cu moşiile lor în centrul şi 
vestul Ardealului nouă comitate (judeţe). 

La rol preponderent, ajunseseră aproape totdeau¬ 
na aceştia din urmă. îi ajuta şi faptul, că erau de acelaşi 
neam, şi de aceeaşi clasă socială cu domnitorul, precum 
şi situaţia lor materială. Regii ungari avuseră în Ardeal 
o mulţime de moşii; Ioan Zăpolya, ajuns domnitor 
puse mâna pe ele şi, pentru a-şi întări situaţia şi toto¬ 
dată pentru a întări stăpânirea elementului unguresc 
în Ardeal, chemă o mulţime de nobili unguri cărora le 
făcu danii bogate. 

Despre noi nu vorbeşte nimeni, că am fi avut oa- 
recari drepturi, ori am fi avut cel mai mic rol măcar în 
conducerea ţării. Eram mulţimea fără preţ şi fără vla¬ 
gă, fără conducători şi fără nici un sprijin. Răspândiţi 
peste întreg teritoriul ardelean, pretutindeni aveam 
aceeaşi soartă: eram şerbii principelui, ai magnaţilor şi 

ai Saşilor. După cum ne spune acelaşi Naprâgyi eram 
defolos, căci puteam fi siliţi să facem orice soi de servicii. 
în fruntea statului, era principele, care conduce ţara, 
după hotărârile dietelor alcătuite din reprezentanţii 
Ungurilor, Secuilor şi Saşilor, iar noi eram cei care tac 
numai şi se supun, căci n-au încotro. 

Vremurile care urmară după despărţirea Ardealu¬ 
lui de Ungaria, au adus oarecari schimbări în politica 
internă a acestei ţărişoare. încă pe la 1521 la Sibiu în¬ 
cepuse să se lăţească credinţa nouă a \\i\Luther. După 
desfacerea Ardealului de Ungaria, credinţa aceasta 
se răspândi şi mai mult, Saşii şi Ungurii o primiră în 
mare parte, iar dieta ţinută la Turda în 1550 sub Ioan 
Sigismund, fiul regelui Ioan, îi recunoaşte noii secte 
deplină libertate religionară. Saşii trecură cu toţii la lu- 
teranism, Ungurii şi nobilii numai în parte. în curând 
în Ardeal sunt două biserici luterane, una ungurească şi 
una săsescă, iar cea catolică e aproape pe stingere. 

Dar printre Unguri, mai ales în nord-vestul Ar¬ 
dealului, în nordul “Crişanei”, încă de pe la 1550 prin¬ 
se rădăcini şi religia nouă a lui Ioan Calvin de la Gene¬ 
va. Aceasta se răspândi tot mai puternic, cuceri aproape 
în întregime biserica luterană ungurească; nobilimea o 
primi în mare parte şi în dieta de la 1564 se recunoscu 
şi acesteia totală independenţă. Astfel în Ardeal exista 
o biserică romano-catolică în dărăpănare, două bise¬ 
rici protestante: una a Saşilor, luterană, iar alta a Ungu¬ 
rilor, calvină; iar în 1571 li se adăugă şi cea unitară. 

Biserica noastră ortodoxă, deşi avea cel mai mare 
număr de credincioşi, totuşi în faţa legilor ungureşti nu 

exista, n-avea nici un drept şi nici o importanţă. Lipsită 
de o organizaţie, nici nu era în stare să-şi câştige atenţia 
puternicilor ţării. Era biserica unor iobagi şi ei numai 
la muncă erau buni. 

Aşa însă nerecunoscută cum era, cu preoţi fără 
şcoală, puşi la discreţia boierilor şi jupanilor, totuşi 
întrânsa se strânsese sufletul neamului. Prin ea trăia 
tradiţia, că sunt Români şi afară de stăpânirea măritu¬ 
lui “craiu”, şi amintirea marilor voievozi de peste mun¬ 
ţii estici şi sudici. Episcopiile întemeiate de domnitorii 
moldoveni şi munteni, cea de la Vad şi cea de la Prislop 
şi apoi cea de la Geoagiu, îşi aminteau de întemeietorii 
lor şi păstrau tradiţiile rămase de la dânşii. Episcopii 
şi preoţii trimişi de la Târgovişte şi Suceava, aduceau 
cu dânşii conştiinţa legăturii sângelui. Iar această con¬ 
ştiinţă desigur nu rămânea tocmai mută şi nerodnică 
atunci când oştirile lui Petru Vodă Rareş băteau în 
1528 pe Nemţi şi pe Unguri la Feldioara şi de atâtea ori 
intrau pe la Bistriţa şi după ce se răzbunau ieşeau pe la 
Braşov şi Bran. 

Ungurii simt instinctiv, că cele două Principate 
cu viaţa lor religioasă, pot influenţa şi întări elemen¬ 
tul românesc din Ardeal, şi consecvenţi năzuinţelor 
lor din trecut, caută ca între ardeleni şi fraţii lor din 
Principate să pună o barieră, care să nu poată fi trecută 
cu uşurinţă. De unde până la 1526 pentru asigurarea 
stăpânirii lor se năzuiră să ne catolizeze şi ne atrase- 
ră întreaga pătură de sus a boierimii, acum continuă 
aceeaşi politică năzuindu-se, nu să ne câştige pentru 
biserica romană, ci pentru cea nouă, calvină, căreia i se 

închinau ei. Astfel începând cu anul 1540 şi isprăvind 
cu 1691, deci cu trecerea Ardealului sub stăpânirea 
Habsburgilor, ungurismul caută să ne înfrângă atră- 
gându-ne la calvinism când cu vorbă bună, când cu ade¬ 
meniri, iar mai ales cu mijloace brutale şi lipsite de orice 
cruţare. “Uniunea” celor trei neamuri, urmărind să ne 
desfacă cât de mult de fraţii noştri din Principate, nă¬ 
pusteşte asupra noastră tot soiul de torturi, dar totoda¬ 
tă trezeşte ici şi colo conştiinţa şi începem să vedem, că 
soarta ne e nemeritată, că ar trebui să fim altfel trataţi 
şi astfel se trezesc în noi anumite sentimente de mân¬ 
drie, dragoste de carte şi cultură românească şi chiar 
îndărătnicie politică. 

N-am putea spune, că scopul Ungurilor era în 
această vreme ungurizarea noastră. Ideea şovinistă pe 
atunci nu exista. In orice caz însă ţinta lor era: crearea 
unei legături sufleteşti între noi şi dânşii, a unei unităţi 
culturale, apropierea mentalităţi noastre de mentalita¬ 
tea ungurească. Astfel între marginile acestei ţărişoare, 
care era Ardealul, ar fi existat o singură conştiinţă, ba¬ 
zată pe o singură lege, puterea ungurească s-ar fi întărit 
considerabil, iar stăpânirea definitivă a Ungurilor în 
Ardeal ar fi fost asigurată. 

Cercetând mişcările calvine faţă de noi, con¬ 
statăm, că toţi propovăduitorii acestei legi în şirurile 
noastre, porneau din convingeri bisericeşti religioase, 
vor să ne mântuiască sufletele. Dedesuptul politic ale 
tuturor acestor mişcări însă e acelaşi: contopirea îndă¬ 
rătnicului şi nesupusului suflet românesc cu sufletul un¬ 
guresc şi astfel crearea unei prăpăstii între Românii din 

Ardeal şi cei din Principate. 

Faţă de aceste năzuinţe susţinute de puterea sta¬ 
tului, ce putea face bietul episcop Cristofor din Geoagiu, 
numit la stăruinţa ocrotitorului său Petraşcu Vodă, în 
1557? 

încercase şi Saşii să ne convertească la luteranism, 
dar stăruinţele lor n-au ajuns la rezultat, tocmai pentru 
că nu simţeau neapărata nevoie de a ne câştiga simpatia, 
în Ardeal ei înşişi nu erau decât o parte mică din po¬ 
pulaţie. Situaţia Ungurilor şi a Principelui însă era alta. 
Privirea şi stăpânirea lor cuprindea întreaga ţară, înţe¬ 
legeau nevoia de a ne rupe de cei din Principate şi avură 
astfel stăruinţa necesară pentru a ajunge la rezultat. 

încă înainte de 1566 principele Ioan Sigismund 
câştigă chiar pe episcopul Gheorghe de la Vad, trimis 
acolo de Ilie VodăRareş al Moldovei. în 1565 episcopul 
Gheorghe “superintendentul român calvin”, cutreieră 
ţara, susţine discuţii cu apărătorii legii vechi şi impune 
învăţăcei de-ai săi chiar şi la biserica din Braşov; dieta 
îi dă totală putere şi provoacă pe toţi preoţii, călugării 
şi episcopii să stea la discuţie cu dânsul şi să-i asculte 
învăţăturile. în 1566 sub conducerea lui Gheorghe, 
care probabil se mutase în Sân-Georgiu, se ţine întâiul 
sinod al preoţilor români şi hotăreşte, conform dorin¬ 
ţei principelui Ioan Sigismund, primirea învăţăturilor 
calvine şi introducerea limbii româneşti în biserică. Se 
făcea astfel întâia spărtură în unitatea bisericească a 
neamului nostru. în anul următor 1567, sinodul stabi¬ 
leşte chiar 6puncte pe care le primeşte, şi astfel ruptura 
de biserica străbună îşi începe opera sa distrugătoare. 



74 


VASILE STOICA 


în faţa mişcării acesteia de reformaţie, susţinută 
cu tărie de principe şi de “uniunea” celor trei neamuri, 
modestele episcopii de la Geoagiu şi Vad ajung tot mai 
umilite. Episcop al Românilor e recunoscut numai cel 
calvin, Gheorghe de Sângiorgiu, apoi după dânsul Pa- 
vel şi Mihai Turdaşi. Ortodoxismul tace. Preoţimea 
păstrătoare a legii şi datinii vechi este la buna discreţie 
a boierilor unguri, a boiernaşilor secui şi a jupanilor 
saşi, iar poporul, care nu se supune principiului “cuius 
regio eius religio”, ajunge, să nu mai fie considerat nici 
măcar ca fiinţă cu suflet. 

Situaţia noastră e astfel una dintre cele mai du¬ 
reroase. Nesupunerea religioasă adese ori e pedepsită 
chiar cu moartea. Comitatele, oraşele încep o prigonire 
sistematică împotriva elementului românesc şi pe dea¬ 
supra vine dieta, să consfinţească şi prin lege ceea ce 
există de fapt şi în “Approbatae et compilatae constitu- 
tiones”, cartea fundamentală a legilor ardelene votată 
la 1576, declară, că naţiunea româna nu are nici un 
drept politic, că e streină cu religia ei cu tot şi e admisă în 
ţară numai vremelnic, până când îi va plăcea principe¬ 
lui şi staturilor regnicolare (nobililor şi reprezentanţilor 
orăşeneşti): “usque ad beneplacitum principis et regni- 
colarum”. 

Nu se poartă mai omeneşte nici chiar Saşii, cari 
totuşi au fire mai blândă. Hotărârile lor sunt tot atât 
de drastice ca şi ale nobililor unguri. Furia lor merge 
până întracolo, încât pentru toate fleacurile pedepsesc 
cu moartea pe bieţii Români. 

Apăsarea aceasta desigur ne-a ţinut înapoi în dez- 

voltarea noastră şi oricât de 
rezistenţi am fost, ne-a prici¬ 
nuit şi pierderi destul de im¬ 
portante. în păturile largi 
ale poporului nostru n-a pu¬ 
tut pătrunde însă propagan¬ 
da streină. Cu tot ajutorul 
pe care i-1 dădea administra¬ 
ţia şi pătura conducătoare, a 
rămas o mişcare cu rezultate 
foarte superficiale. N-a izbu¬ 
tit să transforme nimic din 
sufletul nostru specific românesc, pentru că n-a putut 
pătrunde în adâncul conştiinţelor, îndată ce a început 
apăsarea autorităţilor să slăbească, rezultatele ei se nă- 
ruiră şi credincioşii legii celei noi rămaseră numai cei 
câţiva privilegiaţi. 



Ştefan Bâthory 
1533-1585 


Ajungând la tronul Ardealului, Ştefan Bâthori, 
apoi Cristofor şi Sigismund, aliatul lui Mihai Viteazul, 
bărbaţi cu convingeri catolice şi calvinismul ne mai bu- 
curându-se de sprijinul direct şi înfocat al principelui, 
mişcarea pornită pentru cucerirea noastră îşi pierdu re- 
azimul. Ortodoxismul nostru străvechi, urmat în con¬ 
ştiinţa sa de întreg poporul, începe să se gândească la 
vremi mai bune. înarmat de reformaţie cu învăţăminte 
noi, cu dragoste de carte şi chiar cu cărţi româneşti ti¬ 
părite, clerul umilit până acum caută să privească cu 
încredere în viitor. 


Şi nădejdea lui se îndeplineşte, mai strălucit de 
cum a putut visa şi mintea cea mai îndrăzneaţă. Durere 
însă, îndeplinirea ei n-a durat decât abia câteva luni... 

CAPITOLUL III 


1599-1691 


Mihai Viteazul 


D e obicei când vorbim de Mihai Vodă Viteazul, 
îl pomenim ca pe domnitorul, care într-o anu¬ 
mită clipă a istoriei a avut norocul şi puterea, 
să realizeze acea unitate a celor trei ţări româneşti, care 
de atunci încoace e pururea în minţea noastră. In rea¬ 
litate Mihai e mai mult decât atât. E omul cu vederile 
adânci, a cărui străduinţă politică era, nu opera unei 
inspiraţii momentane, nici urmarea unei pofte de a stă¬ 
pâni, ci rezulta din o hine chibzuită cumpănire a împre¬ 
jurărilor geografice şi istorice ale ţărişoarelor româneşti. 
Mihai şi-a dat seama, mai mult decât oricare dintre 
domnitorii noştri, că Ardealul e centrul unui neam, e 

o cetate fiară seamăn şi că 
numai stăpânind aci, vor 
putea fi neatârnate cele două 
principate, care se întind de 
la poalele Carpaţilor spre 
Dunăre şi Nistru. El ştie, că 
independenţa ţârilor româ¬ 
neşti e în stăpânirea Ardea¬ 
lului, şi vede lămurit, că un 
stat sau o grupare strânsă, în 
al cărei centru e această ce¬ 
tate, va pune răgaz oricăror 



Mihai Viteazu 
1558-1601 

năvăliri de peste Dunăre şi Nistru. Pentru păstrarea 
independenţei munteneşti, expusă mai mult decât ori¬ 
care alta atacurilor turceşti, lui i se pare imperios lucru 
asigurarea stăpânirii în Ardeal, sau cel puţin o alian¬ 
ţă strânsă, prietenească cu stăpânitorii acestei ţări. Ar 
avea astfel pe de o parte asigurate spatele, iar pe de altă 
parte un puternic izvor de întărire şi refacere în zile de 
primejdie. 

La început i se pare, că scopul acesta ar putea fi 
ajuns pe cale paşnică. în ajungerea lui îşi vede indepen¬ 
denţa ţărişoarei sale şi de aceea se arată gata la orice 
jertfe. In 20 Mai 1595 mândrul Mihai renunţă chiar 
la ambiţia sa, se declară vasal al principelui ardelean 
Sigismund Bâthory şi încheie cu dânsul acea puternică 
alianţă, ale cărei urmări au fost încă în acelaşi an biru¬ 
inţele de la Călugăreni şi distrugerea Turcilor la Giur¬ 
giu. Pentru a-şi îndeplini şi mai bine frumoasa sa ţintă, 
Mihai pătrunde în Moldova, detronează pe Aron Vodă 
şi pune în locul lui pe Ştefan Răzvan, bărbat de aceleaşi 
convingeri ca şi dânsul. 

Astfel cele trei ţări, menite să formeze o unita¬ 
te puternică, sunt acum într-o legătură strânsă, gata 
să înfrunte orice atac din orice parte ar veni el. Sigis¬ 
mund Bâthory, însă se clătină şi Mihai Vodă vede, că 
n-o să ajungă la sfârşit bun, dacă fortul Ardealului e în 
mâini aşa de nestatornice. Nobilimea maghiară preo¬ 
cupată numai şi numai de interesele sale egoiste nu-şi 
bate capul cu idei, care ies din cercul ei strâns de vedere 
şi o înţelegere cu ea de asemenea nu putea fi de lungă 
durată. Când apoi locul lui Sigismund îl ocupă fratele 
său, cardinalul Andrei şi, acesta, sau din slăbiciumea 
lui sau din tradiţia turcofilă a boierimii ardelene, se 

apropie de Turci, gata chiar de luptă împotriva mun¬ 
teanului, Mihai înţelege, că nu mai e vreme de pierdut 
şi se hotăreşte să pună el însuşi mâna pe cetăţuia arde¬ 
leană. N-a putut-o avea prin alianţă, se vede nevoit s-o 
cucerească cu arma. în 28 Octombrie 1599 armatele 
lui străbătând pe la Braşov şi Turnu-Roşu înfrâng total 
în câmpia de la Şelimbăr, lângă Sibiu trupele ungureşti, 
arvunind prin această biruinţă pentru totdeauna pă¬ 
mântul Ardealului. 

Mihai şi-a ajuns deci scopul. Puterea pe care o ve¬ 
dea el în unirea politică a celor trei ţări, era acum pe 
jumătate îndeplinită. Ardealul era în mâna lui. 

Pentru a întregi însă unitatea mai era ceva de fă¬ 
cut. în Moldova, Răzvan fusese alungat şi în locului 
lui intrase cu ajutor polon Ieremia Movilă. Mihai trece 
din Ardeal în Moldova, e primit ca un mântuitor de 

lumea care toată îi înţelegea intenţiile, oastea moldove¬ 
nească trece întreagă de partea lui, iar Ieremia Movilă 
se refugiază în cetatea Hotinului. Astfel în Mai 1600 
marele voievod poate primi în cetatea Sucevii jurămân¬ 
tul de credinţă şi poate spune cu mândrie, că e domn 
al “Ţării Româneşti, Ardealului şi Moldovei”, care ţări 
surori, după cum spune el solilor săi, sunt “baştele şi 
aparatura a toată creştinătatea”. 

Scopul deci era pe deplin atins: cele trei ţări erau 
unite nu printr-o alianţă ci sub acelaşi domnitor. N-am 
putea spune, că aceste fapte s-au săvârşit sub imboldul 
unei luminate conştiinţe naţionale. Pe atunci această 
idee încă nu exista. Legătura între fraţi şi fraţi era fi¬ 
rească, neargumentată, susţinută de comunitatea lim- 
bei şi religiei şi de instinctul sănătos al neamului nos¬ 
tru. Mihai a înţeles înainte de toate unitatea strategică 
pe care o alcătuiesc aceste trei ţări şi a înfăptuit-o. 

Totuşi nădejdile necăjiţilor preoţi ardeleni, care 
aşteptau o scăpare de sub jugul calvin unguresc s-au în- 
de-plinit mai mult de cât poate în modesta lor îndrăz¬ 
neală au visat-o ei vreodată. 

Mihai nu a uitat, că el e şi 
creştin de aceeaşi lege a Ră¬ 
săritului, de care ţineau şi 
mulţii fraţi ai săi chinuiţi 
sub stăpânirea prietenului 
său Bâthory. Ştia truda mul¬ 
ţimii; i-o aduseseră mulţii 
preoţi şi călugări, pe care îi 
trimisese el după veşti prin 
Ardeal. De aceea încă de la 
început se gândeşte, că pen- 

tru asigurarea bunei înţelegeri între cele două ţări apă¬ 
sările faţă de ortodocşii îndărătnici din Ardeal trebuie 
să înceteze şi să li se permită şi lor o mai liberă organi¬ 
zaţie bisericească. Astfel în tratatul făcut cu Sigismund 
în 20 Mai 1595, cere lămurit îngăduinţă religioasă pe 
seama Românilor ortodocşi şi fixează, că toate biserici¬ 
le româneşti din provinciile lui Sigismund vorfi puse sub 
ocârmuirea arhiepiscopului din Târgovişte, asigurându- 
le astfel o mai strânsă legătură cu biserica românească. 
Şi mai mult: văzând că mitropolia din Alba-Iulia, dez¬ 
voltată probabil cu puţin înainte de dânsul, e lipsită de 
mijloace şi fără o reşedinţă mai de seamă, o înzestră cu 
moşii - probabil şi cu cea de la Oarda de lângă Alba-Iu- 
lia - şi clădi şi o mănăstire, pe care în 1599 o prevăzu cu 
tot felul de odăjdii şi daruri, chiar cu o cârje episcopească 
de argint. Efectul acestor favoruri desigur a fost consi¬ 
derabil asupra preoţimii şi poporului nostru. 

Când apoi Mihai cucereşte Ardealul, dieta arde¬ 
leană din 20 Iulie 1600 e silită să decreteze, că: “la do¬ 
rinţa Măriei-Sale preoţii români se scutesc pretutindeni 
de iobăgia, pe care oface poporul”, şi pe care până atunci 
o făceau şi ei fiind consideraţi iobagi. Ba se gândeşte 
Mihai şi mai departe: pe arhimandritul Serghie de la 
Tismana îl ia şi-l duce episcop în nord, la Muncaci. 

Dar parcă toate acestea au fost numai un vis, prea 
frumos, ca să poată fi ţinut multă vreme pe pământ. 
După zilele de biruinţă şi trezirea nădejdilor a urmat 
curând dezmeticirea la o realitate tot aşa de crudă ca şi 
cea de la care plecaserăm. De data aceasta însă, în jocul 
dureros, care ne loveşte, se amestecă şi o mână nouă, 
care a mai căutat odată, pe vremea lui Vodă Petru Rareş, 
să ne mai utilizeze pentru dânsa: mâna Habsburgilor 



SUFERINŢELE DIN ARDEAL 


81 





Sigismund Băthori, Mihai Viteazul, Georgio Basta... 

de la Viena. Oameni cu o privire deosebit de ageră, ei 
văd adânc şi desluşit în năzuinţele lui Mihai. Văd că 
acesta, deşi i-a asigurat mereu de credinţa sa, în realita¬ 
te urmăreşte un plan mare: de a alcătui un singur stat 
puternic din cele trei ţărişoare slăbănoage. Şi ştiu bine, 
că acest stat, dispunând de bogăţii miniere şi ogoare 
rodnice, precum şi de o unitate geografică şi naţiona¬ 
lă neînfrântă, va închide pentru totdeauna drumul pe 
care-1 visaseră ei de veacuri: Dunărea, Marea Neagră, 
Orientul. 

Deci se gândesc, cum să scape de omul primejdios 
care le stă în cale. Şi toate mijloacele le par binevenite, 
îndeamnă nobilii unguri la răzvrătire şi le trimit intr- 
ajutor pe generalul Basta. în 18 Septembrie 1600 Mi¬ 
hai e înfrânt la Mirăslău; în acelaşi timp Polonii aduc 
iarăşi în Moldova pe Ieremia Movilă. Mihai nenorocos 
şi în Muntenia, pleacă la Praga, se înţelege cu împăra¬ 
tul Rudolf şi se întoarce, să recucerească Ardealul îm¬ 
preună cu Basta. în 3 August 1601 bate pe Sigismund 
Bâthory la Guruslău şi se pare că norocul iar îi zâm¬ 
beşte lui şi nouă deopotrivă. Cu câteva zile mai târziu 
însă, în 9 August 1601, ucigaşii trimişi de Basta şi de 

boierii unguri îi sting viaţa, curmând cel mai măreţ 
plan politic chibzuit de minte românească. Capul lui 
fu adus în ţară, iar trupul zace şi acum acolo în câmpia 
de la Turda. 

A fost o lovitură grea pentru întreg neamul româ¬ 
nesc această moarte. Felul cum s-a stins Mihai e cea 
mai îngrozitoare crimă săvârşită împotriva unui om 
mare. Şi la această fărădelege împotriva noastră iau 
parte cei doi duşmani ai noştri deopotrivă. Nu numai 
nobilimea ungurească e de vină, ci şi mâna isteaţă a 
Vienei. 

Ar fi o mare greşeală, dacă am spune că ucide¬ 
rea lui Mihai e un act de răzbunare a unor mercenari. 
De vină mai mult decât oricine e diplomaţia vieneză a 
Habsburgilor. Moartea lui Mihai a fost pusă la cale aco¬ 
lo în palatele împăratului Rudolf II. Trebuia ca omul 
acesta să fie îndepărtat din cale şi pentru aceea orice 
mijloace erau bune. Habsburgii niciodată nu şi-au fă¬ 
cut mari scrupule de recunoştinţă. 

Mihai e ca un meteor: luminează o clipă, fasci¬ 
nează minţile cu strălucirea lui şi apoi se stinge de oda¬ 
tă tocmai de aceea, ca amintirea lui să fie cu atât mai 
durabilă. Stăpânirea lui în Ardeal întăreşte stăpânirea 
noastră, dar totodată arată şi duşmanilor primejdia, 
care-i poate ameninţa într-o bună zi şi care nu va mai 
putea fi înlăturată cu ucigaşi pe câmpia Turzii. 

Noile atacuri calvine 


S tăpânirea austriacă inaugurată prin fărădelegea 
de la Turda n-a fost de lungă durată. Boierimea 
ungurească răzvrătită, în curând recâştigă inde¬ 
pendenţa ţării şi o închină iarăşi ca până acum sultanu¬ 
lui, care se mulţumea şi cu o stăpânire în mare parte no¬ 
minală. în fruntea ţării ajung iarăşi principi naţionali, 
care au să asculte de diete şi să cârmuiască după legile 
“Approbatae et compilatae”. Valoarea ţării şi întărirea 
autorităţii principelui, precum şi valoarea principilor 
care stăpâniră câtăva vreme, făcură ca această ţărişoară 
din când în când să fie atrasă chiar şi în socotelile po¬ 
liticii europene. Astfel încă întâiul principe important 
în veacul XVII, Ştefan Bocskay, cu “haiducii” lui bate 
pe Nemţi în mai multe rânduri, în 1606 e ales chiar 
rege al Ungariei şi recunoscut de sultan. 

Evenimentele care urmară apoi, atrăseseră tot 
mai mult atenţia apusului îndepărtat asupra Ardealu¬ 
lui. In 1618 izbucni războiul de 30 de ani între catolici 
şi protestanţi. Aceştia din urmă, în frunte cu Suedia, 
susţinuţi şi ajutaţi şi de Franţa, căutară să atace din toa¬ 
te părţile imperiul Habsburgilor catolici. Gavriil Be- 
thlen (1613 -1629), fără îndoială cel mai vrednic dintre 

toţi principii ardeleni intră în legătură cu protestanţii, 
năvăli şi el asupra posesiunilor celor de la Viena şi cu 
o politică chibzuită ştiu întotdeauna să tragă mari fo¬ 
loase cu puţine jertfe. De aceea, când în 1629 se stinse, 
politica aceasta fu continuată şi de urmaşul său Gheor¬ 
ghe Râkoczy I (1630 - 1648). Ţara şi mai ales nobilimea 
ungurească ajunge la bună stare şi începe chiar să se 
europenizeze. Acestei înfloriri însă îi pun capăt expe¬ 
diţiile nenorocite, pe care le conduce pentru câştigarea 
tronului polon urmaşul lui Gheorghe Râkoczy, fiul 
său: Gheorghe Râkoczy II (1648 - 1658). în 1657 acesta 
e bătut în Polonia, întreaga lui armată cade prinsă în 
mâinile Tătarilor, iar el scapă numai cu greu pe cărări 
ascunse şi întors acasă moare în 1660, în luptă faţă de 
un rival al său susţinut de Turci, care ocupă în curând 
şi Oradea-Mare. încep certe, frământări între boierii 
cu pofte de domnie, până ce în sfârşit Turcii pun capăt 
acestor tulburări, ridicând la tronul Ardealului pe mo¬ 
destul nobil secui MihailApaffy (1661 -1690), ultimul 
principe unguresc al acestei ţări, bărbat cu frumoase 
însuşiri sufleteşti, dar lipsit de orice energie şi a cărui 
domnie slabă, susţinută de Turcii slăbiţi şi ei, ne mai 
putând produce energii noi, înseamnă decăderea inde¬ 
pendenţei ardelene. 

întâmplările anului 1600 şi 1601 nu rămaseră 
însă fără efect asupra conducătorilor unguri din Ardeal. 
Ei văzuseră pe Mihai, şi înţeleseră cu toţii primejdia 
ce zăcea în faptul, că la sud şi la est se aflau două ţări 
independente, de acelaşi neam şi aceeaşi lege cu majo¬ 
ritatea supuşilor lor. Vedeau şi aceea, că poporul român, 
în urma frumoaselor clipe ce-a întrevăzut, începe să-şi 

deschidă ochii. Le era teamă, că la un alt eventual atac 
din sud sau din est mulţimea iobagilor de sub călcâiul 
lor ar putea face cauză comună cu năvălitorii. 

Şi această teamă nu era tocmai neântemeiată. Le¬ 
gătura unităţii se reînprospătase şi trăia acum mai pu¬ 
ternic decât în veacul XV. Conducătorii vieţii politice 
din Principate îşi dădeau seama de valoarea politică, pe 
care o reprezintă neamul românesc din Ardeal, în ca¬ 
zul unor mişcări, pentru cucerirea acestei ţări. Vasile 
Lupu scria doar vizirului, că dânsul pentru a sprijini 
luptele împotriva Ungurilor, are să întărâte neîncetat 
împotriva Ungurilor pe Românii din Ardeal, încât aceş¬ 
tia răsculăndu-se, Ungurii vor avea război şi înăuntru 
şi în afară. 

Ungurii văd lămurit această primejdie. De aceea 
inaugurează din nou politica urmată în veacul XVI, şi 
caută toate mijloacele să rupă legătura dintre Românii 
din Ardeal şi din Principate. Şi cu toate că năzuinţe¬ 
le de a atrage pe Românii Ardeleni la calvinism erau 
îmbrăcate în haina cea mai religioasă, totuşi scopul lor 
politic iese mai clar la iveală în veacul acesta decât în 
veacul precedent. 

înainte de toate interzic orice contact între Ro¬ 
mânii din Ardeal şi cei din Principate. încă îndată 
după înfrângerea lui Mihai la Mirăslău, în 25 Octom¬ 
brie 1600 dieta ţinută la Leţfalău (comitatul Trei-Sca- 
une), decretă: “Fiindcă stricăciunea şi pericolul a venit 
din cele două ţări române... nimenea să nu mai poată 
merge în cele două ţări române. Dacă va merge cineva, 
acela să-şi piarză capul şi bunurile. Nici popă românesc, 



86 


VASILE STOICA 


să nu mai poată intra niciodată din cele două ţări româ¬ 
ne în Ardeal, iar călugării cei româneşti să fie izgoniţi 
din toată ţara”. 

Scopul e vădit. Văzuseră primejdia şi caută acum 
cu orice mijloace s-o înlăture săpând prăpastia care să 
despartă în două neamul românesc. De data aceasta 
lucrul nu mai merge aşa uşor, precum merse în veacul 
XVI. Atunci biserica română, în jurul căreia era gru¬ 
pat întreg poporul, era dezorganizată, nu avea nici un 
centru cultural şi ierarhic. Acum e unitară, dispune de 
o putere de rezistenţa, în fruntea ei e un arhiepiscop 
cu reşedinţa la Alba-Iulia şi chiar cu episcopi sufragani. 
Nu se mai putea decreta cu atâta uşurinţă din partea 
principelui calvinirea ei, cum se făcuse în zilele lui Ioan 
Sigismund. Trebuia să se ţină seamă de această organi¬ 
zaţie consolidată cu ajutorul lui Mihai Viteazul. 

întâii principi, care urmară după moartea marelui 
voievod român şi după alungarea stăpânirii austriece, 
erau încă prea ocupaţi cu războaiele externe împotriva 
stăpânitorilor de la Viena, decât să-şi mai poată bate 
stăruitor capul cu calvinirea bisericii noastre. Urmaşii 
arhiepiscopului Ioan de la Prislop, instituit de Mihai 
Viteazul, avură câtăva vreme linişte. 

Lucrurile se schimbară când în 1613 pe tronul 
ardelean ajunse Gavriil Bethlen. Aceasta, care precum 
am spus e cel mai glorios şi cel mai vrednic dintre toţi 
principii ardeleni, isteţ deopotrivă în politică şi război, 
e fascinat de planul ce-1 arătase Mihai Viteazul. Se 
gândeşte la ţărişoara sa, dar se gândeşte totodată şi la 
întemeierea unui stat mare, care să cuprindă nu numai 

Ardealul, ci şi cele două Principate Româneşti. Vrea să 
întemeieze o Dacie, a cărei unitate neputândfi naţiona¬ 
lă, să fie religioasă: de la o margine la alta a acestei ţări 
să domnească o singură credinţă, cea calvinească. Deci, 
visul e acelaşi, pe care-1 avuseră regii Ungariei: de-a stă¬ 
pâni Ardealul, Moldova şi Muntenia, gurile Dunării 
şi ţărmul Mării cu Chilia şi Cetatea Albă, şi de a avea 
drum spre Răsărit. Aceeaşi năzuinţă pe care au avut-o 
Habsburgii de la 1300 şi până în zilele noastre. 

Gavriil Bethlen, simte şi el ca şi Mihai, ce puter¬ 
nică ar fi aici în răsărit o astfel de ţară, în al cărei cen¬ 
tru s-ar afla fortul Ardealului şi ale cărei bogăţii şi-ar 
afla scurgere prin gurile Dunării şi pe mare. Pentru 
făurirea conştiinţei unitare, care să lege cele trei ţări, 
trebuia însă ca înainte de 
toate să cucerească la legea 
calvină pe cei din Ardeal. 

De aceea el în 1528 pune în 
fruntea bisericii româneşti, 
în scaunul arhiepiscopal de 
la Alba-Iulia, pe unul dintre 
nemeşii români, cu simpatii 
pentru dânsul, pe Gheorghe 
Bradi, care îşi luă numele de 
Ghenadie. Ii impune însă 
acestuia încă de la început 
anumite condiţiuni, asemănătoare celor pe care le im¬ 
puse Ioan Sigismund: că va primişi răspândi principiile 
calvine, va traduce şi va tipări cărţi scrise în spirit cal- 
vinesc, etc. înfiinţează o tipografie, trimite chiar vreo 
câţiva Români la universităţile din străinătate. 

Propaganda însă mergea greoi. Ghenadie stătea 
încă tot sub povăţuirea arhiepiscopului din Târgovişte, 
care probabil îl împiedica în propovăduirea calvinis- 
mului. Bethlen simte lucrul acesta şi ştiind, de ce folos 
i-ar fi răspândirea legii calvine pentru planurile sale, se 
adresează în 1629 chiar marelui patriarh al Constan- 
tinopolului, Chirii Lucaris, despre care se ştie şi se ştia 
atunci că avea simpatii pentru calvinism. îi scrie aces¬ 
tuia, că în Ardeal sunt Români ortodocşi, dar că sunt 
nepoleiţi, neînvăţaţi, stricăcioşi şi nevrednici de starea 
lor; că nu sunt în stare nici să citească, cu atât mai pu¬ 
ţin să priceapă şi să predice o evanghelie; că religia lor e 
depravată şi moravurile foarte ticăloşite; dar el s-a gân¬ 
dit să ridice poporul acesta, însă n-o poate face decât 
atrăgându-1 la învăţăturile calvineşti; iar lucrul merge 
greu, deoarece nu are nici un sprijin. îl roagă deci pe 
Lucaris, să îngăduie propovăduirea religiei protestante 
între Români, şi dacă se poate, chiar să dea anumite în¬ 
demnuri lui Ghenadie, ca acesta însuşi să ia în mână 
cauza propagandei. 

Patriarhul îi răspunde în 2 Septembrie 1629, şi 
nu numai că nu-i ascultă cererea, refuzând orice ajutor 
pentru scopul amintit de el, dar îl ceartă pentru marea 
lui îndrăzneală şi-i aminteşte un lucru, la care desigur 
nimeni nu s-a gândit la noi pe vremea aceea şi poate 
puţini se vor fi gândit şi de atunci până acum. îi spune 
că: atragerea Românilor la calvinism, aşa cum o doreşte 
el, principele, nu se va putea împlini decât atunci, când 
se vor rupe, mai presus de toate, puternicele şi neînfrân¬ 
tele legături de sânge şi de simţire, care există între Ro¬ 
mânii din Transilvania şi între locuitorii din Moldova 

şi Muntenia; că planul lui nu-l vor îngădui niciodată 
nici principii pomenitelor ţări vecine şi chiar dacă nu ise 
vor împotrivi cu arma, totuşi i-l vor zdrobi desigur prin 
urzeli ascunse. 

Era o idee mare aceea pe care o spunea patriarhul 
Chirii Lucaris. El, Grecul din Constantinopol, vedea 
încă atunci, la 1629, pe de-o parte planurile unguri 
mii, pe de altă parte piedica ce le stă în cale. Vedea clar, 
că năzuinţa lor e, să ne despartă în două, ca apoi prin 
stăpânirea Ardealului să ne robească mai uşor pe toţi, 
şi spunea răspicat, că împotrivirea noastră cu atât va fi 
mai trainică şi neînfrântă, cu cât unitatea între cei din 
Ardeal şi Principate va fi mai strânsă. 

Bethlen însă totuşi deschise drumul calvinizării. 
Boieraşii noştri ridicaţi din răzeşii ţinuturilor libere 
Făgăraş, Haţeg şi Maramureş, precum şi oraşele Haţeg, 
Lugoj şi Caransebeş, pentru a-şi păstra privilegiile, pri¬ 
miră predicatorii şi legea ce li se impuse. Când în 1638 
scaunul fu ocupat de Gheorghe Râkoczy, continuator 
al politicei lui Bethlen, la Lugoj predicatorul Ştefan 
din Făgăraş traducea în versuri pentru Românii calvini 
cei 150 de psalmi şi peste o sută de cântece bisericeşti din 
ungureşte. Se traduse Catechismul, şi când în 1640 epi¬ 
scopul Ghenadie muri şi în locul lui fu ales Ilie loreste, 
acesta fu silit să se lege, nu numai să introducă limba 
română în biserică, rupând deci legătura cu fraţii săi 
din Principate, ci să tipărească cântările calvineşti tra¬ 
duse şi catechismul, să traducă şi celelalte rugăciuni 
ale calvinilor, şi să răspândească toate acestea în sânul 
preoţimii sale. 

Cu toată sila ce i se făcu, Ilie Ioreste nu se dovedi 
bun calvinizant. Catechismul fu tipărit, dar activita¬ 
tea episcopului nu mulţumea pe stăpânii săi. Ungurii 
în frunte cu episcopul Geley şi cu preotul curţii prin¬ 
cipelui, Csulay, îl învinovăţesc cu tot felul de păcate, 
preoţii români strânşi în sinod la ordinul episcopului 
calvin îl osândesc, şi în 1643 bietul episcop e aruncat 
în temniţă, bătut până la sânge şi dat afară din Ardeal. 
Locul lui îl ocupă cu aceleaşi condiţii Simion Ştefan, 
care acum se obligă, nu numai că va păstra şi răspândi 
legea calvină, ci că va înlătura chiar şi ceremoniile orto¬ 
doxe, că va numi preoţi şi protopopi numai cu învoirea 
episcopului ungur, că hotărârile soboarelor şi alte jude¬ 
căţi se vorface numai cu învoirea acestui episcop, şi că el 
însuşi are să asculte întru toate de dânsul. 

Biserica ortodoxă consolidată de Mihai Viteazul 
era deci cu totul doborâtă. Din credinţele ei şi din or¬ 
ganizaţia ei românească nu mai rămase nimic. Ungurii 
voiau să ne în-frângă cu orice preţ. Episcopul ungur 
calvin îşi luă numele de “episcop ungur şi român”. 

Gheorghe Râkoczy I, şi după el fiul său, continuă 
cu îndărătnicie politica aceasta. Tipăresc cărţi unele 
chiar cu litere ungureşti, dispun de biserici, alungă pre¬ 
oţi, şi instituie alţii în locul lor, după cum li se pare că 
e mai folositor pentru răspândirea protestantismului. 
Susţin şcoli protestante calvine în Lugoj şi Caransebeş, 
ba Suzana Lorăntjfy, văduva lui Gheorghe Răkoczy I, 
întemeiază în 1657 o şcoală calvină de pedagogie şi teo¬ 
logie în Făgăraş. însuşi Mihail Apaffy, deşi în politica 
externă a fost un şovăielnic şi slăbănog, în răspândirea 

calvinismului s-a dovedit vrednic urmaş al Râkoczy- 
eştilor. 

Toţi arhiepiscopii noştri la primirea slujbei lor 
trebuiau să facă aceleaşi făgăduieli umilitoare de su¬ 
punere faţă de superintendetul calvin şi să fie apoi 
propovăduitorii unor legi potrivnice imboldurilor lor 
sufleteşti. Când arhiereul încearcă să aibă o atitudine 
mai bărbătească, atunci principele cu fruntaşii biseri¬ 
cii calvine şi cu “uniunea celor trei naţiuni” era înda¬ 
tă gata să-l aducă la soarta lui Ilie Ioreste. Bietul Sava 
Brancovici în 1680 cade jertfa ortodoxismului său şi 
năzuinţei sale de-a se emancipa sub oblăduirea episco¬ 
pului ungur. E învinovăţit şi el cu tot felul de fărădelegi, 
întemniţat, bătut, despoiat de rangul său de arhiereu şi 
de orice avere şi alungat apoi din ţara Ardealului. 

Iar ţinta tuturor acestor volnicii era convertirea 
Românilor la legea cea nouă ungurească, apropierea lor 
de mentalitatea acestui neam, contopirea lor în conştiin¬ 
ţa poporului ungar şi astfel săparea prăipastiei între ei şi 
fraţii lor de peste munţi. 

Şi tocmai fără rezultat n-au rămas încercările. în 
ţinuturile independente ale Făgăraşului, ale Maramu¬ 
reşului şi ale Haţegului, precum şi ale oraşelor Lugoj şi 
Caransebeş, aveam un mare număr de boieri mai sără¬ 
cuţi, care până acum nu se înstrăinaseră încă de nea¬ 
mul lor. Propaganda calvină i-a smuls din biserica stră¬ 
moşească. Netrecând întreg neamul la acesta lege, să-şi 
formeze o biserică românească de legea calvină, aceşti 
“boieri” au ajuns mădulare ale bisericii ungureşti şi s-au 
pierdut cu totul pentru neamul lor. 

Covârşitoarea majoritatea majoritate a neamului 
nostru a rămas însă neclintită în credinţa sa străveche. 
A fost o luptă dârză aceasta pentru păstrarea datini¬ 
lor şi bisericii strămoşeşti, dar cu ajutorul şi sfaturile 
înţelepte şi înflăcărate ale arhiereilor din Principate¬ 
le Româneşti, greutăţile au putut fi învinse. Episcopii 
ardeleni rămân supuşi mitropoliei Ungro-Vlahiei, îşi 
primesc la Bucureşti sfinţirea şi se năzuiesc, să păstre¬ 
ze legăturile cu acest centru. In Moldova mitropolitul 
Varlaam şi Dosofteiu îşi scriu operele lor de erudiţie 
bisericească ortodoxă şi suflete pătrunse de dragostea de 
lege, cărturari şi diaci le duc de la Iaşi până la munţii 
Bihorului şi la începuturile stepelor ungureşti. 

Aceste legături sunt în vremurile de ameninţare 
arterele prin care, deşi slab, totuşi circulă necontenit 
fiorul unităţii de neam. 

Deodată însă apăsările calvine încetează, ungu- 
rismul se retrage din lupta lui faţă de noi şi în sufletele 
noastre tresare nădejdea, că de acum vom apuca zile 
mai bune. Ardealul trece definitiv în mâinile Habs- 
burgilor. E anul 1691. 

CAPITOLUL IV 


1599-1691 


Habsburgii în Ardeal 


F amilia Habsburgilor, ajunsă la tronul Germaniei 
nutrea încă de mult frumosul plan de a-şi des¬ 
chide drum spre răsărit. La 1526 făcu întâiul 
pas spre realizare: Ferdinand I de Austria ajunse rege 
al Ungariei vestice, topind această ţară în conglomera¬ 
tul imperiului german. Dar estul acestei ţări, ajungând 
liberul principat ardelean, era departe de-a cădea sub 
stăpânirea Vienei. între regatul ungar al Habsburgilor 
şi principatul Ardealului, se întindeau paşalâcurile tur¬ 
ceşti cu centrul în Buda. Stăpânirea Ardealului numai 
atunci s-ar fi putut ajunge cu succes, când graniţa lui 
s-ar fi învecinat pe o lungă 
distanţă cu cea a stăpâni- 
torilor germani, deci când 
puterea turcească ar fi fost 
izgonită din o mare parte 
a teritoriului ce stăpânea 
Ungaria de odinioară. De 
aceea nu s-a putut menţine 
doar nici Gheorghe Basta în 
Ardeal. 

în 1683 însă forţele 

turceşti fură învinse sub zidurile Vienii, iar cei patru 
ani, care urmară, Turcii pierdură rând pe rând punctele 
lor de sprijin din Ungaria. Fură bătuţi la Buda, la Mo- 
haci, la Zalânkemen, apoi la Zenta şi chiar la Belgrad. 
Armatele victorioase ale lui Eugen de Savoya făcură să 
dispară deodată stavila care era între pământurile aus- 
triace şi cele ardelene. Habsburgii se văzură aproape de 
planul ce-1 urmăriseră cu atâta drag: Dunărea era în 
mare parte în mâna lor; voiau acum să-şi desăvârşească 
izbânda. Au vrut întotdeauna să fie stăpâni pe cetatea 
Carpaţilor ardeleni, puseră în mişcare cea mai iscusită 
şi cea mai vicleană diplomaţie pentru ajungerea acestei 
ţinte vreme de două veacuri. Făcuseră legături peste 
legături cu voievozii noştri din Moldova şi Muntenia, 
trăgându-i totdeauna pe sfoară, când nu mai aveau ne¬ 
voie de dânşii. Când li s-a părut, că Mihai Viteazul, e 
în stare să creeze o nouă viaţa pentru neamul românesc, 
să întemeieze în aceste ţinuturi o altă hegemonie decât 
a lor, ba chiar să-i arunce mai departe decât ori când de 
visul ce-1 avură, n-au şovăit o clipă, ci cu arma ucigaşe 
l-au îndepărtat din cale. Uciderea lui Mihai Viteazul, 
care pentru noi e o crimă îngrozitoare, pentru ei a fost 
un simplu mijloc, potrivit de-a înlătura un ciot din calea 
planurilor ce-şi croiseră. 

Acum după înfrângerea Turcilor aceste planuri 
se apropiau de înfiripare. în 1690 se încheie pacea de 
la Carlovitz. Turcii renunţă la ţinuturile ungurene, 
păstrăndu-şi numai Banatul Timişoarei, şi renunţă şi 
la Ardeal. Austriecii după ce încă mai înainte intra¬ 
seră în tratative cu conducătorii acestei ţărişoare, cu 
Mihail Apaffy şi fiul său, în 1691 pătrund intr-insa pun 

garnizoane şi o iau definitiv 
în stăpânirea lor. 

De la această nouă stă¬ 
pânire ne aşteptam şi noi 
la o uşurare a poverii ce ne 
înăbuşea. în cea dintâi zi 
însă trebui să ne convingem 
de vorba noastră veche, că 
schimbarea domnilor e bu¬ 
curia nebunilor. Până acum 
am fost o minge în mâna Un¬ 
gurilor, a uniunii celor trei naţiuni şi a celor patru religii 
recunoscute de stat, acum trecem în mâna mai fină, mai 
isteaţă, dar tot aşa de nemiloasă a Habsburgilor, rămâ¬ 
nând tot ce am fost. Iar vina o poartă aceeaşi care ne-au 
înăbuşit şi la 1601 ucigând pe Mihai: Ungurii cu boie¬ 
rimea lor şi mărita casă domnitoare de la Viena, care îşi 
vedeau şi unii şi alţii de interesele lor. 

împăratul pentru a-şi câştiga simpatia popoarelor 
ortodoxe din Balcani şi a le feri de înrâurirea tot mai 
mare a Rusiei, în 1690 primise şi aşezase în ţinuturile 
recucerite un mare număr de Sârbi, care trecuseră sub 
conducerea patriarhului Arsenie Cernoievici. Acesto¬ 
ra le dase privilegii însemnate, iar ceva mai târziu, în 
1695, printr-o diplomă le dete definitiv dreptul de a 
avea sub patriarhul lor şapte episcopi, dintre care doi, 
cel de “Timişoara şi Ineu” şi cel de “Oradea-Mare şi 
Agria”, aveau sub păstorirea lor privilegiată şi Români. 
Ungurii din Ardeal se tem acum, că împăratul, încor¬ 
porând Ardealul la imperiul său, privilegiile acordate 

acestor episcopi sârbi şi credincioşilor lor se vor întinde 
şi asupra acestui ţinut. De aceea cer de la împărat recu¬ 
noaşterea autonomiei ardelene şi păstrarea neschimba¬ 
tă a graniţelor. 

împăratul Leopold înţelege foarte bine, ce vor 
dânşii. Lui încă îi convenea păstrarea Românilor într-o 
situaţie umilită, căci îi putea stoarce cu mai multă uşu¬ 
rinţă şi n-avea temeri, că între ei şi cei din Principate 
se vor naşte legături primejdioase pentru stăpânirea sa. 
De aceea în 4 Decembrie 1691 ocupând Ardealul, dă 
vestita “Diplomă Leopoldină”, prin care întăreşte din 
nou toate privilegiile şi toate drepturile pe care le avea 
“uniunea celor trei naţiuni Ungurii, Secuii şi Saşii. 
Declară sărbătoreşte, că în afacerile religiunii nu se va 
schimba nimic, ci îngăduite şi privilegiate de stat vor fi, 
ca şi până acum, cele patru confesiuni: catolică, lute¬ 
rană, calvină şi unitară; că în treburile politice rămân 
“Aprobatele şi Compilatele” şi “Tripartitul” \mx Werbeo- 
czy, deci întreaga colecţie de legi care statorea situaţia 
noastră umilită şi ne lăsa la buna discreţie a boierimii 
ungureşti, că indigeni, băştinaşi transilvăneni, “fii ai 
ţarii” vor fi consideraţi numai Ungurii, Secuii şi Saşii: 
ceilalţi - deci şi noi Românii vor fi, ca şi până atunci, 
toleraţi în ţară până îi va plăcea lui şi reprezentanţi¬ 
lor celor trei neamuri. Ţării i se lasă dieta, adunarea 
sa anuală, şi autonomie totală între graniţele vechi; în 
fruntea ei împăratul instituie un guvern alcătuit din 
12 inşi sub povăţuirea unui guvernator; pentru arma¬ 
tă numeşte un comandant general, iar pentru uşurarea 
legăturilor dintre curtea împărătească şi provincie in¬ 
stituie la Viena o “cancelarie aulică transilvană”. 



SUFERINŢELE DIN ARDEAL 


97 


Ardealul deci nici de data aceasta nu are nici o 
legătură organică cu Ungaria propriu-zisă. E o provin¬ 
cie autonomă, care întocmai ca Ungaria, face parte din 
marele imperiu german. 

Despre noi în toate dispoziţiile lui Leopold nu se 
face nici cea mai slabă amintire, ca şi când nici n-am 
exista în lumea aceasta. Deşi doar noi alcătuiam marea 
majoritate a locuitorilor acestei ţări. E mare greşeală 
însă, să ceri de la oameni să fie ceea ce nu pot fi şi să 
facă ceea ce nu pot face. Habsburgii ajunşi stăpâni în 
Ardeal nu puteau fi altceva decât Habsburgi: oameni 
care îşi vedeau de interesul lor, care îşi aveau planul lor 
de stăpânire bine chibzuit şi care nu se puteau lăsa în¬ 
curcaţi în căile lor de glasuri sentimentale, de idei de 
dreptate şi milă faţă de cei apăsaţi. Interesul lor era, să- 
şi asigure sprijinul celor tari, al “uniunii celor trei na¬ 
ţiuni ” bogate şi puternic organizate. Noi cu sărăcia şi 
dezorganizarea noastră eram o biată turmă tolerată şi 
urgisită de cei de al căror sprijin avea nevoie Leopold. 
Cea mai mică ajutorare a noastră i-ar fi atras neplăceri 
şi eventual i-ar fi stricat multe dintre socotelile ce-şi fă¬ 
cuse. Şi apoi, noi nu-i puteam fi de nici un folos imedi¬ 
at, prin urmare n-avea de ce ne scoate la lumină. 

Planul Habsburgilor 


D acă situaţia internă a Ardealului în clipa ocu¬ 
pării lui îngăduia politicii vieneze, să nu ia 
în seamă populaţia românească din această 
ţărişoară, evenimentele externe o siliră în curând, să 
se gândească serios la dânsa. Diplomaţii habsburgi îşi 
deteră seamă, că la estul şi sudul Ardealului erau două 
state cu ai căror voievozi nu odată au stat în strânse 
legături, ba de la care în zilele lui Petru Rareş primiseră 
chiar şi considerabile ajutoare băneşti. Cazul lui Mihai 
Viteazul apoi le aducea aminte, că într-o bună zi pot 
avea amarnice neplăceri cu neamul acesta răsfirat în 
trei ţărişoare. Se gândiră, că povestea lui Mihai Vodă 
Viteazul s-ar putea repeta, mai ales că se simţea cum, 

în ciuda tuturor neca¬ 
zurilor, acest neam se 
strânge tot mai mult, ca 
într-o bună zi unitatea 
lui să fie indisolubilă, 
în fruntea celor două 
ţări româneşti, stăteau 
de data această condu¬ 
cători vrednici şi diplo¬ 
maţi iscusiţi, pe care ei 

îi cunoşteau foarte bine în urma legăturilor ce aveau 
cu dânşii: Constantin Vodă Brâncoveanu şi Constantin 
Cantemir. 

Dintr-altă parte se arăta o nouă primejdie. La ră¬ 
sărit se ivea Rusia lui Petru cel Mare, care-şi crea tot 
mai biruitoare drumul spre apus şi sud şi care înce¬ 
pea să aibă strânse legături şi cu cele două Principate 
Româneşti. Rusia era ortodoxă. Principatele Române 
amândouă ortodoxe, conduse de fruntaşi ai răsăritului 
ortodox. în Ardeal de asemenea Români ortodocşi, 
aceiaşi în cugete şi sentimente, ca şi fraţii lor de peste 
munţi. Pe lângă aceasta imperiul ţarului începuse să ia 
rolul de ocrotitor al creştinilor din Orient. 

Curtea din Viena se gândeşte deci la apărare îm¬ 
potriva Ruşilor şi de aici încolo în politica ei e urmărită 
statornic de această idee. Le este teamă Habsburgilor, 
că o legătură strânsă între ardeleni şi Principate, precum 
şi o întărire a acestor două ţărişoare, ar aduce cu sine în 
modfiresc doruri de stăpânire a Ardealului şi alcătuire 
a unui stat ortodox, potrivnic intereselor vieneze. Orto¬ 
doxismul Românilor ardeleni, care formau marea ma¬ 
joritate a populaţiei din Ardeal, le părea o putere, care 
într-o bună zi ar putea să primejduiască tot rodul unei 
politici de sute de ani: să taie pentru totdeauna calea 
Habsburgilor spre Orient prin gurile Dunării. Deci 
fac tot posibilul, ca elementul românesc nu numai în 
Ardeal să fie cât se poate de slab, dar nici în Principate 
să nu se poată ridica. 

încă în decursul negocierilor pentru pacea de la 
Carlovitz, Polonia propuse împăratului, să ceară de la 

Turci nu numai Ardealul, ci şi celelalte două ţări ro¬ 
mâneşti. Habsburgii însă se mulţumesc cu Ardealul: 
vor mai bine să-şi aibă asigurate situaţiile strategice din 
Ardeal şi să lase pe Românii din Principate până în alte 
vremuri, când aceştia vor fi mai istoviţi de jugul turcesc 
şi când ostile habsburge coborându-se din Ardeal îi vor 
putea cuceri uşor şi fără a cuprinde în graniţele impe¬ 
riului un element primejdios... 

Ajunşi în Ardeal, Habsburgii deci văd realitatea, se 
gândesc să spargă înainte de toate unitatea românească, 
să sfarme legăturile dintre această ţară şi Principate şi 
astfel deocamdată să ajungă stăpâni definitivi aici. Tre¬ 
buia ca populaţia din Ardeal să fie adusă într-o strânsă 
dependenţă de Viena şi să nu-şi mai îndrepte ochii, ca 
până acum, spre Bucureşti. 

Unirea 


O familie ca a Habsburgilor, care de sute de ani a 
avut cea mai iscusită diplomaţie din lume, gă¬ 
sea în arsenalul său politic arme pentru orice 
împrejurare şi pentru orice neam. Planul pe care-1 nu¬ 
treau faţă de noi: de-a ne despărţi în două, era un plan 
încercat încă de mult. Desigur înaintea şireţilor diplo¬ 
maţi vienezi era exemplul Sârbo-Croaţilor, care a avut 
urmări aşa de frumoase pentru Unguri şi Habsburgi, şi 
aşa de dureroase pentru acest popor nefericit. Neamul 
acesta vorbeşte doar aceeaşi limbă, duce acelaşi fel de 
viaţă, are aceleaşi moravuri. Şi totuşi catalizarea unei 
părţi dintrânsul, privilegierea când a unei părţi, când a 
celeilalte, făcută după un plan diavolesc de viclean, l-au 
adus acolo, încât de la o vreme se rupe în douăfracţiuni, 
una catolică-croată, iar alta ortodoxă-sârbă, între care 
până în zile cele mai noi dăinuieşte cea mai neîmpăcată 
ură. Din acest principiu al Habsburgilor de-a dezbina 
şi stăpâni şi din politica lor şireată faţă de poporul sâr- 
bo-croat a rezultat marea tragedie în care se zbate în 
zilele noastre acest neam harnic şi mândru. 

Acelaşi era scopul Habsburgilor şi faţă de noi. Iar 
aici se părea mai realizabil, întrucât în urma atacu- 

rilor calvineşti puterea noastră de împotrivire în Ar¬ 
deal slăbise, iar cele două Principate, supuse ambiţiilor 
turceşti şi chinuite în urma luptelor care curgeau între 
Ruşi şi Turci nu puteau da un ajutor efectiv Ardealului 
românesc şi ortodox. 

Habsburgii deci încep propaganda pentru aducerea 
noastră la biserica Romei. In 1692 cardinalul Kolonics 
cucereşte pentru legea catolică 200 de preoţi ruteni din 
dieceza ruteană a Muncaciului şi transformă întreagă 
această dioceză în eparhie catolică, lăsându-i ritul ei 
oriental. Cucereşte aici chiar şi câţiva Români şi începe 
să câştige şi în Ardeal ici colo pe câte unul. începe apoi 
tratative prin iezuitul Baranyai şi cu mitropolitul de la 
Alba-Iulia. Planul, după cum mărturiseşte mitropolitul 
Teofil în sinodul din 1697, e al însuşi împăratului Le- 
opold. Iezuiţii Baranyai şi Hevenesy nici nu caută să-i 
convingă pe ai noştri de adevărul dogmelor catolice, ci 
încearcă să-i atragă făgâduindu-le o situaţie materială 
şi politica mai bună decât cea de până acum. 

Preoţilor şi mitropolitului le puneau în vedere ace¬ 
eaşi situaţie pe care o aveau preoţii şi episcopii romano- 
catolici, deoarece primind ei catolicismul treceau în şirul 
membrilor acestei biserici recunoscute de stat şi sprijinite 
cu toată puterea de casa domnitoare. Necazurile pe care 
le aveau de întâmpinat ai noştri din toate părţile, mize¬ 
riile materiale în care zăcuserăm până atunci treziseră 
în sufletul tuturora dorul de zile mai bune. Acum când 
împăratul se apropia cu aparenţa buneivoinţe, se părea 
că a sosit un prilej pentru realizarea acestui dor. Preoţii 
făceau comparaţie, vedeau ce era popa unguresc, popa 

săsesc cu pământuri, cu venituri îmbelşugate; făgădu¬ 
inţele ce li se făceau erau ademenitoare. 

Mai erau şi alte necazuri. Până atunci poporul 
nostru n-avea nici un drept, nu-1 asculta nimeni, n-avea 
nici putinţa de a-şi strânge cea mai mică avere, deoare¬ 
ce era un popor de venetici numai toleraţi în ţară, iar 
legea spunea lămurit că “iobagul nu are nici o avere, 
afară de plata muncii sale”; n-avea deci nici o putinţă 
de-a se manifesta şi el în chip politic, a-şi cere şi el o 
uşurare a poverilor ce-1 apăsau. Trebuia deci îmbună¬ 
tăţită şi starea aceasta. Iar propunerile ce se făceau pă¬ 
rea că vor deschide poarta unei noi vieţi pentru româ¬ 
nismul ardelean. De aceea în sinoadele noastre pentru 
unire discuţiile despre credinţă sunt fără nici o valoare, 
în vreme ce dorinţele de manifestare politică şi de îmbu¬ 
nătăţire a situaţiei materiale şi culturale sunt susţinute 
cu cea mai mare energie. 

Mitropolitul Teofil strânge în 1697 mai mulţi 
preoţi şi protopopi şi aceştia primesc cele 4 puncte de 
deosebire între ortodocşi şi catolici: primatul papei, 
azima la cuminecătură, purgatoriul şi purcederea sfân¬ 
tului Duh şi de la Fiul. Le e teamă însă, că papistaşii 
vor să-i cufunde cu totul în biserica lor; de aceea cer, ca 
afară de cele patru puncte “la mai mult să nu fie silită 
nici intr-un chip biserica românească cer deci cu toată 
hotărârea, păstrarea ritului ortodox şi tuturor slujbelor 
orientale, precum şi a tuturor obiceiurilor şi a calenda¬ 
rului vechi. 

Iar în schimbul primirii celor patru puncte bise¬ 
riceşti, ei cer apoi lucruri care n-au nimic de-a face cu 

convingerea religioasă: 

1. Slujbaşii bisericii româneşti să aibă aceleaşi 
drepturi ca şi ai celei catolice sau ca şi ai celor¬ 
lalte religii recunoscute de stat. 

2. Să se ajute biserica română, să se dea pământ 
şi case parohiale, să se dea ajutoare şcolilor şi să se 
clădească şcoli noi. 

3. Ţăranii uniţi să nu mai fie consideraţi numai 
toleraţi, ci ca “fii ai patriei”, indigeni români. Mi¬ 
renii uniţi să fie numiţi şi înaintaţi la toate dregâ- 
toriile, ca şi cei de celelalte religii recepte din patrie, 
iarfii lor săfie primiţi în şcolile latine catolice şi la 
fundaţiunile şcolare fără nici o deosebire şi să fie şi 
ei primiţifără plată. 

Sinodul însă fu slab cercetat: abia 12 protopopi 
iscăliră hotărârile, iar Teofil muri încă în acelaşi an. 
In locul lui fu ales Atanasie Anghel, tânăr crescut în 
şcolile calvineşti şi care îndată după alegere, conform 
obiceiului rămas de la principi şi neştirbit de împăratul 
Leopold, trebui la început să făgăduiască şi el, ca toţi 
înaintaşii săi de la Ghenadie încoace, că va păstra şi răs¬ 
pândi legea calvină. Jezuiţii intrară îndată în tratative 
cu dânsul şi le întrerupseră numai pentru călătoria ce 
avea el s-o facă la Bucureşti spre a fi hirotonit întru ar¬ 
hiereu de mitropolitul Ungro-Vlahiei. 

în Muntenia însă se urmăreau cu mare băgare de 
seamă sforţările catolicilor. De aceea, când Athanasie 
Anghel e sfinţit ca arhiereu în biserica mitropoliei din 
Bucureşti în ziua de 2 Ianuarie 1698, fiind de faţă şi pa- 

triarhul Ierusalimului Dositeiu, Teodosie, mitropolitul 
ţării, îl făcu să făgăduiascâ solemn, că va păstra neştir¬ 
bită legea ortodoxă. 

Dar Constantin Brâncoveanu văzuse lămurit, că 
ceea ce îi face pe ardeleni să se apropie de unire, e starea 
de sărăcie de care tânjesc şi în care e cufundată întreagă 
viaţa lor bisericească. De aceea, încă în Mai 1698, după 
sfinţirea lui Atanasie, el dăruieşte un ajutor mitropoliei 
din Alba-Iuia, care precum spune dânsul, “este făcută 
şi înălţată de răposatul Mihai Voevodpe vremea când a 
fost craiu în acea parte de loc”! 

“Dator ne rânduim - zice în hrisovul său - ca în 
toţi anii vieţei noastre să avem a da viitorilor de aco¬ 
lo celor ce vor veni de la această Sfîntă Mitropolie bani 
şase mii, care număr să fie 
neschimbat şi nemutat... şti¬ 
ind-o pe această Sfântă Mi¬ 
tropolie, că se învăluiaste ca 
o corabie în mijlocul valuri¬ 
lor mării, fiind întru multe 
feluri de eretici necredincioşi, 
şi se năpăstuiaşte de la dânşii 
în multe chipuri.” 

Şi acest ajutor au să-l 
dea şi urmaşii lui. 

Nu numai atât. Brâncoveanu căuta chiar să facă 
intervenţie la Viena, al cărei rezultat însă desigur nu 
putea fi decât un răspuns de minciuni diplomatice. 

întors acasă Atanasie se văzu iarăşi în mijlocul 






106 


VASILE STOICA 


necazurilor şi ademenirilor isteţe din partea celor doi 
iezuiţi. După chibzuiri şi tratative, în 7 Octombrie 
1698 în Alba-Iulia se ţinu un nou sinod, la care luară 
parte 38 de protopopi şi mai mulţi preoţi şi care se în¬ 
voi să primească unirea. 

Petrecerea în Bucureşti şi influenţa lui Constan¬ 
tin Brâncoveanu nu rămaseră însă fără efect asupra 
lui Atanasie. Poate instinctiv simţea şi el primejdia, 
unde ne-ar duce primirea completă a catolicismului. 
Sinodul din 1698 e şi mai rezervat şi mai neînduplecat 
decât cel din anul precedent, al lui Teofil. Nu mai vrea 
să primească nici cele 4 puncte, ci numai pe cel dintâi: 
recunoaşterea primatului papal. In actul scris şi iscălit 
de toţi, cer însă hotărât să li se dea, toate acele privilegii, 
pe care le au preoţii bisericii romano-catolice, precum 
a făgăduit împăratul. Nu vor însă cu nici un preţ să se 
despartă de obiceiurile lor străvechi. 

“însă într-acest chip ne unim şi ne mărturisim a fi 
mâdularile sfintei catoliceşti biserici a Romei, ca pre noi 
şi rămăşiţele noastre din obiceiul bisericii noastre a ră¬ 
săritului să nu ne clătească, ci toate ceremoniile, sărbă¬ 
torile şi posturile, cum până acum, aşaşide acum înainte, 
să fim slobozi a le ţinea după calendarul vechiu... Iar de 
nu ne vor lăsa pe noi şi pe rămăşiţele noastre într-aceas- 
tă aşezare, peceţile şi iscăliturile noastre care am dat, să 
n-aibă nici o tărie.” 

Era un act mândru şi îndărătnic acesta. Se sim¬ 
te hotărât influenţa lui Brâncoveanu şi a lui Teodosie 
mitropolitul de la Bucureşti, şi sforţările lor de a-1 reţi¬ 
nea pe Atanasie de la o greşeală care poate avea urmări 

grave pentru neamul său. 

Totuşi unirea fu primită, iar împăratul în 16 Fe¬ 
bruarie 1699 într-o diplomă a sa decretă biserica gre- 
co-catolică egală cu cea romano-catolică şi scuti în 
acest sens, preoţimea unitară de dări şi dijme. Ni s-ar fi 
uşurat astfel puţin soarta. Nobilimea ungurească însă 
în dieta ţinută în toamna aceluiaşi an îşi bate joc din 
nou de noi; nevrând să se supună nici chiar ordinului 
împărătesc, ea hotăreşte, că preoţii români în temeiul 
diplomei împărăteşti intr-adevăr sunt scutiţi de dijmă 
şi de dări, însă numai de dijmele şi dările ce se cuvin 
după averile bisericeşti, nicidecum după averile lor par¬ 
ticulare. 

Iar averi bisericeşti în vremea aceasta nu erau 
nicăieri în mâna preoţilor noştri. Deci chiar a doua 
zi după unire concesiunile Vienei au rămas numai pe 
hârtie. 

Pe de altă parte nu erau mulţumiţi nici iezuiţii. 
Ei ar fi dorit o unire completă cu biserica apuseană, nu 
numai recunoaştere a supremaţiei papale. Iar în Mun¬ 
tenia Brâncoveanu făcea toate sforţările pentru a îm¬ 
piedica statornicirea definitivă a catolicismului între 
noi. în Iunie 1700 el face o nouă danie Mitropoliei ar¬ 
delene. Cumpără de la mai mulţi inşi o moşie în câm¬ 
pul Merişanilor în Argeş şi o dăruieşte de asemenea 
mitropoliei din Alba-Iulia: 

“Şi după ce am cumpărat Domnia Mea această 
moşie, fiind această Sfântă Mitropolie de se învăluiaşte 
ca o corabie în mijlocul valurilor mării, aflându-se între 
multefeluri de limbi streine, fiind şi lipsită de cele ce sunt 

de ajutorul Sfintei Mitropolii, Domnia Mea am socotit, 
de-am dat şi am miluit această Sfântă Mitropolie cu 
această moşie, ca să aibă a ţineapre dânsa oameni şi alte 
bucate, ori dobitoace, ori ce le-arfi voia. Ca săfie Sfintei 
Mitropolii de întărire şi de ajutor, iar Domniei Mele şi 
răposaţilor părinţi ai Domniei Mele vecinică pomenire”. 

Retinenţa întâmpinată pretutindeni în Ardeal şi 
influenţa lui Constantin Brâncoveanu îşi avură efectul 
lor. în ultimul sinod de unire ţinut în 4 Septembrie 
1700 oricâte stăruinţe au făcut iezuiţii, ca să primească 
măcar cele 4 puncte mărturisite de catolici, sinodul nu 
le primi cu nici un preţ, ci rămase la învoiala din 1698, 
recunoscând numai primatul papei. 

Oameni cuminţi însă, iezuiţii şi curtea vieneză se 
mulţumiră deocamdată şi cu atât. Ştiau ei că spărtura 
în zid s-a făcut şi de acum lărgirea ei nu va mai întâm¬ 
pina mari greutăţi. în 14 Martie 1701 iezuitul Kapi şi 
scria către cardinalul Kolonics: “Eu cred, că acum va fi 
de ajuns să ne mulţumim cu primirea unirii în principiu, 
fiindcă acum ar fi foarte periculos, ba chiar imposibil, 
să înlăturăm toate obiceiurile cele rele ale Românilor. 
De aceea va fi de ajuns, ca episcopul şi ceilalţi dintre ei, 
când vor face în viitor mărturisirea credinţei şi a unirii, 
să promită în general, că voiesc să atârne de biserica cato¬ 
lică şi că voiesc să trăiască după ritul grecesc, aprobat de 
biserica romano-catolică şi în alte ţinuturi. Va fi apoi 
datorinţa noastră pe viitor să schimbăm încetul cu în¬ 
cetul multe din obiceiurile lor şi anume să le schimbăm 
chiar şi liturghia şiforma cultului divin, spunându-le că 
obiceiurile acestea s-au introdus din prostia şi neştiinţa 

preoţilor lor... că ele sunt contrarii credinţei adevărate, 
minţii sănătoase şi religiunii creştine”. 

Şi într-adevăr aşa au şi făcut, precum scrie Kapi. 
Cercurile curţii şi bisericii vieneze primiră unirea şi 
aşa cum o stabilise din nou sinodul din 1700, având 
hotărât încă de la început gândul de a nu se ţinea de 
învoială. 

Nu uitară însă, că scopul unirii nu e religios, ci po¬ 
litic şi că în realitate această cucerire religioasă trebuie 
să întărească stăpânirea habsburgică asupra Ardealului. 
Stabilesc deci încă două puncte a căror primire o cer de 
la episcopul Atanasie şi care dovedesc lămurit, că totul 
e o isteaţă şurubărie politică. 

O condiţie pe care o punea împăratul din partea 
sa e ca pe lângă episcop să fie şi un teolog canonist de la 
biserica romano-catolică, deoarece altfel, - zicea el - se 
pot întâmpla greşeli în chestii de drept bisericesc. Im¬ 
punea deci un fel de agent babsburgic, un fel de spion, 
care să aplice varga pe spatele episcopului, de câte ori 
acesta încerca să se mişte altfel de cum vrea Viena. 

A doua condiţie la care e şi mai evidentă politica 
habsburgică şi întregul plan vienez de a tăia legăturile 
dintre noi şi fraţii noştri din Principate, nu are apoi 
nici cea mai mică legătură cu biserica. împăratul cerea, 
ca “pentru a abate de la sine orice bănuială, episcopul să 
nu între ţie nici o corespondenţă cu principele Valachiei... 
în afaceri naţionale şi religioase. Numai în afaceri par¬ 
ticulare poate să poarte corespondenţă, dar mai întâi s-o 
vadă teologul”. 



110 


VASILE STOICA 


încă de la început legau deci mâinile noii orga¬ 
nizaţii. După ce învoiala fu făcută definitiv, mitropo¬ 
litul Atanasie fu dus la Viena, încântat cu mici atenţii 
şi daruri, iar în 7 Aprilie 1701, sfinţit din nou, ca epis¬ 
cop, din partea romano-catolicilor. El nu mai e de aici 
încolo mitropolitul Românilor, ci episcopul bisericii 
greco-catolice. Pe mărturisiri religioase cu prilejul sfin¬ 
ţirii lui nu se pune mare fond; în schimb însă, Atanasie 
trebuie să facă jurământ şi să cuprindă în acesta şi o 
importantă declaraţie de supunere umilitoare din toa¬ 
te punctele de vedere pentru dânsul, atât ca arhiereu, 
cât şi ca Român. 

“Eu fiind în mai multe neînvăţat şi nemuncit şi ne¬ 
cercetat - zicea el între altele în acest jurământ - pe teo- 
loguşulşi sfetniculpopa romano-catolic, 9primesc, cape 
un părinte dătător de sfat, fără de care adunare de sobor 
nu voi ţinea, niciţărcălat (vizite canonicej de biserici nu 
voi începe, nici fără adevărâtura aceluia pre nimeni nu 
voi lepăda din biserică, nu voi despărţi şi nici un din 
mireani sau din popi nu voi globi, nici nu voi popi... nu 
voi schimba nici un cuvânt... al teologuşului şi sfetni¬ 
cului meu ; sfaturile ispăşitoare voi primi şi pre acele a 
îmbla voi sili... De astăzi încolo mă lepăd de toată cure- 
şpundenţia şi dâtătura în ştiinţă prin scrisoare şi de pri- 
etişugul şişmaticilor, a iriticilor şi a Craiului sau Vodei 
Ţârii Munteneşti; nici o carte de acum înainte cu aceia 
răspuns nu voi avea şi nici pre Bucureştean mai mult 
al meu arhiepiscop şi mitropolit a fi nu-l voi cunoaşte... 
Dacă unde a fi lipsă lui Vodă al Ţării Munteneşti, au 
altuia din şişmatici a scrie carte, oi arăta-o teologuşului 
şi sfetnicului meu”. 

împăratul după acestea dă nou sfinţitului epi¬ 
scop, care de aici încolo e supus arhiepiscopului roma- 
no-catolic al Ungariei, “a doua Diplomă Leopoldină”, 
în care garantează îndeplinirea cererilor româneşti 
statorite încă de Teofil în 1697, făgăduind şi o uşurare 
a poporului de rând. Scoate 
însă la iveală în acest hrisov 
şi cele două condiţii: admi¬ 
terea teologului supraveghe¬ 
tor şi ruperea legăturilor cu 
Brâncoveanu şi cere păstra¬ 
rea lor cu o deosebită stăru¬ 
inţă. Atanasie se întoarce la 
Alba-Iulia. E primit cu mare 
cinste, cu paradă militară 
nemaivăzută de ardeleni. 

Şi începu munca în noile împrejurări. 

Bisericii ortodoxe, care până acum a fost adevăra¬ 
tul scut al neamului, i s-a luat întreagă organizaţia con¬ 
ducătoare, episcop, protopopi, o mulţime de preoţi. La 
legea moştenită din bătrâni ţinea de acum doar marea 
mulţime a poporului, precum şi majoritatea preoţimii 
de rând, care în urma legăturilor sale strânse cu popo¬ 
rul nu putea fi influenţată nici de cuvintele isteţe ale 
teologilor şi nici chiar de ameninţările administraţiei. 

Austria făcuse încă un pas pentru realizarea pla¬ 
nului său politic. 

Planul i-a fost foarte inteligent şi dus la îndepli¬ 
nire cu mare pricepere. Voia să rupă legăturile între noi 
şi Românii din Principate, eventual chiar să semene şi 

în sânul nostru vrăjmăşia, care fusese semănată între 
Sârbi şi Croaţi. Şi poate ar fi izbutit pe deplin, dacă 
n-ar fi fost pe de-o parte sufletul nostru îndărătnic 
de conservativ, iar pe de altă parte sprijinul ce venea 
de la Bucureşti. Astfel însă episcopii şi fruntaşii noş¬ 
tri de atuncea presimţiră planurile ascunse şi stăruiră 
cu încăpăţânare în păstrarea datinilor vechi şi tuturor 
formelor bisericeşti ale slujbei orientale, păstrând o 
strânsă legătură cu trecutul; iar poporul pentru care 
adeseori semnele externe formează religia, n-a înţeles 
prăpastia ce i se pregătise, ci a rămas şi mai departe în 
sufletul său cu convingerea veche şi cu conştiinţa, că el 
aparţine unei religii, care e creştinaşi românească. 

Unirea pentru care noi am făcut câteva concesii 
de caracter religios, şi în schimb am cerut şi ni s-au 
acordat prin diplomă împărătească însemnate scutin- 
ţe naţionale, e deci un act de mare însemnătate poli¬ 
tică pentru noi. E un act politic şi nu religios. Un fel de 
contract social între noi şi dinastia Habsburgică, un act 
de alianţă, nu de contopire într-o altă lege. Izvora din 
cunoaşterea mizeriei în care ne aflam şi voia să îndul¬ 
cească soarta nenorocită a neamului. 

De acum încolo aspiraţiile noastre încep să se 
contureze tot mai lămurit, să devină adevărate aspira¬ 
ţii naţionale conştiente. De aici încolo intrăm şi noi în 
viaţa politică, năzuind să ne organizăm toate energiile 
de care dispunem şi să le întrebuinţăm pentru promova¬ 
rea vieţii noastre româneşti. 

Nemulţumirile noastre 


U nirea se făcu. Şi cu toate că în urma ei în sânul 
poporului nostru izbucniră mari tulburări, 
totuşi sprijinită de forţa stăpânirii, a putut 
nu numai să se menţină, dar încetul cu încetul chiar 
să facă şi progrese. Noi în urma declaraţiei de unire 
prin actul dat la iveală în 1698, apoi în 1700 precum 
şi prin “Diploma Leopoldină” din 1701, am ajuns în 
legături contractuale cu curtea din Viena. Ea s-a obli¬ 
gat în scris, să ne îndeplinească anumite cereri şi să ne 
uşureze soarta, iar noi de aici încolo avem dreptul, să 
ne prezentăm în faţa tronului împărătesc şi să cerem 
să-şi ţină făgăduinţele. 

Ne-am şi prezentat zeci de ani de-a rândul, dar 
totdeauna degeaba. Viena niciodată nu s-a gândit se¬ 
rios la înfăptuirea celor legate în contract. Pe ea puţin 
o interesa soarta noastră şi necazurile noastre. Pe ea o 
interesau numai şi numai scopurile ei. De aceea încă de 
la cei dintâi paşi ai bisericii unite ea se gândeşte numai 
să şi-o aservească şi mai tare acestor scopuri ale sale. 

însuşi felul cum se făcea convertirea bisericilor şi 
comunelor neunite, era de-a dreptul revoltător. în sate 
pătrundeau slujbaşii imperiali şi armată, punându-le 

bieţilor plugari baioneta în piept şi silindu-i astfel să 
primească religia mitropolitului Atanasie. încă în 1701 
în diploma sa împăratul provoacă şi obligă nu numai 
autorităţile civile din Ardeal, ci şi pe generali şi între¬ 
gul corp ofiţeresc, să stea în sprijinul uniţilor şi să-i apere. 
Ceea ce însemna, că de aici înainte catolizarea Româ¬ 
nilor are să se facă chiar şi cu forţa brutală. Acolo unde 
vorba bună nu ajută, va veni pumnul şi va veni arma, ca 
să răspândească minte. Austria are nevoie de Români 
credincioşi numai ei, nu şi altei ţări sau altor aspiraţii, 
şi pentru a fi sigură de această credinţă trebuie să fie în 
mâna ei şi biserica. 

Generalul Rabutin comandantul militar al Ar¬ 
dealului era un catolic înfocat, iar zelul său de a face 
servicii împăratului în slujba căruia stătea, era şi mai 
aprins de credinţa sa aproape fanatică. 

Poporul era nemulţumit de atitudinea preoţilor 
săi. Simţea instinctiv, că drumul pe care e dus de stăpâ¬ 
nire nu-1 scoate la fericire. în conservatismul său ţinea 
îndărătnic la legea veche. A fost destul încă în 1701 să 
se ivească la Braşov Dositeiu patriarhul Ierusalimului, 
ca poporul din sud, din ţara Bârsei, a Oltului şi a Ha¬ 
ţegului să se ridice şi să izgonească fără milă pe preoţii, 
care primiseră unirea. 

Mişcarea aceasta era susţinută, cum era şi firesc, 
în mare parte de către Brâncoveanu, pe care curtea de la 
Viena de asemenea încercase să-l păcălească, declarân- 
du-i că nu face nici o silă pentru câştigarea Românilor 
la unire. Marele voievod făcea toate opintirile, ca or¬ 
todoxismul să nu fie înăbuşit. Oamenii lui cutreierau 

Ardealul în toate părţile şi mai ales ţinuturile sudice. 

în 5 Iulie 1701, scria el însuşi către Braşoveni, 
lăudându-le bărbăţia cu care şi-au apărat legea faţă de 
papistaşi: 

“Cartea ce aţi trimes ne-au venit şi toate câte ne 
scriţi am înţeles. Cât pentru Dumnealui piscupul de 
aici din Ardeal, în ce fel s-au purtat şi ce au făcut; am 
cunoscut din scrisoare-vă, de care bună nădejde am avut 
şi încredinţaţi suntem, că Dumnezeu unora ca acestora, 
cari ocărăsc şi nu cinstesc legea întru care s-au pomenit 
şi înaintea lui Dumnezeu s-au făgăduit, cu degrab le va 
răsplăti. Căci de multe ori aceasta am văzut, că cel ce-şi 
lasă legea sa şi pofteşte alta, ia plată de la direptul jude¬ 
cător Dumnezeu. Iar molitva voastră şi Dumneavoas¬ 
tră alalţi pravoslavnici, cum că nimic nu v-aţi lunecat, 
nici aţi umblat după aceea, ce aţi păzit curata lege cea 
pravoslavnică, care de la părinţii şi moşii voştri o aveţi, 
de aceasta foarte ne-am bucurat; căci cunoaştem, că aţi 
făcut lucru cinstit şi cuvios, plăcut lui Dumnezeu şi oa¬ 
menilor celor înţelepţi, de la care Dumnezeu rugăm să 
vă întărească şi să vă pâziască tot în cea strămoşească 
pravoslavnică lege, s-o puteţi ţinea şi păzi curată şi ne¬ 
smintită. Căci noi vedem şi de Ia curtea împărătească, 
de la Beciu (Viena) avem ştire că Dumnealui piscupul 
n-are voe împărătească, să facă silă oamenilor, fără ca 
numai cei ce vor vrea de voia lor. Deci nu gândim, nici 
nu socotim, că se va tinde Dumnealui mai mult de cât 
îi iaşte porunca şi mai ales, că la acea biserică suntem şi 
noi ctitori, de vreme ce iaste făcută de răposaţii Domni 
ai acestei ţări, ce trebuiaşte să pâziască şi să urmeze legea, 

care au ţinut până acum. Şi noi iarăş cu aceeace va fi de 
pre partea noastră a vă păzi şi a vă ajuta cu ceeace se va 
putea, nu vom lipsi. înţeles-am, că şi părinţii de la Fă¬ 
găraş şi alţi creştini pravoslavnici iară asemenea nimic 
nu s-au lunecat cu firea, ce şi-au păzit cinstea legei sale... 
Şi de aceasta mult ne-am bucurat, măcar că aşa li s-au 
căzut a şi face, de vreme ce noi această sfântă beserică o 
am ridicat şi o am făcut cu acea nădejde, că o închinăm 
prea sfinţitei, sâborniceşti a răsăritului beserici, şi că va 
fi prin putinţă ca preoţii şi creştinii locuitori de acolo de 
acea pravoslavie să nu se lipsiascâ. Şi noi iar zice: cu ce¬ 
eace ne va fi prin putinţă a-i căuta şi a-i păzi, nu vom 
lipsi”. 

Se înşela rău, însă bunul Constantin Brâncovea- 
nu! Oricâte asigurări i-a dat Viena, totuşi unirea fu 
lăţită cu toate mijloacele militare şi administrative de 
care dispunea curtea vieneză. 

Era mare nemulţumire chiar şi în sânulpreoţimii. 

Mulţi nici nu considerau unirea ca un act bisericesc şi 
biserica unită adeseori chiar şi de către preoţii uniţi 
era privită ca necanonică. De aceea mulţi preoţi sfin¬ 
ţiţi odată de episcopul Atanasie se considerau ei înşişi 
nehirotoniţi, treceau intr-ascuns în Muntenia, se hiro¬ 
toneau aici de către vreun episcop românesc ortodox şi 
se întorceau apoi la bisericuţa lor din Ardeal, sub păs¬ 
torirea episcopului apostat. 

Uşurările politice pe care le nădâjduiau cu toţii nu 
se realizară deloc. Diploma a doua leopoldină în care se 
asigurau bietului nostru popor unele drepturi, a fost 
ţinută ascunsă şi nimeni nu ştia de dânsa aproape până 

la 1730. 

Nemulţumirile deci erau nu numai explicabile, 
ci chiar îndreptăţite. De aceea când în 1704 Francisc 
Râkoczy II în nord-estul 
Ungariei desfăşură steagul 
revoltei împotriva familiei 
de Habsburg, mulţi dintre 
Români şi mai ales cei din 
Maramureş şi ţinuturile 
nordice ale Ardealului aler¬ 
gară sub steagurile lui, nă¬ 
dăjduind că el va uşura situ¬ 
aţia ortodoxiei şi biruind pe 
Austrieci, puterea brutală 
care căuta cu orice preţ să ne catalizeze va slăbi sau va 
înceta cu totul. Când apoi Râkoczy pătrunse în Ardeal, 
cetele de Români de sub conducerea lui crescură şi mai 
mult. Erau între ei războinici de seamă, ca acel Grigore 
Pintea cântat şi în poeziile noastre poporale, sau chiar 
oameni de carte, potriviţi să ducă şi tratative pentru 
principe. 

Râkoczy însă în 1711 fu învins, iar în Ardeal stă¬ 
pânirea habsburgică rămâne neclintită. In diferite ţinu¬ 
turi din când în când izbucnesc mişcări deznădăjduite, 
proteste adeseori foarte violente împotriva felului cum 
se poartă cu poporul nostru administraţia şi armata. 
In 1720 ţinutul Hunedoarei şi al Haţegului se răzvră¬ 
teşte pefaţă. Comandantul militar trimite armată care 
potoleşte mişcarea cu forţa. Cu şapte ani mai târziu 
izbucneşte o mişcare asemănătoare m Munţii Apuseni, 

în ţinutul Abrudului, şi e nevoie tot de armată, ca să 
fie satele potolite. Ba tot atunci se arată nesupunere în 
întreagă valea Oltului şi Ţara Bârsei, unde sub condu¬ 
cerea Braşovenilor şi la îndemnul celor din Muntenia 
începe să se organizeze biserica ortodoxă, ameninţând 
să cuprindă înapoi chiar şi Făgăraşul, unde îşi muta¬ 
se scaunul episcopesc urmaşul lui Atanasie, episcopul 
Ioan Patachi. 

Şi amărăciunea creşte necontenit. Pe lângă că or¬ 
todocşii sunt siliţi cu arma să primească unirea şi sunt 
bătuţi şi schingiuiţi, pe lângă că uniţilor nu li se înfăp- 
tuise nimic din câte li se făgăduiseră, încep tot felul de 
atacuri viclene chiar şi împotriva bisericii unite, deşi 
aceasta nici nu era încă pe deplin consolidată. Stăpâni¬ 
rea vieneză caută să stingă orice mişcare românească în 
sânul ei, s-o confunde cu totul în biserica romano-cato- 
lică, şi astfel să facă dintr-însa un simplu instrument al 
politicii sale. 

Ritul ortodox şi limba română care făceau între 
greco-catolici şi romano-catolici o adevărată pră¬ 
pastie, e luat la ochi, deoarece isteţilor diplomaţi de la 
Viena li se părea, că acesta formează o legătură între 
noi Ardelenii şi fraţii noştri de peste munţi. Se gândesc 
deci la introducerea slujbelor apusene, a ritului latin 
în biserică. Acesta ne-ar apropia de catolicii unguri şi 
nemţi şi astfel ne-ar dezbina de Românii din Principa¬ 
te, precum i-a dezbinat pe Croaţi şi Sârbi. Biserica gre- 
co-catolică cu rit oriental e considerată numai ca o stare 
de tranziţie, precum şi spuse în 1701 iezuitul Kapi. Se 
dau deci atacuri necontenite; după lovituri imediat 

favoruri, după favoruri lovituri şi condiţii noi, toate 
cu aceeaşi tendinţă. Când nemulţumirile noii biserici 
fierb şi sunt temeri chiar de-o întoarcere la ortodoxie, 
Habsburgii intervin. Roma prin bula “Rationi congru- 
it” în 1721 înfăptuieşte dieceza română independentă 
de cele ungureşti şi biata conducere a noii dieceze, ah¬ 
tiată după mijloacele care să-i permită o ridicare mai 
sigură, e răsplătită cu două moşioare. 

Pe lângă tendinţa de papistăşire a formelor biseri¬ 
ceşti, nu era cruţată nici chiar organizaţia sa garantată 
de împărat. Chiar şi Atanasie era stingherit mereu în 
mişcările sale, deşi el s-a dovedit poate mai supus decât 
trebuia. “Teologul” după cum ne spune Samuil Clain, 
ajunse el adevăratul episcop, iar episcopul era episcop 
numai cu numele, sau căzuse la rangul de vicar al agen¬ 
tului strein. Episcopul ungur din Alba-Iulia căuta şi el 
cu orice preţ umilirea celui român şi voia să facă din- 
trânsul un simplu subaltern al său. Nu erau mulţumiţi 
catolicii Vienei nici cu situaţia dogmatică: ar fi vrut ca 
Românii să primească toate 
dogmele lor şi să se supună 
tuturor sinoadelor şi canoa¬ 
nelor stabilite de biserica 
Romei. 

Tulburat de-a pururi 
de către Unguri şi coman¬ 
dantul militar din Alba-Iu- 
lia, episcopul Ioan Patachi, 
care îi urmase lui Atanasie 
în 1714, se mută la Făgăraş 

în 1717. Voia să aibă o mai mare libertate de mişcare şi 
dându-şi seama că influenţa streină şi forţa brutală, că¬ 
reia ar fi expus în Alba-Iulia, i-ar înstrăina biserica de 
spiritul tradiţional, se gândeşte, să scape încă ce se mai 
poate scăpa. Ţine strâns la obiceiurile vechi, la ritul ori¬ 
ental, şi nu se sfieşte chiar să aducă şi cărţi de peste munţi 
ieşite din tiparniţele lui Constantin Brâncoveanu. 

Astfel toate nădejdile care se puseseră, în unire 
dăduseră greş. Făgăduinţele făcute au rămas numai 
făgăduinţe pe hârtie, în fapte nu s-a transformat nici 
una. Poporul român şi chiar preoţimea a rămas şi fără 
nici o năzuinţă superioară. Episcopul însuşi nu putea 
face nimic, fiecare pas al lui era controlat de teolog, iar 
teologului în caz de nevoie îi stătea la îndemână gene¬ 
ralul şi armata. 

Habsburgii au izbutit să-şi croiască drumul şi 
acum şi-l urmau necruţători. Ce le păsa lor de suferin¬ 
ţele noastre şi de făgăduinţele pe care nu le ţineau? De 
vină eram tot noi, naivii care ne-am încrezut în vorbele 
lor. 

Când ne-au socotit apucaţi pe calea credinţei că¬ 
tre Viena, ei au putut merge mai departe. în 1717, pacea 
cu Turcii, le dă lor şi Oltenia şi astfel şi al doilea pas 
spre gurile Dunării e făcut. Şi ca un semn, că stăpâ¬ 
nirea Habsburgilor are să rămână de-a pururi în acele 
planuri stăpânite încă în 1714 de bunul Vodă Con¬ 
stantin Brâncoveanu, împăratul Carol VI, ca un al doi¬ 
lea Traian, clădeşte pe lângă drumul roman din stânga 
Oltului, trecând prin Turnul-Roşu, o nouă şosea puter¬ 
nică, “Via Carolina”, pe care de data aceasta nu aveau 

să urce acvile romane pe Olt 
în sus, ci să coboare spre va¬ 
durile Dunării nesăţioasa 
pajură cu două capete. Iar 
ca durerea şi amărăciunea 
noastră să fie mai apăsătoa¬ 
re, acelaşi împărat, neluând 
în seamă sentimentele care 
ne legau de catedrala şi mă¬ 
năstirea clădite în Alba-Iulia 
din dărnicia lui Mihai Vodă 
Viteazul, le dărâmă fără cruţare, ca deasupra molozului 
să se ridice noua sa cetate fortificată, stăpânitoare pe 
Mureş şi pe întreg cursul Oltului. Dărâmarea catedra¬ 
lei şi mănăstirii a fost parcă un semn al celor ce voiau 
să facă stăpânirea vieneză cu întreagă biserica noastră. 
Atacurile împotriva caracterului românesc al acestei 
instituţii continuă netulburate încă aproape o sută de 
ani. Bărbaţii vrednici din fruntea bisericii sunt priviţi 
chiorâş şi Habsburgii se străduiesc într-una, ca acolo 
să-şi pună unelte de la Viena, care să fie nu reprezen¬ 
tanţi ai poporului, ci buni supuşi catolici şi austrieci. 

Când Inocenţiu Micu e trimis la mănăstire după 
o viaţă de zbucium şi jertfă, Habsburgii îşi deschid bine 
ochii, ca nu cumva în urma lui să vină un altul care ar 
putea lua exemplu de la dânsul. Când Grigorie Maior 
dă dovadă de oarecare independenţă sufletească, deşi el 
are 90 de voturi, iar Atanasie Rednic numai 9, e trimis 
la temniţa din Muncaci, iar în fruntea bisericii e aşezat 
Rednic, care părea mai docil. Dar precum fruntaşii care 
făcură actul unirii nu se lăsară ademeniţi de streini, ci 

rămaseră cu încăpăţânare pe lângă caracterul vechi al 
bisericii lor tot aşa şi în anii care urmară, conducătorii 
bisericeşti apărară cu îndârjire caracterul bisericii lor 
separate, păstrându-i neschimbat atât ritul, cât şi viaţa 
ei românească. Ba mai târziu, în 1771, adresară chiar şi 
papei un memoriu, în care afirmau cu hotărâre că ei nu 
vor contopirea cu altă biserică şi afară de cele 4 puncte 
ale unirii nu primesc nici un fel de învăţătură şi nici ca¬ 
noanele conciliului de la Trident. Se încinse o luptă în¬ 
verşunată între românism, reprezentat la început prin 
biserica unită şi apoi prin amândouă: unită şi ortodoxă, 
şi între stăpânirea streină sprijinită în lupta faţă de noi 
de către Unguri şi de toate vicleşugurile unei diploma¬ 
ţii încercate şi fără conştiinţă. 

Episcopul loan Inocenţiu Micu 


I n baza “Diplomei Leopoldine” aveam dreptul de 
a cere casei domnitoare, să ne uşureze soarta şi să 
îndeplinească făgăduinţele pe care le făcuse. Cu 
toate acestea pare că unirea se făcuse în zadar. Situa¬ 
ţia neamului românesc nu se îmbunătăţise întru nimic. 
Nici cea politică, nici cea materială. Preoţii uniţi, care 
ar fi trebuit să fie mai favorizaţi, erau în aceeaşi stare 
ca şi cei neuniţi, rămaşi de la 1700 fără păstor. Ţăranii 
români uniţi nu erau consideraţi ca indigeni, ca “fii ai 
ţârii”, ci aveau şi individual aceeaşi soartă ca şi cei neu¬ 
niţi. Ba se iviseră zâzanii pretutindeni. începu o luptă 
între preoţii uniţi şi neuniţi, mai ales de când Austria 
ocupase Oltenia şi ortodoc¬ 
şii aveau în episcopia de la 
Râmnic un reazim puternic. 

Era firesc dar, că în aceste 
zile de amărăciune un om, 
care vede adânc în sufletul 
situaţiei, să înţeleagă prici- 
nele şi să înţeleagă idealul la 
care trebuia să ajungă şi să se 
gândească serios la îmbună¬ 
tăţire. 

Acest om s-a şi ivit în persoana episcopului Ino- 
cenţiuMicu-Klein, a cărui activitate luminoasă de două 
decenii, a trebuit să se isprăvească după un surghiun 
brutal într-o smerită chilie călugărească din Roma. 
Ajuns în fruntea bisericii unite la 1730, dar instalat 
abia în 1733, episcopul Micu e de la început conştient 
de menirea sa. Nu făcuse el studii amănunţite şi îndelu- 
gate în şcolile apusului; umblase însă cu siguranţă la o 
şcoală mai puţin subtilă în dialectică, dar care-i vorbea 
mai duios şi mai pe înţeles sufletului său: cetise desigur 
cronicile moldovene şi muntene ale Miron Costin, şi a 
lui Constantin Stolnicul Cantacuzino şi din ele învăţa¬ 
se obârşia strălucită a neamului românesc. Iar sufletul 
său ştia revolta cu atât mai puternic, ştiind trecutul şi 
văzând nenorocirile ce-1 înconjurau. Cunoştea apoi 
foarte bine motivele unirii şi ştia, ce nădejdi se legaseră 
de dânsa. Vedea, că Românii primiseră unirea numai 
în nădejdea, că prin aceasta îşi vor asigura o situaţie 
mai favorabilă în cadrele vieţii publice a împărăţiei. Şi 
vedea de asemeni, că aceste nădejdi se nimicesc din zi 
în zi. Trecuseră treizeci de ani de la primirea unirii şi 
Românii erau ca mai înainte de 1700: duşmăniţii ţării 
şi toleraţii jupanilor şi boierimii. Curtea împărătească 
făgăduise drepturi şi îmbunătăţiri, care ar fi deschis 
pentru noi o nouă cale spre cultură, dar nu făcuse nici 
un pas pentru a înfăptui măcar ceva din cele făgădui¬ 
te. 

Astfel Micu dezgroapă “Diploma Leopoldină” 
ţinută ascunsă până atunci şi se hotărî, să ceară de la 
Habsburgi, măcar jertfindu-se şi pe sine însuşi, dreptu¬ 
rile şi îmbunătăţirile pentru indroducerea cărora îşi 

dăduseră cuvântul lor împărătesc. 

Bărbat cu adâncă pătrundere, Micu înţelese foar¬ 
te bine situaţia. De la dieta Ardealului, în care uniunea 
celor trei naţiuni era tare şi mare şi ne înlătura cu orice 
prilej, ştia, că nu se poate aştepta la nici o bunăvoinţă. 
Se duce deci să ceară de la Coroană aceste drepturi. In 
numele poporului său, pe care Viena îl considera gru¬ 
pat întreg în jurul bisericii unite, Micu adresează împă¬ 
ratului Carol VI opt petiţii încă înainte de a fi instalat 
în scaunul de episcop, iar între anii 1733-1740 alte 16, 
toate cu scopul să amintească Vienei făgăduinţele fă¬ 
cute şi condiţiile unirii, şi să ceară îndeplinirea lor. Se 
plânge episcopul: că scutirile date preoţilor şi credincio¬ 
şilor români uniţi nu sunt luate în seamă de dregătorii 
străini şi duşmănoşi; că pe seama Romanilor nu numai 
că nu se înfiinţează şcoli, cum se cere în contractul unirii, 
ci copiii lor sunt chiar opriţi a umbla la învăţătură de 
carte; că de asemenea sunt opriţi de la învăţarea orică¬ 
ror ramuri de industrie; că nu sunt admişi în slujbe de 
alte ţări, “nu pot cumpăra, nu pot moşteni, n-au voie 
să sădiască vii, să cultive grădini, pentru că vin alţii 
şi le strică, n-au drepturi la ape şi păduri, n-au decât 
datorinţe multe şi grele pentru care, împlinindu-le, nu 
numai că nu sunt consideraţi ca fii ai patriei, dar nu 
sunt nici măcar toleraţi”. 

Iar plângerile şi le susţine Micu totdeauna cu ace¬ 
eaşi tărie atât în faţa curţii imperiale, cât şi în faţa die¬ 
tei de la Cluj, al cărei membru e numit el de împăratul 
zadarnic se bazează bietul episcop pe “ spiritul de drep¬ 
tate” şi pe “numărul mare” de Români; Habsburgii nu 

se pot expune unor neînţelegeri şi certuri cu Ungurii, 
care le erau mai de folos şi de care aveau nevoie. Casa 
domnitoare îşi are politica sa şi din înduioşare, din sen¬ 
timentalism, nu-şi poate primejdui situaţia. 

Pe de altă parte iarăşi nu vrea să pară, că n-ar fi bi¬ 
nevoitoare faţă de elementul acesta desconsiderat, care 
era românismul. Făcuse doar alianţă cu dânsul în clipa 
când l-a convertit la unire. Deci petiţiile pe care Micu 
le prezintă la Viena nu sunt respinse, ci dimpotrivă 
sunt bine primite şi împăratul Carol VI cu deosebită 
bunăvoinţă făgăduieşte, că va dispune să se facă cerce¬ 
tări şi să se ia măsuri pentru vindecarea răului. 

Ştia el împăratul foarte bine ce face şi ce are să 
se întâmple. El trebuia să urmeze calea legilor! Ori¬ 
ce plânsoare, ce sosea în faţa lui, trebuia trimisă prin 
cancelaria transilvană dietei din Cluj, ca aceasta pe cale 
constituţională să hotărască. Iar în dieta de aici tari şi 
mari erau tot cei de până acum, care aveau şi ei tot inte¬ 
resul, ca poporul românesc să fie cât se poate de umilit. 
Astfel nu suferea nici o ştirbire nici prietenia dintre 
Habsburgi şi cei care le garantau sprijin militar şi bă¬ 
nesc şi ne puteau omorî încetul cu încetul şi pe noi fără 
ca dumnealor să-şi prihănească mâinile. 

îşi daseră la Viena foarte bine seama şi de valoarea 
admiterii lui Micu în dieta ţării. Ştiau, din ce elemente 
e alcătuită această dietă şi nu se temeau de nici o zgu¬ 
duire a planurilor lor. Era acolo nobilimea ungurească, 
pătura socială care de veacuri întregi avea dictatura în 
comitate, erau Saşii îngâmfaţi şi îmbuibaţi în privilegii 
şi mai erau Secuii oşteni vechi şi îndârjiţi în apărarea 

drepturilor lor şi pizmătăreţi de ridicarea noastră. Bie¬ 
tul Micu poate nici nu era prea dibaci în ale politicii. Şi 
apoi era singur. înconjurat de vrăşmaşi, şi-ar fi putut el 
oare duce la izbândă părerile sale, mai ales când împă¬ 
ratul dădea dietei o totală latitudine de deliberare? Şti¬ 
au ei iscusiţii diplomaţi habsburgi, că mielul în haină 
călugărească n-are să sfâşie el lupii cu pinteni. 

Astfel s-a zbătut bietul Micu douăzeci de ani az¬ 
vârlit de la curtea împărătească la dieta de la Cluj, ca de 
aici amărât adânc iarăşi să pornească la treptele tronu¬ 
lui. Zadarnic vorbea el în numele necazurilor neamului 
său, zadarnic argumenta vechimea noastră, obârşia de 
la coloniştii lui Traian şi invoca “Diploma Leopoldină”: 
Habsburgii nu-1 ascultau, fiindcă nu mai puteam fi pri- 
mejdioşi, iar Ungurii, fiindcă era reprezentantul unui 
neam pe care ei îl dispreţuiau şi urau din tot sufletul. 

încă de la cele dintâi petiţii avu Micu să se loveas¬ 
că de aceste piedici. împăratul prudent nu-i dădu nici 
un răspuns hotărât, ci îi arată o bunăvoinţă dulceagă. 
Petiţiile trecură în cancelarie la dosar. 

într-una din ele, la începutul anului 1735 episco¬ 
pul grăia plin de amărăciune către împărat: 

“1. Naţiunea română întrece după număr pefiecare 
din cele trei naţiuni recepte şi e corporaţiunea cea 
mai mare în întreaga Transilvania. Şi precum în¬ 
trece cu numărul pe celelalte naţiuni, aşa le întrece 
şi cu darea vărsată în visteria Majestăţei Voastre. 

2. Naţiunea română a fost totdeauna credincioasă 
Majestăţii Voastre şi dacă se va asemăna credinţa 

ei cu a celorlalte naţiuni, nu se va afla nimic ce ar 
putea-o păta pentru că totdeauna s-a luptat pentru 
a-şi câştiga frumosul nume de: supusă şi credin¬ 
cioasă. 

3. Naţiunea română, unindu-se cu biserica catolică, 
a înlăturat orice scădere, care o împiedică a ajunge 
la oficii publice, iar prin “Diploma Leopoldină” a 
fostfăcută capabilă de orice dregăitoriepublică. 

4. Nu e cu cuviinţă ca naţiunea română, în contra 
dreptului pe care i-l dă religiunea, să aibă o situa- 
ţiune politică mai dezavantajoasă decât luteranii 
şi calvinii, care au scaun în guvern. 

5. Nu se poate zice, că naţiunea română nu are 
bărbaţi învăţaţi şi nobili... 

6. Naţiunea mea chiar dacă n-ar avea nici un me¬ 
rit, totuşi unindu-se cu biserica Romei a ridicat 
statul decăzut al catolicilor în Transilvania şi-l 
susţine până în ziua de azi”. 

Pe baza acestor adevăruri episcopul cerea îndrep¬ 
tarea nedreptăţilor şi numirea lui ca sfetnic în guvern: 

“Să aibă şi naţiunea mea pe cineva care să-i apere 
drepturile prea milostiv date de Majestatea Voastră şi să 
vadă această naţiune, că nu se bucură de mai puţină fa¬ 
voare împărătească decât catolicii”. 

Iar dureroasa petiţie se discută în consiliul de 
miniştri la Viena şi hotărârea se amână. La rândul lor, 
Ungurii aflând de planurile lui Micu şi bănuind parcă 
multele neplăceri ce le va pricinui în viitor acest epi- 

scop nesocotit, îşi vărsară într-o înştiinţare către îm¬ 
părat tot dispreţul şi veninul ce-1 aveau faţă de neamul 
românesc. în Martie 1735 guvernul ardelean zugrăvea 
împăratului în culorile cele mai ticăloase purtarea 
acestui neam şi a episcopului său. 

Nu poate fi vorba de unire reală - zic Ungurii în 
acest raport - căci Valahii aceştia sunt cu toţii igno¬ 
ranţi şi schismatici încâniţi, “orbecăiesc jalnic în cea mai 
adâncă neştiinţă şi mărturisire a schismei, pe lângă alte 
nenumărate credinţe deşarte, farmece şi vrăjitorii la cari 
se dedăfoarte mult şi cea mai mare parte a preoţilor sau 
popilor împreună cu familiile lor”. Doar la judecata cea 
din urmă de se vor uni aceşti Valahi, când va fi o tur¬ 
mă şi un păstor. Popii spun făţiş, că au jurat numai ca 
să capete scutirile de sarcini. Se păstrează vechiul crez 
schismatic, vechile cărţi; nu se află nicăieri explicarea 
credinţei catolice. Oricât ar fi de mulţi, Valahii aceştia 
nu potfi numiţi naţiune”, căci sunt numai o gloată de 
ţărani, iobagi cu toţii, vagabonzi, fugari, semibarbari, 
dacă nu barbari cu totul, aplecaţi la toate relele şi crime¬ 
le, duşmani ai catolicilor şi legii catolice, şi dacă ar putea 
ar fi cei mai mari prigonitori ai acestei legi. Nobilimea 
lor e slabă, nu e în stare să ocupe nici o dregătorie. Nu 
sunt nici credincioşi. în tulburările lui Răkoczy cu toţii 
au fost în taberile lui şi au săvârşit totfelul defărădelegi 
contra nobililor, arzând castelele, furând vitele şi nimi¬ 
cind semănăturile. Hoţii, de cari eplină ţara, dintre ei 
se aleg şi domnii de pământ sunt necontenit păgubiţi de 
aceşti iobagi cerbicoşi, prin ucideri şi dări de foc. Nici 
de Dumnezeu nu se tem nici, de oameni. Sarcinile ţării 
nu le sprijină, pentru că domnii de pământ sunt cei ce 

plătesc în locul lor. De altfel dacă ar fi mai bine pentru 
ţărani în Valachia vecină, cu toţii ar trece dincolo. Epis¬ 
copul acesta al lor nu se pricepe la politică, nu e om de 
stat şi habar n-are de legi. Nu e în stare nici să ţină un 
discurs în limba ungurească. Nu i se poate recunoaşte 
dreptul de a vorbi în numele naţiunii sale, căci această 
naţiune nu există. Aceşti vagabonzi nu au un ţinut al 
lor, ci sunt semănaţi printre ceilalţi. Admiterea în dietă 
a acestui om incapabil în numele unui neam de sălbatici 
ar fi o jignire pentru fruntaşele familii ardelene şi chiar 
şi pentru preoţimea catolică. De altfel Vlădica să-şi vază 
de popii şi protopopii săi, care sunt nişte netrebnici. Pen¬ 
tru a-i scoate pe aceştia din întuneric nici zece episcopi şi 
teologi n-arfi destul! 

Astfel grăia guvernul Ardealului către împărat. 
“Niciodată - scrie d. Iorga - pâră mai infamă decât 
aceasta n-a mai plecat de la o administraţie împotriva 
săracilor şi nedreptăţiţilor încredinţaţi apărării şi în¬ 
grijirii sale”. 

Nu mai era aici apărarea unor privilegii, ci era în¬ 
treagă ura furioasă şi dispreţuitoare a unei rase faţă de 
cealaltă. Aceeaşi ură de care e stăpânit în zilele noastre 
întreg neamul unguresc, şi care-1 face pe contele Tisza 
şi tovarăşii săi să declare în parlamentul din Pesta şi 
acum în mijlocul nenorocirii, că: naţiune românească 
nu există. 

Ce izbândă putea avea episcopul Micu într-o die¬ 
tă în care reprezentanţii unui astfel de neam alcătuiau 
majoritatea şi unde eram urgisiţi şi de către reprezen¬ 
tanţii Saşilor? 



SUFERINŢELE DIN ARDEAL 


131 


Când în 1735 Micu cere chiar de la dietă recu¬ 
noaşterea unor concesiuni care să facă mai suportabilă 
situaţia neamului său, concesiuni garantate în “Diplo¬ 
ma Leopoldină”, dieta îi dă cel mai brutal şi cel mai 
îngâmfat răspuns: 

“Episcopul şi clerul unit cere lucruri pe cari nimeni 
nu le-a mai cerut nici odată de la străbunii noştri şi nu 
le va putea cere nici de la urmaşii noştri, cer aceea ce răs¬ 
toarnă din temelie drepturile şi libertăţile avute pană 
acum în pace... cere ceeace de fapt zguduie şi tulbură în¬ 
treg sistemul acestei ţări conservate până acum în ordine 
atât în cele religioase, cât şi în cele politice şi economice, 
cere în fine ceeace clerului şi plebei valache dupăfirea lor 
prea bine cunoscută nu li se cuvine nici odată”. 

Care era firea aceasta “prea bine cunoscută” a nea¬ 
mului valah, o arătase guvernul în raportul său. 

Când în 1737 îndărătnicul episcop declară în 
această dietă, că vorbeşte “în numele naţiunii române 
din Ardeal”, glasul lui fu acoperit de cele mai furioase 
urlete şi cuvinte de dispreţ şi ură din partea nobilimii 
ungureşti şi a Saşilor. 

“Nu există naţiune valahă! Există numai o plebe 
valahă! Jos cu el! Afară! Re trageţi cuvântul! Cere-ţi ier¬ 
tare!” Fură blândele cuvinte cei se adresară. Iar Micu 
stătea neclintit, preferând mai bine să nu mai vorbeas¬ 
că, decât să retracteze afirmaţia ce făcuse. Clipa aceasta 
a devenit una dintre cele mai înălţătoare clipe ale isto¬ 
riei noastre. 

De la dietă nu putea deci aştepta niciodată nici 

cea mai mică bunăvoinţă. De la împărat tot atât. Za¬ 
darnic scria petiţii după petiţii. După bunul şi vechiul 
obicei al curţii habsburgice acestea sau erau trimise 
dietei de la Cluj, sau dezlegarea lor se amâna, şi amâ¬ 
nată rămânea pentru totdeauna. Zadarnic bătătorea el 
însuşi drumul Vienei; i se spuneau numai făgăduind 
în doi peri, nimic serios, nimic pozitiv, ce i-ar fi putut 
da mângâiere după atâta trudă. Era cel mai comod mij¬ 
loc de a scăpa de jalbele unui neam fără a refuza ceva 
categoric. 

Astfel nouă ani de zile de frământări şi drumuri 
între Cluj şi Viena sub Carol VI nu au nici cele mai 
neînsemnate rezultate. Toate strădaniile noastre se 
nimicesc strivite de egoismul unguresc şi egoismul 
habsburgic. 

în 1740 moare împă¬ 
ratul Carol VI şi tronul lui 
e ocupat de fiica sa, Maria 
Terezia. Tânăra împărăteasă 
din cele dintâi zile ale dom¬ 
niei sale are să lupte cu mari 
primejdii. Frideric cel Mare 
al Prusiei năvăleşte asupra 
părţilor nordice din impe¬ 
riul habsburgic, nevrând 
să recunoască dreptul ei la 
tron, consfinţit în “Sancţiunea Pragmatică”, şi în cu¬ 
rând Silezia e în mâna lui. 

Biata împărăteasă strâmtorată aleargă la Pre- 
ssburg, strânge dieta ungară şi îi cere ajutorul. Dieta 

într-o aclamare entuziastă, fiind boierii poate încân¬ 
taţi şi de îmbrăcămintea cam ungurească a împărătesei, 
votează tot ajutorul şi armele cerute - afară de ovăzul 
pentru cai: “Vitam et sanguinem pro rege nostro, sed 
avenam non”. Acelaşi lucru îl face şi dieta ardeleană. 
Noile trupe, în fruntea cărora se pun membrii celor 
mai fruntaşe familii ungureşti, aduc un ajutor conside¬ 
rabil armatelor împărăteşti hărţuite şi soarta războiu¬ 
lui se schimbă în mai spre bine. 

în aceste zile de ameninţare pentru casa domni¬ 
toare Micu neînfrânt încă de neizbânzi se duce din nou 
la Viena, şi în 1742 cere şi de la împărăteasă împlinirea 
vechilor făgăduinţi şi recunoaşterea naţiunii române ca 
naţiune politica a Transilvaniei, sau cel puţin primirea 
Românilor în sânul celor trei naţiuni recepte. Şi pentru 
a-şi câştiga dragostea curţii, marele episcop, dându-şi 
seama de necazurile împărătesei, oferea cinci mii de sol¬ 
daţi, care aveau săfie comandaţi de ofiţeri românişi ale 
căror cheltuieli avea să le poarte preoţimea românească. 

Rezultatul a fost tot cel obişnuit: curtea nici acum 
nu-şi putea schimba năravurile. Cererea episcopului se 
pierdu prin comisii şi subcomisii, până ce nu mai con¬ 
sidera nimeni serios ceea ce cuprindea, apoi ajunse iar 
la Cluj, în faţa dietei. Iar lui i se aduse la cunoştinţă, că 
arfi de dorit, să nu mai stea şi să nu mai vie pe la Viena. 
Habshurgii îl trimiteau la Cluj. 

Se reîntoarse şi se duse la dietă. Aicifu luat în râs 
de întreagă adunarea, fu batjocorit şi insultat, fiind silit 
tot-odatâ să asculte cele mai urâte injurii la adresa nea¬ 
mului său. Ungurii făceau ceea ce au făcut şi altă dată. 

Cu toată dreptatea zice deci un contemporan: 
“Toţi sunt împotriva episcopului şi el singur împotriva 
tuturora în numelepreoţimii şi naţiunii sale, încât n-ar 
fi de mirare, dacă în urma asupririlor şi prigonirilor de 
totfelul şi-ar pierde şi mintea”. 

în mijlocul tuturor acestor frământări un singur 
sprijin a avut îndrăzneţul episcop: pe propriul său popor. 
Acesta i-a purtat neclătinată credinţă şi dragoste. Fără 
deosebire de confesiune simţiră toţi Românii de sub 
stăpânirea habsburgă, că episcopul acesta cu ochi vii 
şi suflet hotărât e adevăratul lor şef politic. Văzuseră 
cu toţii luptele lui cu Viena şi cu dieta ardeleană şi-l 
înţeleseră. 

Iar Micu făcu tot posibilul, ca pe lângă îmbună¬ 
tăţirile politice, ce le cerea, să întărească şi caracterul 
românesc al bisericii sale. încă de la început căuta să 
înlăture pe acel “teolog” cei fusese aşezat în coaste, şi 
interzise cu cea mai mare asprime orice introducere a 
cultului latin romano-catolic, cerând de la preoţii săi 
păstrarea cea mai severă a slujbei dumnezeieşti orientale 
şi a limbii române. Pentru a avea o şi mai mare libertate 
de mişcare, părăsi Făgăraşul şi câştigând de la împără¬ 
ţie o moşioară lângă Blaj, îşi mută acolo reşedinţa, nă¬ 
zuind să transforme această localitate intr-un centru 
cultural românesc şi punând temelie acelor instituţii 
şcolare care apoi vreme de o sută de ani au fost aproa¬ 
pe singurii stâlpi ai culturii româneşti. Neamul său l-a 
înţeles şi fără deosebire de confesiune s-a grupat sub în¬ 
drumările lui. încă din cele dintâi zile ale păstorirei lui 
energice peste 600 de parohii ortodoxe trecură la unire, 

ca să fie şi mai strânsă legătura cu şeful lor politic. 

în mijlocul nenorocirilor Micu se întoarce şi cere 
sprijinul poporului său. în 1744 strânge la Blaj o mare 
adunare la care iau parte nu numai preoţii, ci şi repre¬ 
zentanţii fruntaşi ai poporului mirean. Aici le aduce la 
cunoştinţă făgăduinţele ce se făcuseră de către Viena, le 
împărtăşeşte conţinutul diplomelor leopoldine şi luptele 
lui cu împăratul şi boierimea ungurească. 

Adunarea îşi exprimă cea mai adâncă încredere 
intr-insul, îl încredinţează, să ducă şi mai departe lupta 
şi declară sărbătoreşte, că dacă împărăteasa nu ne va 
face dreptate şi nu va ţineafăgăduinţele făcute, atunci cu 
toţii vom părăsi unirea, întorcându-ne în sânul bisericii 
ortodoxe. 

Zadarnică fu şi petiţia aceasta. împărăteasa Maria 
Terezia avea altceva de făcut, decât să asculte plângerile 
unui trib mizerabil al imperiului. Ea era în război şi 
avea nevoie de un popor organizat milităreşte, care să-i 
poată pune la dispoziţie nu numai numărul de soldaţi 
necesar pentru respingerea armatelor prusace, ci toto¬ 
dată să-i poată garanta şi în viitor integritatea imperiu¬ 
lui: avea nevoie de nobilimea ungurească. Dieta de la 
Pressburg i-a sărit intr-ajutor, nobilimea ardeleană de 
asemenea, şi acum nu putea, de dragul unui popor lip¬ 
sit de orice organizaţie şi deci lipsit de orice putere mi¬ 
litară, să se pună rău cu puternicii zilei ai căror sprijin 
îi trebuia. Nu putea susţine în Ardeal o populaţie care 
era întotdeauna rău privită şi duşmănită de cele “trei 
naţiuni”. 

De acest perete al interesului dinastic se zdrobeş- 

te şi ultima încercare a episcopului Micu. Viena, sătulă 
de plângerile lui îndrăzneţe, se hotâreşte să scape de dân¬ 
sul. Cu ajutorul “teologului” ungur Nicolae Balogh se 
face o adevărată conjuraţie împotriva lui. E învinovăţit 
la curte, că săvârşeşte abuzuri că primeşte cărţi neuni¬ 
te, că admite preoţi sfinţiţi de neuniţi, că nu e energic 
cu agitatorii ortodocşi, ba chiar împiedică unirea, că în 
sfârşit răzvrăteşte poporul şi cere în numele mulţimii 
astfel de drepturi şi privilegii despre care ea habar n-are, 
şi a căror nevoie poporul românesc nici nu o simte, deoa¬ 
rece epe deplin mulţumit. 

Astfel drumul pe care îl face episcopul Micu în 
1744 la Viena în loc să fie, ca şi cele de mai înainte, fă¬ 
cut cu tendinţe politice, e o adevărată înfăţişare în faţa 
judecătoriei. Fără a mai discuta mult, cercurile vieneze 
îl găsesc vinovat şi pentru ca să nu mai tulbure în vi¬ 
itor pacea ţării, hotărăsc, să-l închidă în Graz pentru 
totdeauna într-un institut de corecţiune. Micu însă află 
planul, părăseşte intr-ascuns Viena şi fuge la Roma pe 
căi lăturalnice, cerând sprijinul papei. De acolo adre¬ 
sează o rugare de justificare curţii de la Viena; iar drept 
răspuns prea milostivii Habsburgi dau ordin, să-i fie 
confiscată toată averea. Papa de asemenea nu poate 
face nimica pentru dânsul: nu se poate lua la harţă cu 
puternica împărăţie habsburgică de al cărei sprijin avea 
nevoie. Bietul episcop anatemizează pe teologul Nico¬ 
lae Balog care făcuse conjuraţia, îşi dă demisia în 1750 
şi rămâne în Roma departe de neamul său. Fără nici un 
ajutor material, cu haine rupte şi râbdândfoame, fiind 
silit să-şi vândă până şi crucea sa episcopească de aur, 
moare într-o chilie modestă de călugăr în 1768! 

Un singur rod a avut tot zbuciumul lui Micu: di¬ 
eta ardeleană din ordinul Măriei Terezia în 1743 recu¬ 
noaşte şi pe Români - însă numai pe cei uniţi ca “fii ai 
ţării”. Deci de acum încolo, pe hârtie măcar, Românii 
nu vor mai fi numai un neam “tolerat”. în realitate con¬ 
cepţia veche continuă până în zilele noastre. 

In această recunoştere a indigenatului avem în 
faţa noastră întâia dată nenorocita idee, statornică de 
atunci în statul ungar, de a vota legi cu gândul hotărât 
de a nu le ţinea. Ungurii, cu învoirea tacită a Habs- 
burgilor au făcut totul, ca legea indigenatului numai 
pe hârtie să rămână şi rănile noastre să sângereze încă 
aproape 200 de ani. 

în situaţia noastră de fapt această lege nu aduce 
nici o schimbare. Până aici nu puteam lua parte la viaţa 
publică, pentru că nu aveam dreptul s-o facem. De aici 
înainte nu putem lua parte, pentru că cei care ne dau 
dreptul, ne stau în cale cu pumnul şi noi suntem prea 
slabi pentru a-i putea da la o parte. Iese la iveală şi aici 
eternul adevăr istoric, că un drept numai atâta vreme 
are valoare, câtă vreme ai puterea, să ţi-1 impui. 

Curtea de la Viena puţin îşi bătea capul cu jalbe¬ 
le noastre. Ea a vrut să ne treacă la catolicism pe toţi, 
ca astfel să rupă orice legătură între noi şi Principatele 
Româneşti. Dacă această tendinţă a ei nu a izbutit pe 
deplin, în schimb sfârşitul şi aşa cum a fost era totuşi 
mulţumitor pentru dânsa: ne-a dezbinat în două tabe¬ 
re religioase şi ne-a asmuţat de atunci şi până astăzi pe 
unii împotriva celorlalţi, ca să ne măcinăm noi înşine 
puterile. Vechea deviză habsburgică: Divide et impera! 

Suferinţele noastre şi ajutorul Rusiei 


D eşi trecuseră 50 de ani de la întemeierea unirii, 
totuşi poporul în cele mai multe ţinuturi se 
împotrivea încă tendinţelor papistaşe şi ţinea 
îndărătnic la credinţa sa de până atunci aici. Puterea 
de stat azvârlise zâzanie în mijlocul nostru şi tot atun- 
cea dezlănţuise întreaga ei furie asupra ortodocşilor. 
Se iviseră pretutindeni certe, partide a căror hărţuială 
numai pentru propăşirea noastră economică şi cultu¬ 
rală nu erau potrivite. Adeseori preoţii îşi smulgeau 
bisericile unul altuia şi cel care o lua de la altul o con¬ 
sidera ca biserică spurcată şi făcea din nou slujbă, ca să 
o sfinţească. Armata îşi făcea datoria de propovădui¬ 
toare a credinţei de la Roma, Urmaşul lui Inocenţiu 
Micu, Petru Paul Aron, îi cere pretutindeni sprijinul şi 
mai ales în ţinutul Haţegului. Nu e mirare deci dacă în 
sânul populaţiei ortodoxe nemulţumirea veche fierbea 
şi creştea necontenit. 

încă în ultimele zile din păstorirea lui Inocenţiu 
Micu, în 1744, venise în Ardeal un călugăr bosniac 
de origine, Visarion Sarai, propovăduind de-a lungul 
Mureşului întoarcerea la ortodoxie. Poporul se strân¬ 
sese pretutindeni împrejurul lui, de-a lungul văii Mu- 

reşului şi prin Mărginime până la Sibiu, unde ajunse 
călugărul, izbucni o adevărată răscoală. Autorităţile 
fură silite, să o înăbuşe cu armata; pe Visarion îl prin¬ 
seră, îl ţinură întemniţat în Sibiu, în Timişoara, apoi îl 
expediară la Viena. 

Poporul după îndepărtarea lui Micu îşi aducea 
aminte de aceste zile şi începea să fie tot mai nesu¬ 
pus. în adunarea din 1744 aflase de făgăduinţele casei 
domnitoare şi spunea adeseori pe faţă, că împărăţia l-a 
minţit. Mulţi dintre ortodocşi luară lumea în cap. Iar 
uniţii înşelaţi în aşteptările lor începură a-şi părăsi şi ei 
religia. Trecu la ortodoxism însuşi vicarul de Ia Blaj al 
lui Inocenţiu Micu, Nicolae Pop din Balomir. 

Şi diplomaţia vieneză pentru a mulţumi pe cei 
nemulţumiţi, trimite armată nemţească asupra satelor. 
Jalbele curg de pretutindeni la Viena, dar nu le mai ia 
nimeni în seamă. 

Singurii care se interesează de soarta noastră sunt 
doar Sârbii, care se declară gata să lupte alături de noi 
pentru a ne uşura şi nouă situaţia. în 1751 aceştia ne 
adresează o proclamaţie, îndemnându-ne la activitate. 

Guvernatorii au minţit - zic ei în această procla¬ 
maţie - v-au minţit şi pe voi, au minţit şi pe împărătea¬ 
să: pe voi v-au minţit, că împărăteasa cere să fiţi uniţi, 
iar pe dânsa au minţit-o spunându-i că sunteţi uniţi 
aproape toţi, şi că ceilalţi rămaşi în legea veche sunteţi 
dornici de unire. în realitate voi n-aţi primit şi nici nu 
cereţi legea catolică. Duceţi-vă în faţa tronului şi ridi- 
caţivăi glasul. Altfel, dacă nu veţi spune verde ce durere 
aveţi şi nu cereţi cu statornicie dreptul vostru la viaţă, 

să ştiţi, că în curând o să vă nemţiţi cu toţii. Ţineţi la 
legea străbună, cutreieraţi satele, întăriţi-vă credinţa 
şi trimiteţi oameni, ca împreună “să batem la porţile 
palatului împărătesc şi la toţi cei puternici”, să cerem 
dreptate pentru voi. 

Astfel glăsuiau Sârbii, care în realitate nu aveau 
nici un interes să ne sprijine - ei, o corporaţie privilegi¬ 
ată, pe noi, un popor dezorganizat şi dezbinat. 

Totul fu însă zadarnic. în Ardeal stăpâneau ar¬ 
matele şi asupra conştiinţelor. Unii ortodocşi prigoniţi 
de furia beamterilor şi cătanelor trecură în Moldova 
şi Muntenia plângându-se de acolo către tron şi către 
episcopiile sârbeşti. 

Preoţii uniţi şi soldaţii catolici silesc lumea să se 
facă unită - scriu Românii pribegi din jurul Rodnei, 
către episcopul sârb din Buda. Pe cei care nu vor, îi pun 
în cătuşe, îi aruncă în temniţă, pe alţii îi bat îngrozitor 
cu bâtele, iar pe cei care nu-i pot prinde, îi pedepsesc 
cu câte 20-30 florini. Ostăşimea nimiceşte şi mănâncă 
tot ce au bieţii oameni. “Ne prăpădim trupeşte şi sufle¬ 
teşte, murim fără spovedanie şi fără de cuminecătură 
şi suntem de o potrivă cu turma de oifără păstor. Dacă 
tu, Mărite Domnule, nu te vei îndura de noi şi nu ne 
vei aduce ajutor şi mângâiere, nu ne mai întoarcem la 
casele noastre, unde ne aşteaptă temniţa şi pedeapsa, ci 
pribegim în alte ţări, unde putem trăi liniştiţi după 
legea noastră: căci suntem tare hotărâţi, mai bucuros 
să pierim decât să primim unirea. Dacă e cu putinţă, 
trimite-ne un preot neunit, ca să nu ne prăpădim cu 
toţi...” 

In aceste zile de durere în ajutorul necazurilor 
noastre vine o putere neaşteptată. Aceasta era Rusia. 

Imperiul ţarilor, consolidat sub Petru cel Mare, 
îşi începuse activitatea sa cu¬ 
ceritoare şi se considera apă¬ 
rător al ortodoxiei. Luptele 
religioase din Ardeal erau 
tocmai bine venite, ca Rusia 
să câştige vază şi în faţa po¬ 
poarelor rivalei sale austro- 
germane. Astfel atenţia ei se 
îndreaptă către Românii şi 
Sârbii din Austria. 


erau mai intime. Mulţi Sârbi supuşi Turciei se mutaseră 
în Rusia întemeind acolo aşa numita “Serbie-Nouă”. 

Nu eram însă nici noi necunoscuţi la curtea ţa¬ 
rilor. încă în 1628 umblară pe acolo trei călugări de la 
Prislop cu gândul de a strânge milostenie pe seama mă¬ 
năstirii lor îndatorate şi apăsate de nobilii unguri din 
jur. Mai târziu în 1645 e în Moscova Ilie loreste, bietul 
mitropolit ardelean izgonit din scaunul său de către 
Ungurii calvini, pentru credinţa sa ortodoxă. în 1668 
în faţa ţarului Alexie Mihailovici se înfăţişează însuşi 
îndrăzneţul Sava Brancovici cerând ajutor pentru bise¬ 
rica sa, iar ţarul îi dă nu numai daruri bogate, ci chiar 
şi un hrisov, ca el şi urmaşii lui tot la câte şapte ani să 
poată veni în Rusia şi să strângă ajutor pentru biserica 
lor ortodoxă. 

în Ardeal deci în zilele începerii unirii imperiul 


Cu Sârbii legăturile 

rusesc e considerat ca o ţară, unde ortodoxismul află 
întotdeauna sprijin bănesc şi ocrotire politică. De ace¬ 
ea nu e nici o mirare dacă ortodocşii ardeleni, sătui de 
a bate pururi zadarnic uşile împărăteşti de la Viena, îşi 
îndreaptă gândul şi către Moscova. 

în 1743 şi 1744 e în Petersburg şi Moscova pro¬ 
topopul Braşovului, Eustatie, unde informează curtea 
rusească de necazurile şi supărările ce are să îndure 
pravoslavia, şi strânge daruri bogate pentru Sf. Niculae 
din Braşov. 

Prigonirile care urmează după îndepărtarea lui 
Micu şi dezamăgirile cu făgăduinţele vieneze, îi îndru- 
mează şi mai mult pe ai noştri către Petersburg, ca să 
ceară intervenţia ţarevnei Elisaveta Petrovna, prietena 
Austriei, cu care în 1746 făcuse alianţă. 

Fostul vicar Nicolae Pop din Balomir, trecut la or¬ 
todoxie, e silit să fugă din Ardeal şi-şi jertfeşte toată 
truda pentru a asigura o viaţă mai liniştită pe seama 
fraţilor săi de aceeaşi credinţă. Trecând în Muntenia în 
1748 caută să înduplece pe Grigorie Ghica să primeas¬ 
că în Muntenia vreo 16.000 ardeleni ortodocşi. Pleacă 
apoi în 1749 prin Moldova la Moscova şi aici intr-un 
memoriu zugrăveşte în culori vii împărătesei Elisaveta 
suferinţele şi necazurile îndurate din pricina unirii, ce¬ 
rând totodată şi sprijinul ei. Ţarevena dete îndată ordin 
ministrului său la Viena. Mihai Bestujev-Riumin, să 
ceară împărătesei Maria Terezia, ca în interesul alian¬ 
ţei lor, să uşureze soarta Românilor din Ardeal. 

Sfatul imperial de la Viena recurge la un şiretlic 
într-adevăr habsburgic pentru a domoli pe Elisaveta 



SUFERINŢELE DIN ARDEAL 


143 


fără a face nimic în Ardeal. Miniştrii austriaci având şi 
de altfel multe plângeri din partea fruntaşilor ardeleni, 
între altele jalba ImNicolae Oprea din Selişte, hotăreşte 
mai întâi, să jertfească o sumă mai mare de bani şi cu 
aceasta să mituiască pe “agenţii” vicarului Balomir, ca 
aceştia să-l ademenească în Ardeal, unde apoi autorită¬ 
ţile ştiu ce-i defăcut. Se hotăreşte apoi, ca să i se răspun¬ 
dă ţarevnei, că în Ardeal Romanii au fost pedepsiţi nu 
pentru religia lor, ci pentru că au tulburat liniştea ţării, 
şi tot atunci să i se trimită la Petersburg atât ordinul îm¬ 
părătesei, cât şi raportul guvernatorului din Ardeal. 

“E ştiut de toţi - spune Maria Terezia în acest or¬ 
din, dat către guvernul ardelean, dar alcătuit anume 
pentru a fi trimis ţarevnei - cât de enorme excese au 
săvârşit Românii în principatul Ardealului, făcând în¬ 
truniri de răzvrătire şi aţâţând poporul la răscoală. Ei 
au pătruns în bisericile uniţilor, au călcat în picioare le¬ 
gile ţării, au despoiat vasele sfinte, au rupt şi au ars cru¬ 
cile ridicate prin cimitire, au bătut şi rănit pe preoţi; 
prinzându-i de barbă i-au scos din biserici... poruncile 
care ţinteau binele public, le-au dispreţuit şi au săvâr¬ 
şit încă multe alte fărădelegi de cea mai rea specie, pe 
care nu le-ar putea îngădui nici o dregătorie; ba şi astfel 
de scandaluri care vatămă nu numai liniştea publică, 
ci şi legile lui Dumnezeu şi sunt potrivnice chiar şi bi¬ 
sericilor răsăritene. Iar pentru atâta îndrăzneală şi aşa 
de mari crime, cei care au fost găsiţi ca făptuitori, au 
fost pedepsiţi cu mult mai blând, de cum ar fi meritat 
după legile ţării pentru crima lor; şi asta, după ce au 
fost citaţi, ascultaţi şi dovediţi după legi, aşa încât mai 
vârtos ar trebui să fie recunoscători pentru atâta milă 

a Majestăţii Sale, iar nu să îndrăznească a căuta prilej 
de a se plânge”. 

Fruntaşii care se plânseră: Nicolae Oprea din Se- 
lişte, popa Mâcinic din Sibiel şi popa Ion din Galeş, toţi 
trei fură aruncaţi în temniţi, închişi apoi între ziduri¬ 
le umede de la Kufstein de unde nu se mai întoarseră 
niciodată. Niculae Pop reîntors din Rusia ajunse arhi¬ 
mandrit la Argeş şi lucrând de aici mai departe pentru 
Românii ortodocşi din Ardeal, împărăteasa Maria Te¬ 
rezia puse un premiu de 200 de galbeni pe capul lui... 

Tot atunci pe când Nicolae Oprea şi tovarăşii săi 
erau arestaţi în Viena, se afla acolo cu jalbă către îm¬ 
părăteasă călugărul Nicodim din Ţara Oltului şi popa 
Ion din Aciliu. 

Aceştia avură norocul să scape şi să se ducă la ţa- 
revna Elisaveta zugrăvindu-i din nou toate nenorocirile 
din Ardeal. Nicodim se reîntoarse în curând din Rusia 
în Muntenia la Râmnicul din Vâlcea, punând la cale 
de aici noi plângeri către curtea din Viena, către mitro¬ 
polia din Carlovitz şi către ministrul Rusiei pe lângă 
împărăteasa Maria Terezia. Amintea în unele dintr- 
aceste chiar şi rolul pe care-1 aveau Românii în războiul 
de şapte ani (1756-1763) dintre Austria şi Prusia, şi în 
războaiele care erau în desfăşurare atunci: “Acum fraţii 
noştri de o credinţă îşi varsă sângele... iar după râzboiu 
şi după încheierea păcii se va deslănţui asupra noastră o 
prigonire şi mai aprigă; atunci serviciul nostru credin¬ 
cios pe care noi l-am făcut zi şi noapte, se va socoti întru 
nimic.” 

Intr-o plânsoare din 1757 grăia către ţarevna: 

“Sănătate, bună voinţă, întărire, bucurie şi cea către 
vrăjmaşi biruinţă poftim Luminatei împărăţiei Tale, 
noi ticăloşii care ne aflăm sub biruinţa împărăţiei Ro¬ 
mei în ţara Transilvania, care ne ieste sufletul nostru 
întristat până la moarte pentru sala eresului unaţiei... 
Cădem cu smerită plecăciune rugându-ne Luminatei 
Feaţei împărăţiei Tale, să Te milostiveşti spre noi şi să 
ne scoţi dintru această patimă, că ştim, că eşti de Dum¬ 
nezeu dăruită cu puterea aceasta; ci suntem necăjiţi în 
tocmai ca şi mai dinainte creştinii în vremile împăra¬ 
ţilor celor tirani; în temniţe, în obezi şi legături ne ţin 
atâta, cât şi moarte ne vine multora dintru acea patimă. 
Şi bisericile şi schiturile le pradă; şi am jăluit dintru noi 
şi la împărăţia aceasta a noastră şi ni-au răspuns, că nu 
ne sileaşte. Iară dacă am venit la casele noastre nimica 
pace nu avem, numai ne silesc, au să jurăm întru acelea 
dogme, au deacă nu de acolo nu putem să scăpăm, ci 
numai au să ne lepădăm de credinţă, au să murim în¬ 
chişi şi în locuri streinefugind de vrăjmaşi noştri.” 

Intr-o altă scrisoare trimisă mitropolitului din 
Carlovitz în acelaşi an zugrăveşte şi mai dureros pri¬ 
gonirile noastre: “că au venit acea vreme, care ne-am 
dus la mormânturile morţilor şi am zis: ieşiţi morţi din 
gropi, să intrăm noi de vii, că nu mai putem răbda pe¬ 
depsele ce ne vin de la popii cei papistaşi şi de la domnii 
ţării; că nu ştim, ce să mai facem; că pe nimeni de noi 
nu-l doare, nici pre domnii cei săseşti; nici pre domnii 
cei nemţeşti; nici pre cei ungureşti; că toate temniţele 
au umplut de noi pentru legea noastră cea grecească; că 
atâta ne-au prădat, cât nu ştim, cu ce o să plătim porţia 
împăratului de prada lor.” 

Se mai întoarse încă o dată Nicodim în Rusia 
strângând milostenie şi căutând ajutor pentru fraţii săi. 
în Ardeal însă piciorul lui n-a mai călcat. 

Tovarăşul lui de luptă popa Ion din Aciliu făcu de 
asemenea mai multe drumuri de la Selişte la Viena, de 
la Viena acasă şi iarăşi în Rusia având legături cu amba¬ 
sadorii şi agenţii ţarevnei Elisaveta. Din Rusia scria el 
în 1759 prietenilor săi de acasă: “Cinstite şi iubite frate 
popă Samuilă din Apold, popă Ioan din Poiana, Con¬ 
stantin Petric şi Ioan Giurei şi către toţi prietenii. Vă 
fac de ştire la toţi fraţii, că cu popa Ion Avramovici sunt 
sănătos şi să ştiţi, că sunt călător foarte departe. Şi vă 
rog, fraţilor, să aveţi grije şi de preoteasa mea, să nu aibă 
necazuri, ci să o miluiască şi să o cinstească toţi, că şi eu 
mult mă trudesc pentru toţi”. 

Şi truda aceasta pentru toţi a popii Ion din Aci¬ 
liu, ca şi a lui Nicodim şi a vicarului Niculae Pop din 
Balomir n-a fost zadarnică. Rusia a intervenit tot mai 
energic în favorul ortodocşilor, iar Austria a început să- 
şi de-a seama, că nedreptăţirea Romanilor poate avea 
urmări primejdioase pentru dânsa. 

împărăteasa Elisaveta prin noul său ministru la 
Viena, contele Kayzerling, ceru recunoaşterea Români¬ 
lor ortodocşi, deplină libertate religionară pe seama lor, 
precum şi restituirea tuturor acelor biserici pe care uniţii 
le luaseră cu sila de la dânşii. 

în ajutorul intervenţiei ruseşti şi pentru a mări 
teama care începea să se nască la Viena, se iviră în cu¬ 
rând însemnate tulburări în Ardeal. în 1759 călugărul 
Sofronie începu o revoltă în Arad şi Hunedoara care 

creştea din zi în zi. Arma¬ 
tele austriece erau neputin¬ 
cioase faţă de dânsul. însuşi 
episcopul unit Petru Paul 
Aron fu silit să fugă la Si¬ 
biu din pricina răzvrătiţilor. 

Zadarnic fu în două rânduri 
arestat îndrăzneţul călugăr, 
căci poporul întotdeauna îl 
zmulse din mâinile armatei. 

Tot atunci popa Ion 
Molnar ridică ţărănimea din nordul Ardealului şi din 
jurul Turzei. 

Pentru potolirea răscoalelor e trimis în Ardeal ge¬ 
neralul Bukow care cu vorbe bune, cu ameninţări şi cu 
puterea pumnului izbuteşte în sfârşit, să înăbuşe miş¬ 
carea. Sofronie fuge în Muntenia, iar popa Ion e prins, 
închis în Târgu Mureşului, Deva, Sibiu, apoi Viena, în 
sfârşit ţinut sub supraveghere în Banat. 

Asupra satelor noastre se deslănţui o adevărată 
furie habsburgicâ. Pretutindeni se ridicară furci şi, pă¬ 
durile se umplură de refugiaţi şi haiduci. Mulţi trecură 
frontiera, încât autorităţile în unele locuri hotărâră, să 
împuşte sau să ardă de vii pe toţi aceia care vor fi prinşi 
în drum spre altă ţară. Iar din ascunzişul său Sofronie 
îndemna pe cei rămaşi: “Căutaţi, să aveţi puşti şi pis¬ 
toale, căci va sosi vremea, când veţi da şi un plug cu boi 
pentru un pistol şi nu-l veţi putea găsi; nu puteţi şti ceasul, 
când veţi primi porunca; voi credeţi, că părintele vostru 
e mort, dar tot cefaceţi, ajunge la cunoştiinţa lui!” 

Faţă de aceste mişcări şi amintitele stăruinţe ale 
Rusiei curtea din Viena nu mai avu încotro: silită de 
împrejurări recunoscu oarecare libertate şi îngădui o 
oarecare organizaţie bisericii ortodoxe din Ardeal nu¬ 
mind încă în 1759 administrator al ei pe episcopul sârb 
din Buda, DionisieNovacovici, dar instalându-labia în 
1762. Nu uita însă, să-i aducă aminte nici acum, că el 
are să cârmuiască o biserică numai tolerată. Deci să 
facă bine, să se supuie bunului plac al ocârmuirei şi să 
nu se împotrivească propagandei catolicismului. 

Cu toate acestea scopurile vieneze nu se mai în¬ 
făptuiesc aşa cum doriseră ei. De aici încolo biserica 
ortodoxă se întăreşte şi ajunge în curând, să-şi ridice 
cuvântul şi în chestii politice, iar biserica unită se îm¬ 
potriveşte tuturor încercărilor de a face dintr-însa o 
biserică papistaşe, înlătură orice influenţă străină şi ca¬ 
ută să-şi păstreze şi să-şi întărească necontenit spiritul 
tradiţional românesc. 



SUFERINŢELE DIN ARDEAL 


149 


Românii grăniceri. Şcoli româneşti 


Î ndată după războiul de şapte ani şi hărţuielile cu 
Turcii în mentalitatea Ungurilor se întâmplă o 
mare schimbare. Familia domnitoare fusese în 
mare primejdie; în mare parte ajutorul dat de nobili¬ 
mea ungurească a ferit-o de nenorociri. Tocmai de ace¬ 
ea după trecerea războaielor această nobilime începe să 
devină tot mai arţăgoasă şi tot mai nesupusă chiar şi 
faţă de puterea imperială. Se ivesc năzuinţe de a ridica 
neamul unguresc la valoarea unui factor politic de în¬ 
tâiul rang în împărăţia habsburgică. 

Dinastia observă foarte bine tendinţele acestea 
şi de aceea caută să le parali¬ 
zeze, împărăteasa începe să-i 
îndulcească, să-i atragă la 
Viena. înfiinţează în 1760 
în capitala imperiului o gar¬ 
dă imperială, în care sunt 
primiţi tinerii nobili pe care 
îi trimit comitatele. Acesto¬ 
ra li se dă o educaţie special 
habsburgică şi conducătorii 
lor sufleteşti nu pierd nici 

un prilej de-a le arăta, că ungurismul cu atât mai mare 
valoare are, cu cât ţine mai strâns la dinastie. 

Pentru a înlătura însă putinţa oricărei împotri¬ 
viri din partea boierimii, cercurile din Viena se hotă¬ 
răsc să-i ia din mână înainte de toate ce ea simţea, ce 
valoare militară e ascunsă intr-inşii şi oştire, care să nu 
atârne de nici o clasă privilegiată, ci să fie supusă nu¬ 
mai împăratului. 

Astfel se înfiinţează în Croaţia, în Banat şi 
Ardeal instituţiunea grănicerilor. Se alcătuiesc pentru 
paza graniţelor regimente croate, regimente secuieşti 
şi regimente româneşti. Scopul e acelaşi care a condus 
întotdeauna politica dinastiei austriece: de a întrebu¬ 
inţa pentru scopurile conştiinţei sale naţiunile supuse 
şi nepricepute. 

Regimentele secuieşti fură înfiinţate încă înainte 
de 1760. în Români poate nu avea familia domnitoare 
destulă încredere, deşi cancelarul Kaunitz simţea ce 
valoare militară e ascunsă intr-inşii şi vorbea de foloa¬ 
sele, pe care le-ar câştiga împărăteasa prin tratarea mai 
blândă a acestui popor aspru şi războinic. în 1762 în 
sfârşit generalul Bucow, după ce înăbuşe răscoalele, se 
apucă de militarizarea noastră. Se alcătuiesc de-a lun¬ 
gul frontierei sudice şi estice trei regimente de grăniceri 
români: unul la Caransebeş cuprinzând comunele de 
lângă graniţă ale actualului comitat al Carasului, altul 
în Marginime cuprinzând sate de la Haţeg şi până la 
Braşov, iar al treilea la Nâsâud şi în faţa trecătorilor 
de la Iacobeni. Ba se alcătui şi un regiment de dragoni, 
care însă se desfiinţa în curând. 

Se înfiinţară comune noi, aşezate după cum ce¬ 
reau ofiţerii însărcinaţi cu organizarea, iar unora pen¬ 
tru a măguli originea noastră romană, li se deteră de-a 
dreptul numiri latineşti. E de sine înţeles, că toată lu¬ 
mea alerga să intre în şirurile armatei. Poporul scăpa de 
apăsarea nobilimii şi se lega bucuros să ducă sarcinile 
ostăşeşti, căci de aici încolo era supus numai organelor 
militare, iar pământul şi pădurile satelor erau la dispozi¬ 
ţia lui. Era însă şi neîncredere din partea noastră - ceea 
ce după atâtea suferinţe nici nu e de mirare: Românii, 
aproape pretutindeni cer, să aibă ofiţeri români, aleşi 
dintre dânşii şi să nu fie siliţi a trece la unire. Regimen¬ 
tul din Năsăud în 1763 refuză chiar jurământul - păs- 
trându-şi însă armele! - şi cere, să i se garanteze mai 
întâi libertatea sa religioasă. 

“Nu din îndărătnicie, nici din spirit de particu¬ 
larism refuzăm noi acum serviciul militar, ci numai 
din consideraţiune pentru religia noastră pe care n-am 
schimbat-o niciodată şi niciodată în nici un chip nu 
o vom schimba. Vom îndeplini servicii întocmai ca 
străbunii noştri; vom plăti biruri şi dăjdii, însă numai 
păstrându-ne religiunea”, zic ei în scrisoarea lor către 
preşedintele dietei ardelene. 

în multe locuri dinastia ceda, îngăduindu-le pre¬ 
oţii ceruţi. Dar nu făcea bucuros lucru acesta. Unde 
putea totuşi forţa satele, să primească unirea şi recur¬ 
gea chiar la mijloace drastice împotriva lor. Totuşi regi¬ 
mentele se consolidară şi în 1766 de-a lungul graniţelor 
era pretutindeni ridicată o armată nouă supusă împă¬ 
ratului. 

Prin crearea acestor regimente valoarea boierimii 
ungureşti a scăzut considerabil şi a crescut importanţa 
poporului de jos şi mai ales a majorităţii din Ardeal, 
care era română. 

Habsburgii au fost întotdeauna oameni cuminţi. 
Ei au înţeles încă de la plănuirea unirii că, legând 
strâns neamul românesc de casa habsburgică îşi întă¬ 
resc nu numai stăpânirea lor în Ardeal, ci şi înglobarea 
restului acestui neam la planurile lor. Văzuseră, că uni¬ 
rea nu e deplină şi căutară 
întotdeauna să facă şi mai 
mare dezbinare între uniţi 
şi neuniţi, să apropie pe cei 
dintâi şi mai mult de biseri¬ 
ca romano-catolică. Deteră 
însă întotdeauna de o îm¬ 
potrivire îndărătnică. Deşi 
în fruntea bisericii unite 
ridicară în 1764 pe Atana- 
sie Rednic, nădăjduind că 
acesta va fi mai supus şi fără vlagă, totuşi se înşelară şi 
intr-insul. Şi acesta se împotrivi cu toate puterile sale 
năzuinţelor vieneze de-a latiniza biserica unită, refu¬ 
zând hotărât orice înnoiri ce i se cereau. în 1771 împre¬ 
ună cu preoţii săi adresează chiar şi un memoriu papei 
de la Roma şi-i spun verde, că nu vor contopirea cu altă 
biserică şi că afară de cele 4puncte capitale ale unirii nu 
primesc nici un canon nou şi nici o înnoire. 

Habsburgii înţeleg că, trebuie crescută o generaţie 
nouă, care să ştie mai puţin românism. De aceea în ţi- 

nuturile grănicereşti înfiinţează şcoli care propovăduiesc 
înainte de toate dragostea faţă de împărat, iar la Blaj 
dau tot ajutorul instituţiilor care aveau să propovădu¬ 
iască mântuitorul catolicism. Şcolile grănicereşti încep 
să funcţioneze între 1763 şi 1774, iar cele de la Blaj, se¬ 
cundare şi superioare, încă în 1754. 

Dar toate şcolile acestea, grănicereşti şi unite de¬ 
opotrivă erau străbătute numai de un spirit care lega 
conştiinţele şi le făcea uşoare de stăpânit. Nici o idee 
mai liberală, mai naţionalistă nu putea răzbate între 
zidurile lor. La Blaj, spiritul nu era altul decât cel din 
seminariile iezuite. Limba de instrucţie la Blaj era cea 
latină, în ţinuturile grănicereşti cea germană. Nu putea 
fi vorba din acest punct de vedere de o accentuare de¬ 
osebită a individualităţii noastre naţionale. Căci şcoa¬ 
la, după cum zice dl. Iorga, nu foloseşte prin clasele ei, 
nici prin mijloacele băneşti care stau la îndemână, nici 
prin programul ei, nici chiar prin valoarea ştiinţifică 
a profesorilor; din punctul de vedere al unei naţiuni 
şcoala foloseşte cât spiritul care se desface, cât sufletul 
care emană de la ea. Din şcolile acestei vremi nu ieşea 
nici un suflet, decât iubirea pentru Dumnezeu şi pen¬ 
tru împărăteasa sau împăratul. Pretutindeni se caută, 
ca în sufletele româneşti să se infiltreze o mentalitate 
specială, încât cu toţii mântuirea neamului nostru să 
n-o căutăm, decât în milostivirea casei de Austria. 

Nu-şi uită Habsburgii deloc de vechea lor năzu¬ 
inţă de a rupe orice legături între Ardeal şi Principate. 
Ca nu cumva între şcolile ardelene şi viaţa din Mun¬ 
tenia şi Moldova să se păstreze oarecari legături, Maria 

Terezia în 1770 dă regulamentul “naţiunii ilirice”, care 
ne amestecă în aceeaşi căldare cu Sârbii şi cu Grecii, şi 
interzice cu asprime de a se mai aduce cărţi din Princi¬ 
patele Româneşti. I se pare mare primejdie, ca supuşii 
ei să-şi tragă hrana sufletească din altă ţară, unde sunt 
fraţi de-ai lor. în schimb însă învoieşte tipografului 
losif Laurentie Kurzboeck din Viena privilegiul de a 
tipări toate cărţile “neamului românesc, sârb, grec şi 
rus.” De duhul ce avea să fie înfăţişat în aceste cărţi, se 
îngrijeau ei bunii austrieci cu destulă sârguinţă. 

Dar nu numai atât. Deşi în “Ratio educationis” 
de la 1777 se stabilea, că limba în şcoli are să fie limba 
naţională a copiilor, totuşi Viena face un pas mai de¬ 
parte: vrea, nu numai să ne despartă de fraţii noştri şi 
de un trecut cultural fie cât de sărăcăcios, pe care l-am 
avut împreună, ci vrea, chiar să introducă la noi limba 
germană dacă nu germanizarea. în tipografia privilegi¬ 
ată din Viena apare pentru şcoli încă din veacul XVIII 
un şir întreg de cărţi în două limbi: româneşte şi nem¬ 
ţeşte. Ba în 1783 în Sibiu se tipăreşte o bucoavnă cu 
dicţionar chiar în trei limbi: româneşte, nemţeşte şi 
ungureşte. 

Evident nici prin şcoli Habsburgii n-au năzuit 
sprijinirea culturii noastre, care să fie numai a noastră, 
ci înainte de toate şi-au văzut de interesul lor. Nevoile 
lor cereau, să le fim credincioşi şi au căutat cu orice mij¬ 
loace să ne convingă, că aşa e bine. Doar ici-colo se mai 
ivea câte un glas căruia nu-i venea la socoteală purtarea 
aceasta şi care îşi dădea seama, că rostul şcolii nu este 
de a se îngloba scopurilor politice ale unei familii. Era 

mult adevăr în vorbele lui D. Jercovici când zicea cu 
mâhnire: “Acum destule scoale s-ar afla în principatul 
Ardealului, însă fără folos şi fără toată înflorirea”. 

Nu pierdea din vedere casa de la Viena, nici sco¬ 
pul cel mare pe care îl urmărea ea cu unirea şi grănice- 
rizarea noastră. Ei îi trebuia drumul la Marea Neagră. 
Toate sforţările faţă de Turci şi faţă de noi aveau doar 
ţinta aceasta. 

îndată după punerea la cale a organizaţiei arde¬ 
lene, din care avea să izvorască adâncă alipire faţă de 
Habsburgi, politica vieneză face un pas mai departe. 
Cu ajutorul diplomaţiei ei isteţe, al pungilor de bani şi 
falsificatorilor de hărţi, după tratative cu Ruşii şi Turcii, 
în 1775 răpeşte din trupul Moldovei Bucovina, stăpâ- 
nind-o până în ziua de astăzi. Argumenta, că are ne¬ 
voie de ea pentru a avea “drum din Galiţia în Ardeal”. 
Dar în aceeaşi vreme cancelarul Kaunitz scria lui Thu- 
gut, trimisului imperial la Constantinopol: “Ne trebuie 
Bucovina ca să avem în mână cheia Moldovei”. 

Hotărât se gândeau la ocuparea totală a ţărilor 
româneşti. De la Viena îndată după răpirea Bucovinei 
se trimete o comisie în aceste două ţări, cu menirea să 
statoriască în bani, ce preţ are pământul şi populaţia lor, 
ca Viena să ştie până la ce sumă se rentează să jertfească 
pentru cucerirea lor. 

Această comisie stabileşte preţul, în care fiecare 
familie romanească ecântărită cu 50deflorini -’preţcu 
care nobilii din Transilvania îşi vând unul altuia ioba¬ 
gii şi hotăreşte, că “viitoarele hotare ale împărăţiei vor 
trebui să meargă de-a lungul Dunării de la Orşova până 

la Silistra; de acolo să se tragă o linie până la Varna pe 
Marea Neagră; iar spre Rusia hotarul să-lformeze râul 
Nistru până la vărsarea sa în Mare, pe care astfel Aus¬ 
tria o va stăpâni de la delta Nistrului până Ia Varna. 

Iată dar scopurile curate, pe care le urmărea Aus¬ 
tria faţă de noi! Şi să nu creadă cineva că la Viena au 
încetat de a se mai gândi la înfăptuirea lor. 

CAPITOLUL V 


1784-1848 


Revoluţia lui Horia 


T oate sforţările pe care le făcuseră împărăteasa 
Măria Terezia şi fiul ei losif pentru înfrângerea 
îndărătniciei ungureşti deteră puţin rezultat, în¬ 
săşi garda de la Viena ajunse un centru de activitate na¬ 
ţională ungurească. Tinerii nobili trimişi acolo de co¬ 
mitatele ungureşti cunoscând literatura străină, şi mai 
ales pe cea franceză, începură să scrie şi ei, şi în frunte 
cu Gheorghe Bessenyei treziră în curând o puternică 
mişcare literară şi naţională. în loc să se germanizeze, 
ei tocmai întăreau ungurismul. Atitudinea nobilimii 
din comitate la rândul ei ajunse şi mai îndărătnică. în 
multe părţi protestase ener¬ 
gic împotriva dispoziţiilor 
de la Viena şi le zădărnicea 
îndeplinirea. 

Trebuia deci pusă la 
locul său şi anume după ve¬ 
chea metodă austriacă: cu 
sforţări cât se poate de pu¬ 
ţine. Iar la asta oamenii de 
stat de la Viena se pricepeau 
foarte bine. Căci politica 

vieneză şi-a ştiut totdeauna 
scoate castanele din foc, cu 
mâna altuia. Ajungea astfel 
la o izbândă îndoită: îşi în¬ 
frâna şi duşmanul şi slăbea 
şi mâna, care cu un alt prilej 
s-ar fi pituit ridica împotriva 
ei. Dacă ar fi pornit o luptă 
pe faţă împotriva nobilimii, 
desigur s-ar fi ivit încurcă¬ 
turi foarte neplăcute. 


Astfel încă în cele dintâi zile ale domniei lui lo- 
sif II, îndată după 1780, se iveşte ideea de a provoca 
oarecare mişcare, care să pună zăgaz tendinţelor nobi¬ 
limii. Armata era acum în mare parte a împăratului. O 
mişcare mai puţin sângeroasă împotriva boierimii nu 
putea deci nimici puterea militară a ţării. 

Viena ştia, că între Români şi nobilimea ungu¬ 
rească din Ardeal este o ură îndoită: de clasaşi de rasă. 

Pentru ajungerea scopuri¬ 
lor sale neamul românesc îi 
părea cel mai potrivit. Deci 
după ce vreme de 100 de ani 
ne-a robit şi ne-a dat întot¬ 
deauna pe mâinile dietei un¬ 
gureşti de la Cluj, acum se 
hotăreşte, să ne ridice drept 
sperietori în faţa Ungurilor: 
pentru înfrângerea atotpu¬ 
terniciei nemeşeşti, Austria 

ne întrebuinţează pe noi. 

Umilirea acestei boie¬ 
rimi era de altfel şi în inte¬ 
resul nostru. Situaţia era de 
nesferit, căci toate frămân¬ 
tările noastre pentru câşti¬ 
garea unor drepturi şi îngă¬ 
duinţe în dietă şi comitate 
s-au frânt de reaua voinţă şi 
ură, cu care ne erau întâmpi¬ 
nate cererile. Interesul nos¬ 
tru întâmplător se întâlnea de data aceasta cu interesul 
dinastiei. Cercurile vieneze preparară deci metodic o 
răscoală împotriva Ungurilor. Diferiţilor fruntaşi ai 
ţărănimii din Ardeal, care mergeau la Viena cu jalbe, li 
se dădeau asigurări, că împăratul ar vrea să facă tot bi¬ 
nele pentru poporul românesc, dar Ungurii sunt de vină, 
căci nu-i îndeplinesc poruncile. Li se spunea chiar, că 
împăratul s-ar bucura dacă Românii s-ar ridica odată 
şi şi-ar înfrânge stăpânii. Şi chiar dacă n-ar fi adevărată 
povestea, că bravului ţăran 
Nicola Ursu numit Hor ia, 
i-ar fi spus însuşi împăratul, 
să se răscoale Românii, to¬ 
tuşi această poveste ne do¬ 
vedeşte, că cercurile vieneze 
doreau şi lucrau intr-acolo, 
ca Românii să pună mâna pe 
arme şi să zdrobească îndă¬ 
rătnicia nobilimii ungureşti. 

Răscoala şi izbucni în 1784 

în Munţii Apuseni, pornind de la Curechiu şi Mes¬ 
teacăn şi întinzându-se cu repeziciune uimitoare spre 
nord şi sud până în Zarand şi Hunedoara, coborând în 
Ardeal spre Mureş, iar în Bihor spre şesul unguresc. In 
fruntea ei erau trei vrednici ţărani, adevărate personi¬ 
ficări ale românismului chinuit de Unguri şi Austrieci 
deopotrivă: Nicola Ursu numit Horia, care bătuse în 
atâtea rânduri zadarnic drumul Vienei, Gheorghe Mar- 
cu, numit Crişan, şi cel mai tânăr, Ion Oargâ, numit 
Cloşca. Deşi jertfele omeneşti fură puţine, totuşi ar¬ 
derea castelelor boiereşti, pustiirile şi jafurile săvârşite 
în mod firesc din partea unei populaţii ţinute în robie 
veacuri întregi, înspăimântară rău boierimea ungureas¬ 
că. Aceasta se face deodată mică de tot şi umilită cere 
de la împărat ajutor împotriva răsculaţilor. Se supune 
tuturor dispoziţiilor imperiului şi împăratul o primeşte 



Execuţia lui Horia şi Cloşca 
1786 

iarăşi în graţia sa: 

Scopul Vienei era deci ajuns. Boierimea ungu¬ 
rească a fost înfrântă. Şi acum cel care a înfrânt această 
îndărătnicie nu mai era necesar. El era bun numai până 
ce era instrument. Cum mişcarea lui Horia începea să 
aibă un caracter românesc, iar dinastia se ferea de a 
trezi conştiinţa noastră de neam, şi nu mai avea nici 
nevoie de noi, interesul dinastiei era, ca mişcarea după 
ce şi-a îndeplinit menirea să dispară. Maurul şi-a făcut 
datoria: Maurul putea să plece. 

Răscoala trezită de oamenii împăratului fu deci 
înăbuşită acum de armatele aceluiaşi împărat. Cetele 
ţărăneşti fură măcelărite, torturate. Cu ajutorul unor 
trădători, Horia şi Cloşca fură prinşi în 27 Decembrie 
1784 în pădurile de la Scorăcet, iar Crişan în 30 Ianu¬ 
arie 1785, lângă Şasa Lupşa. îi duseră în temniţa din 
Alba Iulia, îi purtară apoi prin sate supunându-i celor 
mai îngrozitoare batjocuri şi chinuri şi-i judecară la 
moartefără a-i mai asculta. Crişan se sinucise în temni¬ 
ţă; Horia şi Cloşca însă în 2 Februarie 1786 în cetatea 
Albei Iuliifură traşi la roată în numele împăratului losif 
II, către care ei se adresaseră cu adâncă încredere atâţia 
ani de-a rândul. 

începură apoi din nou măsurile administrative şi 
torturile cu scopul de a băga groaza în populaţie şi de a 
înăbuşi orice poftă de răscoală. “Juzii şi juraţii unui sat 
român trebuia să fie de acum încolo oameni de încre¬ 
dere, însărcinaţi să supravegheze necontenit pe săteni, 
având dreptul de a-i trezi noaptea, ca să se convingă 
dacă n-au plecat cumva de acasă şi în caz de absenţă 

să se informeze, de ce au plecat; aveau chiar dreptul în 
cazuri bănuitoare de a aştepta în casa ţăranului până 
se întoarce, ca apoi să-l ia la întrebări şi să ceară chiar 
dovezi în scris despre afirmaţiile lui... Cum casele erau 
răspândite capricios intr-un sat, ceea ce făcea foarte 
grele aceste cercetări, se dădu ordin, ca locuinţele să fie 
strânse şi aşezate de cele două laturi ale vreunei străzi, 
silind chiar pe ţărani să-şi părăsească grădinile şi fâna- 
ţurile, dacă acestea erau prea departe de strada aceasta 
unică. în caz de răscoală familia vinovaţilor va fi dusă 
în alte părţi şi în locul ei vor veni supuşi credincioşi. 
Cei ce se duc în pădure, nu au voie, să-şi ducă merinde 
decât cel mult pentru vreo câteva zile. Ciobanii n-au 
voie, să ducă brânză mai multă decât pentru o săptă¬ 
mână. Aceasta pentru a împiedica hrănirea hoţilor 
din codrii. Românii n-au dreptul să-şi cumpere arme 
şi iarbă de puşcă. Aceasta va fi vândută numai în baza 
unui bilet de voie din partea administraţiei. Iar stocul 
fiecărui negustor va fi inspectat din când în când”. 

E uşor să ne închipuim, ce făceau cu poporul 
nostru comitatele în care Ungurii erau în majoritate, 
văzând acum că însuşi împăratul ia măsuri aspre împo¬ 
triva noastră. Sângele nostru curs fără vină şi chinurile 
pe care le-am îndurat au fost în grozavă disproporţie 
cu faptele răscoalei. 

Dar asta nu mai interesa casa de Habsburg. Noi 
am fost, cum suntem şi astăzi, turma cuvântătoare, 
care stăm la îndemâna ei, de câte ori dânsa binevoieşte 
a avea nevoie de braţele şi sângele nostru. 

"Supplex Libellum Valachorum" 


A ustria lui Iosif II nu era un stat naţional, cum 
nu este nici astăzi. Iar un stat care nu e clădit pe 
fiinţa omogenă a locuitorilor săi e întotdeauna 
fragil şi trebuie o deosebită iscusinţă ca să poţi ţinea la¬ 
olaltă puterile centrifugale dintr-însul. Habsburgii au 
simţit totdeauna lucrul acesta şi-l simţeau şi mai tare 
către sfârşitul veacului XVIII, când asupra întregii Eu¬ 
rope începea să se abată un curent de mişcare naţională, 
contrar curentului de mai înainte. în 1789 în Franţa 
izbucneşte revoluţia şi întreaga Europă se cutremură, 
dornică de o viaţă nouă. Lumea din monarhia habs- 
burgică de asemenea era într-o aşteptare înfrigurată. 
Fusese nenorocit şi războiul 
făcut împreună cu Rusia îm¬ 
potriva Turcilor. Din toate 
colţurile izbucneau nemul¬ 
ţumiri şi cârteli şi mai ales 
nemulţumirileîncăpăţânate 
ale nemeşilor unguri sprjini- 
te de puternica lor organiza¬ 
ţie din comitate, pe care nici 
împăratul Iosif II nu îndrăz¬ 
nise să le înlăture. 


SVPPI.BX I.IBELLVS 

Supplex Libellus Valachorum 
martie 1791 

Pentru a mântui barca unei monarhii susţinute 
întot-deauna în mod meşteşugit, dinastia habsburgică 
se vede silită a recurge la vechea stratagemă: de a potoli 
pe cei mai tari dintre cei nemulţumiţi, ca aceştia apoi cu 
pumnul să ţină în respect pe ceilalţi. în anul morţii sale, 
1790, Iosif II publică a sa “Revocatio ordinationum”, 
prin care îşi retrage toate măsurile sale de mai înainte, 
restituind nobilimii ungare tot ce avusese. în curând la 
graniţa dinspre Rin armatele austro-germane cădeau 
zdrobite de fulgerarea oştilor revoluţionare ale neamu¬ 
lui francez. Şi urmaşul lui Iosif, Leopold II, e silit să 
facă şi el acelaşi drum pe care îl făcuse Maria Terezia 
în strâmtoare, adresându-se nobilimii din Ungaria şi 
Ardeal, şi cerându-i sfatul şi ajutorul. Ungurilor deci li 
se dă iarăşi vechiul loc privilegiat, li se dă de asemenea 
şi Secuilor - căci Saşii şi până aici erau ocrotiţii ocâr- 
muirii. Ajungem iarăşi naţiunea tolerată prin “Apro-ba- 
te et Compilatae”. 

Dar mişcarea mare revoluţionară pornită la Paris 
pătrunde şi prin zidurile pe care le ridicase în spre apus 
casa de Habsburg. Răzbate la Viena, la Pesta şi-şi revar¬ 
să câteva raze şi asupra noastră, a celor din Ardeal. în 
curând se alcătuieşte o societate românească, să publice 
o gazetă, ba chiar o mare bibliotecă enciclopedică. Oa¬ 
meni cu carte, ca I. Molnar şi Iosif Meheş, cunoşteau 
lămurit ideile pornite de la Paris. Se porneşte şi la noi 
o mişcare în sensul acestor idei de libertate, egalitate şi 
frăţietate. 

Din răscoala lui Horia de asemenea ne aleserăm 
cu un învăţământ de ordin moral. Bisericile, unită şi 

neunită de-o potrivă, lucraseră pentru o îndruma¬ 
re mai sănătoasă a vieţii noastre şi pentru o uşurare a 
sarcinei ce ne apasă, e nevoie ca cele două biserici, oricât 
de neorganizată era încă cea unită, să meargă mână în 
mână. încetul cu încetul arhiereii bisericilor încep să 
fie consideraţi drept reprezentanţi ai mulţimii de sub 
oblăduirea lor bisericească. 

Astfel sub influenţa marilor mişcări revoluţio¬ 
nare din Franţa şi a învăţămintelor câştigate în urma 
revoluţiei lui Horia întâmpinăm între anii 1791 -1793 
întâia mare acţiune naţională a Românilor noştri din 
Ardeal, făcută cu deplină înţelegere între cele două bi¬ 
serici: aflăm întâiul pas pentru înlăturarea neînţelege¬ 
rilor confesionale şi afirmarea neamului nostru ca un 
popor întreg, puternic şi pe care dezbinarea de credinţă 
nu-lpoate slăbi. în 1791 e înaintată împăratului cere¬ 
rea Românilor întitulată “Repraesentatio totius natio- 
nis Valachicae”, numită apoi la Viena “Supplex Libellus 
Valachorum”, făcută de fruntaşii neamului nostru- de 
atunci, mai ales de Iosif Meheş, în frunte cu cei doi 
episcopi Ioan Bob şi Gherasim Adamovici, unul unit şi 
celălalt ortodox. 

Era un memoriu adresat împăratului, în care pe 
baze istorice se cerea dreptate pentru poporul româ¬ 
nesc. Prin puternica lui documentare şi apoi prin postu¬ 
latele pe care le formulează acesta e baza programului 
nostru naţional dezvoltat de atunci încoace an de an şi 
ajuns în plină formaţiune în ziua de 3 Mai 1848. 

La început făcea o introducere istorică, documen¬ 
tată pentru acele vremuri, şi răspundea, că Românii 

sunt cei mai vechi locuitori ai ţării şi că de peste 1600 
de ani, de la Traian şi până la Leopold II, stăruiesc 
pe aceste plaiuri. Arăta apoi, că încă în 1760 recensă¬ 
mântul spunea, că Românii alcătuiesc două treimi din 
populaţia Ardealului, că de atunci numărul lor a cres¬ 
cut, şi la această dată sunt peste un milion de suflete: se 
aminteau şi meritele lor militare, mai ales ale regimen¬ 
telor de grăniceri. După asta se înşirau nedreptăţile pe 
care a avut să le îndure neamul românesc în principatul 
Ardealului în urma legilor din 1567 “Approbatae et 
compilatae constitutiones”, care ne considerau drept 
venetici şi ne dădeau voie să rămânem în ţară numai 
până când va voi principele şi staturile regnicolare. Se 
asemăna situaţia noastră cu a coloniştilor aduşi în Ba¬ 
nat şi alte ţinuturi şi se trăgea concluzia, că trebuie să 
se facă şi Românilor dreptate, să li se dea drepturi şi să li 
se permită libertatea religionară. Şi aceasta cu atât mai 
vârtos că drepturile le-au fost răpite, deoarece strămoşii 
lor le aveau. 

După ce astfel se face o reprivire asupra trecutului 
şi asupra prezentului dureros şi se încearcă dovedirea, 
că ne-au fost uzurpate drepturile, pe care le aveam la în¬ 
ceput, se reasumau în cinci puncte cererile noastre: 

1. Neamul românesc să nu mai fie batjocorit ca 
neam de “toleraţi, admişi”, ş.a. numire nevredni¬ 
că şi injurioasă, ci să fie reaşezat în folosinţa tutu¬ 
ror drepturilor cetăţeneşti. 

2. Naţiunea română să fie primită între naţiunile 
regnicolare ale Ardealului după cum a fost odini¬ 
oară. 

3. Clerul şi poporul român, fără considerare că 
aparţine bisericii orientale sau celei unite, să fie 
tratat şi sprijinit deopotrivă cu celelalte neamuri. 

4. In comitate, în scaune, în districte şi în alte sluj¬ 
be la ocărmuire şi în provincie să avem şi noi sluj¬ 
başi în măsura cu numărul nostru. 

5. Numirile geografice ale comitatelor, scaunelor, 
districtelor, comunităţilor orăşeneşti să se facă 
după limba populaţiei: unde sunt Români, să se 
facă în limba românească, unde sunt Românii 
amestecaţi cu alte neamuri, să se facă în limba tu¬ 
turor neamurilor. 

6. Deoarece sunt întemeiate temeri, că ocârmuirea 
Ardealului va ajunge definitv în mâna Ungurilor 
şi celorlalţi duşmani ai neamului nostru, care vor 
pune în mişcare totul ca să ne răpească drepturile 
ce ni se vor da, naţiunea subscrisă se roagă cu toa¬ 
tă umilinţa de Majestatea Sa Prea Sfinţită, să-i 
îngăduie ca într-o conferinţă naţională - despre a 
cărei modalitate şi loc ar avea să facă Majestăţii 
Sale propunere cât mai în grabă cei doi episcopi ai 
naţiunii, după ce vorfi consultat pe câţiva din cler, 
nobilime şi statul militar - naţiunea românească 
să aleagă şi să înzestreze cu îndrumările necesare 
pe câţiva deputaţi, care, oricând ar fi de lipsă, să 
reprezinte şi să apere cauza naţiunii şi dacă acestei 
cauze cu toată dreptatea ei i s-ar pune piedici, să 
arate toate plânsorile şi suferinţele naţiunii îm¬ 
pilate şi redactându-le în scris să le înainteze spre 
milostivă vindecare Majestăţei Sale. 

Se cere în acest din urmă punct, ca neamul româ¬ 
nesc să-şi aibă şi el o mare adunare naţională, în care 
să-şi aleagă deputaţi, care să-l reprezinte la curte, toc¬ 
mai aşa cum marele congres naţional sârbesc îşi avea 
reprezentanţii săi în Viena. Aceşti deputaţi să stea în 
directă legătură cu casa împărătească şi săfie mijlocitori 
între durerile poporului nostru şi suveran. încolo erau 
aceleaşi cereri pe care le formulase episcopul Inocenţiu 
Micu. Acum însă le cereau, nu un episcop singur, ci re¬ 
prezentanţi autorizaţi ai unui popor întreg, în frunte 
cu doi epsicopi, unul unit şi celălalt neunit, care şi-au 
adus aminte, că ei sunt păstorii unui norod românesc şi 
că datoria lor e, să fie glasul acestui norod. 

Memoriul trimis împăratului nu putea să aibă 
altă soartă decât aceea pe care o avuseră şi cererile Iui 
Micu. Era aceeaşi îndrăzneală din partea noastră; noi 
eram acelaşi popor neutilizabil, iar dinastia avea ace¬ 
leaşi scopuri ca şi atunci. 

Cei doi episcopi bat şi ei drumul Vienei, dar îm¬ 
păratul se scutură, ca de obicei, foarte uşor de stăruin¬ 
ţele lor şi de memoriul înaintat. Se arată binevoitor, şi 
după vechea metodă memoriul e trimis dietei ardelene. 
Iar dieta aduce hotărâre ca pe vremuri: “Dieta e de pă¬ 
rerea, că Valachilor nu Ii se pot îngădui drepturi şi liber¬ 
tăţi cetăţeneşti mai multe şi mai mari, de cum au acum, 
fără a se sgudui constituţia şi fără a se călca legile ţării 
în districtele naţiunii secueşti şi în comitatele nobililor. 
Constituţia patriei acesteia recunoaşte numai trei naţi¬ 
uni: naţiunea ungară din comitate, cea secuiască din dis¬ 
trictele secueşti şi cea săsească din districtele săseşti ”. De 

altfel- zicea mai departe dieta - Românii nici nu simt 
nevoia unor drepturi şi libertăţi mai mari, deoarece sunt 
pe deplin mulţumiţi, având tot ce le trebuie. 

Iar curtea de la Viena primeşte acum şi răspunsul 
acesta cu aceeaşi bunăvoinţă, cu care primise cererea 
episcopilor. Acelaşi egoism habsburgic şi acelaşi şovi¬ 
nism unguresc. In Martie 1792 episcopii pleacă din nou 
la Viena cer din nou şi mai hotărât ceea ce ceruseră in 
“Supplex Libellus”. Rezultatul din partea Vienei însă e 
tot cel obişnuit. Ba li se făcură episcopilor dojane, că 
îşi iau rolul unor deputaţi naţionali şi că aduc o mul¬ 
ţime de învinuiri neadevărate şi astfel tulbură pacea 
ţării. Episcopii întorşi acasă răspund, în 1 Iulie, într-o 
petiţie, care e “unul din cele mai vrednice acte din câte 
au ieşit vreodată de sub condeiul vreunui Român din 
Ardeal. Apărându-şi drepturile, ei arătau, că de fapt 
acesta e caracterul recunoscut şi oficial al misiunii lor: 
dacă poate s-au zis cuvinte grele în ceea ce priveşte sta¬ 
tele din Ardeal, cuvintele acestea, pe care se declară gata 
a le retrage din respect pentru suveran, sunt meritate 
prin atitudinea pe care a avut-o dieta acestor state arde¬ 
lenefaţă de clerul şi naţiunea română. Ei cer o hotărâre 
inspirată numai de echitate şi dreptate, prin care să se 
oprească însă tulburări posibile. Iar dacă e vorba de păs¬ 
trarea păcii cu conlocuitorii, să înceapă ceilalţi, batjoco¬ 
ritorii şi apăsătorii”. 

Astfel şi aceste glasuri sunt date la o parte, pen¬ 
tru că aşa cerea interesul real habsburgic. Ardealul şi 
Ungaria erau bazate pe organizaţia lor feudală cu cla¬ 
se privilegiate şi era o deosebită temeritate din partea 

noastră a cere să fim ridicaţi de cei privilegiaţi alături 
de dânşii. Habsburgii al căror interes era numai să 
Domnească, ne-au făcut doar câteodată ochi buni şi 
ne-au lăsat şi mai departe în mâna acelora care aveau 
interes, să nu fim tari. 

Importanţa acţiunii celor doi episcopi, Bob şi 
Adamovici, şi mai ales a memoriului din 1791, stă în 
faptul, că neamul românesc de sub stăpânirea habsbur- 
gică s-a afirmat acum ca un element unitar. Cei doi epi¬ 
scopi, reprezentanţii duor confesiuni în luptă până acum, 
îşi înţeleg menirea şi lucrează mână în mână. De aici 
în colo drumul e indicat şi nici ei, nici urmaşii lor nu se 
mai pot abate de la linia arătată prin întâiul act de ac¬ 
tivitate politică românească, şi nu confesională. De aici 
încolo în adâncul conştiinţelor e convingerea, că inte¬ 
resul neamului e mai presus de interesul confesional, 
că glasul sângelui are să înăbuşe dezbinarea susţinută 
artificial prin cele câteva puncte dogmatice şi de altfel 
neînţelese. 

Conştiinţa naţională s-a ridicat deasupra altor 
convingeri. Tinerii noştri distinşi, cum a fost Gheor- 
ghe Şincai, Petru Maior şi Samuil Micu - Clain, nu 
s-au lăsat înăbuşiţi de şcoala habsburgică, ci s-au scu¬ 
turat de dânsa. Ajunşi la Roma, după ce cunoscuseră 
de acasă încă scrierile lui Miron Costin şi Constantin 
Stolnicul, se adapă şi mai mult la învăţăturile culturii 
romane şi mândriei noastre străvechi. Se întorc apoi cu 
priviri mai largi şi clare şi se năzuiesc, să nimicească 
dezbinările semănate de mâna Austriei, să trezească în 
suflete conştiinţa, că trebuie să muncim pentru izbăvi- 



SUFERINŢELE DIN ARDEAL 


171 


rea neamului înlăturând orice ascuţişe confesionale. Ei 
văd adânc în sufletul poporului, iar părerile lor prind, 
căci sunt scoase din acest suflet. 

“Vai neamului românesc şi iar vai, carele uitându-şi 
legea şi neamul său geme sub alte neamuri; şi nu pentru 
altceva,fără numai pentru nepriceperea sa şi nedragostea 
pentru neamul său, cum şi pentru vicleşugul neamurilor 
streine, cari prin făgăduieli frumoase şi pretexte religioa¬ 
se înşală pe bieţii Români, de-i stăpânesc până în ziua de 
astăzi... 0, Române! deşteaptă-te, iubitul meu neam, şi 
ia aminte!” zise Şincai în “Cronica”sa. 

Apropierea intelectualilor uniţi şi neuniţi este cel 
mai mare lucru pentru unitatea noastră. Căci poporul 
de rând, niciodată n-a simţit dezbinarea, pentru că nu 
i-a înţeles nici motivele şi nici necesitatea. Pe el con¬ 
ducătorii îl interesau, nu după confesiunea lor, ci după 
valoarea lor individuală, după destoinicia lor de muncă, 
în care erau ascunse garanţiile, că soarta ni se va uşura. 
Când în fruntea bisericii unite ajunge Micu, mai multe 
sate ortodoxe trec la unire numai fiindcă intr-insul ve¬ 
deau un fruntaş harnic al neamului. în 1810, când or¬ 
todocşilor li se dă voie să-şi aleagă un episcop naţional, 
după cei sârbi de până atuncea, ei se gândesc, să aducă 
în scaunul episcopesc nu un ortodox înverşunat, ci un 
bărbat care să fie de folos neamului: locul vacant de epi¬ 
scop neunit, la Sibiu, se oferă protopopului unit Petru 
Maior şi înţeleptului istoric unit Samuil Micu - Clain, 
care îndată e gata a trece la ortodoxism, având convin¬ 
gerea că aşa ar putea fi mai de folos pentru păstrarea 
şi ridicarea neamului său în spirit românesc. Poate că 

aceste gânduri se făceau instinctiv, dar trebuie să se 
ţină seamă, că instinctul popoarelor e mai adânc decât 
orice minte de diplomat. 

Din frământările veacului XVIII şi cele de la în¬ 
ceputul veacului XIX, noi ne-am ales deci nu numai 
cu o educaţie politică naţională mai dezvoltată, ci şi cu 
suprimarea certelor religioase. începem să înţelegem 
tot mai mult necesitatea unităţii şi să vedem, că mâini 
străine au fost cele care ne-au învrăjbit. De aici înco¬ 
lo, manifestările noastre politice, sunt conduse intr-un 
mod unitar de fruntaşii întregului popor fără deosebire 
de confesiune. In locul mentalităţii austriece, se ridică 
acum tot mai mult mentalitatea nouă, întemeiată pe 
conştiinţa puterilor şi valoarei noastre: mentalitatea ro¬ 
mânească. 

Vremuri noi. 1830 


A tât la noi cât şi în străinătate, până în ziua de 
astăzi s-au găsit o sumă de bărbaţi care au sus¬ 
ţinut, că sprijinul Habsburgilor a contribuit în 
mare parte la susţinerea şi dezvoltarea culturii noastre. 
Adevărul e, că orice concesii ce ni s-au făcut de către 
casa domnitoare, au fost făcute sub sila împrejurărilor. 
Da că la noi, la sfârşitul veacului XVIII şi începutul 
veacului XIX a început o oarecare activitate culturală, 
aceasta se datoreşte, nu curţii de la Viena, ci mişcărilor 
mari, care zguduiau pe atunci întreagă Europa. Răz¬ 
boaiele lui Napoleon răspândiră pretutindeni ideile 
de libertate, egalitate şi frăţietate. Chiar şi la cele mai 
îndepărtate seminţii a pătruns ideea, că oamenii sunt 
toţi egali înaintea lui Dumnezeu, deci trebuie să fie 
egali şi în faţa legilor. 

Habsburgii se temeau de mişcarea franceză poate 
mai mult decât oştirile lui Napoleon. Acesta cucerise 
Italia, Germania, intrase în mai multe rânduri în Viena 
şi se repezise apoi intr-un avânt nebun până la Moscova, 
biruind astfel Europa întreagă. Dar el putea fi şi învins, 
cum s-a şi întâmplat la Watcrloo în 1814. Ideile pe care 
le duceau oştirile lui însă erau mai primejdioase, căci 

ele nu puteau fi alungate ca nişte oşti, ci rămâneau, dos¬ 
peau în sufletulpopoarelor, pregătindu-le pentru o luptă 
ca cea de la 1789 din Franţa. 


Ideile revoluţionare şi dorul nostru de cultură 
precum şi atâtea suferinţe în durate până acum, ne fă¬ 
ceau şi pe noi, să cerem uşurarea sarcinilor şi dreptul la 
cultură. Viena, pentru a întâmpina o eventuală revăr¬ 
sare în altă parte, se gândeşte să întrebuinţeze acest dor 
al nostru de viaţă şi cultură nouă, îndrumându-1 după 
cum cereau interesele sale. Ne face câteva concesii pe 
teren cultural, sprijineşte ridicarea şcolilor grănicereşti, 
a unui mare număr de şcoli unite, în fruntea cărora 
ajunge însuşi marele cronicar Gheorghe Şincai. îşi adu¬ 
ce aminte că în sânul ortodocşilor sunt nemulţumiri, 
pentru că de la 1764 până la 1796 în fruntea lor au fost 
numiţi episcopi sârbi dintre care doar Adamovici şi-a 
înţeles menirea, iar de la 1796 biserica a fost lăsată în 
părăginire de către casa domnitoare şi administrată de 
vicari fără energie şi fără pricepere. In 1810, deci la un 
an după pacea de la Viena, li se permite şi Românilor 

-- ortodocşi, să-şi aleagă un epi- 

scop român. Iar aceştia îl aleg 
pe Vasile Moga care în urma 
ACţ lipsei sale de energie avu da¬ 

rul de a plăcea mai mult di- 
jMJ plomaţiei vieneze. Se îngă- 

dui apoi şi înfiinţarea unui 
număr mai mare de şcoli 
ortodoxe, ba chiar şi a unor 
^ şcoli normale, iar în 1816 se 

dete voie si Românilor orto- 


Gheorghe Lazăr 
1782-1823 

docşi să facă studii la universităţi. Gheorghe Lazăr care 
studiase înainte de această dată, ca să poată fi înscris la 
universitate, trebui să fie trecut în condice şi certificate 
ca Român greco-catolic, deşi în realitate era ortodox. 

Atâta însă tot. Mai mult ajutor şi mai multă ocro¬ 
tire nu mai voiau să ne dea stăpânii vienezi. înaintam 
petiţii, ca şi mai înainte, dar răspunsul e totdeauna cel 
vechi: sunt înmormântate prin comisii şi adeseori nu 
mai ajung nici măcar în faţa dietei. 

Certele confesionale însă dispar. Episcopii sunt 
pururi alături, deşi sfioşi şi neîndemânatici. Ideea unei 
unităţi strânse cucerise între anii 1780 şi 1820 toate 
sufletele. încă la 1789 preoţii şi protopopii întruniţi la 
Sibiu cer de la împărat, să nu mai numească doi epi- 
scopi, unul unit şi altul neunit, ci pentru amândouă 
confesiunile noastre să numească un singur episcop ro¬ 
mân, deoarece între cele două biserici nu există nici o 
deosebire mai însemnată. Cererea însă, ca şi cele dina¬ 
intea şi din urma ei, trecu la dosar. 

Şcolile conduse de tineri ieşiţi din universităţile 
apuse-ne începură să desţelenească ogorul şi să semene 
o cultură nouă. Cultura aceasta însă trebuia să fie în 
bună potriveală cu ideile pe care le nutrea curtea de la 
Viena. în şcoli nu e voie să se propovăduiască orice idei, 
ci numai cele îngăduite de stăpânire. Nu era mai ales 
voie ca ele să deschidă cumva minţile pentru o mişcare, 
în care să fie cuprins întreg neamul românesc. Căci nu 
era prudent, ca unui popor ţinut până atunci în atârna- 
re să-i deschizi ochii, ca să-şi vadă adevărata sa mărime. 
Episcopii trebuiră să se supună. Când Gheorghe Lazăr 

în biserica episcopească din Sibiu a îndrăznit să spună, 
că - dacă Românii au datorinţi faţă de tron şi ţară, se 
cuvine, să aibă şi drepturi, episcopul Vasile Moga tre¬ 
bui să-l dea afară de la şcoală pentru a nu stârni furia 
stăpânirei. 

Lămurit lucru: Habsburgii nu puteau sprijini de¬ 
cât o cultură care le slujea interesele lor. Noi însă aveam 
nevoie de o cultură care să ne servească interesul nostru, 
care în aceste vremi de prefacere europeană să ne con¬ 
topească pe toţi, atât pe cei de sub stăpânirea Habsbur- 
gilor, cât şi pe cei din Principate, intr-un singur trup, 
trezind în noi toţi conştiinţa, că suntem, un neam şi că 
trebuie să alcătuim o unitate culturală şi politică. 

în Ardeal deosebirea confesională în întâia jumă¬ 
tate a veacului XIX dispare: neamul românesc e una 
în scopuri şi sentiment. Şurubăriile Austriei însă de la 
1700 încoace, oricât am fost noi de îndărătnici, totuşi 
au ajuns la acel rezultat, că legăturile care existau pe 
vremuri între Ardeal şi Principate, încetul cu încetul 
slăbiră, până ce dispărură aproape cu totul. 

Unitatea Ardelenilor în urma revoluţiei franceze 
ajunse fapt împlinit. Trebuiau de acum încheiate din 
nou legăturile străvechi cu Principatele şi trebuia creată 
unitatea întregului neam românesc, care să fie pătruns 
de aceeaşi cultură şi de aceeaşi conştiinţă. 

Şi dacă e ceva de admirat, pe lângă munca lor şti¬ 
inţifică, la dascălii mari ardeleni de la începui veacului 
XIX, apoi e profunda înţelegere a situaţiei şi menirii 
lor. In operele lor istorice au cuprins întotdeauna trecu¬ 
tul neamului nostru întreg, fără deosebire de grani-ţele 

politice. Şincai, Micu, Maior 
cunosc amănunţit faptele 
glorioase ale voievozilor 
munteni şi moldoveni şi 
durerile Ardealului şi nu se 
despart niciodată în scrieri¬ 
le lor, pentru că se gândesc 
întotdeauna la toţi Româ¬ 
nii de pretudindeni. Alţii 
apoi văd bine, că în Ardeal 
o cultură naţională, care să 
pornească din adâncul sufletului românesc şi să se dez¬ 
volte conform acestui suflet, nu e cu putinţă, deoarece 
întotdeauna are să se ciocnească de interesul stăpânito- 
rilor unguri şi habsburgi şi are să fie chiar înăbuşită de 
aceşti stăpânitori. Ei îşi dau seama, că pentru a crea şi 
răspândi o cultură curat românească e nevoie, să se cre¬ 
eze o provincie model de cultură, un fel defocar al sufle¬ 
tului românesc, de unde această putere să fie răspândită 
pretutindenea, până şi acolo unde zidurile îi opresc pă¬ 
trunderea. Ei înţeleg, că o 
astfel de pepinieră culturală 
nu se poate crea decât acolo, 
unde spiritul românesc nu 
e stânjenit în manifestarea 
sa românească: în cele două 
Principate. Şi în 1816 Ghe- 
orghe Lazăr trece de la Sibiu 
la Bucureşti şi întemeiază 
şcoala de la Sf. Sava, iar tot 
atunci Moise Nicoară pleacă 

de la Arad şi în cercurile bucureştene propovăduieşte 
necesitatea şi putinţa unei vieţi româneşti. Ardelenii 
ieşiţi din şcolile Blajului, ale Vienei, ale Romei, vin apoi 
pe rând, dând organismului din Principate un caracter 
nou, românesc şi corespunzător cerinţelor vremii, în¬ 
temeind şcoala românească în Principatele Româneşti 
şi făcând educaţia viitorilor îndrumători ai neamului. 
Trec în Moldova Vasile Pop, Ion Costea, Bob-Fabian; 
în Muntenia Ion Trif- Maiorescu, tatăl fostului prim- 
ministru Titu Maiorescu, Florian Aron, A. Treboniu 
Laurian, Gavril Munteanu, ş.a. Şi toţi aceştia păstrea¬ 
ză legături strânse cu fraţii lor rămaşi în Ardeal, ba în 
1848, se grăbesc cu toţii la Blaj aducând cu dânşii şi 
pe mulţi din generaţia nouă a Principatelor. După mai 
bine de o sută de ani, se stabilesc din nou relaţiile vechi 
culturale între Românii de dincoace şi de dincolo de 
munţi şi se pune temelia unei culturi naţionale unitare 
şi ideii de reîntregire a străivechei Dacii. 

Astfel, Habsburgii într-adevăr au contribuit la ri¬ 
dicarea culturii noastre naţionale, dar nu sprijinindu- 
ne, ci tocmai prigonind pe cei înzestraţi şi silindu-i să 
treacă munţii şi să-şi închine unui ideal munca lor, care 
în Ardeal ar fi fost probabil înăbuşită. 

Aceasta e situaţia noastră în preajma anului 1830, 
când în Paris izbucneşte iarăşi revoluţia. 

Avântul ungurismului 


D e la moartea lui Iosif II până la 1830 imperiul 
habsburgic trecuse prin mari schimbări. în 
apus Napoleon desfăcuse mai multe părţi din 
acest imperiu, formând din ele confederaţii potrivite 
planurilor franceze. împăratul Francisc I, care urmă 
după Leopold şi renunţă la titlul de “împărat roman 
- german” şi-şi luă titlul de “împărat al Austriei”. Re¬ 
stul imperiului cu toate ţinuturile renane şi Ţările de 
Jos desfăcându-se de Viena, era firesc ca centrul puterii 
imperiale să se deplaseze mai spre răsărit şi casa domni¬ 
toare în schimbul sprijinului pe care-1 avea în provinci¬ 
ile apusene desfăcute de dânsa, să-şi caute un alt sprijin 
la alte popoare. Pătrunză¬ 
tori diplomaţi, Habsburgii 
observă, că monarhia lor, 
aşa cum scăpase după întâia 
revoluţie franceză şi războa¬ 
iele cu Napoleon, e un ciu¬ 
dat amestec de popoare care 
sunt aproape toate nemul¬ 
ţumite între ele. Iar pentru a 
fi liniştit în mijlocul multor 
nemulţumiţi, lucrul cel mai 









180 


VASILE STOICA 


bun e, să-ţi atragi pe cel mai tare dintr-înşii şi să-l faci 
paznicul tău faţă de ceilalţi. 

în amestecul din imperiul, habsburgic, evident 
elementul cel mai puternic şi cel mai compact e cel un¬ 
guresc. Habsburgii şi-au dat seama, că acestui popor 
trebuie să-i acorde un sprijin deosebit, ca să-l atragă şi 
mai mult. 

Când în 1830, după mişcarea revoluţionară din 
Franţa, începe să se mişte lumea şi pe la Viena, iar în 
sânul ungurismului se ridică nemulţumiri şi chiar 
comploturi, casa domnitoare începe să facă neamului 
unguresc o mulţime de concesii şi scutinţe, toate în pa¬ 
guba celorlate neamuri conlocuitoare. în 1832 se strân¬ 
ge chiar dieta ungară la Pressburg şi i se dă deplină voie 
în hotărâri. Acelaşi lucru se face în Ardeal. în urma di¬ 
plomaţiei vieneze se trezeşte astfel în sânul poporului 
unguresc o adevărată furie de a înghiţi pe toţi ceilalţi. 
Şi aceasta mai ales în Ardeal, unde boierimea ungureas¬ 
că a fost întotdeauna mai îndărătnică şi mai asupritoare. 
Deodată cu mişcările din 1830 Ungurii observă că di¬ 
nastia are nevoie de puterea lor, şi lucrează treptat, trep¬ 
tat, la clădirea imperialismului unguresc. Habsburgii 
faţă de Unguri sunt tot mai slabi şi mai îngăduitori şi 
în măsura slăbiciunii lor le creşte acestora îngâmfarea 
şi lăcomia. Se ivesc planuri politice, care toate tind să 
facă din poporul unguresc elementul principal în ca¬ 
drul imperiului, săi supună pe toţi ceilalţi şi chiar să-i 
deschidă stăpânirea Mării Negre. Ştefan Szechenyi în 
scrierile şi conferinţele sale, în instituţiile create de 
dânsul, e cel mai neînduplecat propovăduitor al unei 

stăpâniri ungureşti de la Ma¬ 
rea Adriaticăpână la Marea 
Neagră. Istorici, economişti 
deopotrivă strigă în lume, că 
Ungurii au drepturi istorice 
asupra Dunării şi Principa¬ 
telor Dunărene. Iar Habs- 
se împacă uşor cu pla¬ 
nurile acestea, deoarece pe 
ei puţin îi interesa, că ajung 
la stăpânirea Mării Negre şi 
a bogatei văi dunărene cu ajutorul poporului german 
sau, mai ales acum după ce germanismul în imperiul 
lor a scăzut, cu ajutorul poporului unguresc. 

în sânul societăţii ungureşti din Pesta şi Cluj se 
încuiba puternic ideea de a contopi pe toţi care locu¬ 
iesc în cadrul vechii Ungarii, intr-un singur neam şi o 
singură conştiinţă - ideea maghiarizării. 

Tendinţă de a unguri neamul românesc din 
Ardeal, nu e tocmai nouă la acea dată. Mania aceasta 
ungurească se trezise încă în veacul XVIII. Conduce¬ 
rea şovinistă a comitatului Bihor încă sub Iosif II, in¬ 
terzisese chiar şi întrebuinţarea în şcolile româneşti a 
cărţilor tipărite la Viena după planurile stăpânirii, de¬ 
oarece nu aveau pe lângă textul românesc şi textulparalel 
unguresc. Ba, după moartea lui Iosif II, când Ungurii 
se văzură iarăşi stăpâni pe situaţie, în dieta ungară din 
1792 se hotărâse, că în toate şcolile instrucţia are să se 
facă în limba ungurească. Hotărârea nu s-a îndeplinit 
numai în urma împrejurărilor grele prin care a trecut 

imperiul în luptele cu mişcările revoluţionare apusene. 

Acum, după 1830, în împrejurări mai favorabile, 
tendiţa aceasta avea chiar şi ajutorul tăcut al dinastiei. 
Nobilimea apucă ea însăşi problema ungurizării şi face 
adevărate jertfe pentru a o aduce ia izbândă. Atât în 
Unguria, cât şi în Ardeal, elementul acesta este cel mai 
aprig propovăduitor al şovinismului şi intoleranţei, în 
fruntea mişcării stă contele Szechenyi, baronul Eotvos, 
baronul Wesselenyi, scriitorii Kazinczy, Kolcsey, Voros- 
marty ş.a. întreaga literatură maghiară a vremii e plină 
de tendinţe imperialiste şi înfăţişează elementul un¬ 
guresc ca o adevărată sare a pământului. Istoricul Hor- 
vat dovedise doar, că până şi Adam şi Eva au vorbit în 
paradis ungureşte. 

Din mâna Habsburgilor, care nu ne-au sprijint 
niciodată, decât ne-au amăgit cu vorbe dulci, am ajuns 
acum în mâna acelora de la care nu ne aşteptam, să ne 
sprijinească. 

Sub presiunea şovinismului unguresc, în 1829 
episcopul Vasile Moga de la Sibiu, dă ordin, ca în toate 
şcolile, dar mai ales în şcoala candidaţilor de preoţi din 
Sibiu, sase înveţe limba ungurească. în şedinţele dietei 
ungare din 1832 poetul Kolcsey cere cu mare stăruinţă 
şi mare meşteşug oratoric introducerea limbii ungureşti 
în toate ramurile vieţii de stat. Şi, tot atunciface acelaşi 
lucru în dieta de la Cluj baronul Wesselenyi. Ba acesta 
merge şi mai departe, cere nu numai ca instrucţia în 
toate şcolile să se facă în limba ungurească, ci totodată 
să se înfiinţeze grădiniţe de copii ungureşti, la care copiii 
Românilor să fie duşi cu sila şi crescuţi numai în lim- 



SUFERINŢELE DIN ARDEAL 


183 


ba ungurescă, pentru ca să se maghiarizeze. După cum 
spunea Wesselenyi, în decurs de 20 de ani toate naţio¬ 
nalităţile vor trebui să fie contopite cu poporul unguresc. 
în Ardeal ca şi în Ungaria se introduce limba maghiară 
pretutindeni, în justiţie, în administraţie, ba cer între¬ 
buinţarea ei şi ca limbă de comandă în armată. 

Cu o deosebită furie se năpusteşte această tendin¬ 
ţă asupra Românilor şi chiar asupra Saşilor. Acestora 
din urmă, deşi erau ocrotiţii casei domnitoare, li se 
interzice întrebuinţarea limbii lor în acte publice şi se 
revine asupra acestei hotărâri numai în urma împotri¬ 
virii şi protestării energice. Dar şi atunci li se spune, că 
în corespondenţa lor cu guvernul nu vor putea întrebu¬ 
inţa limba lor naţională, ci pe cea latină. 

Faţă de noi, dispoziţiile sunt şi mai aspre. în 1836, 
dieta ardeleană hotărî că toate condicile parohiilor ro¬ 
mâneşti, unde sunt şi unguri, vor trebui scrise ungureşte, 
în 1840 se hotărî, că în toate comunele, în întreg cuprin¬ 
sul Ardealului, condicele bisericeşti vor trebui ţinute în 
limba ungurească; preoţii care nu cunosc ungureşte nu 
vor putea sta în slujba bisericii nicăieri; deasemenea nici 
învăţătorii. Căci limba ungurească e limba statului. Se 
aduseră hotărâri, chiar şi slujba în bisericile româneşti, 
unite şi neunite, are să se facă ungureşte. în acest scop 
se fixase şi un termen până la care uniţii şi neuniţii vor 
avea să-şi traducă în ungureşte cărţile bisericeşti şi să 
introducă această limbă definitiv în biserica lor. 

Ba Ungurii, fac un pas şi mai departe. Văzură, 
că Românii locuiesc în Ardeal în mase compacte. De 
aceea se hotărăsc să sfarme această unitate, colonizând 

Unguri în ţinuturile româneşti. Dieta din 1840 decide 
aducerea Ciangăilor din Moldova în Ardeal şi aşeza¬ 
rea lor printre satele noastre, mai ales în ţinuturile de 
la graniţă. Şi deoarece grandomania ungurească nu 
cunoştea nici atunci margini, cere totodată, să nu fie 
aduşi toţi Ciangăii din Moldova, ci numai câţi vor fi 
necesari: restul să rămână acolo, deoarece Ungaria are 
drepturi istorice asupra ţărilor româneşti şi astfel drep¬ 
turile ei trebuiesc întărite şi susţinute şi prin existenţa 
elementului unguresc acolo. 

“Niciodată n-au ajuns Ungurii, fie şi în cea mai ca¬ 
racteristică nebunie politică a lor în timpul din urmă, 
până unde merseră părinţii lor”, zice dl. N. Lorga. 

Viena trebui să-i lase în voie, deoarece avea nevoie 
de dânşii. Iar ei înaintară pas cu pas, îşi întăriră con¬ 
ştiinţa naţională şi luară toate măsurile necesare ca să 
realizeze mult visata unire a Ardealului cu Ungaria , şi 
astfel să înfăptuiască iarăşi regatul ungar, cum era el 
în epoca lui Matei Corvinul, sau cel puţin înainte de 
1526. Aşteptau de acum numai momentul potrivit, ca 
în urma unităţii lor sufleteşti să devină fapt şi unitatea 
lor politică. 

CAPITOLUL VI 


1848-1867 


Pregătirea noastră 


A păsările ungureşti de data aceasta ne găsiră mai 
pregătiţi decât în alte vremuri. Şcolile poporale 
şi cele normale ridicate şi susţinute de cele două 
biserici, apoi şcolile de la Blaj şi faptul, că mai mulţi 
tineri de-ai noştri cercetaseră universităţile străine, 
treziră o conştiinţă nouă în sufletul nostru. Se iscă o 
viaţă literară; nu ne mai mulţumim numai cu calenda¬ 
re, în care nu găsim decât cel mult sfaturi economice, 
în 1837 tânărul profesor braşovean, Gheorghe Bariţiu, 
scoate “Foaia pentru minte, inimă şi literatură”, apoi 
îndată după asta porneşte cel dintâi ziar românesc din 
Ardeal “Gazeta Transilvaniei”, care apare şi astăzi în 
Braşov. în “Foaie”, în “Ga¬ 
zeta” se publicau articole de 
istorie, de politică, întrucât 
îngăduia cenzura, şi ştiri 
din ţinuturile româneşti. 

Colaborau şi scriitorii din 
Principate şi mai ales ardele¬ 
nii care trecuseră şi organi¬ 
zau aici învăţământul. Sufla 
deci o viaţă nouă, un oareca¬ 
re dor de afirmaţie politică, 



Gheorghe Bariţiu 
1812-1893 











186 


VASILE STOICA 


o tendinţă de unitate naţională. 

Publicul cititor nu-şi mai bătea capul de acum cu 
discuţii religioase, nici nu se mai supunea orbeşte dis¬ 
poziţiilor ocârmuirii. Unitatea era mai strânsă şi ma¬ 
nifestările noastre politice ar fi avut acum şi mai multe 
sorţi de izbândă, dacă n-ar fi fost tendinţele înverşuna¬ 
te de ungurizare ale ocârmuirei ungureşti alcătuită din 
boierimea ardeleană. Se simţea, că şi noi ne pregătim 
pentru ceva mai bun. 

în 1843 cei doi episcopi Vasile Moga şi Ion Le- 
menyi înaintează din nou o petiţie la Viena în inte¬ 
resul Românilor care se aflau în teritoriul săsesc, în 
“pământul crăiesc”. După ce aminteau, ca şi în “Sup- 
plex Libellus”, vechimea noastră şi numărul nostru în 
Ardeal şi în “pământul crăiesc”, cereau din nou egali¬ 
tate cu celelalte neamuri, primirea noastră în sfaturile 
comunale şi în slujbele ţării potrivit numărului nostru, 
şi aminteau cu amărăciune că, deşi mulţi tineri de-ai 
noştri au terminat şcoala de drept de la Cluj şi chiar 
universitatea din Buda, totuşi nu li se permite să fie 
avocaţi, nici slujbaşi de-ai ţării, pentru singura vină de 
a fi Români. 

împăratul rezolvă petiţia, cum le rezolvase şi pe 
celelate: o trimise dietei de la Cluj, unde s-a isprăvit 
pentru totdeauna cu dânsa. 

Ne-a făcut însă împăratul Ferdinand V un alt 
bine la care desigur nu s-a gândit. în 1845 murind Va¬ 
sile Moga, trimise vicar în Ardeal pe tânărul Andrei 
Şaguna, Român macedonean, crescut în şcolile ungu¬ 
reşti şi nemţeşti. Credea poate, că acesta va fi mai docil 

şi decât docilul său înaintaş, 
în anul următor Şaguna fu 
ales episcop, iar în 24 Ianu¬ 
arie 1848 împăratul îl întări 
în scaunul său. 

Nu era om popular 
noul episcop, dar îndată şi-a 
dat seama de rostul său şi de 
nevoile poporului în fruntea 
căruia a fost pus. A fost din¬ 
tre rarii bărbaţi care în acele 
vremi de zăpăceală şi de dezorientare a ştiut, care este 
ţinta şi pe ce drum trebuie să meargă. El a înţeles în¬ 
dată glasul generaţiei noi şi a căutat nu numai să nu o 
stingherească, ci chiar să o ajute şi să se pună însuşi în 
fruntea ei. 

în Blaj era o întreagă generaţie de tineri, în frunte 
cu Timotei Cipariu şi Simion Bărnuţiu, care nu voiau 
să ştie de nici un fel de angajamente şi piedici din par¬ 
tea stăpânilor. Simţeau cu 
toţii, că se apropie vremuri 
mai mari şi căutau să chib- 
zuiască viitoarea ţinută a 
neamului lor. Vedeau foarte 
bine, ce se petrecea în soci¬ 
etatea ungurească şi nu stă¬ 
teau nepăsători la mişcările 
ei. 

Ungurii se pregăteau 
hotărât de revoluţie. în 

Pesta mulţimea stătea sub 
influenţa discursurilor lui 
Ludovic Kossuth, slovacul 
ungurizat, şi a poeziilor lui 
Alexandru Petofi, demon¬ 
strând într-una pentru in¬ 
dependenţa ungurească şi 
unirea cu Ardealul. în Cluj 
aceleaşi demonstraţii sub 
conducerea baronului Wes- 
selenyi. Pretutindeni era 
vorba de răsturnarea organizaţiei medievale, de egala 
îndreptăţire a claselor sociale şi de încetarea iobăgiei. 
Ungurii însă îşi dădeau seama, că în Ardeal introduce¬ 
rea acestor principii ar aduce la putere elementul româ¬ 
nesc, şi de aceea cereau unirea Ardealului cu Ungaria. 
Aşteptau numai momentul potrivit, ca scopurile lor să 
fie sfinţite prin lege. 

Iar acest moment sosi în curând. 

La începutul anului 
1848 în Paris izbucni din 
nou revoluţia, răsturnând 
regatul şi întorcând iarăşi 
republica. Mişcarea se ivi în¬ 
dată aproape pretutindeni, 
în întâi ele zile ale lui Mar¬ 
tie e revoluţie chiar în Viena, 
iar în 15 ale aceleaşi luni în 
Budapesta sunt mişcări pu¬ 
ternice, tineretul în frunte 

cu poetul Petofi declară libertatea tiparului, năvăleşte 
asupra închisorilor şi scoate de acolo pe deţinuţii poli¬ 
tici. în Cluj de asemenea tulburări şi manifestaţii zgo¬ 
motoase. 

în ziua aceasta de 15 Martie, împăratul Ferdi- 
nand V primi o deputăţie a dietei ungare, în frunte cu 
contele Ludovic Batthyanyi şi Kossuth, care îi aduse la 
cunoştinţă dorinţele neamului unguresc şi ale dietei, 
împăratul se învoi la toate propunerile lor şi numi un 
guvern responsabil, din care făceau parte cei mai des¬ 
toinici bărbaţi ai Ungurilor: Batthyanyi, Eotvos, Sze- 
chenyi, Kossuth, Deak. Dieta condusă acum de dânşii 
puse temelii noi vieţii statului ungar. împăratul, în 11 
Aprilie, aprobă toate legile votate: înlăturarea robotei, 
a dijmelor, alcătuirea unei armate naţionale, libertatea 
tiparului, înlăturarea privilegiilor boiereşti, etc. Die¬ 
ta vota însă o lege care ne puse pe gânduri decretă, ci 
Ardealul se uneşte pentru totdeauna cu Ungaria, dacă 
această unire va fi votată şi de către dieta ardeleană din 
Cluj. Ungurii erau aproape de ţintă. 

La noi lumea stătea aproape buimăcită. Numai 
Bărnuţiu şi tovarăşii săi înţelegeau gravitatea eveni¬ 
mentelor şi primejdia ce ne ameninţă în caz că Ungurii 
îşi înfăptuiesc dorinţele şi mai ales hotărârea din urmă. 
Problema unirii acestor două ţări era pentru noi nespus 
de importantă. Era vorba doar de încetarea iobăgiei, de 
egalitate, libertate şi frăţietate. în Ardealul indepen¬ 
dent aceste-refiorme, fiind noi majoritatea locuitorilor, 
ne-arfi ridicat la rangul de întâia naţiune în ţară şi ne- 
ar fi dat nouă cârma. Ajunşi astfel stăpâni ai Ardealu- 

lui, am fi avut mai mare siguranţă, că ne vom îndruma 
viitorul după cum cere interesul şi sufletul nostru şi că 
vom putea susţine totdeauna cu destulă tărie şi pe Ro¬ 
mânii din celelalte ţinuturi româneşti. Căci nu trebuie 
să uităm, că Moldova şi Muntenia pe atunci, în faţa 
lumii, nu erau decât două biete provincii ale imperiului 
turcesc. Unirea Ardealului cu Ungaria însemna întă¬ 
rirea Ungurilor şi robirea noastră totală. Căci dacă în 
Ardealul independent eram 
în majoritate faţă de cei câţi¬ 
va Unguri, acum aveam în 
faţa noastră întreg poporul 
unguresc din Ardeal şi Un¬ 
garia şi astfel existenţa noas¬ 
tră era mai ameninţată. 

Bărnuţiu, Aron Pum¬ 
nul, Timotei Cipariu şi 
tovarăşii lor îşi dădură sea¬ 
ma adânc de lucrul acesta. 
De aceea, îndată ce văzură 
mişcările de la Cluj şi Budapesta şi simţiră intenţiile 
ungureşti, se adresară încă în Martie studenţimii, pre¬ 
gătind-o pentru o mişcare mare românească. Făcură 
apoi proclamaţii, cerând ca fiecare să-şi trimită proto¬ 
popii, doi preoţi şi doi ţărani la o mare adunare, la un 
“congres naţional român”, care are să se ţină în Blaj în 
Duminica Tomii. Studenţii din Blaj, cei de la academia 
de drept din Sibiu, slujbaşii de pe la Târgul Mureşului, 
începură să cutreiere satele, chemând poporul la marea 
adunare. 



Aron Pumnul 
1818-1866 

Cu toate că adminstraţia făcu tot posibilul, ca 
să împiedice mulţimea, ţăranii totuşi se strânseră în 
număr considerabil. Ocârmuirea însă opri adunarea şi 
abia încetul cu încetul, după multe tratative, se ajunse 
la învoială, să se ţină o altă adunare în ziua de 3 Mai în 
acelaşi oraş al Blajului. 

Tineretul deci biruise, cu toată împotrivirea epi¬ 
scopului de la Blaj, Lemenyi, om crescut în spirit un¬ 
guresc şi care nu-şi dădea pe deplin seama de greutatea 
împrejurărilor. Şaguna a înţeles tot ce se petrecea, a 
simţit, că tineretul cugetă cum cugetă întreg poporul 
şi de aceea a făcut tot posibilul, ca adunarea naţională 
plănuită să fie o adevărată adunare naţională, vrednică 
şi impunătoare. Văzând această hotărâre a colegului 
său de la Sibiu, episcopul Lemenyi nu mai avu încotro, 
ci trebui să ia şi dânsul parte, deşi se temea să nu iasă 
rău lucrurile. 

încă cu o zi mai înainte de 3 Mai, ţărănimea şi 
preoţimea se strânsese din toate părţile la Blaj. în frun¬ 
tea mişcării se vedeau Şaguna de la Sibiu şi Lemenyi, 
episcopul locului, ca un fel de reînviere a vechii tovără¬ 
şii din zilele îndrăzneţului “Supplex Libellus”. 

Ziua aceasta, dinaintea adunării, era o Dumini¬ 
că. Fruntaşii ţinură întâi în catedrală o întrunire, ca să 
se mai dumirească şi să socotească mai amănunţit, ce 
hotărâri să ia a doua zi. în această adunare, prezidată 
în catedrala din Blaj de Şaguna şi Lemenyi, Bârnuţiu 
înfăţişă intr-un mare discurs toată îngrijorarea de care 
putea fi pătruns un suflet românesc în faţa evenimen¬ 
telor ce se precipitau, în vorbele lui parcă nu era numai 

deşteptarea neamului româ¬ 
nesc din Ardeal, ci şi a celui 
din cele două ţărişoare de 
peste munţi. Căci erau de 
faţă în catedrală şi ardelenii 
care trecuseră în Principate, 
iar alături de dânşii în pri¬ 
mele rânduri stăteau Vasile 
Alecsandri, Costache Negri, 
Gbeorghe Sion, Lascar Ro- 
setti, Alecu Russo şi mai era 
acolo acela care avea să pună 
temelie României moderne: Alexandru loan Cuza. Şi 
în faţa acestei podoabe ale întreg neamului românesc, 
glăsuia cuvântul inspirat al lui Bărnuţiu: 

“Ministerul de la Budapesta a votat şi unirea Ar- 
dea-lului cu ţara ungurească. Ce fierbere şi ce turburare 
a căşunat în ţară unirea aceasta, nu e de lipsă a mai spu¬ 
ne, că o ştiu toţi. Asta însă să o însemnăm, că această 

uniune nu e nimic mai pu¬ 
ţin decât contopirea pe care 
o doresc Ungurii de mult; 
adică Ungurii vor prin uni¬ 
une să şteargă deocamdată 
privilegiile Ardealului şi 
împreună cu privilegiile să 
stingă toate popoarele neun¬ 
gureşti şi să facă din toate 
numai o naţiune care să se 
numiască naţiunea cea mare 
şi tare ungurească...” 

“Dieta Ungariei de la 
1836 puse lege, ca să se ducă 
ungu-reşte toate treburile 
administraţiunii publice 
şi să bage limba ungureas¬ 
că în toate şcolile din Un¬ 
garia. Jurnalele ungureşti, 
din ambe patriile ungureşti 
- aşa numesc ei Ţara Ungu¬ 
rească şi Ardealul - lăţesc 
de mult planul unguririi 
pretutindeni, învaţă pe toate naţiunile, că nu e mântu¬ 
ire intr-alt nume afară de cel unguresc. De este vreun 
Român aci de faţă, care n-ar fi cetit “Gazeta de Pesta” 
(“Peşti Hirlap”), pentru acela mai repeţesc, că de când 
începu a ieşi astă gazetă, redactorul ei Ludovic Kossu- 
th, strigă neîncetat cu versul tunetului către toţi Un¬ 
gurii: “Să ne grăbim, să ne grăbim, să ungurim pe toţi 
Croaţii, Românii şi Schiaii, că de nu, perim!”., Nicolae 
Wesselenyi dă sfat Ungurilor, că “numai acei Români 
să capete drepturi de cetăţean, cari se vor face Unguri”, 
şi-i pare rău că loan Bob, episcopul Românilor, a făcut 
toate fundaţiunile sale în interes naţional. Aşa cugetă 
şi lucră toată boierimea cea înaltă.” 

“Ce să zic de corifeii inteligenţei Ungurilor? Unul 
din cei mai renumiţi învăţaţi ungureşti scriind me¬ 
moriul despre apărarea pruncilor mici arătă, că lăţirea 
limbii ungureşti peste toţi locuitorii e mai înainte decât 
libertatea şi fericirea ţârii, “Faceţi să vorbiascâ ungureş¬ 
te locuitorii ţârii - strigă acest ungur învăţat - atunci 
eu nu voi cere de la voi, ca milă, libertatea ţării”. Altul 

provoca mai an pe episcopii Românilor de-a dreptul, să 
se apuce numai decât de traducerea cărţilor bisericeşti de 
pre limba româna în cea ungurească, ca să se introducă 
în biserica Românilor”. 

“Cine să nu fi auzit cum fierb şi cum se frământă 
Ungurii de câţiva ani, ca să facă scoale apărătoare de 
prunci, în cari să se unguriască mai întâiu pruncii ro¬ 
mânilor, învăţând limba unguriască de la 2 ani până la 
7, apoi în vreo douăzeci de ani să se unguriască satele şi 
comunităţile române pe calea aceasta? Care Român nu 
ştie, că înainte cu şease ani se primia planul unguririi 
şi de către dieta din Cluj şi se făcu proiect de lege, ca să 
se pună restimp de 10 ani naţiunilor neungureşti, ca să 
înveţe ungureşte, pentru că după aceea vor curge toate 
în limba ungurească...” 

“Iacă ce voiesc Ungurii şi care le e scopul!... Acum 
au ministerul lor, acesta cunoaşte şi mijloacele. Şi pot 
zice, că locul prim între mijloacele acestea îl ocupă uni¬ 
unea - nu e de lipsă a mai adauge “ uniunea Ardealului 
cu Ţara Ungurească”, pentru că aceasta se înţelege de 
la sine...” 

“Ce este uniunea pentru Unguri? Aceasta o poate 
cunoaşte fiecine fără să fie om politic. Ştim toţi, că Un¬ 
gurii vor sa facă ţară ungurească din pământul Ardea¬ 
lului: vreau ca să nu mai fie două patrii ungureşti mici, 
ci să se facă din amândouă o patrie mare ungurească. 
Ungurii simt că proprietatea, cari şi-au arogat-o până 
acum asupra pământului Românilor, nu stă pe temeiu 
sigur; pentru că din dreptul resbelului cuceritor nu se 
naşte proprietate, ci numai posesiune, până se simte 

în putere naţiunea subjugată, ca să scuture jugul. Asta 
bine o ştiu Ungurii; ei ştiu că Maurii nici în 700 de ani 
nu şi-au câştigat dreptul asupra Ispaniei. Pentru aceea 
vreau acuma a-şi câştiga propritatea pe care în adevăr 
nu au avut-o până acum; prin uniune vreau a-i pleca pe 
Români, ca să dea din mâni proprietatea părintească, 
bunătatea cea adevărată, pentru nişte bunătăţi părute 
şi înşelătoare...” 

“Prin urmare, înţelesul cel adevărat al întrebării 
acesteia: să fie uniune sau să nu fie? este: să ne dăm pă¬ 
mântul nostru Ungurilor sau să nu-l dăm? să ne vindem 
ţara Ungurilor sau să nu o vindem? să fim şi de aci îna¬ 
inte numai lipiturile altor naţiuni sau săfim liberi? Ce 
va răspunde adunarea la aceste întrebări, ce va răspun¬ 
de tot poporul Român, când ar fi de faţă?...” 

“Să ne dăm seama, că uniunea dăruieşte Unguri¬ 
lor o ţară întreagă fără de nici o osteneală; că Ardealul 
e patria aurului şi a metalelor nobile, cari se vor curge 
toate în punga naţiunii ungureşti; că sarea şi toate bu¬ 
nătăţile patriei noastre vor spori tezaurul Ungurilor şi 
sărăcia Românilor; iar feciorii Românilor vor forma le¬ 
giuni, cari vor bate pentru gloria celor ce le-au şters nu¬ 
mele cel glorios şi i-au botezat pe nume barbar; că patria 
noastră e cetatea înconjurată de natură cu muri cumpliţi, 
fără de cari Ungurii de pe câmpii Panoniei sunt expuşi 
la toate atacurile inamicilor, ca nişte iepuri de şes; că tă- 
indu-se Ardealul de către statul unguresc, acesta rămâ¬ 
ne ca un om fără de picioare, ciung şi desfigurat, de nu 
poate să se mişte, mai ales către Moldova şi Muntenia, ca 
să le cuprindă; că dacă nu se face uniunea cu Ungaria, 

se rumpe legătura, care leagă pe Ungurii din Ardeal cu 
cei din Panonia, şi atunci Ungurii din Ardeal fireşte că 
se vor stinge pe încetul, fiind tăiată comunicaţiunea lor 
cu creerii ungurismului din Panonia; iar dacă se face 
uniunea, naţiunea ungurească cea mică va creşte cu un 
milion şi jumătate de Români şi cu vreo două sute mii 
Saşi, pre cari îi fac Unguri, îndată ce se va proclama 
uniunea. Să ne dăm seama în urmă, că afară de acestea 
uniunea le dă Ungurilor o putere nemărginită peste 
Ardeal, de a pune legi, de a comanda, de a administra 
ţara numai în folosul naţiunii ungureşti, fiindcă după 
uniune legea nu va mai cunoaşte alte naţiuni. Să le con¬ 
siderăm aceste toate bine şi vom afla ce este uniunea 
pentru Unguri şi pentru ce ei aşteaptă ziua-i mai tare 
decât comandantul oştii ziua de triumf!” 

“Ce este uniunea pentru Români? Dacă ne adu¬ 
cem aminte, ce au folosit Românilor toate uniunile de 
până acum politice şi religionare şi vom considera, că 
şi uniunea cea de acum numai spre binele Ungurilor 
se urzeşte, putem prevedea ce va fi uniunea pentru Ro¬ 
mâni... Sub larva libertăţii şi a frăţiei, cu cari ni se înfă¬ 
ţişează uniunea, ea nu acoperă pentru noi libertate, nici 
frăţie, ci numai sclavie şi o fiară sălbatică, ce mănâncă 
naţiuni. ” 

“Eu zic, că libertatea cea adevărată a oricărei naţi¬ 
uni nu poate fi decât naţională...” 

“Ce ar face Ungurii când le-ar cuvânta încă o dată 
de pe tron împăratul Iosif în chipul următor: Unguri¬ 
lor! Acum este epoca libertăţii; eu am pus filozofia, ca 
să fie dătătoare de legi în împărăţia mea; fiţi liberi toţi. 

vorbiţi ce vreţi, însă numai nemţeşte; ridicaţi-vă tea¬ 
tre şi tipografii, faceţi şi tipăriţi ce vă place însă numai 
nemţeşte...” 

“Acum închipuiţi-vă, că vin nişte deputaţi de la 
dieta ungurească în mijlocul acestei adunări şi încep 
a cuvânta în chipul următor: Românii astăzi e ziua 
libertăţii tuturor; pentru voi încă sunt puse scaune, la 
masa libertăţii; veniţi şi şedeţi şi voi, judecătorii de la 
comitate până la concelaria de curte, şi luaţi parte la 
toate slujbele politice şi militare, însă numai cei ce ştiţi 
ungureşte ca Ungurii născuţi. Acum e ziua dreptăţii 
pentru toţi; veniţi toţi cei asupriţi şi dăunaţi de luaţi 
dreptate ieftină şi repede, însă vedeţi, ca să fie scrise cere¬ 
rile ungureşte şi să luaţi totdeauna câte un Ungur cu voi, 
ca să vorbiască pentru voi la judecător, pentru că ştiţi, că 
mama noastră cea dulce, patria comună, nu mai suferă 
în judeţe altă limbă, fără numai pe cea ungurească, nici 
să i se plângă cineva, fără numai cu lacrime ungureştii 
Astăzi e ziua luminii; şcolile ţării sunt deschise şi pentru 
voi, nu ca înainte de împăratul Iosif; învăţaţi drept ace¬ 
ea toţi şi vă luminaţi, însă numai ungureşte, pentru că 
aşa cere unitatea statului! “ 

“Nu vă întreb dacă s-ar afla Români, cari să pri¬ 
mească vreo dregătorie, în care văd, că ei caută să lucre 
în contra naţiunii lor, pentru că vânzători au fost la 
toată naţiunea şi vor fi; nu vă întreb dacă vor merge Ro¬ 
mânii la judecător când vor vedea dreptatea legată de 
limba ungurească, ci vă întreb: oare este aceea libertate, 
care leagă slujbele ţării numai de o limbă în ţara ace¬ 
ea, unde sunt mai multe limbii oare dreptate e aceea pe 

care o face statul numai celor ce ştiu ungureşte? lumină 
adevărată e aceea de la care opreşte statul pe toţi cei 
ce nu ştiu ungureşte? Eu zic că aceasta nu e libertate 
nici dreptate, ci este o nenorocire mare pe acele popoare 
nefericite, cari au căzut în astă groapă întunecoasă ce 
poartă nume de stat.” 

“Ce folos va avea naţiunea română de libertatea 
de tipar, pe care o permit Ungurii, când tipografia cea 
liberă nu va umbla fără numai pe folosul ungurismu- 
lui, şi dacă va cuteza vreun Român a apăra interesele 
naţiunii sale, tiparul unguresc îl va nota înaintea lumii 
ca pe un criminal şi judecata îl va certa? Ce-i vor folosi 
miniştrii cei responsabili ai naţiunii ungureşti care nu 
va suferi în sânul său nici un element strein neasimilat? 
Ce-i vorfolosi chiar şi la acea întâmplare, când ar fi Ro¬ 
mâni toţi miniştrii din Budapesta, dacă aceştia nu înfă- 

ţişează naţiunea română şi interesele ei. Apoi dieta cea 
anuală oare nu va fi acea dietă a ţării şi a naţiunii ungu¬ 
reşti, aducătoare de legi prigonitoare şi stingătoare de 
naţiuni? Care Român poate crede, că dieta asta va pur¬ 
ta grije de înflorirea Românilor prin cultură naţională, 
când ne-o spun în faţă, că sub coroana ungurească nu 
pot fi mai multe naţiuni?” 

“Egalitatea civilă? Judecaţi, cum va putea fi Româ¬ 
nul egal cu Ungurul înaintea legii în asemenea împreju¬ 
rări* când Românul numai cu gura ungurului va putea 
vorbi cu judecătorii şi aceştia vor judeca toţi după plăce¬ 
rea ministrului dreptăţii ungureşti, al acestei dreptăţi de 
cabinet, care-i ucide de 904 ani pe Români! “ 

“De egalitate religionară nici nu mai vroiu să vor¬ 
besc. Ce egalitate pot să aştepte Românii în anul 1848, 
când încă în anul 1842 deputaţii Ungurilor, ca să tra¬ 
ducă numai decât cărţile bisericeşti pe limba ungureas- 

W 5 » 

ca:... 

“Ce bucurie vor avea Românii când îşi vor vedea 
feciorii înşiraţi în gardele naţionale şi în regimente, 
când acestea toate vor fi ungureşti? Garda naţiona¬ 
lă, paladiul libertăţii popoarelor celor culte, pentru 
Românii încorporaţi cu ţara ungurească va fi numai 
instrument de asuprire, de stoarcere şi de ucidere în 
mâna comandanţilor ungureşti. Pe Românii dintr-un 
sat îi vor ridica asupra altui sat român, care nu va voi 
a se unguri: la urmă îi vor face să şi jure, că vor apăra 
constituţiunea ungurească şi vor păzi cu sfinţenie legi¬ 
le ungureşti, cari sunt făcute şi se vor mai face pentru 
stingerea naţiunii române...” 

“La ce să pomenim mai multe libertăţi ungureşti, 
când nu numai în 12, dar nici într-o mie de puncte ca 
acestea nu vei afla nici măcar o libertate, precum nici 
într-o mie de trupuri moarte nu se află nici măcar o via¬ 
ţă, pentru că a ieşit sufletul din toate. Aşa scoate şi uniu¬ 
nea sufletul din toate libertăţile, omorând naţionalita¬ 
tea. Pentru aceea zisei, că libertatea fiecărei naţiuni nu 
poate fi naţională şi că libertatea fără de naţionalitate 
nu se poate înţelege nici la un popor de pe pământ...” 

“Fără de naţionalitate nu e libertate, nici lumină 
nicăirea, ci pretutindeni numai lanţuri, întuneric şi 
amorţire. Ce este apa pentru peşti, aerul pentru sbură- 
toare şi pentru toate vieţuitoarele, ce este lumina pentru 
creşterea plantelor, vorba pentru cugetare, aceea e naţi¬ 
onalitatea pentru oricare popor; întrânsa ne-am născut, 
ea este mama noastră; de suntem bărbaţi, ea ne-a cres¬ 
cut; de suntem liberi, intr-insa ne mişcăm; de suntem 
vii, intr-insa viem; de suntem supăraţi, ne alină durerea 
cu cântece naţionale; prin ea vorbim astăzi cu părinţii 
noştri, cari au trăit înainte de mii de ani; prin ea ne 
vor Cunoaşte strănepoţii şi posteritatea peste mii de ani. 
Naţionalitatea e îndemnul cel mai puternic spre lucra¬ 
re pentru fericirea geniului omenesc; pe care nu-i atrage 
inima a lucra nici pentru a naţiunii sale glorie şifericire, 
acela nu e decât un egoist pierdut pentru umanitate, de 
care epăcat că l-a împodobit natura cu forma de om. Na¬ 
ţionalitatea e libertatea noastră cea din urmă şi limanul 
mântuirii noastre viitoare... Şi iată că uniunea cu Un¬ 
garia acum va să frângă şi să smulgă această ancoră de 
mântuire, vrea să răpiască de la Români şi libertatea 
cea mai de pe urmă.” 

“Asta e uniunea pentru Români! Pentru Unguri e 
viaţă, pentru Români moarte; pentru Unguri libertate 
nemăr-ginită, pentru Români sclavie eternă. Unindu- 
se naţiunea română cu Ungaria, nu va avea nici şcoîi, 
nici dregători naţionali, cari să poarte grije de şcoli şi de 
interesele naţionale, nici chiar biserică naţională. Toate 
aceste se vor boteza a doua oară pe nume unguresc; toa¬ 
te se vor îmbrăca în vestmânt unguresc. Din ora în care 
se va declara naţiunea pentru uniune, se va învoi ia piei- 
rea sa însăşi; ea va începe îndată a se stinge şi a pieri ca 
un arborefulgerat. Atunci nici om, nici Dumnezeu nu-l 
mai poate scăpa pe Român de pierirea naţională, pentru 
că învoindu-se la sentinţa morţii sale, va arăta, că pre¬ 
oţii români erau trecuţi de mai înainte la idolii gintei 
străine, fruntaşii lor erau cumpăraţi, poporul vândut 
şi toată naţiunea era moartă mai dinainte şi Ungurii 
acum îifac numai îngropăciunea cea de batjocură...” 

O zguduire adâncă au produs cuvintele acestea. 
Se sfărâmau parcă nişte câtuşi de pe suflete şi se deschi¬ 
dea o viaţă nouă de hotărâre şi luptă bărbătească. 

Cuprindea discursul lui Bărnuţiu cele mai înalte 
concepţii şi cele mai clare vederi politice la care până 
atunci ajunsese un român ardelean şi era străbătut de o 
dragoste de neam aşa de profundă şi de caldă, încât nu 
numai atunci, dar şi azi, după atâţia zeci de ani, răsco¬ 
leşte sufletele şi le convinge. Era un fanatism îngrijorat, 
dar nu deznădăjduit. 

în Budapesta, precum am amintit, împăratul pri¬ 
mise organizaţia nouă, numi un minister constituţio¬ 
nal responsabil, iar acest minister votase în parlament, 

pe lângă o mulţime de legi reformatoare şi articolul 
care decreta unirea Ardealului cu Ungaria, dacă aceas¬ 
tă unire va fi votată şi de dieta ardeleană. Bărnuţiu, care 
cunoştea bine pe Ungurii din Ardeal, ştia, că unirea va 
fi primită şi în Cluj şi judecând spiritul şovinist de care 
erau stăpâniţi Ungurii, se temea dinainte de nenoroci¬ 
rile ce ne vor ameninţa. 

Câmpia de lângă Târnava, în ziua de 3 Mai, era 
o mare de capete. Veniseră ţărani, preoţi din toate 
colţurile româneşti. Erau de faţă cei doi episcopi şi ti¬ 
neretul cu conducătorii săi. Se strânseseră la 40.000 

de oameni. Tânărul avocat 
Avram Iancu îmbrăcat în 
costum de Moţ, adusese un 
adevărat regiment de Moţi 
călări cu dânsul. Ocârmu- 
irea adusese armată de care 
însă n-a fost nevoie. Trimi¬ 
sese comisari de ai guvernu¬ 
lui să ispitească, ce se spune; 
dar nu s-a întâmplat nici o 
trădare de patrie. 

Marea adunare, după ce se proclamă “Adunare 
generală naţională a naţiunii române din Transilvania” 
şi boteză câmpia aceasta cu numele de “Câmpia Liber¬ 
tăţii”, îşi aduse hotărârile ei principale, votate cu una¬ 
nimitate: 

1. Naţiunea română declară că vrea să rămână 
pururea credincioasă înălţatului împărat şi mare 
principe al Transilvaniei, cum şi augustei case 

habsburgice; 

2. Naţiunea română se declaraşi se proclamă naţi¬ 
une de sine stătătoare şi parte întregitoare a Tran¬ 
silvaniei, pe temeiul libertăţii egale; 

3. Naţiunea română depune jurământ de credin¬ 
ţă către împărat, către patrie şi către naţiunea ro¬ 
mână. 

Şi întreaga naţiune română, reprezentată prin 
fruntaşii şi trimişii săi, făcu atunci jurământ de cre¬ 
dinţă către împărat, dar totodată accentua că va sus¬ 
ţine întotdeauna neamul românesc pe cale dreaptă şi 
legiuită: “Nu voi lucra niciodată în contra drepturilor şi 
intereselor naţiunii române, ci voi ţinea, să apăr legea şi 
limba noastră română, precum şi libertatea, egalitatea 
şi fraternitatea. Pe acest principiu voi respecta naţiunile 
ardelene, poftind egală respectare de la ele; nu voi încerca, 
să asupresc pe nimeni, cum nici alţii să nu mă asupreas- 
cal . 

în şedinţele care au urmat apoi în 4 şi 5 Mai, s-au 
fixat amănunţit cererile noastre. în esenţă erau aceleaşi 
pe care le cerea şi “Supplex Libellus” de la 1791. Se cerea 
egala îndreptăţire a bisericilor, primirea în slujbe, înfi¬ 
inţare de şcoli naţionale româneşti în toate satele, opide- 
le şi oraşele: înfiinţarea de institute tehnice, de seminarii 
pentru educaţiuneapreoţimii, precum şi înfiinţarea unei 
universităţi naţionale româneşti şi înzestrarea aceste¬ 
ia din visteria statului în proporţie cu dările pe care le 
plătesc Românii; apoi dreptul de alegător pentru toţi 
învăţătorii şi profesorii români şi desăvârşita libertate 
a învăţământului. Se cerea însă înainte de toate păs- 

trarea autonomiei Ardealului. Şi deoarece totdeauna 
Ungurii cu forţa ne-au silit sâ ne supunem volniciei lor, 
adunarea cere şi un lucru de necrezut şi temerar astăzi: 
înfiinţarea unei armate române în Ardeal. 

Se cerea aceasta cu cea mai mare energie. De ne¬ 
cesitatea lor, era convins întreg poporul. Jurământul şi 
hotărârile noastre nu mai erau ale unei naţiuni tolerate, 
ca până acum, ci ale unei naţiuni libere care hotăreşte 
ea însăşi de soarta sa. 

în această întrunire mare s-a fixat definitiv atitu¬ 
dinea neamului românesc din Ardeal. De aici încolo, 
suprema noastră tendinţă este, să ne întărim forţele de 
luptă; ajunserăm la convingerea, că faţă de Unguri nu 
putem răzbi. Hotărârile din 3-5 Mai 1848 sunt defini¬ 
tiva formulare a programului nostru naţional. 

Unirea Ardealului cu Ungaria 

Î ntâmplările atât în Budapesta, cât şi în Cluj, lua¬ 
ră o întorsătură foarte grabnică. Parlamentul gu¬ 
vernului constituţional unguresc, după ce votase 
unirea Ardealului cu Ungaria, aştepta să se facă acelaşi 
lucru şi la Cluj şi astfel izbânda să fie definitivă. Mulţi 
dintre fruntaşii vieţii de la Budapesta veniră la Cluj, fă¬ 
când cea mai deşănţată agitaţie. Mulţimea ungurească 
demonstra zi de zi în faţa dietei clujene, urlând: “Unire 
sau moarte”. 

în dietă, noi Românii, n-aveam nici 10 reprezen¬ 
tanţi. Şi chiar dacă am fi avut mai mulţi, ar fi fost cu 
neputinţă lupta şi cu nobilii fanatici şi cu mulţimea de 
stradă exaltată. în ziua de 29 Mai, deci abia cu câteva 
zile în urma adunării de la Blaj, dieta din Cluj, după un 
discurs al lui Wesselenyi, cu toată împotrivirea noastră, 
vota unirea Ardealului cu Ungaria, votând şi celelalte 
legi reformatoare. Cu Ungurii votară şi Saşii. Marele 
vis unguresc era deci înfăptuit şi încă pe cale legală. 

Protestările noastre de aici încolo, au foarte pu¬ 
ţin ecou. Adunarea de la Blaj hotărâse, între altele, să 
trimită şi o comisiune la Viena, care să înfăţişeze ca¬ 
sei domnitoare plângerile noastre, să ceară vindecarea 

relelor şi să roage pe împărat, ca având în vedere ne¬ 
dreptăţile ce ni s-au făcut şi numărul neînsemnat al re¬ 
prezentanţilor români în dietă, si amâne orice discuţie 
asupra unirii Ardealului cu Ungaria, căci în Ardeal noi 
suntem majoritate covârşitoare a locuitorilor şi astfel ar 
fi o nedreptate, să se aducă hotărâri despre noi fără noi. 

Comisia şi porni la drum, ca să se înfăţişeze împă¬ 
ratului Ferdinand. împăratul îi primeşte memoriul, nu 

dă însă nici un răspuns. 
Aştepta ceva. Iar ceea ce 
aştepta, în curând a şi so¬ 
sit: ministrulBatthyânyi 
de la Budapesta îi aduce 
în 10 Iunie spre sancţio¬ 
nare hotărârea dietei de 
la Cluj, iar împăratul 
aprobă îndată hotărâ¬ 
rea. A doua zi apoi, dă 
în sfârşit răspunsul memoriului deputăţiei române şi 
aduce la cunoştinţă, nu “naţiunii române”, ci: supuşilor 
săi de origine română”, cum “că dieta a hotărât unirea, 
deci nu se mai poate reveni, dar Majestatea Sa, va avea 
grije de poporul românesc, a cărui credinţă îl umple cu 
adevărată bucurie”. 

Şaguna cere audienţă separată şi se zbate, să câşti¬ 
ge totuşi oarecari îngăduinţi. împăratul îi răspunde şi 
lui, că “supuşilor săi români din Ardealul unit cu Unga¬ 
ria, o să li se ia în considerareplânsorile şi se va purta gri¬ 
je de dânşii. Ei însă să nu mai tulbure pacea ţării, ci să 
trăiască în cea mai bună înţelegere cu concetăţenii lor”. 

Aşadar deocamdată sforţările noastre nu puteau 
avea nici un rezultat. Familia domnitoare nu ne putea 
asculta plângerile, pentru că nu avea nevoie de noi. Nă¬ 
dăjduia, că Ungurii după realizarea unirii se vor potoli. 
De aceea le făcea toate concesiile. Le îngădui nu nu¬ 
mai organizaţia naţională a administraţiei, justiţiei, ci 
chiar şi crearea unei armate naţionale. Pentru a avea 
pace din partea lor le dădu mână liberă faţă de celelalte 
neamuri din Ungaria şi Ardeal. Iar aceştia se năpustiră 
din nou cu mijloacele lor brutale asupra noastră. Frun¬ 
taşii unguri nici nu ne mai considerau ca popor separat, 
ci în faţa lor, cum spunea Kossuth, eram numai “indi¬ 
vizi egal îndreptăţiţi, făcând parte din naţiunea politică 
maghiară”. Iar împăratul tăcea ca să-i îndulcească şi 
credea, că şi-a ajuns scopul. Ce-i păsa lui de jalbele şi 
nemulţumirile celor slabi, când era convins, că cel mai 
tare e alături de dânsul? 

Revoluţia 


I n curând ieşi la iveală, care sunt adevăratele scopuri 
ale Ungurilor. Ei voiau nu numai organizaţia auto¬ 
nomă a Ungariei, nu numai unirea cu Ardealul, ci 
şi puterea supremă în monarhie şi mână liberă pentru 
asuprirea neamurilor neungare. Dietele vechi fură di¬ 
zolvate: cea din Ungaria în 11 Aprilie, cea din Ardeal 
în 23 Iunie, după ce primiseră reformele. în locul lor se 
adună la Pesta parlamentul nou al ţărilor unite, alcă¬ 
tuit din deputaţi aleşi de popor pe baza legii electorale, 
primită de cele două diete vechi şi ticluită tot în favorul 
Ungurilor. Iar în acest parlament Kossuth ajunge de-a 
dreptul atotputernic. Pentru a fi şi mai sigur de izbân¬ 
da scopurilor neamului său, acum, după ce împăratul 
aprobase o armată naţională, Kossuth în 11 Iulie, ceru 
de la parlament votarea a 200.000 de recruţi. Parla¬ 
mentul, străbătut de acelaşi duh ca şi conducătorul său, 
primi cu însufleţire propunerea şi în curând începură 
recrutările pentru această armată naţională ungureas¬ 
că atât în Ardeal cât şi în Ungaria. 

Puterea la care ajunseră, le dădu apoi Ungurilor 
şi mai multă îndrăzneală. în Budapesta mişcările de 
stradă continuau tot mai violent; începea chiar să se 

vorbească de “republică ungurească”, în care singuri 
Ungurii voi fi stăpâni. Comisarul împăratului conte¬ 
le Lamberg fu ucis în 28 Septembrie în Budapesta, şi 
aceasta fu un început de vrăşmăşie între curtea de la 
Viena şi Ungurii ridicaţi la putere de dânsa. împăratul 
Ferdinand în 4 Octombrie dizolvă parlamentul, decla¬ 
ră fără valoare legile votate 
şi proclamă starea de asediu, 
numind de comandant su¬ 
prem al armatelor sale pe ba¬ 
nul croat Jelasich. Ungurii 
atunci hotărâră împotrivire 
înverşunată, sub preşedin¬ 
ţia lui Kossuth alcătuiră un 
“guvern de apărare a patriei”, 
şi întemeindu-se pe armata 
naţională, “honvezimea” de 
curând înfiinţată, şi pe vechile regimente ungureşti, pe 
care încă de mai înainte le aţâţaseră împotriva împăra¬ 
tului, declarară război dinastiei, cică “pentru apărarea 
legilor şi constituţiei”. 

împăratul dă ordin banului Jelasich, să răzbată 
dinspre Croaţia spre Budapesta, şi în acelaşi timp dă 
ordin armatelor austriece de sub conducerea princi¬ 
pelui Windischgrătz, să ia ofensiva şi să pedepsească 
pe răsculaţi. Şi încă în Octombrie războiul începe. Dar 
împăratul Ferdinand în curând îşi dă demisia şi în 2 
Decembrie tronul îl ocupă tânărul arhiduce Frantz Io- 
sef înaintaşul actualului împărat. 

Noul împărat şi diplomaţia lui căutară să facă 

din noi aliaţii lor. Ca şi în 1784, trimişii de la Viena 
cutreierară oraşele noastre, umblând de la fruntaş la 
fruntaş, ca să ne înduplece la o luptă aprigă împotriva 
ungurismului. Iarăşi noi cei apăsaţi, chinuiţi şi dispre¬ 
ţuiţi, suntem poftiţi de isteţii Habsburgi, să înfrânăm 
îndărătnicia şi nebunia ungurească. 

Lucrurile se îngroşau: Ungurii aveau succese 
însem-nate. Şi împăratul care, până mai nădăjduia o 
potolire a patimilor lor, nici nu stătea cu noi de vorbă, 
acum deodată ne primeşte, ne făgăduieşte multe şi de 
toate, ne încarcă cu toate epitetele: suntem buni, sun¬ 
tem voinici, suntem apărătorii tronului, viitorul nos¬ 
tru va fi splendid, nu vom mai avea nici o plângere care 
să nu găsească ascultare. Generalul Puchner întrebu¬ 
inţa toate mijloacele, ca să ne câştige. înfrângerea Un¬ 
gurilor era însă şi în interesul nostru. Nebunia lor de 
a unguriza toate naţionalităţile ne-ar fi nimicit, dacă 
ajungeau ei biruitori. Creşterea puterii ungureşti tre¬ 
buia stăvilită cu orice preţ. S-a spus aceasta şi în aduna¬ 
rea de la Blaj şi întreg poporul românesc era convins că 
altă cale pentru mântuirea noastră nu este. 

Tineretul încă din toamnă răspândeşte pretutin¬ 
deni apeluri: poporul e chemat la arme. Pune mâna pe 
lănci, pe puşti, pe ce apucă. îngrozit de violenţele comi- 
siunilor de recrutare ungureşti, care împuşcau ca rebeli 
împotriva statului ungar pe toţi cei ce nu voiau să intre 
în armatele revoluţionare, îndemnat de autorităţile îm¬ 
părăteşti, mai ales de autorităţile militare ale generalu¬ 
lui care făgăduia chiar şi arme, şi mai ales înflăcărat de 
acea mare conştiinţă, care se trezise sub glasul şi gestul 

adunării de la Blaj, neamul românesc din Ardeal se ri¬ 
dică la luptă. 

Seface o organizaţie militară, se alcătuiesc legiuni 
după model roman, se numesc în fruntea lor prefecţi şi 
tribuni. Se ivesc născocitori isteţi care caută să înzes¬ 
treze cetele noastre cu arme cât se poate mai folositoare. 
Mai ales în Munţii Apuseni, în ţinutul Moţilor lui Ho- 
ria, unde încă din August lucra sufletul mişcării noas¬ 
tre războinice, tânărul avocat Avram Iancu, se alcătu¬ 
iesc legiuni care şi în echipament nu sunt mai prejos 
decât ale lui Puchner. Se îngrijesc chiar şi de un soi de 
artilerie. în Bucium se fac tunuri de cireş, în Câmpeni 
isteţul NicolaeMucea din Sohodol topeşte clopotele de 
la biserică şi toarnă două tunuri de bronz, care mai târ¬ 
ziu fac multă prăpădenie în Unguri lângă Abrud. 

Astfel după grabnice pregătiri legiunile noastre, 
mai ales sub conducerea lui Avram Iancu şi Axente Se¬ 
ver u, intră în foc spre a apăra Ardealul împărătesc de 
armatele ungureşti ce voiau să-l ocupe. 

în vreme ce generalul Puchner susţine lupte în 
nordul Ardealului, Axente stăpâneşte şesul Târnavei şi 
al Mureşului, iar Iancu cu Moţii săi păzeşte neclătinat 
stăpânirea Munţilor Apuseni. Puchner fu bătut, arma¬ 
tele lui se retraseră spre sud, şi în urma lor pătrunseră 
victorioase oştirile ungureşti de sub conducerea gene¬ 
ralului Bem, alături de care se afla genialul poet ungur 
Alexandru Petofi. Puchner fu bătut şi la Sibiu şi ostile 
lui fură azvârlite în Muntenia. Ungurii biruitori în 
toate părţile. Parlamentul unguresc în 14 Aprilie 1849 
în Dobriţin chiar detrona familia Habsburgilor şi alese 

pe Kossuth guvernator. 

în munţii noştri însă Avram Iancu cu prefecţii 
şi tribunii săi se împotrivea nebiruit, înfrângând toa¬ 
te încercările de a-1 doborî. Şi doar recurseră Ungurii 
la toate şiretlicurile. încercară întâi cu capacitările 
şi uimiseră la dânsul pe vechiul său prieten Vasvary. 
Totul însă fu zadarnic. Luptele urmau înveşunate şi 
se isprăveau cu biruinţele noastre. în sfârşit pentru a 
pune cumva mâna pe şefii mişcării româneşti şi înainte 
de toate pe Iancu, guvernatorul revoluţionar Ludovic 
Kossuth întrebuinţa cele mai mârşave mijloace, care 
deschiseră îndată ochii şi celor puţin dumiriţi, între 
care era şi Nicolae Bălcescu şi Cezar Boliac veniţi de 
la Bucureşti, arătându-le care sunt adevăratele sco¬ 
puri ale Ungurilor. Se prefăcu, că vrea o înţelegere cu 
Românii, învoindu-le tot ce cer dânşii. Trimise pe un 
Român filo-ungur, deputat în dieta revoluţionară un¬ 
gurească, Dragoş , să-l caute pe Iancu în munţi şi să-i 
facă propuneri de pace, făgăduind că va îndeplini toa¬ 
te cererile româneşti şi totodată că, până ce vor dura 
discuţiile, armata ungurească nu va face nici o mişcare 
împotriva Românilor. Dragoş sosi la Abrud şi în 6 Mai 
se întâlni cu Iancu, Buteanu, prefectul Dobra, tribunii 
Molnar, Andreica, Aiudeanu şi cu alţi fruntaşi români 
din munţi începând tratative de împăcare în biserica 
reformată. 

Deodată cu plecarea lui Dragoş însă Kossuth 
dădu ordine comandantului Hatvany, să înainteze cu 
3000 de honvezi şi cu 4 tunuri încet şi într-ascuns spre 
Abrud şi să prindă pe Iancu şi tovarăşii lui, pe când vor 

sta de vorbă cu Dragoş. Acesta aşa a şi făcut. în 6 Mai 
pe înserate, trupele lui intrau în Abrud. Dragoş în nu¬ 
mele guvernului unguresc dete asigurări tuturora că nu 
li se va întâmpla nimic, încât mulţi nu se grăbiră cu 
fuga. Trupele lui Hatvany 
la ordinul comandantului 
lor îndată arestară pe cei ce-i 
găsiră în oraş, ridicară furci 
în “livadia lui Bidiguţ” şi 
începură să spânzure. Iancu 
a scăpat ca prin minune, ie¬ 
şind repede prin grădină în 
câmp şi de acolo apucând 
prin munţi spre Câmpeni. 

Tovarăşii lui fură aproape cu 
toţii prinşi şi în mare parte 
spânzuraţi îndată. Au fost omorâţi şi prefectul Do- 
bra şi tribunul Molnar. Andreica a fost trimis de către 
Hatvany cu scrisoare la Iancu, provocându-1 să depu¬ 
nă armele. Buteanu a fost ajuns de honvezi în Baia de 
Criş; n-avură vreme însă să-l spânzure, căci a doua zi 
cetele lui Andreica şi Iancu se întorceau, să răzbune fă¬ 
rădelegea, având cu ele şi unul dintre cele două tunuri 
de bronz ale lui Nicolae Mucea. într-un şir de ciocniri 
care a durat trei zile, regimentele lui Hatvany au fost 
spulberate din jurul Abrudului. Rămăşiţele au fugit 
spre Zarand. La o săptămână, în 16 Mai, el se întoarse 
cu trupe noi, purtându-se şi mai sălbatec, împuşcând 
tot ce era Român - până şi pe cerşetori. La “Dealul 
Cerbilor” însă fu zdrobit cu desăvârşire şi o luă în fugă 
nebună spre Brad. Din peste 3000 de inşi mai rămaseră 

400. în satul După - Piatră 
aceştia fură atacaţi de feme¬ 
ile din jur şi ucişi cu bolova¬ 
nii de pe coaste aproape toţi. 
Hatvany mai ajunse în Brad 
abia cu 80 de inşi. Pe Butea- 
nu însă îl târî pretutindeni 
cu sine, şi de furie îl spânzu¬ 
ră în Iosas în ziua de 23 Mai. 
Desigur, aceeaşi soartă ar fi 
avut-o şi Iancu de cădea în 
mâinile lui. Aşa era porunca lui Kossuth. 

Dragoş însă îşi primi pedeapsa. Fu prins în Abrud, 
ne mai putând fugi, iar lăncerii lui Andreica îl spinte¬ 
cară fără milă. 

încercările de a pune mâna pe prefecţii şi tribunii 
noştri nu încetară. în 6 Iulie înainta în munţi însuşi 
fostul prieten al lui Iancu, Vasvary, având cu dânsul 
5000 de honvezi şi 5 tunuri. La Fântănele fu întâm¬ 
pinat de tribunul Corcheş, 
care avea pe dealuri 123 de 
vânători, 317 lănceri şi pe fe¬ 
meile din Mărişel călări sub 
comanda Pelagiei Roşu. Un¬ 
gurii fură zdrobiţi şi măcelă¬ 
riţi aproape până la unul de 
mâna aceasta de oameni. în¬ 
suşi Vasvary rămase mort pe 
câmpul de luptă - spre marea 
mâhnire a lui Iancu, care ar 

fi dat 10 ani din viaţa sa, dacă l-ar fi putut mântui... 

Evident, împăcare între Români şi Unguri nu 
se putea face. Ungurii nu-şi puteau schimba năravul. 
Luptele trebuiau să urmeze. Şi au durat până târziu 
spre toamna anului 1849. 

în vreme ce legionarii se luptau prin Munţii Apu¬ 
seni şi prin văile Târnavei şi Mureşului, fruntaşii vieţii 
româneşti, grupaţi acum în mare parte în jurul lui Şa- 
guna, ţineau adunări în Sibiu şi Blaj cerând de la guver¬ 
nul împărătesc mulţumirea nevoilor noastre. 

Deodată cu declararea războiului încetase şi va¬ 
loarea legii despre unirea Ardealului cu Ungaria. Ar¬ 
dealul e considerat iarăşi ca principat independent şi 
în ultimele două zile ale anului 1848 şi în cele dintâi 
zile ale anului 1849 la Sibiu se strânge din nou o dietă 
provincială. Românii sub conducerea lui Şaguna cer 
nu numai recunoaşterea lor ca naţiune egal îndreptăţi¬ 
tă cu ceilalţi, ci şi susţinerea instituţiilor româneşti din 
veniturile principatului, care să rămână independent 
de Ungaria, crearea de şcoli, ridicarea unei universităţi 
româneşti şi chiar un comitet naţional şi un şef al Ro¬ 
mânilor. 

Tot atunci se face un pas mai departe: se plănu- 
ieşte unirea intr-un mănunchi nu numai a elementului 
românesc de sub stăpânirea ungară, ci chiar a tuturor 
Românilor de sub monarhia habsburgică. Şaguna în 
Ianuarie 1849 la îndemnul generalului Puchner trece 
la Bucureşti şi invită pe generalul rus Liieders care ţi¬ 
nea ocupată Muntenia, să vină în ajutorul austriecilor 
ameninţaţi rău de Unguri. Trece apoi prin Moldova, se 



216 


VASILE STOICA 


opreşte la Cernăuţi şi împreună cu Eudoxiu Hurmu- 
zachi şi Mihai Butnariu, membrii ai dietei din Cernă¬ 
uţi se grăbeşte la împărat, la Olmiietz. 

în 6 Februarie 1849 sunt primiţi în audienţă de 
tânărul Frantz Iosef. în memoriul ce înaintau cereau 
lămurit: Unirea tuturor Românilor din statul austriac 
într-o singură naţiune sub sceptrul Habsburgilor; egala 
îndreptăţire a confesiunilor române; o adunare naţiona¬ 
lă în fiecare an; reprezentanţi proporţional cu numărul 
nostru la dieta imperială din Viena; un aşa numit “or¬ 
gan naţional” pe lângă fiecare minister, deci un fel de 
ambasador al neamului românesc, apoi un congres mare 
naţional şi o căpetenie supremă a Românilor, deci un fel 
de comandant sau un fel de domnitor; împăratul însuşi 
să se îndure, să ia titlul de “Mare Duce al Românilor”. 

Acestea se petreceau în Februarie. Armatele aus¬ 
triece erau tot mai strâmtorate. Ungurii curăţiseră de 
austrieci atât Ungaria cât şi Ardealul, afară doar de în¬ 
căpăţânata alianţă pe care o ofeream noi Habsburgilor 
în munţii noştri, sub conducerea lui Iancu. Ungurii se 
pregăteau să atace Viena. 

S-ar părea dar că domnitorul a primit cererile 
noastre şi le-a dezlegat după cum doream. Habsburgii 
erau însă mult mai diplomaţi decât credeam noi şi cre¬ 
dem şi astăzi. Vedeau ei foarte bine, că Ungurii sunt un 
element tare, şi că după înfrângerea lor, aceştia câştigaţi 
odată, vor fi de mai mare folos casei domnitoare, decât 
cele două - trei milioane de Români. De aceea răspun¬ 
sul pe care îl dete împăratul lui Şaguna şi celor doi bu¬ 
covineni era vag: cuprindea totul şi totuşi nimic. 

“Primesc cu bucurie asigurările de credinţă şi alipi¬ 
rea curagioasei naţiuni române - zise Frantz losef - şi 
recunosc cu mulţumităjertfele grele, pe cari le aduce pen¬ 
tru tronul meu şi pentru monarchia unitară împotriva 
unui partid fără scrupule care a aprins războiul civil şi 
prin încăpăţânarea sa îl face să dureze încă. Voi dispune, 
ca cererea credincioasei mele naţiuni române să fie lua¬ 
tă în chibzuire amănunţită şi să fie deslegată în cel mai 
scurt timp spre mulţumirea ei”. 

în Iunie tânărul împărat declară din nou: “fă¬ 
găduiesc Românilor constituţiune organică, potrivit cu 
trebuinţele adevărate ale acestui popor şi în consonanţă 
cu unitatea monarchiei”. 

Iar la o lună de zile după asta, în Iulie, răspundea 
trimişilor noştri: “Puteţi fi siguri, că dorinţele cuminţi 
şi drepte ale Românilor vorfi îndeplinite”. 

Care sunt acele “dorinţi cuminţi şi drepte” care 
vor putea fi îndeplinite? până unde sunt ele în concor¬ 
danţă cu unitatea monarhiei şi când vor fi îndeplinite? 

- asta rămânea la buna apreciere a casei împărăteşti şi a 
sfetnicilor săi. 

Aşadar făgăduieli, vechiul sistem habsburgic, de 
care se foloseau întotdeauna ca să treacă gârla. Noi ve¬ 
deam numai, că Ungurii vreau să ne slăbească şi că întă¬ 
rirea lor e slăbirea noastră, şi ni se părea, că în dinastie 
am găsit un aliat. Casa de Habsburg vedea că-i putem fi 
de folos pentru înfrângerea cerbiciei ungureşti şi căuta 
cu orice mijloace, să ne întrebuinţeze. 

Războiul a durat până târziu vara. Armatele aus- 

triece strâmtorate din toate părţile de Unguri siliră 
diplomaţia vieneză, să ceară ajutor Rusiei. în primă¬ 
vara anului 1849 armatele generalilor ruşi Paskievicz 
şi Riiediger străbătură în Ungaria, izgoniră pe Unguri 
din Ardeal, înfrângându-i la Sighişoara, unde în luptă 
căzu şi poetul Petofi, şi îi strâmtorau şi pe şesul ungu¬ 
resc. Kossuth în 11 August predă puterea sa de dicta¬ 
tor generalului Gorgei, care văzând zădărnicia oricărei 
împotriviri, în 15 August la Siria, lângă Arad depune 
armele în faţa generalului rus Riiediger. 

Mişcarea ungurească a fost astfel zdrobită. Con¬ 
ducătorii ei, care au putut fugi, trecură în străinătate, 
care nu, ajunseră în închisoare. Bem trecu pe la Turnu 
Roşu în Muntenia grăbind spre Constantinopol. Kos¬ 
suth, marele guvernator, care visa chiar să ajungă rege al 
Ungariei - fusese văzut la Orşova potrivindu-şi pe cap 
coroana regelui ungar în faţa oglinzii ca să vadă cum 
i-ar sta, îngroapă această corană în pământ, unde a fost 
găsită apoi de patru ţărani români, în 16 August părăsi 
ţara şi fugi şi el la Constantinopol. De acolo apoi în to¬ 
vărăşia mai multor refugiaţi trecu în Franţa, în Anglia 
şi chiar în America, făcând pretutindeni o puternică 
agitaţie împotriva Austriei, paradând cu ideile demo¬ 
cratice ale poporului unguresc şi căutând necontenit 
prin trimişii săi să stârnească o a doua revoluţie ungu¬ 
rească. Cei ce ajunseră în mâinile austriecilor, căzură 
jertfă răzbunării. Generalul Haynau introduse o stă¬ 
pânire îngrozitoare asupra celor învinşi. Mulţi dintre 
ofiţerii revoluţiei au fost prinşi, osândinţi pentru tră¬ 
dare de rege şi împuşcaţi sau spânzuraţi. în 6 Octom¬ 
brie a fost împuşcat însuşi preşedintele înâiului guvern 

constituţional unguresc, contele Ludovic Batthyanyi 
şi în aceeaşi zi în Arad au fost parte spânzuraţi, parte 
împuşcaţi 13 dintre cei mai vrednici generali revoluţi¬ 
onari. Măsurile acestea draconice avură efect: neamul 
unguresc se potoli şi nebuniile lui imperialiste cel pu¬ 
ţin pentru câtăva vreme dispărură. 

Noi primiserăm cu bucurie războiul. Aşteptam 
de la el înfăptuirea atâtor dorinţe vechi, şi îndreptăţite. 
De aceea ne-am jertfit cu bucurie sângele. Primisem 
făgăduinţe doar chiar din gura împărătească, un şir în¬ 
treg de asigurări, care de care mai ademenitoare: că ce¬ 
rerile noastre vor fi ascultate şi de aici încolo ni se va da 
chezăşie deplină pentru dezvoltarea noastră culturală 
şi naţională. Acum, după război, ne aşteptam, ca jertfele 
noastre să fie recunoscute şi făgăduinţele ce ni s-au făcut 
săfie înfăptuite. 



220 


VASILE STOICA 


Răsplata 


L a necaz multe făgăduieşte omul şi multe ne-a fă¬ 
găduit şi nouă ocârmuirea de la Viena şi tânărul 
împărat Frantz Iosefi când se văzură strâmtorări 
de Unguri. Acum, după ce scăpaseră de primejdie şi se 
văzură iarăşi stăpâni pe situaţie, Habsburgii şi diploma¬ 
ţii vienezi deveniră iarăşi ceea ce au fost întotdeauna: 
bărbaţi al căror scop e să domnească. Pe ei îi interesa şi 
acum, ca şi înainte cu câteva sute de ani, să aibă supuşi 
credincioşi şi venituri din care să-şi poată plăti întrea¬ 
ga haită de beamteri necesari sistemului austriac de 
ocârmuire. După răscoală puţin le mai păsa lor de su¬ 
ferinţele vreunui popor. Di¬ 
nastia îşi avea interesele sale, 
şi după concepţia austriacă, 
nu dinastia e pentru popor, 
ci poporul e pentru dinastie. 
Sistemul de guvernare aus¬ 
triac cere nu o manifestare 
a sufletului naţional, ci dim¬ 
potrivă înlăturarea acestui 
suflet şi acomodarea faţă de 
dorinţele imperiale. 

împlinirea făgăduinţelor ce ni se făcuseră ar fi 
scos şi mai mult la lumină caracterul nostru specific 
românesc. Noi ceruserăm doar unirea tuturor Româ¬ 
nilor de sub stăpânirea habsburgică într-o singură na¬ 
ţiune, apoi un fel de parlament al nostru, ba chiar şi un 
cap domnitor. Tendinţele acestea nu erau nicidecum 
potrivite cu veşnicile planuri ale dinsatiei. Dorinţele 
noastre, aşa precum le formulasem noi, nu puteau fi 
deci înfăptuite decât numai, după cum spunea Frantz 
losef, întrucât va permite acest lucru “integritatea mo- 
narchiei”. 

Şi apoi nici nu era nevoie de îndeplinirea lor. îţi 
ţii făgăduinţele faţă de acela, pe care crezi că numai 
prin acest mijloc ţi-1 poţi face credincios. împăratul vă¬ 
zuse, că noi suntem credincioşi şi fără ca el să se ţină 
de cuvânt... 

După înfrângerea ungurească îndată începu în 
toate ţinuturile activitatea de împăciuire şi deodată 
începură la noi multele şi amarele dezamăgiri. Guver¬ 
natorul Ardealului, Woblgemuth, ceru, ca Românii 
să depună cu toţii armele. Au fost trimise trupe îm¬ 
părăteşti în satele noastre, care au strâns, mai ales în 
Munţii Apuseni, nu numai armele luate de la Ungurii 
învinşi, ci până şi tunurile turnate de Nicolae Mucea 
în Câmpeni, ba chiar şi puţin vinovatele tunuri de ci¬ 
reş ale Moţilor noştri. Unde populaţia arăta reticentă, 
cătanele făceau rânduială cu patul puştii. 

Conducătorii legiunilor româneşti au fost răsplă¬ 
tiţi doar cu câte o medalie, ca şi când această tinichea 
mizerabilă ar fi balsam pe rana care sângera în piep- 

turile lor, când vedeau, că zadarnică le-a fost truda. 
Avram Iancu plecă îndată după încetarea luptelor, la 
Viena, ca în numele Moţilor săi, el, care i-a conclus la 
biruinţă pentru steagul împărătesc, să ceară drepturi 
şi uşurare de sarcini şi să ceară viaţa naţională ce i se 
cuvine unui popor vrednic şi credincios, cum a fost 
al nostru. Zece luni de zile bate la uşile împărăteşti şi 
ale guvernului, fără ca să-l primească cineva în audien¬ 
ţă. Ce le mai păsa dumnealor acum în Viena de omul 
acesta tânăr, care a fost bun numai acolo în munţii lui? 
Ce le mai păsa de poporul acela neştiutor şi credincios 
până la prostie? 

Intr-o bună zi Iancu se trezeşte chemat la poliţie, 
unde i se dă şi lui o medalie. El o respinge, spunând că 
nu tinichea îi trebuie, ci drepturi pentru neamul său. 
Atunci ofiţerul îl somează, ca în decurs de 24 de ore să 
părăsească Viena. Se întoarce deci acasă, amărât până 
în adâncul sufletului de atâta nerecunoştinţa. 

Cuprins de melancolie bolnăvicioasă scrie în tes¬ 
tamentul său din 20 Decembrie 1850: “ Unicul dor al 
vieţii mele e, să-mi văd naţiunea fericită, pentru care 
după puteri am şi lucrat până acum, durere, fără mult 
succes; ba tocmai cu întristare văd, că speranţele mele şi 
jertfa adusă se prefac în nimic”. 

Cu doi ani mai târziu, în 1852, împăratul Frantz 
Iosef vine prin Ardeal şi în 21 Iunie e în Câmpeni. Ian¬ 
cu vine, să fie primit în audienţă. Aghiotantul împă¬ 
ratului însă, contele Griiene, nici nu vrea să audă de 
asta, ci-l dă pe mâna jandarmilor lui Lowenhart, care 
îl dau afară pe uşe şi-l zmintesc în bătăi. Amărât şi cu 

sufletul tulburat bietul Iancu pleacă căutând mângâiere 
între Moţii săi din munţi. 

Cum se vede însă, stăpânirii austriece îi părea 
primejdios. De aceea în Septembrie sosesc în Câmpeni 
trei companii sub comanda colonelului Springinsfeld 

şi arestează pe toţi fruntaşii români, mai ales pe cei care 
au avut roluri în legiunile Moţilor, iar pe Iancu îl urcă 
într-o trăsură şi-l trimit sub escortă la Alba-Iulia. Aici 
nefericitul erou e aruncat în temniţă, pălmuit în faţă 
de funcţionarul Hohn şi bătut de jandarmi şi temniceri 
până la leşin. Când după câteva săptămâni i se dădu 
drumul din închisoare, bietul Iancu nu mai era, decât 
umbra celui ce a fost. Mintea-i începuse să se tulbure 
de chinurile morale şi trupeşti îndurate din milostivi¬ 
rea austriacă, şi în curând i se întunecă de tot. De aici 
încolo ca o umbră rătăci prin munţi din sat în sat încă 



Mormântul lui Iancu 
de la Ţebea 

douăzeci de ani, cântând îndurerat din fluier şi vorbind 
despre suferinţe - o adevărată mărturie vie a blestema¬ 
tei recunoştinţe habsburgice. Poposea mai des la covri¬ 
garul Ion Stupină din Baia de Criş, unde dormea pe o 
targă. în dimineaţa de 10 Septembrie 1872 Stupină îl 
găsi mort pe targă, cu fluierul lui drag lângă el. Aşa s-a 
stins cel mai nenorocit mucenic pe care l-a avut neamul 
românesc din Ardeal. 

Amărăciunea cuprinse sufletele, chiar şi ale ce¬ 
lor mai optimişti. Ocârmuirea austriacă apăsa necru¬ 
ţătoare şi asupra celor mai credincioşi bărbaţi pe care 
i-a avut. în 1850 însuşi Şaguna e tras la răspundere de 
guvernatorul Wohlgemuth, care îi face aspre mustrări 
pentru “adunări secrete” şi “machinaţii politice”! I se 
cere socoteală: de ce şi-a schimbat titlul de “episcop die- 
cesan greco-neunit” în “episcop diecesan românesc al bi¬ 
sericii orientale din Ardeal”. I se dă ordin intr-un ton 
foarte puţin cuviincios, să înlăture din titlurile persoa¬ 
nelor, slujbaşilor şi instituţiilor cuvintele “naţional” şi 
“românesc”. 

Fruntaşii vieţii noastre ajung cu toţii sub pază po¬ 
liţienească: Bărnuţiu, Cipariu, Axente, Bariţiu ba chiar 
şi episcopul Şaguna şi colegul să unit Alexandru Sterca 
Şuluţiu, care fusese ales în 1851 în locul surghiunitului 
episcop Ion Lemenyi. 

în 1852 pe când Iancu era dus sub escortă la Alba- 
Iulia şi bătut în închisoare, poliţia austriacă şi autorită¬ 
ţile militare făceau o amănunţită cercetare prin hârtiile 
episcopului Şuluţiu, precum şi prin ale lui Bărnuţiu şi 
Bariţiu. Căutau să înăbuşe orice putere de împotrivire 

din partea noastră. Temăndu-se, ca nu cumva grănice¬ 
rii români să-şi întrebuinţeze armele altfel de cum cerea 
Viena, regimentele acesteia sunt desfiinţate, iar averile 
lor, pământuri şi păduri sunt puse sub controlul guver¬ 
nului. 

Se ceruse de către ai noştri, ca la împărţirea cea 
nouă a teritoriilor din imperiul habsburgic să se ţină 
seamă de configuraţiile etnografice: neamul românesc 
din Ardeal şi Bucovina să fie unit în acelaşi trup politic. 
Familia domnitoare însă nu se învoieşte nici la lucrul 
acesta: Bucovina e anexată Galiţiei, ca astfel Românii 
să nu aibă nici un ţinut pe a cărei guvernare să fie ei 
stăpâni. 

La început după înăbuşirea revoluţiei au fost nu¬ 
miţi în slujbă o seamă mai mare de funcţionari români 
şi se admise şi limba românească alături de celelalte 
două. încetul cu încetul însă limba noastră fu cu totul 
înlăturată şi înlocuită cu cea germană. Funcţionarii 
români au fost siliţi şi ei, să fie propovăduitori ai ger¬ 
manismului, şi mai ales ai “habsburgismului”. Ba şcoli¬ 
le grănicereşti au fost de-a dreptul germanizate. 

Pe tot terenul deci un un şir întreg de deziluzii 
şi nerecunoştinţa din partea acelora, pentru care ne 
jertfiserăm: Habsburgii nu voiau să-şi înstrăineze pen¬ 
tru totdeauna pe mult dezmierdaţii lor Unguri. Atâta 
doar că în 1848 şi 1849 precum şi mai târziu în 1863 
în dieta ardeleană de la Sibiu am fost recunoscuţi, mă¬ 
car pe hârtie, ca naţiune egal îndreptăţită cu celelalte 
neamuri. De realizarea visurilor noastre eram însă aşa 
departe! 

Neputându-ne organiza deci viaţa politică şi naţi¬ 
onală, aşa cum o doream şi cum ni se făgăduise, căuta- 
răm să ne întărim cel puţin biserica având convingerea 
că şi de aici încolo, ca şi până aici, ea va fi pavăza limbii 
şi vieţii noastre culturale. Biserica unită sprijinită şi 
până acuma de ocârmuirea celor din Viena, fiind crea¬ 
ţia lor, a fost declarată în 1853 de biserică independentă 
de cea romano-catolică, ridicată la rangul de mitropolie 
cu un mitropolit în Blaj şi trei episcopi în Gherla, Lugoj 
şi Oradea Mare, şi supusă direct scaunului papal. Ast¬ 
fel reorganizată biserica de la Blaj, părăsind cu totul 
râvna cuceririlor confesionale, îşi închină activitatea 
de acum încolo ridicării de şcoli şi educaţiei preoţimii 
şi învăţătorimii sale. 

Mai grea era situaţia prigonitei biserici ortodoxe, 
slabă şi până acum şi rău văzută în cercurile ocârmui- 
rii. Energia şi priceperea entuziastă a lui Şaguna a ştiut 
însă învinge toate piedicele. 

Şaguna văzuse că o unire politică cu Bucovina e 
cu neputinţă. Căută deci, ca cel puţin să se înfăptuiască 
o unire religioasă: să se întemeieze o mitropolie ortodoxă, 
căreia să-i fie supuşi atât Românii ortodocşi din Ardeal, 
cât şi cei din Bucovina. Planul acesta se lovi de aceleaşi 
tendinţe habsburgice, de care s-au lovit toate încercă¬ 
rile noastre de până acum. încă în 1850 s-a pus la cale 
din Viena mişcarea episcopului Hacman din Bucovina, 
care voia să ajungă şi el mitropolit. 

Ba treziră oamenii guvernului chiar şi certe religi¬ 
oase. Comisari, inspectori şcolari, căutau să semene ne¬ 
înţelegeri între fraţi. Ortodoxismul era privit şi acum 

ca duşmănos dinastiei. De aceea cererea lui Şaguna de 
a se declara înfiinţarea unei mitropolii române orto¬ 
doxe întâmpina veşnice greutăţi. In 1857 ministrul de 
culte Thun îi ceru lămurit lui Şaguna, să recunoască şi el, 
măcar de formă, supremaţia papei. 

Era deci aceeaşi politică vieneză care se făcuse la 
1700 cu Atanasie Anghel, Şaguna a ştiut însă birui to¬ 
tul şi în sfârşit în 1863 planul lui se înfăptui măcar în 
parte. N-a fost cu putinţă crearea unei mitropolii care 
să cuprindă şi pe bucovineni, căci în Bucovina se înfi¬ 
inţa o altă mitropolie în frunte cu Hacman, dar episco¬ 
pia ortodoxă a Românilor din Ardeal, care până acum 
era supusă Sârbilor de la Carlovitz,fu separată de Sârbi 
şi ridicată la rangul de mitropolie cu un Mitropolit în 
Sibiu şi doi episcopi în Arad şi Caransebeş. Şaguna, apoi 
în Statutul Organic i-a dat acestei biserici o puternică 
organizaţie democratică, şi a izbutit să câştige pentru 
acest statut şi aprobarea Vienei, iar mai târziu a corpu¬ 
rilor legiuitoare ungureşti. 

Organizată, biserica ortodoxă începe îndată o 
largă activitate şcolară şi culturală. Se pun temelii 
unui mare număr de şcoli primare şi şcoli secundare 
în Braşov, în Brad pe care le are şi astăzi biserica de 
peste munţi, şi se dă mai mare avânt şcolilor normale 
şi teologice. 

Progresul însă e anevoios. E adevărat, presiunea 
ungurizării nu mai exista sub această stăpânire austri¬ 
acă, dar locul ei o luă vechea năzuinţă a curţii vieneze 
de a înăbuşi în noi sentimentul de Români şi a sădi nu¬ 
mai dragostea faţă de tron şi faţă de viaţa şi organizaţia 

austriacă. Voiau să aducă iarăşi înapoi zilele Măriei Te¬ 
rezia şi ale lui losifll. Contactul cu fraţii de peste munţi 
fu interzis şi în 1861 ne intreziseră chiar şi aducerea căr¬ 
ţilor de la Bucureşti. 

Trecuseră 12 ani de la înfrângerea Ungurilor şi 
noi ne aflam în mare parte tot acolo, unde ne-a găsit 
pacea. Iar curtea împărătească urma şi acum acelaşi 
sistem; nouă ne făgăduia neîncetat sprijin şi în ace¬ 
eaşi vreme tot mai mult întindea mâna către poporul 
care o detronase în dieta de la Dobriţin. Era pătruns 
de amărăciune până şi Şaguna, cel mai optimist şi mai 
credincios şi sincer supus al Habsburgilor. “îmi vine de 
tot asemenea cu împrejurările anului 1848, când încă 
ni se ziceau vorbe frumoase - scria el în 1861 - Dar ce 
folos! Ele au rămas vorbe şi nici după 12 ani nu au de¬ 
venit trup. Oare să mai aşteptăm alţi doisprezece ani?... 
Noi putem să prevedem, că după doisprezece ani şi mai 
adânc vom zăcea în groapa goanelor.” 

Şi cuvântul lui adevăr a fost. Nu trecură nici doi¬ 
sprezece ani şi furăm aruncaţi într-o groapă a goanelor 
mai primejdioasă decât în oricare epocă a trecutului 


nostru... 

CAPITOLUL VII 


1867-1914 


Iarăşi în mâna ungurilor 


S tarea noastră, dureroasă, în timpul acestei stăpâ¬ 
niri austriece, în curând se schimbă, devenind şi 
mai dureroasă. 

Războaiele pe care le poartă imperiul Habsbur- 
gic de la 1848 până la 1865 dovediră, că acest stat nu 
este destoinic de o desfăşurare mare de energie, că şi 
acum, ca şi în trecut, numai o diplomaţie genială e în 
stare să-l ţină aşa cum este, înfrânând puterile centri¬ 
fugale dintr-însul. In 1855 independentul Piemont al 
Regelui Victor Emanuil trezi marea mişcare de dezro¬ 
bire italiană, răzvrăti întreaga Italie şi cu vitejia arma¬ 
telor lui Giuseppe Garibaldi şi cu ajutorul francez dat 
de împăratul Napoleon III, stăpânirea austriacă a fost 
alungată de tot din Italia şi Lombardia. La Solferino, 
Magenta, armatele austriece au fost complet zdrobite, 
în locul Piemontului slăbuţ şi a unor provincii supuse 
dregătorilor vienezi se ivi acum Italia nouă şi puterni¬ 
că, cuprinzând în sine aproape tot teritoriul locuit de 
Italieni. 

Războiul a avut înrâurire şi asupra relaţiilor ca¬ 
sei domnitoare cu noi. împăratul vedea, că ceea ce s-a 
întâmplat în Italia se va putea întâmpla cu uşurinţă şi 

în sânul neamului românesc. Principatele Româneşti 
întărite întru-câtva prin domniile pământene se uniră 
în 1859 sub Alexandru Ioan Cuza, alcătuind Româ¬ 
nia de astăzi. Bogăţiile lor fireşti, rasa unitară, avântul 
patriotic, de care era străbătută toată pătura conducă¬ 
torilor, dovedeau, că într-o bună zi acest stat va deveni 
Piemontul neamului românesc, de unde are să pornească 
mişcarea de dezrobire a tuturor Românilor. De aceea în 
1859 şi în cei câţiva ani următori diplomaţia austriacă 
se trudi din toate puterile, ca Europa să nu recunoască 
unirea şi pe Cuza Vodă, iar ea declară hotărât, că nu 
poate admite ceea ce s-a făcut. împăratul Frantz Iosef 
până târziu către anii 70 nu voi să recunoască România 
ca stat unitar, deşi Cuza Vodă nu mai era la Bucureşti, 
ci tronul era ocupat de principele Carol de Hohenzol- 
lern al cărui bun prieten era Frantz Iosef. în 1868 îm¬ 
păratul habsburg vorbeşte despre urzeli, pe care le face 
neamul românesc din Ardeal împreună cu “învecinate- 
le Principate Româneşti”, primind îndrumări şi ajutor 
de la Bucureşti. România pentru el nu există încă la 
data aceasta. 

De altfel temerile şi erau fireşti. în noul stat con¬ 
solidat prin Cuza Vodă şi sfetnicii săi, lumea începuse 
să se intereseze de situaţia celor din Ardeal şi regatul 
ungar, şi să se gândească adesea, dacă deocamdată nu 
la dezrobirea totală, totuşi la îmbunătăţirea situaţiei 
lor. Emigranţii unguri izgoniţi din Ungaria după înă¬ 
buşirea revoluţiei, văzură nemulţumirea din România 
şi crezură că vor putea întrebuinţa pentru scopurile lor 
această nemulţumire. Voind să pornească în Ardeal şi 
Ungaria o nouă răscoală, intraseră în tratative cu con- 



SUFERINŢELE DIN ARDEAL 


231 


ducătorii României, între emigranţii lui Kossuth şi în¬ 
tre Bălăşescu, omul lui Cuza Vodă, în 1861 se şi încheie 
o convenţiune. Domnul român în schimbul sprijinului, 
nu militar ci moral şi binevoitor, care-1 acordă mişcării 
de dezrobire ce avea să înceapă în Ardeal cerea egala 
îndreptăţire a poporului românesc din Ardeal şi Ţara 
Ungurească, totala libertate naţională şi bisericească şi 
în cazul unei înfrângeri a Austriei, reanexarea Bucovi¬ 
nei la România. 

Deşi convenţia n-a avut nici un rezultat practic, 
totuşi curtea de la Viena se temea că planul chibzuit, 
mai curând sau mai târziu, va deveni realitate: Românii 
de sub stăpânirea habsburgică într-o bună zi se vor uni 
cu fraţii lor. Susţinerea elementului românesc din mo¬ 
narhie şi sprijinirea lui ar fi însemnat deci întărirea toc¬ 
mai acelora din populaţie, care puteau avea mai strânse 
legături cu duşmanii din afară şi care ori câte asigurări 
de credinţă şi supunere arfi dat, cu sufletul întotdeauna 
vor năzui intr-acolo, săformeze un singur corp poliţie cu 
fraţii lor dintre Dunăre şi Prut. Iar prin asta nu numai 
că puterea Habsburgilor slăbea, dar se nimicea şi veş¬ 
nicul lor vis de a se vedea stăpâni pe gurile Dunării şi 
Marea Neagră. 

Austria înţelege deci, că pentru înlăturarea aces¬ 
tei primejdii mai bine face, dacă întăreşte cât se poate 
mai mult elementul unguresc şi zdrobindu-ne pe noi, îl 
sprijină pe acesta, să ajungă adevăratul stăpân definitv 
al cetăţii ardelene. împăratul se gândeşte la împăca¬ 
rea serioasă a Ungurilor. Câştigarea acestora însemna 
pentru dânsul, în amestecul de neamuri ce-i alcătuiau 

împărăţia, câştigarea unei forţe care nu va avea nici o 
legătură cu străinătatea. 

Dar Ungurii dovediseră atâta îndârjire în rezis¬ 
tenţa lor şi atâta neînduplecare, încât nu puteau fi aduşi 
la calea credinţei faţă de dinastie, decât învoindu-li-se 
măsurile şi reformele pe care le luaseră atunci, când a 
izbucnit revoluţia. Se hotăreşte deci la Viena, în bine¬ 
voitoarele noastre cercuri împărăteşti, din nou jertfirea 
noastră, pentru că am fost credincioşi, şi din nou dez¬ 
mierdarea duşmanului nostru, pentru că s-a răzvrătit. 

In 1865 se dau ordine pentru strângerea dietei ar¬ 
delene, care să discute din nou legea de unire a Ardealu¬ 
lui cu Ungaria, făcută în 1848. Apoi împăratul având 
de gând, spre mulţumirea Ungurilor, să se încoroneze 
ca rege ungar, cerea ca dieta să aleagă din sânul său de¬ 
legaţi care să meargă în numele ei la încoronarea lui de 
Rege. Nu mai vorbea deci Frantz Iosef către Ardeleni 
ca principe al Ardealului, ci ca rege al Ungariei. 

Ca nu cumva însă noi să ajungem o majoritate în 
dieta ardeleană şi astfel să nu votăm unirea Ardealului 
cu Ungaria, Habsburgii iau măsuri ca alegerile pentru 
dietă să nu se întâmple pe baza legii electorale de la Si¬ 
biu din 1861, care ne era foartefavorabilă, ci după legea 
care fusese în vigoare în 1848 şi care nu ne dădea decât 
cel mult 10 deputaţi. Astfel mai mult decât trei sferturi 
din populaţia Transilvaniei, aproape 2 milioane de Ro¬ 
mâni avură cu totul, cu episcopi cu tot, abia 19 reprezen¬ 
tanţi dintre cei 377 de inşi aleşi în dietă. Asupra tuturor 
acestora şi mai ales asupra celor doi mitropoliţi se făcu 
apoi din toate părţile presiune, să nu se mişte, ca pla- 

nul Vienei să se înfăptuiască uşor. 

Dieta strânsă în 1865 declară recunoaşterea unirii 
Ardealului cu Ungaria şi hotăreşte, că de aici în colo sin¬ 
gurul corp legiuitor pentru Ardeal e dieta ungară de la 
Budapesta. In Decembrie 1865 dieta de la Budapesta se 
şi adună, iar împăratul în discursul său de deschidere 
nici nu mai pomeneşte de “principatul ardelean” ci nu¬ 
mai de “ regatul nostru ungar”. 



Indignare şi amărăciune cuprinse pe toţi frun¬ 
taşii vieţii noastre. Şaguna 
însuşi era deznădăjduit. îşi 
dădea seama, că nu mai este 
nimic de făcut, că orice adu¬ 
nări şi orice protestări sunt 
zadarnice, deoarece casa 
domnitoare îşi face mendre¬ 
le sale şi puţin îi pasă de ne¬ 
mulţumirile noastre. Când 
din partea fruntaşilor i se 
ceru o acţiune de protestare 
Şaguna răspunse cu adâncă mâhnire: “Fierepossum, sed 
iuvare non” - “Potplânge, dar nu pot da nici un ajutor”. 
Mitropolitul din Blaj, Şuluţiu, declară, tot aşa de indig¬ 
nat şi amărât, că n-arfi crezut niciodată, că oameni sus 
puşi pot minţi cu atâta neruşinare. 


Dar dinastia nu zicea, că are să ne respingă cereri¬ 
le noastre. Şi mai ales acum, când avea din nou nevoie 
de noi. In Iunie 1866izbucni războiul cu Prusia şi după 
două luni de luptă armatele austriece fură înfrânte. Că 
nu s-a întâmplat o mai mare catastrofă acolo pe câm- 

piile Boemiei, a avut să se mulţumească în mare parte 
soldaţilor români. In lupta de la Koniggraetz doar nu¬ 
mai încăpăţânarea nebună a regimentelor româneşti a 
împiedecat de n-a căzut jumătate din armatele austrie¬ 
ce în mâinile prusacilor, şi astfel dinastia n-a fost lovită 
de una din cele mai ruşinoase înfrângeri care pot lovi 
o casă domnitoare. 

S-ar crede, că împăratul preţuia jertfele acestea, 
în realitate însă el era tot Habsburg. Când îndată după 
război se prezintă o deputăţie de-a noastră, el îi răs¬ 
punde: “ Contez pe dumneavoastră şi în viitor şi voi ţine 
seamă de dorinţele şi cererile Românilor”; şi tot atunci 
un memoriu, în care se cerea întoarcerea la calea legilor, 
păstrarea autonomiei transilvane şi uşurările făgăduite 
Românilor, soseşte de la curtea imperială cu observa¬ 
ţia scrisă pe el, că: “Majestatea Sa n-a binevoit a hotărî 
nimic despre această petiţiune”. în Mai 1867 în dieta 
de la Budapesta, deputatul Ilie Măcelariu, bazându-se 
pe legea despre egala îndreptăţire a limbii româneşti, 
începu să vorbească româneşte. Abia rosti cuvintele 
“Onorată Cameră”, când întreg parlamentul se ridică 
în picioare urlând şi protestând, ameninţându-1 de-a 
dreptul cu bătaia. Preşedintele după cercetarea legii 
constată, că deputatul român avea dreptul, să vorbeas¬ 
că româneşte. Cazul e adus la cunoştinţa împăratului, 
iar bunul Frantz Iosef, pentru care flăcăii noştri şi-au 
vărsat sângele în Italia şi la Koniggraetz şi care ne fă¬ 
găduise în atâtea rânduri marea cu sarea, iscăleşte acum 
un ordin prin care interzice de a se rosti cuvânt românesc 
în parlamentul ungar. 

în 27 Iunie 1867 împăcarea între împărat şi Un¬ 
guri e definitiv încheiată. înţelepţii conducători ai 
poporului unguresc, baronul Eotvos, contele Iuliu An- 
drassy, şi Francisc Deak, deschid neamului lor liberă 
calea dezvoltării şi îi dau iarăşi rolul de factor principal 
în cadrele imperiului habsburgic. împăratul, încoronat 
acum rege al Ungariei, se arată tot aşa de bun Ungur, ca 
şi cel mai şovinist deputat. 

De la această dată începe în viaţa din Ungaria acel 
curent şovinist care a dus pe unii conducători ai Ungu¬ 
rilor la adevărată nebunie naţională. Visurile lor im¬ 
perialiste cresc şi cer nimicirea tuturor acelor care mai 
îndrăznesc, să vorbească altă limbă decât cea ungureas¬ 
că. încă înainte de împăcare, în 1866, ne ameninţau în 
parlamentul din Budapesta, că vom fi distruşi ca Pieile 
Roşii din America de Nord, dacă nu ne vom supune. E 
lesne de închipuit, la ce furie a ajuns acest popor după 
împăcare, când s-a văzut stăpân nu numai pe situaţia 
din Ungaria, ci şi pe situaţia întregii monarhii. 

Pumnul noii stăpâniri ungureşti se şi arătă înda¬ 
tă. O seamă de tineri nevrând să ştie de descurajarea 
mitropoliţilor şi de supunerea amărâtă a fruntaşilor, 
se strânseră în toamna anului 1867 la Blaj, declarară 
că ei nu se supun, decât legilor şi hotărârilor aproba¬ 
te de împărat în 1848, că cer reînfiinţarea autonomiei 
Transilvaniei şi toate drepturile pe seama Românilor în 
marginile acestei autonomii. Aceasta a fost aşa numită 
mişcare a “Pronunciamentului”. în cercurile ungureşti 
se stârni o adevărată turbare. Chestia ajunse chiar şi în 
parlament, unde fu discutată, cu multă înverşunare şi 

se ceru necondiţionata pedepsire a temerarilor tineri. 
Lucrul se şi întâmplă. Se porni o cercetare şi toţi cei 
vinovaţi de această frumoasă manifestare ajunseră în 
temniţă. 

Se gândiră atunci unii, care mai aveau un strop 
de încredere în împărat, că ar fi bine să se ceară sista¬ 
rea cercetărilor şi pedepselor. în 12 Noiembrie 1868 
fu primit în audienţă la împărat Dr. Gregorie Silaşi, 
care înainte de aceea înaintase în numele Românilor 
mai multe petiţii, cerând pentru dânşii o autonomie 
măcar ca a Croaţilor şi suspendarea prigoanelor îm¬ 
potriva tinerilor de la Blaj. Frantz Iosef îl primi foarte 
rece şi-i declară: “Chestia unirii Ardealului cu Ungaria 
şi asigurarea drepturilor Românilor va fi rânduită de 
parlamentul ungar în a cărui competinţă este”; iar re¬ 
feritor la prigonirile pronunciamentiştilor îi răspunse 
furios: “în ce priveşte procesul acesta politic, va fi greu să 
le dăm vreun ajutor acestor oameni, deoarece ei fac aţâ- 
ţări primejdioase în sânul poporului românesc şi hotărât 
complotează cu învecinatele Principate Româneşti (deci 
nu România!) împotriva existenţei monarchiei, deşi nu 
pot pricepe ce putere de atragere pot avea pentru aceşti 
oameni mizerabilele stări de acolo. Chestiunea e cu atât 
mai vrednică de plâns, întrucât însăşi preoţimea e în 
fruntea aţâţării”. 

Silaşi răspunse sfios, că totul se reduce la o infor¬ 
maţie duşmănoasă faţă de Români. împăratul continuă 
îndată: “Nu; nu, este o simplă informaţie,; deoarece in¬ 
formaţia aceasta nu vine numai din partea autorităţilor 
ungureşti, ci sunt de faţă rapoartele jandarmeriei şi al- 

tele cari afirmă că agitaţia e susţinută din Bucureşti”. Şi 
adăugă apoi, că dacă nu sunt vinovaţi pronunciamen- 
tiştii, de ce se tem de proces? Să lase judecătoria, să-şi 
facă datorinţa, ca să li se poată dovedi nevinovăţia! 

Autorităţile ungureşti au avut însă grija, ca aceas¬ 
tă nevinovăţie să nu se dovedească! 

Măritul împărat deci puţină recunoştinţă ne 
poartă pentru că l-am apărat. Ne jertfeşte iarăşi, ca şi 
până acum în atâtea rânduri. Ceea ce făcea acum cu 
noi, era, după spusa unui contemporan, o răsplată a 
răzvrătirii şi o pedepsire a credinţei şi jertfelor aduse. 

Pasivitatea 


Î nţelegerea dintre Unguri şi împărat ne-a adus nu 
numai într-o stare umilitoare, ci prin purtarea îm¬ 
păratului faţă de noi, ne-a făcut să şi simţim întrea¬ 
ga povară a umilinţei. Făgăduinţele au rămas numai 
făgăduinţe. Ungurii în 1867recuceriră tot ce pierduseră 
în 1848 şi scăpaţi de sub absolutism, se întoarseră iar 
la planurile lor de hnperiu unguresc. Centrul politic al 
Habsburgilor, slăbit în apus în urma înfrângerilor de 
către Prusieni, se mută tot mai mult spre răsărit, de la 
Viena se apropie de Budapesta. în curând în fruntea 

întregului imperiu ajunge 
contele Iuliu Andrâssy, care 
în calitatea sa de cancelar 
al Austro-Ungariei caută să 
potrivească şi politica exter¬ 
nă după planurile ungureşti. 
E adevărat, că sub influenţa 
unor oameni cu o mentalita¬ 
te mai iubitoare de dreptate 
şi poate chiar sub influenţa 
Vienei, care totuşi ţinea să 

nu aibă prea mari nemulţumiri în ţară, parlamentul 
din Budapesta vota, pentru a potoli nemulţumirile, 
acea “lege a naţionalităţilor”, prin care se recunoştea 
egala îndreptăţire a neamurilor ne-ungureşti cu neamul 
unguresc. Statul se obligă, să ţină însuşi şcoli pe seama 
tuturora, iar în şcolile acestea, atât în cele primare cât 
şi în cele secundare, învăţământul şi întreaga cultură să 
se întâmple în limba acelui popor în mijlocul căruia se 
află şcoala. 

Se cerea însă, să recunoaştem cu toţii, că nu există 
în statul ungar decât o singură naţiune politică, cea “un¬ 
gară”, pe care ei au tălmăcit-o zicându-i şi înţelegând-o 
“cea ungurească”; neamurile neungureşti sunt “Unguri 
cu buze streine”. Deasemenea şcolile aveau să stea sub 
controlul statului, care să aibă dreptul a cerceta spiritul 
şi mersul instrucţiei. Ceea ce înseamnă, că statul tot¬ 
deauna se va putea amesteca în afacerile şcolilor, chiar 
şi acolo unde el nu contribuie deloc la susţinerea lor. 

Dar legea naţionalităţilor, şi aşa cum s-a făcut, 
numai literă moartă a rămas. Niciodată nu s-au gândit 
Ungurii la aplicarea ei. Nu există în întreg Ardealul şi 
nici în Ungaria nici o singură şcoală românească, sâr¬ 
bească sau slovacă susţinută de stat. Toate şcolile de stat 
contrar legii naţionalităţilor sunt şcoli ungureşti, puse 
în serviciul ungurizării. în faţa străinătăţii însă aceas¬ 
tă lege a fost anunţată totdeauna de către Unguri ca o 
dovadă de multul lor liberalism. 

Mai mare fu mişelia cu legea electorală. Aceasta 

e cea mai vicleană şi cea mai medievală dintre câte legi 
s-au votat vreodată intr-un parlament. Se adoptă legea 
votată în 1848. Ca să aibă cineva dreptul de a vota, tre¬ 
buie ca darea lui directă către stat să atingă o anumită 
sumă, destul de ridicată. Cum însă în Ardeal majori¬ 
tatea locuitorilor e românească, pentru Ardeal se ho¬ 
tărî, că darea trebuie să fie de aproape 9 ori mai mare 
decât în Ungaria propriu-zisă. Se ceru astfel ca ţăranii 
noştri, pentru a avea drept de vot să aibă o' dare mult 
mai înaltă decât puteau ei avea după averea lor. Astfel 
numai foarte puţini Români au ajuns să-şi poată vali¬ 
da dreptul lor cetăţenesc. în Ardeal votanţii erau Saşii 
şi Ungurii, fiindcă aveau averi, iar în Ungaria Ungurii, 
fiindcă erau majoritatea. în Ardeal s-a dat apoi drept 
de vot tuturor celor din familii nemeşeşti, de-ar fi fost 
cât de săraci. în 1872 între 121.415 alegători, câţi avea 
Ardealul, 80.896 erau aceste porodiţe nemeşeşti, care 
bineînţeles sunt toţi Unguri sau Secui. Iar legea e ace¬ 
eaşi şi astăzi, cu o mică schimbare tot în câştigul lor şi 
asta. Dar pe lângă asta cercurile electorale au fost astfel 
arondate, încât în ţinuturi cu populaţie ungurească, 
unde ei sunt stăpânii, mai ales în Secuime, 80-100 
alegători, reprezentând 3-4.000 de locuitori, trimit în 
parlament un deputat, pe când în ţinuturile româneşti, 
în Ardeal, sau în Caras - Severin, numărul alegători¬ 
lor unui cerc e de 5-6.000, reprezentând 60-65.000 de 
locuitori... Astfel s-a alcătuit un parlament în care nu 
sunt decât Unguri, în mare parte vlăstare nemeşeşti, şi 
unde 8 milioane de Unguri au astăzi peste 400 de depu- 

taţi, iar 12 milioane de neunguri au abia 7 inşi. 

Urmarea firească a acestui sistem e apoi, că în 
Ungaria şi Ardeal se întâmplă numai ceea ce vor repre¬ 
zentaţii ungurismului, care schimbă legile şi le calcă în 
picioare după bunul lor plac. 

Stăpâni pe situaţie, Ungurii, se apucă cu tot di¬ 
nadinsul de ungurizare. îndată după împăcarea cu 
împăratul, îndepărtează pe funcţionarii neunguri din 
slujbe şi numesc în locul lor Unguri. împănează oraşele 
ardelene pretutindeni cu instituţii şi meşteşugari un¬ 
guri, pe care apoi prin şcoli şi tot felul de ajutoare îi ţin 
în spiritul cel mai şovinist. 

Trimişii neamului nostru, care luară câtăva vreme 
parte în parlamentul din Budapesta fură batjocoriţi în 
tot felul şi învinovăţiţi de trădare, pentru că voiau să 
accentueze caracterul nostru românesc. Cu cât Româ¬ 
nia câştiga tot mai multă putere şi vază, cu atât învi¬ 
novăţirile de “ daco-românism” deveniră tot mai vehe¬ 
mente şi mai furioase. în mai multe rânduri s-a aruncat 
fruntaşilor noştri în faţă cuvintele, că dacă nu ne place, 
să trecem în “Ţara Valachilor”. De teama daco-româ- 
nismului, stăpânirea ungurească interzice şi ea aducerea 
de cărţi din Ţară şi drumurile pe la Bucureşti. 

Vor hotărât, ca unitatea constituţională, fixată în 
lege să o transforme într-o unitate de lege, să întemeie¬ 
ze o “naţiune ungurească”, în care să nu mai existe “ce¬ 
tăţeni cu buze streine”, ci cu toţii să aibă aceeaşi limbă 
şi aceeaşi judecată. 

în astfel de împrejurări în sânul fruntaşilor noş¬ 
tri prindea tot mai stăruitor ideea, că nu are nici un 
rost, ca noi să ne mai ducem intr-un parlament unde 
legile sunt făcute şi tâlcuite potrivnic oricărui spirit de 
dreptate şi unde nu vedem nici cea mai mică chezăşie, că 
şi necazurile noastre vorfi luate în seamă. 

în 1869 se ţine o mare adunare a fruntaşilor ro¬ 
mâni în Miercurea, nu departe de Sibiu, şi aici bărbaţii 
aceştia strânşi din toate ţinuturile Ardealului declară 
că: deoarece adunarea legiuitoare din Budapesta nu 
ţine seama întru nimic de dorinţele şi nevoile noastre şi 
chiar în ciuda legii de naţionalităţi votată de ea însăşi, 
urmează o politică de înfrângere şi nimicire a noastră, 
noi nu putem decât să protestăm în faţa lumii împotriva 
acestor tendinţe şi nu mai putem lua parte la discuţii¬ 
le unui astfel de parlament. Declarăm pasivitate totală 
faţă de viaţa parlamentară ungurească. 

A fost un important act politic acesta şi putea 
avea urmări mult mai mari dacă organizaţia noastră 
naţională era mai strânsă şi dacă în schimbul neparti- 
cipării noastre la viaţa parlamentară am fi desfăşurat o 
mai mare activitate în adunările comitatelor şi în co¬ 
mune. Pasivitatea fusese declarată numai de ardeleni; 
bănăţenii şi ungurenii luară parte încă oarecare vreme 
la şedinţele dietei, până ce în urma volniciilor ungu¬ 
reşti se retraseră şi dânşii. 

înrâurirea hotărârii de la Miercurea însă a fost 
considerabilă. îndată după declararea ei poporul pre- 

tutindeni s-a rostit, câ nu recunoaşte parlamentul de la 
Budapesta, şi nu mai voi să meargă la vot pentru acest 
parlament. Poporul ajunse deci el însuşi, să-şi dea sea¬ 
ma de situaţia în care ne aflam. Iar unitatea aceasta de 
vederi între fruntaşi şi popor desigur dădea mai mare 
putere îndărătniciei noastre. 

Simţea şi guvernul unguresc lucrul acesta şi de 
aceea în mai multe rânduri tăcu intervenţii pe lângă 
fruntaşii noştri, să mergem din nou în parlament şi 
să luăm parte la hotărârile lui. Când văzură conducă¬ 
torii politicii ungureşti, că noi nici nu vrem să auzim 
de această dorinţă a lor, căutară alte căi de a ne atrage: 
cerură într-un mod mai discret chiar intervenţia domni¬ 
torului. împăratul Frantz Iosef, care în atâtea rânduri 
ne făgăduise ocrotirea sa şi împlinirea cererilor noas¬ 
tre, şi pentru care ne-am jertfit sângele în trei războaie 
până atunci, a fost gata să inter vie în interesul dragilor 
săi Unguri şi să sprijinească şi el maghiarizarea noas¬ 
tră. în 1879 când la Seghedin îl întâmpină mitropoli¬ 
tul loan Vancea din Blaj şi Miron Romanul din Sibiu, 
împăratul zice către mitropolitul Vancea: “Aş dori, ca 
Românii să fie nu numai aderenţi zeloşi ai neamului şi 
naţionalităţii lor, ci totodată şi cetăţeni credincioşi ai 
statului ungar”; iar către Miron Romanul, că ar dori ca 
Romanii “să se poarte cu cea mai mare supunere faţă de 
legile statului”. 

Astfel şi împăratul însuşi s-a pus în slujba unguri- 
zării. Iar asta le-a dat conducătorilor unguri îndrăznea¬ 
lă şi mai mare. De aici încolo orice împotrivire faţă de 

năzuinţele lor e privită ca necredinţă faţă de patrie şi ca 
daco-românism. Ziarele noastre sunt analizate frază de 
frază şi sunt căutate pretutindeni ideile primejdioase. 
Se porni un nespus de mare număr de bănuieli şi jude¬ 
căţi, o mulţime defruntaşi au ajuns în temniţe, iar unii 
nici nu mai ieşiră de acolo cu mintea întreagă. Se reîn- 
toarseră iarăşi vremurile din veacul XVIII. Văzurăm 
însă lămurit de data aceasta, că nici de la Ungurii cei 
modernizaţi nu putem aştepta nimic, iar de la împărat 
numai vorbe dulci şi făgăduieli goale, cu care a căutat 
politica vieneză întotdeauna să ne ameţească. 

1877-1878 


A m spus în mai multe rânduri, că între diferite¬ 
le părţi ale neamului românesc au existat tot¬ 
deauna legături sufleteşti şi că acestea deveneau 
cu atât mai strânse, cu cât mai puternică se trezea con¬ 
ştiinţa naţională. De asemenea furia atacurilor îndrep¬ 
tate împotriva noastră a celor din Ardeal era totdeauna 
în strâns raport cu valoarea ce o reprezenta acea parte 
a neamului românesc, care era liberă pe soarta sa: Ro¬ 
mânii din Principatele Româneşti. Cele ce se întâmplă 
în Ardeal şi Ungaria după anul 1878 ne dovedesc încă 
o dată afirmaţia aceasta. 

în 1877 România sub 
conducerea principelui Ca- 
rol îşi declară independenţa 
şi intră în război împotriva 
Turcilor, duşmanii ei de vea¬ 
curi. în 1878 războiul aces¬ 
ta se termină cu o completă 
biruinţă a armatelor româ¬ 
neşti. 

La noi în Ardeal încă 
din cele dintâi zile ale războ- 

iului e mare entuziasm, Tineri, studenţi, ţărani, chiar 
ofiţeri în armata austriacă, trec munţii pe căi ascunse 
şi se înrolează în armata română. Iar acasă femeile atât 
la oraşe cât şi la sate se întrunesc, strâng gologan lângă 
gologan şi alcătuiesc o mare societate: “Crucea Roşie a 
femeilor române din Ardeal”, cu menirea să treacă mun¬ 
ţii şi să îngrijească voinicii răniţi pe câmpiile Bulgariei. 
Bubuitul tunurilor de la Plevna se aude până în codrii 
Maramureşului şi până în preajma Seghedinului şi tre¬ 
zeşte pretutindeni o viaţă nouă, în păturile poporului 
nostru. Ca niciodată până acum, se iveşte o nouă con¬ 
ştiinţă, care toate nădejdile sale şi le întemeiază numai 
pe puterile neamului românesc. Pretutindeni pătrunde 
convingerea, că mântuirea noastră nu se mai poate aş¬ 
tepta decât de acolo unde armele româneşti afirmă cu 
toată tăria puterea de viaţă a noastră a tuturor. 

înălţarea statului român e astfel ridicarea sufletu¬ 
lui nostru. în Sibiu, în Sătmar, în Arad sunt sărbătorite 
biruinţele de la Plevna, Rahova şi Smârdan, cu aceeaşi 
însufleţire ca şi la Bucureşti sau la Iaşi. Baioneta doro¬ 
banţului a câştigat nu numai independenţa României, 
ci şi independenţa cugetării politice a Românilor de sub 
stăpânirea habsburgică. România ridicată la rangul de 
regat ne întoarce privirile dinspre Viena şi ne aduce tot 
mai mult spre Bucureşti. 

în suflete pătrunde o mai mare îndârjire şi o mai 
mare încredere în puterile noastre proprii, de unde 
până mai nădăjduiam, că prin o rezistenţă pasivă, jalbe 
şi memorii vom putea îmbunătăţi soarta poporului şi 
a păturii noastre culte, şi aşteptam binele numai de la 

cercurile de sus, de acum încolo începem să ne gândim 
la un program mai mare, la o politică nu numai de jalbe 
şi tânguiri, ci şi la luptă bărbătească. Voinicia vânători¬ 
lor şi dorobanţilor au trezit şi la noi o mândrie dornică 
de luptă şi mişcări de braţe care îşi încercară muşchii. 
Politica noastră începe să fie tot mai conştientă şi scopu¬ 
rile ei tot mai bine lămurite. Gândul Marei Uniri, care 
va trebui să vie cuprinzând întreg neamul românesc, nu 
mai stă sfios numai în sufletele câtorva visători şi cărtu¬ 
rari aleşi, ci pătrunde convingător şi dătător de încrede¬ 
re chiar şi în pătura de jos. 

Dar dacă biruinţele româneşti de peste Dunăre, 
înfiinţarea Regatului Român în 1881 şi consolidarea 
lui treptată pe noi ne ridică, cu atât mai dureroasă lovi¬ 
tură le aplică Ungurilor şi mai ales Habsburgilor. întă¬ 
rirea unui regat românesc la gurile Dunării înseamnă 
pentru dânşii o piedică de neînvins în calea planurilor 
lor; de acum visurile lor de a stăpâni întreaga vale a 
Dunării şi Marea de la Varna la Odessa, apoi de a cu¬ 
ceri mai departe drumul spre Orient, se depărtează tot 
mai mult de înfăptuire. De sute de ani îi chinuia doar 
teama întăririi unui stat român. De aceea au protes¬ 
tat din toate puterile de câte ori izbuteau Principatele 
să ajungă la oarecare independenţă. De aceea au răpit 
Bucovina şi au ţinut ocupată Oltenia zeci de ani. De 
aceea au întrebuinţat toate mijloacele, ca să nu se în¬ 
deplinească şi să nu fie recunoscută unirea celor două 
ţărişoare în 1859. 

îşi puseră deci în mişcare şi acum toată diploma¬ 
ţia pentru a învrăjbi România cu fostul său aliat Rusia, 

ca astfel tânărul stat al regelui Carol văzându-se singur, 
să nu aibă nicidecum sprijinul şi puterea morală de a se 
gândi la dezrobirea fraţilor săi din Ardeal. Şi au izbutit. 
Rusia a făcut greşeala să ceară Basarabia, şi prin asta 
a zdruncinat încrederea ce-o avea România în ea. Iar 
România, privind în vecina ei din răsărit o vrăşmaşe, 
primi făgăduinţă de sprijin de la Viena, legându-se, că 
n-are să-i tulbure liniştea răsco-lind chestiunea româ¬ 
nească. 

Izbânzile româneşti cu toate acestea erau lovitură 
grea pentru Habsburgi. Cu atât mai grea, întrucât ve¬ 
deau o schimbare considerabilă în atitudinea politică a 
Românilor de sub oblăduirea lor şi astfel începeau a se 
teme şi mai mult de mişcări iredentiste. Formarea unei 
conştiinţe naţionale, care şi-ar vedea mântuirea nu în 
făgăduielile Vienei şi în gudurarea în jurul tronului 
habsburgic, ci în tăria statului român, li se părea celor 
de la Viena o primejdie care, mai curând sau mai târziu, 
ar smulge din sânul monarhiei ţinuturile româneşti, ca 
să le dea pară coaptă în braţele regatului de peste munţi. 
De aceea deodată cu stăvilirea României, se gândesc 
şi la înlăturarea primejdiei ce s-ar putea ivi din partea 
Românilor ardeleni. 

Curtea de la Viena de teama iredentismului ro¬ 
mân hotăreşte definitv înfrângerea noastră. Regatul 
Român prin însăşi înfiinţarea sa devenea un duşman 
al planurilor austriece, iar supuşii sufleteşti ai acestui 
regat, care eram noi ardelenii, trebuiau nu numai dez¬ 
lipiţi de el, ci pentru mai mare siguranţă de-a dreptul 
zdrobiţi. Pentru dinastie totuşi e mai bine, ca Ardealul 

să fie stăpânit de Ungurii neastâmpăraţi, dar credin¬ 
cioşi, decât de Români, al căror centru de gravitate de 
aici în colo se află în afară de cadrele imperiului. 

Ungurilor li se lasă de acum deplină libertate faţă 
de noi. Pot să ne chinuiască 
şi să ne ungurizeze după bu¬ 
nul lor plac. Iar Ungurii se 
şi folosesc îndată de această 
libertate deplină. Pentru 
a stăvili, dacă nu a stârpi 
total mişcarea de simpatie 
faţă de statul român, încă în 
decursul războiului interzic 
societatea “Crucea Roşie a 
femeilor române din Ardeal”, 
confiscându-i şi sumele adu¬ 
nate. în 1879 apoi parlamentul din Budapesta la pro¬ 
punerea ministrului A. Trefort votează o lege, prin 
care în toate şcolile primare din ţară se declară limba 
maghiară ca studiu obligatoriu. 

începe deci maghiarizarea prin şcoală. Şi doar 
statul, precum am amintit, nu avea nici un drept să se 
amestece în afacerile noastre şcolare. Nu era nici o sin¬ 
gură şcoală românească pe care să o fi susţinut el. Pre¬ 
tutindeni şcolile noastre erau susţinute din propriile 
noastre mijloace şi jertfe, fără nici un ajutor de nicăieri. 
După ce ocârmuirea călcase legea de naţionalităţi ne¬ 
înfiinţând şcoli de stat pe seama noastră, acum o călca 
din nou, impunându-ne limba ungurească în şcolile 
parohiilor noastre. 

Legea nouă, care introducea în forma sa cea mai 
brutală prigonirea sufletului românesc, era firesc, să în¬ 
tâmpine o mare rezistenţă din parte tuturor păturilor 
poporului românesc. în fruntea mişcării stau însăşi 
mitropoliţii celor două biserici, care pleacă în 1879 
împreună cu trei episcopi la împărat, să ceară chiar în¬ 
lăturarea ei. împăratul, ca totdeauna, răspunde şi acum, 
văzând protestul episcopilor, că “ scopul lui e, să păstre¬ 
ze pacea şi buna înţelegere între toate naţiunile sale”. 
Dă astfel nădejdea, că nu se va învoi, ca legea votată 
de parlament să se execute de fapt şi să semene nemul¬ 
ţumire şi ură. Dar cu câteva zile mai târziu împăratul 
Frantz Iosef aprobă hotărârea ungurească şi sancţio¬ 
nează prigonirea noastră. 

Legea şcolară a lui Trefort începe astfel prigoniri¬ 
le legale, căci cele de până acum aveau cel puţin scuza 
de a fi ilegale. 

Se putea prevedea cu siguranţă, că de aici încolo 
va urma un şir întreg de legi şi măsuri administrative, 
care vor tinde, să înăbuşească orice manifestare şi întă¬ 
rire a noastră. 

Programul de la 1881 


Z guduirea sufletească, prin care am trecut noi ar¬ 
delenii în urma biruinţelor româneşti de peste 
Dunăre şi experienţele dureroase, ce a trebuit 
să le facem, îndurând îndată atacuri necruţătoare din 
partea Ungurilor, avură un mare efect asupra mişcării 
noastre. România era unită, biruitoare şi începea cu 
mare avânt îndeplinirea programului său de muncă şi 
cultură. Simţeam şi noi nevoia de a ne strânge rânduri¬ 
le şi mai tare şi de a urma o luptă îndărătnică. 

Până acum atitudinea noastră faţă de parlamen¬ 
tul ungar nu era destul de unită. Chiar decretarea pasi¬ 
vităţii la Miercurea era dată numai în numele ardeleni¬ 
lor - bănăţenii şi ungurenii nu se simţeau obligaţi să 
o păstreze. Acţiunilor noastre politice le lipsea tăria 
pe care o dă unitatea. Atacurile îndreptate împotriva 
noastră de ministrul Trefort ne dovedeau, că şcolile 
poporale, clădite şi susţinute de bisericile noastre cu 
atâtea jertfe, vor fi pe zi ce trece tot mai mult la hatârul 
stăpânitorilor, până ce într-o bună zi se vor transfor¬ 
ma în şcoli ungureşti. Ne dăm seama, că e nevoie de 
o unitate puternică, şi că, precum am înlăturat odată 
orice deosebire confesională, tot aşa trebuie să înlăturăm 

acum orice deosebire provincială şi să păşim cu energie 
în faţa apăsătorilor, păstrând însă totuşi principiul 
pasivităţii, neluând parte la viaţa parlamentară, ci pur¬ 
tând luptă aprigă în viaţa comitatelor şi autonomiilor 
comunale şi organizându-ne puternic viaţa economică 
şi culturală. 

Proclamarea Regatului Român a fost semnalul 
unei manifestaţii de mare solidaritate. Cu două zile 
după încoronarea Regelui Carol I, în 12 Mai 1881, se 
adună la Sibiu acel sfat al neamului românesc în care e 
reprezentat nu numai Ardealul, ci şi toate ţinuturile ro¬ 
mâneşti aparţinătoare regatului ungar şi care statoreşte 
definitiv şi în deplină consonanţă cu luptele noastre din 
trecut, programul activităţii noastre politice. 

Se decretează, că Românii din toate ţinuturile 
ocârmuirii ungureşti înfiinţează acum un “Partid Na¬ 
ţional”, iar acest partid “va lucra pe teren legal”pentru 
exoperarea următoarelor drepturi: 

“1. în cât priveşte Transilvania, recâştigarea auto¬ 
nomiei sale. 

2. Introducerea prin lege a întrebuinţării limbii 
romane în toate ţinuturile locuite de Români, atât 
în administraţie cât şi în justiţie. 

3. în ţinuturile locuite de Români aplicarea de 
funcţionari români, iar dintre neromâni numai 
de aceia cari ştiu vorbi şi scrie româneşte şi cari 
cunosc moravurile poporului român; înlăturarea 
obiceiului de a se aplica slujbaşi pe cari nici poporul 
nu-i cunoaşte şi nici ei nu cunosc poporul. 

4. Revizuirea legii despre egala îndreptăţire a naţi¬ 
onalităţilor în favorul acestora, precum şi îndepli¬ 
nirea cinstită a tuturor legilor. 

5. Câştigarea şi susţinerea autonomiei bisericilor 
şi şcolilor confesionale, cari sunt chestiuni curat de 
naţionalitate; înzestrarea din visteria statului a 
şcolilor române şi a altor instituţii de cultură na¬ 
ţională în măsură cu jertfele de sânge şi avere ce 
le aduce naţionalitatea română pentru patrie; în¬ 
lăturarea legilor şi ordinaţiunilor cari împiedică 
dezvoltarea naţională. 

6. Crearea unei legi electorale pe baza votului uni¬ 
versal sau cel puţin ca fiecare cetăţean care e supus 
la dare directă, să aibă drept de alegere. 

7. Fiind că propăşirea statului atârnă de la mul¬ 
ţumirea tuturor cetăţenilor săi, iar prin ocrotirea 
unei naţionalităţi şi înăbuşirea celorlalte se pro¬ 
voacă nemulţumire, se tulbură liniştea cetăţenilor 
şi se nutreşte ură între dânşii: partidul naţional 
va lupta împotriva tuturor năzuinţelor de ma¬ 
ghiarizare manifestate din partea organelor statu¬ 
lui, ca în contra unorfapte nepatriotice. 

8. în ce priveşte libertăţile publice, precum şi refor¬ 
mele de trebuinţă în administraţia publică şi mai 
ales în situaţia economicăfinanciară, de asemenea 
în privinţa sarcinilor publice devenite ne mai su¬ 
portabile, Partidul Naţional va lucra frăţeşte ală¬ 
turi de toţi aceia, cari vor ţinea mai mult seamă de 
interesele şi bunăstarea poporului. 

9. Chestiunea dualismului nefiind astăzi la ordi¬ 
nea zilei, Partidul Naţional îşi rezervă a se rosti 
asupra ei la timpul său”. 

Aşadar întru toate acelaşi program pe care-1 în¬ 
făţişase “Supplex Libellus 
Valachorum” de la 1791, şi 
a cărui înfăptuire o ceream 
de acum încoace necontenit 
şi o cerem şi astăzi. Şi doar 
la stabilirea acestui program 
din 1881 n-a fost nici un fel 
de discuţie de carcter istoric. 
Nici nu s-a pomenit măcar 
de vechile noastre memorii; 
nici chiar de cel din 1848. 
S-a cumpănit numai situa¬ 
ţia reală în care ne aflăm şi s-au fixat cererile care ne-ar 
uşura necazul. Iar faptul acesta e şi mai trist. Căci asta 
înseamnă că şi acum după 100 de ani de la “Supplex 
Libellus”, după atâtea jertfe şi credinţă nebună, Habs- 
burgii în ciuda făgăduinţelor ne ţineau în aceeaşi situ¬ 
aţie nenorocită... 

Adunarea de la Miercurea primi cu mare însufle¬ 
ţire programul, iar poporul pretutindeni aprobă ţinuta 
fruntaşilor săi. Ceea ce dovedeşte, că punctele stabilite 
corespundeau unor cerinţe sufleteşti ale tuturora, atât 
intelectuali cât şi ţărani. 

în Viena şi Budapesta vestea mişcării noastre 
stârni însă o puternică indignare şi chiar manifestări 
de ură. Viena puse din nou în lucru vechile tale şuru- 

bării. începură în jurul episcopilor şi mitropoliţilor 
noştri stăruinţe, ca aceştia să dezaprobe programul 
şi adunarea care îl stabilise. Şi cu multe făgăduinţe şi 
ameninţări unii se intimidară şi ajunseră, să creeze un 
fel de partid, căruia îi dădură titlul de “constituţional". 
Acesta însă a fost de foarte scurtă durată. 

După un an de tânjire s-a dărâmat, îngropând 
sub dânsul toate strădaniile celor câţiva creduli, care 
din convingere îl alcătuiseră, şi înmormântându-i pen¬ 
tru viaţa noastră politică. 

Nevoile noastre cereau alte îndrumări. Nu ne mai 
puteam răzema pe făgăduielile unor conţi duşmănoşi 
sau pe îndemnurile nelămurite ale unei curţi imperiale 
făţarnice, ci numai şi numai pe puterea noastră proprie. 
Trebuia o politică de luptă; iar această politică, singu¬ 
ra potrivită şi necesară, nu poate avea un program mai 
redus decât programul stabilit în adunarea din 1881. 
Erau vremuri noi, cele care se arătau. Sprijinul nu ne 
mai era în Viena, ci în altă parte şi mai mult decât ori¬ 
când nădejdile ne erau îndreptăţite. 

"Memorandul" 


B iruinţele româneşti din Bulgaria au câştigat şi 
independenţa sufletească a întregului neam ro¬ 
mânesc. Graniţele dispar; privirile din Ardeal 
cercetează, ce se întâmplă în Bucureşti, iar din Bucu¬ 
reşti cercetează ce se întâmplă peste munţi. Pretutin¬ 
deni lumea se convinge că neamul nostru nu se sfâr¬ 
şeşte unde se sfârşesc graniţele politice ale Regatului 
Român, ci unde încetează graiul românesc. Generaţia 
tânără din Ardeal şi din Regat intră în strânse legături 
între sine şi îşi întăreşte şi mai mult convingerea des¬ 
pre trăinicia şi puterea noastră. Se pătrunde de gândul, 
că politica Românilor de sub Habshurgi nu mai poate 
urma un drum izolat, ci trebuie să se orienteze în lini- 
amente generale după politica mare a întregului neam 
românesc şi că nu suntem fiii imperiului habsburgic, sau 
ai Regatului Românesc dintre Dunăre şi Carpaţi, ci ai 
unei patrii mai largi, în care se cuprinde întreg neamul. 
Tineretul din regat, din Ardeal şi Bucovina, întrunit 
mai ales în Viena, nici nu mai vorbeşte de politica une¬ 
ia sau altei părţi din neamul românesc, ci accentuează 
nevoia de a avea cu toţii aceleaşi orientări în vederea 
viitorului. Iar direcţia aceasta stăpânind atât litera-tu- 
ra cât şi cultura din Regat, crează în Ardeal o societate 

nouă mai energică, mai con¬ 
ştientă, care de aici încolo 
mijloacele sale de luptă şi 
le scoate din cultura româ¬ 
nească. în Sibiu, în 1884, se 
înfiinţează ziarul cotidian 
“Tribuna”, care sub conduce¬ 
rea lui Eugen Brote, George 
Coşbuc, Ion Slavici, Septi- 
miu Albini, şi tovarăşilor lor 
răspândeşte în toate colţu¬ 
rile româneşti din Ardeal convingerea, că suntem un 
neam mare care cuprinde în sine pe toţi Românii de 
la Tisa până la Nistru şi că pentru acest neam nu poate 
exista decât un singur centru cultural, politic şi economic 
spre care el să-şi îndrepte privirile: Bucureştii. Tribuna 
declară, să audă cu toţii: “Soarele nostru în Bucureşti 
răsare”. 

Sprijiniţi astfel pe cultură românească şi pe con¬ 
ştiinţa, că la spatele nostru se află un regat indepen¬ 
dent care ne susţine şi ne 
îmbărbătează, păşim cu tot 
mai mare energie împotriva 
apăsării ungureşti. Şi în in¬ 
teresul nostru nu ne mişcăm 
numai noi de la Cluj, de la 
Braşov sau de la Lugoj, ci tot 
aşa de bine şi fraţii noştri 
din Bucureşti sau Iaşi. 

în schimb, atacurile 

ungureşti sunt şi mai furioase decât până acum. Legea 
lui Trefort dovedea lămurit, că scopul ocârmuirii un¬ 
gureşti e maghiarizarea noastră. Se ridică şcoli ungu¬ 
reşti în ţinuturile româneşti, iar şcolilor româneşti li se 
fac tot felul de mizerii. Se înfiinţează un mare număr 
de societăţi culturale ungureşti în aceste ţinuturi, cu 
singurul scop de a promova maghiarizarea. Se fac în¬ 
treprinderi, se ridică fabrici în care muncitorimea în¬ 
treagă e alcătuită din Unguri, iar Românii, dacă sunt 
primiţi, n-au voie să vorbească decât ungureşte. Sunt 
aduşi Unguri de pe şesul ungar şi sunt aşezaţi printre 
satele româneşti pe diferitele moşii ale statului. Statul 
însuşi cumpără moşiile conţilor ardeleni scăpătaţi şi le 
parcelează pe un preţ de nimic coloniştilor săi. întrea¬ 
ga administraţie şi toate întreprinderile financiare ale 
statului muncesc intr-acolo, ca să sporească între Ro¬ 
mâni numărul Ungurilor şi pe Români să-i silească a 
părăsi caracterul lor etnic şi limba lor naţională. Cei ce 
se împotrivesc şi fac propagandă împotriva acestor sco¬ 
puri ale ungurismului, sunt prigoniţi cu cea mai mare 
asprime. Prim-minstrul Coloman Tisza declară în plin 
parlament, că aceia “caripun piedici scopurilor mari ci¬ 
vilizatoare pe cari le urmăreşte neamul unguresc între 
naţionalităţi, câştigându-le pe seama culturei şi limbii 
maghiare, trebuiesc zdrobiţifără cruţare”. 

Dar de data aceasta Ungurii nu se aflau în faţă 
numai cu noi Ardelenii, ci cu întreg neamul românesc. 
La lupta împotriva lor luau parte alături de noi şi Bu¬ 
covinenii şi fraţii noştri din Regatul liber. Conducă¬ 
torii vieţii noastre culturale caută să facă cunoscute 
lumii întregi prigonirile ce le îndurăm. Tineretul mai 

ales dezvoltă în privinţa aceasta cea mai frumoasă ac¬ 
tivitate. Studenţii de la universităţile din Bucureşti şi 
Iaşi precum şi colegii lor din străinătate alcătuiesc în 
1891 un memoriu tipărindu-1 în româneşte, franţu¬ 
zeşte şi nemţeşte, în care înşirând nenorocirile aduse 
de tirania ungurească asupra Românilor din Ardeal 
protestează în faţa întregii lumi civilizate împotriva 
acestei purtări neomenoase. Studenţii unguri răspun¬ 
seră într-un alt memoriu şi atunci, drept răspuns la răs¬ 
punsul unguresc, mai mulţi tineri ardeleni în frunte 
cu Aurel C. Popovoci dau la lumină în 1892 vestita 
“Replică a junimei academice române din Transilvania 
şi Ungaria” tipărind-o în limbile: română, franceză, 
italiană şi germană. Aduc astfel la cunoştinţa lumii 
civilizate într-o analiză amănunţită şi documentată 
toată suferinţa bietului popor român de sub stăpânirea 
habsburgo-ungurească. 

încă la conferinţa naţională din 1887 apoi în 
1890 se hotărâse ca, pentru mântuirea bietelor institu¬ 
ţii ce mai aveam, să ne adresăm direct către împăratul, 
aducându-i aminte că el ne garantase instituţiile şi că 
întotdeauna ne-a făgăduit, că se va ţine seamă de nevo¬ 
ile noastre. Astfel în 1892 se alcătuieşte “Memorandul”, 
a cărui dureroasă poveste e una dintre cele mai strălucite 
şi cele mai înălţătoare pagini din istoria noastră politi¬ 
că. 

Eram călăuziţi de acelaşi gând care ne-a condus 
întotdeauna: să procedăm pe cale legală, să nu facem 
tulburări, ci să ne adresăm tronului cu toată încrederea 
şi să cerem vindecarea rănilor ca un popor paşnic căru- 

ia i se cuvine o soartă mai bună în urma jertfelor sale. 
Şi în acest memorand se glăsuia potolit şi documentat 
către împăratul din Viena, care prea des era rege al Un¬ 
gurilor: 

“Românii, popor iubitor de ordine şi plin de încre¬ 
dere în părinteasca priveghere a Majestăţii Voastre, au 
primit cu supunere noua stare de lucruri”. 

“Prea în curând însă ei au trebuit să se încredinţe¬ 
ze, că pretutindenea în cercurile conducătoare e încu¬ 
rajată tendinţa de a face, prin o falşe aplicare a forme¬ 
lor consti-tuţionale, iluzorii drepturile sancţionate de 
Majestatea Voastră din plină putere monarchică”. 

“în ciuda solemnelor promisiuni de a mulţumi 
toate naţionalităţile prin respectarea drepturilor odată 
câştigate, deodată cu noul sistem de guvernament s-a 
inaugurat în regatul ungar şi dominaţiunea de rasă, 
egemonia naţională măiestrită”. 

“Silinţele de a asigura această egemonie naţională, 
au predominat întreaga noastră viaţă constituţională în 
timpul celor din urmă 25 ani”. Se aminteau apoi rând 
pe rând durerile: 

“Dreptul istoric întocmai ca dreptul politic al 
Transilvaniei, legile fundamentale “Pragmatica Sanc¬ 
ţiune” asigură autonomia Transilvaniei într-o formă 
inatacabilă şi poporul român, mai ales după procla¬ 
marea egalei îndreptăţiri la 1848 şi după desvoltarea 
făcută în anii 1863 - 65 în dreptul public, avea în acest 
act preţios suprema garanţie pentru viaţa naţională 
română în viitor şi aspiraţiile lui naţionale culminau 

în această autonomie. Contra vederilor politice domi¬ 
nante intr-un şir de secoli, autonomia a fost prin uniu¬ 
ne nimicită într-o formă nedreaptă, contrară dreptului 
public şi drepturilor elementelor libere cari alcătuiesc 
Transilvania şi fără considerare la poziţiunea etnică şi 
geografică şi la desvoltarea ei specifică, cari toate cer cu 
stăruinţă această autonomie. 

Prin acest act poporul român se simte vătămat în 
drepturile sale istorice şi naţionale pentru că: 

a) Uniunea s-a enunţat fără participarea Români¬ 
lor intr-oformă corespunzătoare cu numărul lor şi 
cu însemnătatea lor în această ţară - s-a enunţat 
prin o dietă, care ca atare îşi avea reprezentanţii 
săi pe baza legilor electorale din anii 1790 -1791 şi 
a legilor din anul 1848, adică a legilor din timpul 
întunecosuluifeudalism. 

b) Vătămat se simte de altă parte poporul român 
prin această unire, pentru că prin acel act s-a lu¬ 
crat la înfăptuirea uneifuziuni fără considerearea 
legilor ce garantează autonomia acestei ţări. 

Uniunea şi inaugurarea ei prin articolul de lege 43 
din 1868 sunt desconsiderarea făţişe a tuturor drepturi¬ 
lor poporului român ca element care compune în absolu¬ 
tă majoritate vechea Transilvanie, precum şi a tuturor 
legilor fundamentale cari asigură autonomia acestui 
Principat; sunt înlăturarea totală a elementului român 
şi o nedreptate atât din punct de vedere legislativ şi ju¬ 
ridic, cât şi din cel politic... 

Legea electorală creată pentru Transilvania este 

aceeaşi care a fost luată drept bază pentru realizarea 
intenţiunilor naţionale ungare manifestate în 1848... 
de a susţine prin artificii egemonia ungară asupra ce¬ 
lorlalte popoare şi după desfiinţarea feudalismului... In 
Transilvania censul e aproape de 9 ori mai mare ca în 
Ungaria unde şi pământul e mai roditor; e atât de urcat 
încât iese clar la iveală tendinţa legii de a face, ca popo¬ 
rul Transilvaniei să fie departe de urnele electorale... 

Pe cât de nedreaptă e legea pe atât de artificială e 
şi arondarea cercurilor electorale. E lucru curat ridicol a 
vedea cum în unele cercuri electorale alegătorul roman e 
silit a călători câte o zi şi mai mult, ca să ajungă la loca¬ 
litatea unde îşi poate exercita dreptul. 

In Transilvania trăiesc abia 200 de mii de unguri 
risipiţi prin o poporaţiune română de peste un milion 
şi jumătate. Legiuitorii au purtat de grije însă, ca prin 
arondarea cercurilor electorale să asigure acestei infime 
minorităţi maghiare majoritatea voturilor la urnă. 

Punerea în aplicare a acestei legi e desconsidera¬ 
rea oricărui sentiment de umanitate. Corupţia şi bru¬ 
talitatea sunt stăpâne pretutindeni... 

Legea pentru egala îndreptăţire a naţionalităţilor, 
deşi defectuoasă, ar fi putut, dacă ar fi fost aplicată cu 
bună credinţă, să-i îndemne pe Români a contribui la 
consolidarea statului ungar... Scrutând însă dispoziţiile 
ei, ne încredinţăm, că atunci când s-a creat legea aceas¬ 
ta, nu se urmărea egala îndreptăţire, deoarece legiuito¬ 
rii nu numai că nu au asigurat prin lege existenţa naţio¬ 
nală şi libera dezvoltare culturală a naţionalităţilor ce 
constituesc statul ungar şi în deosebi a Românilor, ci. 

din contră, ignorând individualităţile naţionale, con¬ 
topesc naţionalităţile intr-un corp naţional sub masca 
etnică şi politică a înţelesului limbii maghiare, cu sco¬ 
pul învederat de a pune baza legală a unificării naţiunii 
maghiare... 

Actualii consilieri ungari ai Majestăţii Voastre 
cunoscând nemulţumirea, de care sunt agitaţi Româ¬ 
nii, se feresc de a aplica Români în funcţiunile publice, 
iar Românii cu calificaţiune, văzând silinţele guvernu¬ 
lui de a înăbuşi aspiraţiunile culturale ale Românilor, 
se văd nevoiţi a se retrage din viaţa publică a patriei lor. 
Stăpânit de oameni cari îl consideră ca străin şi pe cari 
el îi consideră streini. Românul nici în justiţie, nici în 
administraţie, nici în celelalte sfere ale vieţii publice nu 
e primit cu bunăvoinţa cuvenită şi nu află la nimeni 
mângâiere, nicăeri dreptate. 

Iar aceasta mai ales pentru că în ciuda dispo- 
ziţinilor legii pentru egala îndreptăţire, nu se ţine în 
viaţa publică seamă de limba poporului, dacă el nu e 
maghiar. 

O armată de invaziune, străbătând în ţară streină, 
se foloseşte în relaţiunile ei cu poporaţiunea ţării cuce¬ 
rite, de oameni cari cunosc limba acestei poporaţiuni 
şi obiceiurile ei. 

Românii sunt în regatul ungar, trataţi mai rău ca 
poporaţiunile ţărilor cucerite. In administraţiune, la ju¬ 
decătorii, unde e vorba de justiţie, în întreaga viaţă pu¬ 
blică, ei sunt întâmpinaţi în limba maghiară şi de către 
oameni cari nu cunosc limba, firea, obiceiurile şi inte¬ 
resele lor particulare. In limba maghiară e tras Româ- 

nul în judecată civilă ori criminală, in aceeaşi limbă i se 
face pertractarea, în aceeaşi limbă i se pronunţă sentinţa: 
în cele mai multe cazuri el se vede dar osândit fără ca 
să-şi poată da seama, cum şi de ce. Deoarece judecătorii 
sunt oameni, care nu ştiu româneşte, iar interogatoriul 
şi întreaga investigaţiune se face în limba maghiară, pe 
care Românul nu o înţelege, în cele mai multe cazuri 
vreunul dintre servitorii oficiului mijloceşte înţelegerea 
între judecători şi judecat. Astfel de cele mai multe ori 
sentinţa se pronunţă pe baza interpretărilor făcute 
de un om, care nu are destulă cultură ca să poată face 
asemenea interpretări, ba e lipsit în unele cazuri şi de 
bunăvoinţa cuvenită. 

Abuzurile săvâşite cu acapararea alegătorilor sunt 
atât de notorice, încât ne vedem în faţa unei organizări 
sistematice a corupţiunii electorale, al cărei sprijinitor 
şi factor principal se adevereşte a fi însuşi organismul 
administrativ al statului ungar. In faţa acestei falsifi¬ 
cări generale şi sistematice a alegerilor este prea natural, 
dacă chiar în dieta ungurească s-au simţit mai mulţi 
inşi îndemnaţi a-şi ridica glasul pentru apărarea drep¬ 
tului de libertate electorală, care, precum se ştie, şi azi 
e un piurn desiderium. 

Atât de departe merge în statul ungar corupţiunea 
electorală şi violentarea conştiinţelor, abuzul de drept şi 
de putere ce seface în alegeri, încât numai cu capul amâ¬ 
nă se mai poate avânta cetăţeanul în luptele electorale şi 
alegerile au ajuns să aibă înfăţişarea războiului civil. 

Văzând aceste nelegiuiri, poporul român, mai 
ales în Transilvania, unde şi după inaugurarea uniunii 



SUFERINŢELE DIN ARDEAL 


265 


s-a păstrat o lege electorală deosebită de cea din Ungaria 
proprie, află că ar fio întreprindere nedemnă şi nepatri¬ 
otică de a intra cu ciomagul şi cu toporul în luptă pentru 
validitatea celui mai cardinal dintre drepturile sale: el 
speră şi aşteaptă, ca alegerile să fie libere şi legea electo¬ 
rală săfie dreaptă... 

Articolul de lege privitor la organizarea municipi¬ 
ilor e creat şi el în vederea excluderii Românilor din 
viaţa publică... 

Biserica şi şcoala au rămas singurele sfere ale vie¬ 
ţii comune, în cari, graţie părinteştei purtări de grije 
a Majestăţii Voastre, Românii îşi mai credeau ocrotită 
libertatea de desvoltare naţională. 

Articolul XLII din legile anului 1868, § 14, asi¬ 
gură autonomia bisericească, precum şi competenţa 
forurilor bisericeşti autonome în materie de religiune 
şi de instrucţie... 

După puţini ani s-au pus însă în discuţiune pro¬ 
iecte de legi, cari aveau de scop nu numai ştirbirea acelor 
autonomii şi mărginirea lor la nişte cadre, în cari avân¬ 
tul cultural este peste putinţă, ci totodată şi siluirea 
prin lege, ca fiii ori cărei naţionalităţi în şcolile confesio¬ 
nale să înveţe limba maghiară. In vederea acestui scop, 
lucru ne mai pomenit în lumea aceasta, s-a dispus prin 
lege, ca învăţătorii şcolilor confesionale să fie obligaţi a 
învăţa până la un anumit termin limba maghiară, dacă 
ţin să nu fie scoşi din slujbă... 

...Contra actelor donaţionale şi contra legilor azi 
în vigoare, limba maghiară a fost impusă ca limbă de 

propunere în şcolile secundare din Beiuş, prin simple dis- 
poziţiuni ministeriale... 

Din banii plătiţi de noi, statul nu susţine pentru 
desvoltarea noastră naţională nici un gimnaziu, nici o 
şcoală medie, fie comercială ori economică, fie barem o 
şcoală pedagogică. Ba nu ni se mai dă nici autorizaţiu- 
ne de a înfiinţa noi înşine din propriile noastre mijloace, 
şcoli secundare... 

Guvernul a luat cele mai aspre măsuri, pentru ca 
glasul nostru să fie înăbuşit, ori cel puţin să nu străba¬ 
tă. 

Legea de presă a fost croită anume în vederea 
acestui scop. Deoarece în. Transilvania Românii sunt 
în majoritate precumpănitoare, guvernul a ţinut să aibă 
pentru Transilvania o mai liberă dispunere în ceea ce 
priveşte presa pentru ca să poată înăbuşi cu mai multă 
înlesnire exprimarea convingerilor. 

Transilvania are dar nu numai o deosebită lege 
electorală, ci totodată şi o lege de presă mai aspră şi 
contrară liberalismului. 

Prin această leg e. guvernul a dat procurorilor pute¬ 
re discreţionară de a urmări fără de nici un rizic presa 
română şi de a înăbuşi orişice exprimare a convingerilor 
neîmpărtăşite de guvern. 

Curtea cu juraţi din Sibiu, care nu se simţise în¬ 
demnată a rosti osândele dorite de guvern, a fost disolva- 
tâ şi s-au alcătuit curţi de juraţi la Cluj şi Târgul Mure¬ 
şului, unde juraţii sunt maghiari şi deci faţă de ziarele 
romane, judecători în propria lor cauză... 

într-un singur an, 1888, s-au judecat şapte pro¬ 
cese contra ziarelor române şi autorii ori redactorii au 
fost osândiţi Ia pedepse grele... însuşi deputatul General 
Traian Doda a fost osândit pentru “agitaţie” la doi ani 
închisoare şi la o mare amendâ în hani... 

Guvernul unguresc n-a ţinut să restabilească pa¬ 
cea şi buna înţelegere, ci a crezut că este bine şi potrivit 
cu interesele de rasă ale poporului maghiar, să facă toa¬ 
te opintirile spre a nu lăsa, să se manifesteze nemulţu¬ 
mirea. 

Politica agrarâ a guvernului a fost condusă şi ea în 
vederea acestui scop... 

Guvernul dispune prin slujbaşii săi, ca folosirea 
pădurilor şi păşunilor erariale să nu i se dea nici pe 
bani poporului român, ci să fie vândută altora. Ast¬ 
fel mai ales în munţii Transilvaniei unde poporul de 
veacuri s-a susţinut din prăsirea de vite şi negoţul cu 
lemne, Românii abia se mai pot hrăni... 

Majestate! Noi, Românii, nu dorim decât să putem 
trăi în hună înţelegere cu toţi concetăţenii noştri şi să 
putem urma în pace lucrarea noastră culturală şi econo¬ 
mică. Pătrunşi de conştiinţa trăiniciei şi a incoruptibili¬ 
tăţii neamului nostru, noi am râde de silinţele zadarni¬ 
ce, ce-şi dau guvernul ţării noastre şi societatea maghiară 
încurajată de dânsul, spre a ne duce ia decadenţă cultu¬ 
rală şi economică, pentru ca să ne facă accesibili pentru 
renegarea naţională. 

Acţiunea guvernului însă şi a societăţii maghiare 
produce în mod firesc o reacţiune, care se manifestă în 

toate sferele vieţii şi astfel atât monarchia, cât şi patria 
noastră mai restrânsă e ţinută în continuă frământare. 

Suntem chibzuiţi, Majestate, suntem iubitori de 
ordine, leali şi îndelung răbdători, dar suntem oameni 
şi nu se poate să rămânem neatinşi, când în flecare zi 
suntem provocaţi, insultaţi fără de sfială, loviţi în inte¬ 
resele noastre culturale şi în cele economice, ameninţaţi 
în existenţa noastră naţională... 

Prima datorie a cetăţeanului e sinceritatea faţă cu 
monarchul şi faţă cu concetăţenii săi, şi Românii au 
împlinit totdeauna datoria aceasta... 

Românii au primit cu supunere situaţiunea creată 
prin dualism, ca pe una care nu poate să fie decât trecă¬ 
toare şi au suferit cu îndelungă răbdare nedreptăţile ce 
li s-au făcut în timp de un pătrar de secol. 

Ei însă n-au încetat nici o dată a-şi da silinţa să 
opriască pe conducătorii statului din calea primejdioa¬ 
să pe care au apucat. 

Având în vedere că “Volenti non fit injuria” Ro¬ 
mânii au protestat totdeauna fără de sfială contra ori şi 
cărei încălcări de drepturi odată câştigate şi şi-au rezer¬ 
vat în faţa ţării şi în faţa lumii dreptul de revendicare 
pe timpuri mai priincioase pentru desvoltarea internă 
a monarchiei”. 

Toate silinţele pacinice şi toate protestările lor le¬ 
ale au rămas însă zadarnice, 


Majestate! 

Am arătat în acest Memorand, că uniunea Ardea¬ 
lului cu Ungaria şi inaugurarea ei este o desconsiderare 
a tuturor drepturilor naţionale câştigate de Români ca 
element ce compune majoritatea precumpănitoare în 
vechia Transilvanie... 

Am arătat, că legea electorală, bazată pe legile 
timpurilor feudale este o învederată mistificare în ceea 
ce priveşte exercitarea celui mai cardinal dintre drep¬ 
turile cerute de spiritul de libertate şi de adevăratul 
constituţionalism, o înăbuşire în formă legală a expri¬ 
mării voinţei popoarelor... 

Am arătat, că cea mai de căpetenie chestiune, de 
organizare internă, chestiunea naţionalitâţior, a fost 
rezolvată în mod injust, contra cerinţelor desvoltării 
dreptului nostru public şi contra adevăratelor interese 
de consolidare ale statului... 

Binele monarchiei, al patriei noastre mai restrân¬ 
se şi chiar al poporului maghiar în deosebi cere, să se 
pună capăt acestei stări de lucru, să se ia cât mai curând 
iniţiativa pentru asociarea internă a popoarelor, pentru 
ca adunaţi cu iubire şi cu încredere împrejurul tronului 
să ne întrecem cu toţii întru consolidarea şi fortificarea 
patriei comune. 

Astăzi, după ce popoarele aufost învrăjbite printr-o 
politica nesocotită şi îndărătnică, numai de la fireasca 
mijlocire a Majestăţii Voastre se mai poate aştepta o ase¬ 
menea schimbare salutară în viaţa noastră comună. 

Pătrunşi dar de dorul păcii de atâta timp pier¬ 
dută, îngrijaţi de soarta patriei şi plini de încredere în 

înţelepciunea şi împărăteas¬ 
ca solicitudine a Majestăţii 
Voastre, Românii se mângâ¬ 
ie cu speranţa, că şi de astă 
dată, ca în atâtea rânduri, se 
va adeveri tradiţionala lor 
credinţă: că vindecarea ră¬ 
nilor şi liniştea inimilor tot 
de la Tron vine în cele din 
urmă, căci ale Monarchului 
sunt inimile şi inimile sunt 

plenitudinea puterii”. 

Memoriul poartă iscălitura comitetului alcătuit 
din următorii “cei mai credincioşi supuşi” ai Majestă¬ 
ţii Sale: Dr. Ioan Raţiu, preşedinte, Gheorghe Pop de 
Băseşti şi Eugen Brote, vicepreşedinţi, Dr. Vasile Luca- 
ciu, secretar general, şi Septimiu Albini, secretar. 

Era lucru mare ce se spunea şi se cerea. 

Niciodată de când ne-am trezit la o viaţă politică, 
nu s-au spus vorbe mai pline 
de demnitate şi mai conştien¬ 
te în faţa tronului habsburg 
de cum s-au spus în acest 
memorand. Plângeau intr- 
insul necazurile noastre de 
veacuri, dar grăia mândria şi 
energia vremurilor noi. 

Se alese o deputăţie 
care avea să se ducă la Viena 
şi într-o audienţă să-l înain- 

teze împăratului. Deputăţia consta-tatoare din 120 de 
inşi, în frunte cu Dr. Ioan Raţiu, plecă în Mai 1893. 
împăratul însă refuză să o primească, şi memoriul ră¬ 
mase la Ioan Raţiu în buzunar. în schimb Dr. Lueger, 
primarul Vienei, le făcu fruntaşilor noştri o primire 
frumoasă, s-au dat banchete în cinstea lor, s-au ţinut 
discursuri. Toate acestea însă n-au putut îndepărta 
amărăciunea din sufletul nenorociţilor soli ai neamu¬ 
lui nostru neluat în seamă. Memorandul a fost pus 
intr-un plic pecetluit şi lăsat în cancelaria împăratului, 
iar ei s-au întors acasă mâhniţi de această purtare ne¬ 
vrednică. împăratul nici nu desfăcu plicul, ci-l trimise 
prim-ministrului conte Szapăry la Budapesta, iar acesta 
îl trimise tot nedesfăcut preşedintelui Dr. Ioan Raţiu. 

Neizbânda trezi şi indignare şi amărăciune. Cei 
mai mulţi învinovăţeau guvernul unguresc atribuin- 
du-i tot felul de meschinării. Fără îndoială era la mijloc 
şi mâna acestui guvern. Dar vina adevărată era şi acum 
sistemul cunoscut al curţii de la Viena, care avea să-şi 
vadă de interesele sale şi nu să-şi bată capul cu împă¬ 
ciuiri între neamuri şi să asculte păsurile lor. Plângeri¬ 
le unui popor în faţa Habsburgilor n-au valoare decât 
atunci, când acest popor e puternic şi poate fi mai util 
decât altul. 

împăratul se făcu, că nu ştie nimic de Memorand, 
deşi se făcuse atâta zarvă în jurul trimiteri lui şi gazete¬ 
le şi oamenii politici discutau în toate părţile acest pas 
al nostru. Dacă lui Frantz Iosef i-arfi stat intr-adevăr 
la inimă interesul acestui popor credincios dar nenorocit, 
arfi cerut el însuşi, ca memoriul să-ifie prezentat şi s-ar 

fi informat amănunţit despre toate suferinţele pe care e 
silit să le îndure poporul ce sărise odinioară să-i apere 
tronul. Dar nu de aceasta îi ardea nici lui Frantz Iosef 
şi nici luminaţilor săi sfetnici! 

Procesul "Memorandului" 


E ra firesc, ca fruntaşii care înaintaseră memoran¬ 
dul să aducă acum şi la cunoştinţa poporului 
lor ceea ce au făcut, ca să vadă cu toţii dreptatea 
cererilor noastre şi a acţiunii întreprinse. Conferinţa 
naţională ţinută în 1893, la câteva săptămâni după în¬ 
toarcerea de la Viena a deputaţilor, aprobă întru toa¬ 
te ţinuta frumoasă a conducătorilor săi. In “Tribuna”, 
“Memorandul” fu publicat în întregime şi adus la cu¬ 
noştinţa tuturora. Faptul acesta îndârji şi mai mult pe 
Unguri împotriva noastră. în cercurile conducătoare 
din Budapesta ura izbucni cu adevărată furie şi se ho¬ 
tărî o aprigă prigonire a Românilor îndărătnici. Ziarele 
şi conducătorii noştri se pomeniră deodată cu o droaie 
de procese pentru trădare şi pentru agitaţie împotriva 
statului. încă în 1893 procurorul Jeszenszky ridică în 
faţa tribunalului din Cluj acuza de agitaţie împotri¬ 
va autorilor “Replicei” din 1892. Curtea cu juraţi din 
Cluj, alcătuită cum era şi firesc, din Unguri, în ziua de 
31 August 1893 osândi pe Aurel C. Popovici la 4 ani 
temniţă şi 1000 coroane pedeapsă în hani, iar pe conta¬ 
bilul tipografiei Nicolae Roman, la 1 an temniţă şi 600 
coroane în hani, rămânând tot în sarcina lor şi cheltuie- 

Iile de proces. 

îndată Jeszenszky ridică învinuire de înaltă tră¬ 
dare şi agitaţie pentru dărâmarea statului ungar târând 
în faţa judecătoriei întreg comitetul nostru naţional. 
începu astfel acel proces - monstru, care a convins pe 
toţi Românii, chiar şi sufletele cele mai şovăielnice, că 
Ungurii vor necondiţionata noastră desfiinţare. 

Cercurilor de la Viena puţin le mai păsa de noi. 
Pe ele le interesa acum singurul gând de a lega pe Un¬ 
guri cât mai strâns de tron, de a-i lăsa să se convingă, că 
pentru ei sprijin nu există la naţionalităţi, ci numai şi 
numai la casa domnitoare. Li s-a dat mână liberă să se 
răzbune după bunul lor plac. însuşi împăratul Frantz 
Iosef către care noi ne-am adresat cu adâncă smerenie, 
aprobă dorul lor de răzbunare, deşi în cazul cel mai rău 
ar fi trebuit să rămână nepărtinitor, îşi arătă pe faţă 
părerea sa şi osânda faţă de mişcarea românească. în 
Boroş-Sebeş în 10 Septembrie 1893 le spuse în faţă ră¬ 
posatului mitropolit de la Sibiu Ion Meţianu şi episco¬ 
pului MihailPavel de la Oradea Mare, că dânsul e suve¬ 
ranul tuturora fără deosebire de naţionalitate şi religie; 
că în ţară trebuie să domnească buna înţelegere, că n-are 
cuvinte prin care să osândească îndeajuns acele primejdi¬ 
oase aţâţări care în unele ţinuturi ţintesc să ademească 
pe căi greşite poporul. 

în 7 Mai 1894 aveau să înceapă dezbaterile pro¬ 
cesului. Se putea şti dinainte, care o să fie verdictul. 
Curtea cu juraţi din Cluj avea de la început o atitudi¬ 
ne vrăjmaşe acuzaţilor. într-un oraş arhişovinist cum 

e Clujul, unde au fost întotdeauna în floare mişcările 
de nimicire a Românilor, juraţii erau toţi Unguri sau 
ungurizaţi, deci ei înşişi părtaşi ai neamului în contra 
căruia se făcuse jalba către tron. Atât ei cât şi judecăto¬ 
rii erau aleşi din tot ce avea ungurismul ardelean mai 
şoyinist şi mai intolerant. 

Guvernul îşi punea în joc toată iscusinţa sa pen¬ 
tru a scoate vinovaţi pe îndrăzneţii fruntaşi români şi 
a-i osândi, încât înfrângerea lor să paralizeze pentru 
multă vreme orice activitate politică din partea noas¬ 
tră. 

Procesul trezise însă valuri enorme nu numai în 
societatea cultă, ci în toate păturile poporului nostru. 
Numai doar anul 1848 a mai putut răscoli aşa de adânc 
sufletele. Satele noastre fierbeau. Pretutindeni era un 
interes aşa de înfrigurat pentru “Memorand” şi pen¬ 
tru alcătuitorii lui, încât sate întregi plecară la Cluj, ca 
să fie de faţă la faimoasa judecată. Din ţinutul Rodnei, 
din ţinutul Haţegului, ba chiar şi din Banat curgeau 
sătenii noştri şi năpădeau Clujul. Mulţi dintre Moţi, 
aducându-şi aminte de anii 48 îşi vârâră în desagi to¬ 
porul, iar toporâştea, drept băţ, o ţineau în mână. Pe 
Unguri îi cuprinse chiar groază văzând atâta lume ro¬ 
mânească şi au cerut apărare militară, de care însă n-a 
fost nevoie. Pretutindenea între Români erau discuţii, 
se analiza “Memorandul” şi se strângeau pumnii de in¬ 
dignare, că pentru aceste adevăruri pot fi osândiţi cei 
care le-au spus. 

Guvernul era convins şi el de nedreptatea învino- 

văţirilor. Din România, din Italia şi chiar din Franţa 
au venit la Cluj mai mulţi ziarişti, care au alcătuit un 
birou de presă şi puteau să arate lumii civilizate neo¬ 
menoasa purtare a judecătoriei ungureşti. De aceea 
ministrul Teleszky luase dispoziţii, ca de la acest proces 
nici o telegramă să nu meargă în străinătate. Zadarnic 
protestară ziariştii: guvernul unguresc nu voi să audă 
de protestările lor. Ziariştii nu avură încotro: fură siliţi, 
ca în tot decursul procesului să trimită de două ori pe 
zi câte un curier cu telegrame şi scrisori la Predeal şi la 
Viena, ca aceştia să trimită de acolo ştirile. 

In faţa înaltului judeţ erau citaţi toţi membrii 
comitetului naţional care luaseră parte la şedinţa când 
s-a hotărât tipărirea şi răspândirea memorandului. Iar 
alături de dânşii încă patru alţi agitatori care le daseră 
ajutor. Laolaltă douăzeci şi doi de inşi. 

în 6 Mai, cu o zi mai înainte de începerea dez¬ 
baterilor, fruntaşii adunaţi au trimis o telegramă la 
împărat: 

“Poporul român din Transilvania şi Ungaria, ca cel 
mai credincios popor al glorioasei case de Habsburg care 
în timpurile cele mai critice vitejeşte a apărat tronul şi 
patria contra vrăjmaşilor externi, ne mai putând îndu¬ 
ra nedreptăţile unui sistem de ocârmuire îndreptat spre 
nimicirea vieţii sale religioase şi sociale, cu tradiţiona¬ 
lă supunere a apelat în memorandul său la Majestatea 
Voastră. Pentru acest memorand astăzi întreaga noastră 
naţiune este supusă la prigoniri sistematice şi mai în¬ 
verşunate decât până acum, şi în persoanele reprezen- 

tanţilor ei legali este pusă pe banca acuzaţilor. în acest 
moment solemn, când noi, membrii comitetului central 
al Partidului Naţional Român din Transilvania şi Un¬ 
garia, suntem puşi pe această bancă pentru aşternerea 
memorandului la Majestatea Voastră şi pentru publica¬ 
rea lui, aducem la prea înalta cunoştinţă a Ma-jestăţii 
Voastre această procedură de răzbunare ne mai pomeni¬ 
tă în viaţa popoarelor”. 

Dar pe Frantz Iosef parcă-1 interesa suferinţa lor! 
El îşi spusese părerea către Ioan Meţianu la Boroş-Se- 
beş... 

în 7 Mai au început ascultările acuzaţilor, tratati¬ 
vele apărătorilor, în vreme ce Clujul fierbea de Români 
indignaţi. 

încă din cele dintâi clipe acuzaţii şi-au dat sea¬ 
ma, că aici nu mai poate fi vorba de apărare. Vedeau, că 
vor fi cu siguranţă osândiţi. Judecătorii şi juraţii nici 
nu ascundeau acest lucru. în faţa judecătoriei nu mai 
stăteau câţiva oameni învinovăţiţi cu călcarea legilor, 
ci un întreg popor, pe care avea să-l judece propriul său 
duşman. 

în 23 Mai în sfârşit procurorul Jeszenszky făcu 
rechizitorul, învinovăţindu-i pe toţi cu călcarea legilor, 
aţâţări la răscoală şi trădare de patrie şi cerând cea mai 
aspră pedeapsă împotriva lor, deoarece, precum spunea 
el, “interesele înalte ale statului naţional maghiar cer, 
cafapte cu scopuri atât de primejdioase să-şi afle răsplata 
vrednică”. Iar juraţii, încă înainte de a isprăvi el, înce- 

pură să dea din cap aprobându-1. 

O apărare prin capacitare era acum inutilă şi de 
prisos. Acuzaţii în deplină conştiinţă, că ei sunt repre¬ 
zentanţii unui neam, se purtară cu o mândrie şi o dem¬ 
nitate intr-adevăr istorică. 

In numele tuturora Dr. Ioan Raţiu luă cuvântul 
îndată după procuror şi făcu o declaraţie: că dânşii ţin 
sub demnitatea lor să se apere în faţa unor învinovăţiri 
absurde, că ceea ce au spus în “Memorand” e adevărat 
până la ultima literă, dar că din purtarea judecătoriei 
şi guvernului faţă de dânşii se vede lămurit, că Ungurii 
nu au acum decât un singur scop: răzbunarea cea mai 
îndârjită. 

“Memorandul, pentru a cărui publicare şi răspân¬ 
dire suntem traşi ca niştefăcători de rele înaintea acestei 
bare judecătoreşti - spune comitetul - nu cuprinde, pre¬ 
cum v-aţi putut convinge, decât gravaminele poporului 
român care ne-a trimis pe noi, ca să cerem scutul Tronu¬ 
lui pentru drepturile lui nesocotite şi călcate în picoare. 

Ceea ce ne-a silit pe noi şi pe întreg poporul român, 
să facem acest demers, este faptul, că atât legislaţiunea, 
cât şi guvernul ne-au adus la convingerea nestrămutată, 
că în faţa lor pentru noi vorbă de dreptate nu poatefi. 

în zadar au fost toate promisiunile ce s-au dat în 
repeţite rânduri, pentru respectarea drepturilor noastre 
naţionalei 

în zadar am încercat toate formele şi mijloacele 

în zadar ne-am plâns la toţi factorii competenţi ai 
statului! 

Exclusivismul de rasă a declarat război de extermi¬ 
nare limbii şi naţionalităţii noastre. 

Nu ne mai rămăsese dar decât această singură cale 
a apelului la factorul suprem al statului şi la opiniunea 
publică a lumii civilizate. 

Faţă cu acest act, care nu conţine decât curatul ade¬ 
văr şi este icoana suferinţelor şi nedreptăţilor seculare ce 
le îndură poporul român din Transilvania şi Ungaria, 
trebuia ca regimul ori să se desvinovăţească, ori să se 
răzbune. 

Desvinovăţirea nu era cu putinţă: a ales calea răz¬ 
bunării! 

Ne-a împedecat să ajungem la Tron şi acum ne su¬ 
punejudecăţii acelora contra cărora ne-am plâns. 

Ceea ce se discută aici, Domnilor, este însăşi exis¬ 
tenţa poporului român. 

Existenţa unui popor nu se discută; se afirmă. 

De aceea nu ne e în gând, să venim înaintea D- 
voastră, să dovedim, că avem dreptul la existenţă. 

într-o asemenea chestiune nu ne putem apăra în 
faţa D-voastră; nu putem decât să acuzăm în faţa lumii 
civilizate sistemul asupritor, care tinde, să ne răpească 
ceea ce un popor are mai scump: legea şi limba! 

De aceea nu mai suntem aici acuzaţi; suntem acu¬ 
zatori... 

Plângerile poporului român nu pot fi judecate de 
un juriu exclusiv maghiar, care este şi judecător şi parte. 

De aceea nu este de demnitatea poporului român 
de a se apăra în faţa juriului din Cluj. 



Osândiţii pentru Memorandul Românilor dus la Monarhul 7-25 Maiu 1894 

Rândul de sus: 

l.Dionisie Roman, 2.Patriciu Barbu, 3.Dr. D.P. Barcianu, 4.Gherasim Domide, 
5.Dr. Teodor Mihali, 6. Dr. Aurel Suciu, 7.Mihai Veliciu, 8.Rubin Pariţia. 
Rândul de jos: 

l.Nicolae Cristea, 2. Iuliu Coroianu, 3.George Pop de Băseşti, 4.Dr. Ioan Raţiu, 
5.Dr. Vasile Lucaciu, 6.Dimitrie Comşa, 7.Septimiu Albini. 


Am fost violentaţi şi aici şi am fost terorizaţi în toa¬ 
te, de când am denunţat lumii civilizate asupririle ce le 
îndurăm... 

Prin spiritul de intoleranţă, prin un fanatism de 
rasă fără seamăn în Europa osândindu-ne, veţi izbuti 
numai, să dovediţi lumii, că Ungurii sunt o notă discor¬ 
dantă în concertul civilizaţiunii”. 

Puţin le pasă juraţilor unguri de vorbele răspi¬ 
cate şi hotărâte pe care le-a spus preşedintele partidu¬ 
lui nostru. Ei nu erau chemaţi aici, ca să asculte şi să 
chibzuiască, ci ca să osândească. Guvernul luase toate 
măsurile, ca osânda să fie cât se poate de grea. Zadar- 


Imagini de la proces 

De aceea nu mai suntem aici acuzaţi; suntem acu¬ 
zatori... 

Plângerile poporului român nu pot fi judecate de 
un juriu exclusiv maghiar, care este şi judecător şi parte. 

De aceea nu este de demnitatea poporului român 
de a se apăra în faţa juriului din Cluj. 

Am fost violentaţi şi aici şi am fost terorizaţi în toa¬ 
te, de când am denunţat lumii civilizate asupririle ce le 
îndurăm... 

Prin spiritul de intoleranţă, prin un fanatism de 
rasă fără seamăn în Europa osândindu-ne, veţi izbuti 
numai, să dovediţi lumii, că Ungurii sunt o notă discor¬ 
dantă în concertul civilizaţiunii”. 

Puţin le pasă juraţilor unguri de vorbele răspi¬ 
cate şi hotărâte pe care le-a spus preşedintele partidu¬ 
lui nostru. Ei nu erau chemaţi aici, ca să asculte şi să 
chibzuiască, ci ca să osândească. Guvernul luase toate 
măsurile, ca osânda să fie cât se poate de grea. Zadar¬ 
nice au fost toate protestările, toate declaraţiile, toată 
oratoria cheltuită: comitetul fu declarat vinovat şi ur- 
masă-şi ia pedeapsa, în numele împăratului Frantz Io- 
sef, către care Ion Raţiu şi tovarăşii săi se adresaseră cu 
încredere, li se dicta în ziua de 25 Mai 1894 celor 14 inşi 
aflaţi vinovaţi, o pedeapsă nemaipomenită până atunci. 
Secretarul partidului, preotul Dr. Vasile Lucaciu a fost 
osândit la cinci ani temniţă. 

Se rostiră astfel următoarele osânde: 

Dr. Ion Raţiu doi ani temniţă; Gheorghe Pop de 
Bâseşti actualul preşedinte al Partidului Naţional din 
Ardeal, lan; Dr. VasileLucaciu 5 ani; Demetriu Comşa 
3 ani; Dr. DaniilP. Barcianu 2 ani şi jumătate; Nicolae 
Cristea 8 luni; Iuliu Coroianu 2 ani şi 8 luni; Patriciu 
Barbu 2 luni; Dr. Teodor Mihali, actualul preşedinte al 
deputaţilor români din Ardeal, 2 ani şi jumătate; Au¬ 
rel Suciu l an şi jumătate; Mihail Veliciu 2 ani; Rubin 
Patiţia 2 ani şi jumătate; Gherasim Domide 2 ani şi ju¬ 
mătate; Dionisie Roman 2 luni, iar ulterior fu osândit 
Septimiu Albini la 2 ani şi jumătate. 

Conducătorii noştri sunt pedepsiţi pentru bărbăţia 
lor, cu 31 de ani şi două luni de temniţă. Deasemenea 
în cârca lor căzură şi grelele cheltuieli de judecată. Ast¬ 
fel se întâmplă acel unic caz în istorie, că fruntaşii unui 
popor, care cu deplină încredere s-au adresat domnitoru¬ 
lui, înfâţişându-i rănile de care sângeră neamul lor, şi 
cerând vindecare, sunt pedepsiţi cu cea mai necruţătoa¬ 
re brutalitate pentru că au scos la lumină adevărul, şi 
osândiţi în numele şi cu învoirea aceluiaşi domnitor, de 
tronul căruia se apropiaseră cu adâncă smerenie. 

După această lovitură guvernul unguresc se gân¬ 
di să stingă total mişcarea noastră politică. în 16Iunie 
ministrul de interne Hieronimy interzise orice activita¬ 
te a Partidului Naţional Român, deoarece, spunea el - 
“existenţa şi activitatea acestui partid nu au bază legală”. 

Cu câteva săptămâni în urmă osândiţii de la Cluj 
plecau la temniţă: Raţiu, Lucaciu şi Coroianu la Seghe- 
din, iar ceilalţi la Vaţ... 

Urmările osândei 


F uria dezlănţuită de guvernul unguresc asupra 
comitetului nostru naţional şi osânda rostită de 
curtea cu juraţi din Cluj avură un răsunet enorm 
în întreaga societate românească. în Ardeal se trezi 
pretutindeni indignare şi ură faţă de Unguri, o îndă¬ 
rătnicie aşa de neînduplecată, încât Ungurii începură 
să se teamă chiar de răzvrătiri. Iar guvernul unguresc 
pentru a înfrânge şi mai tare cerbicia noastră se folosi 
de acest prilej împănând mai ales comunele din Mun¬ 
ţii Apuseni cu jandarmerie şi armată. 

Bătăile şi purtarea neomenească a jandarmilor 
faţă de ţărănimea noastră stârni şi mai mult nemulţu¬ 
mirea. De sus şi până jos era un clocot surd şi înfrigurat. 
Parcă se întoarseră vremile de după revoluţiunea lui 
Horia. Temniţele de la Seghedin şi Vaţ se umplură de 
memorandişti şi ziarişti. Alţii fugiră în Elveţia, iar cei 
mai mulţi au trecut munţii pe căi dosnice, şi s-au aşezat 
în Regatul liber al României, cu durerea în suflet, că 
măreaţa lor întreprindere s-a sfărâmat, şi cu nădejdea, 
că din România se va putea porni o mişcare cu mai 
multă izbândă. Fură interzise de autorităţile ungureşti 
şi orice întruniri, până şi şezătorile de la sate, iar unde 

se ivea cea mai mică împotrivire, baioneta jandarmului 
spinteca fără cruţare. 

Autorităţile ungureşti îşi fanatizară şi poporul de 
rând împotriva noastră. Ţăranii unguri şi plebea un¬ 
gurească de la oraşe năvăliră asupra caselor celor osân¬ 
diţi, le prădară şi dărâmară, nimicindu-le astfel întreg 
avutul. 

Asupra opiniei publice din Regat, procesul me¬ 
morandului a avut o influenţă foarte binefăcătoare. 
Graniţele politice, pentru a căror doborâre am lucrat 
şi lucrăm şi astăzi, cu toate încercările de înţelegere ale 
tineretului, erau până la această dată şi graniţe între 
suflete. Deşi scopul ne era acelaşi, totuşi între noi cei 
din Ardeal şi cei din Regatul liber era o deosebire de 
educaţie, o anumită răceală; sufletele nu se înţelegeau 
pe deplin şi astfel interesul pe care trebuia să-l avem 
unii faţă de alţii adeseori suferea. în Regat câteodată 
se auzeau chiar glasuri de simpatie pentru poporul 
unguresc care era considerat, ca şi în Franţa şi Anglia, 
un popor luptător pentru libertate împotriva tiraniei 
Habsburgilor. Procesul memorandului dezvălui în faţa 
întregii lumi romaneşti planurile ascunse ale Ungurilor 
şi convinse şi pe cei neconvinşi încă până acum, că Ungu¬ 
rii sunt pentru noi cea mai îngrozitoare primejdie şi că 
pace nu va fi până ce nebunia lor de a maghiariza nu va 
fi total stârpită. De asemenea se dovedi, că la un popor 
care în întreg trecutul său a avut mania de a stăpâni şi a 
exploata şi a unguriza, această boală nu poate fi lecuită 
decât atunci, când va fi redus la graniţele salefireşti. 

în regat se convinse lumea, că bună înţelegere 

cu Ungurii nu e cu putinţă. Se puse la cale o întreagă 
acţiune, ca să mântuiască ce se mai poate mântui. Se 
alcătui “Liga Culturală”, se formară societăţi pentru 
suţinerea mişcării naţionale în ţară, cât şi în Ardeal. 
Cercurile conducătoare ale Regatului văd, că pentru 
Regatul Român, neamul românesc din Ardeal e de o 
imoportanţă vitală. Văzură cu toţii, că ungurismul tin¬ 
de cu orice preţ la robirea noastră, a celor din Ardeal, la 
stăpânirea definitivă a Ardealului, ca apoi împreună cu 
Habsburgii mai uşor să-şi întindă ghearele asupra Rega¬ 
tului Român. Oameni politici, literaţi, cu toţii îşi dau 
mâna, să lămurească opinia publică şi pe toţi visătorii 
împăcării româno-ungureşti, că o astfel de înţelegere e 
un vis deşert, deoarece Ungurii nu vor renunţa nicio¬ 
dată la politica lor naţională şi că chestia Românilor ar¬ 
deleni nu e chestia lor particulară, ci a întregului neam 
românesc şi înainte de toate a Regatului, care numai în 
strânsă legătură cu puterea neamului poate exista. Ast¬ 
fel nu numai în întruniri publice, la “Dacia” şi în alte 
părţi, ci chiar şi în Senat se ridică glasuri cu greutate, 

cerând guvernului român o 
intervenţie directă pe cale 
diplomatică. 

Cel mai frumos rol în 
aceste zile l-a avut în Regat 
fără îndoială Dimitrie A. 
Sturdza, care pe atunci fiind 
în opoziţie îşi putea mani¬ 
festa pe faţă părerile, fără 
temeri că va fi dojenit din 
partea diplomaţiei vieneze, 

care totdeauna s-a purtat şi cu Regatul Român de par¬ 
că iar fi fost vasal. încă în 27 Noiembrie 1893, pe când 
Ungurii devastau în Turda casa lui Ioan Raţiu, grăia în 
şedinţa Senatului bătrânul şef, fost şi viitor ministru 
al Regatului: 

“în Ardeal s-a încins o luptă mare şi o mare duş¬ 
mănie între două popoare... Când ne întrebăm, cum 
s-a încins această luptă şi din care parte s-a deschis, 
constatăm, că adevărata cauză nu este alta decât că Ma¬ 
ghiarii, fiind deţinătorii defapt ai puterii de stat, voiesc 
să maghiarizeze pe Români, şă-i deznaţionalizeze, să-i 
desfiinţeze... 

Dacă Românii din Ungaria ar tăcea şi s-ar supu¬ 
ne, ce ar dovedi aceasta? Că ei sunt slabi, moi şi fără 
viaţă. Dar acest rău nu s-ar răsfrânge şi asupra noastră, 
a celor din Regat? Nu ne-ar socoti Ungurii mai întâiu, 
şi mai târziu şi alţii, că şi noi suntem aci, în Regat, slabi, 
moi şi fără viaţă? 

Ei sunt slabi, moi şi fără viaţă. Dar acest rău nu 
s-ar răsfrânge şi asupra noastră, a celor din Regat? Nu 
ne-ar socoti Ungurii mai întâiu, şi mai târziu şi alţii, că 
şi noi suntem aci, în Regat, slabi, moi şifără viaţă? 

Şi aceasta n-ar da naştere chiar în noi la o lipsă 
de încredere? Căci nu va fi de glumă când 3 milioane 
de Români, jumătatea populaţiei de azi a Regatului, 
va fi maghiarizată, adică va dispărea ca populaţiune 
românească. Şi când ne va lipsi încrederea în trăinicia 
noastră, cine poate răspunde de viitorul nostru? Nu este 
atunci pusă în chestiune siguranţa şi existenţa Regatului 
Român însuşi?... 

Nu trebuie să ne temem, să vorbim de chestiunea 
Românilor din Ungaria; nu trebuie să ne temem, pen¬ 
tru că dacă ne-am teme şi am tăcea în parlamentul ro¬ 
mân, ce ar mai însemna România? N-ar mai însenina 
nimic, ar fi o ţară aservită; am fi schimbat relaţiunile 
de vasalitate cu Turcia în relaţiuni de vasalitate cu Un¬ 
garia. Aceasta nu se poate. Pentru aceea a luptat po¬ 
porul român? Pentru aceea i-a dat Dumnezeu bărbaţi 
vrednici şi înţelepţi cari să-l conducă la independenţă 
în timp aşa de scurt, ca din o vasalitate să cădem în o 
altă vasalitate?... 

Avem interese permanente, cum o spune dl. Toci- 
lescu; acele interese permanente sunt însă mai mari de¬ 
cât interesele financiare: acelea sunt interesele existenţei 
neamului românesc. Aceste interese trebuie să fie apă¬ 
rate, căci ori ele vor fi apărate şi vom trăi, ori nu vor fi 
apărate, şi vom pieri. Şi când vorbesc de pieire, vorbesc 
de acest Regat; căci trebuie să vă băgaţi bine în minte, 
că nu poate exista acest Regat fără să existe şi ceilalţi Ro¬ 
mâni. Când Românii, cari trăiesc în afară de Regat, vor 
fi desfiinţaţi şi zdrobiţi, va suna şi ceasul nostru foarte 
curând... 

Maghiarii aspiră, ca atunci, când ei vor fi vreo¬ 
dată în pericol, noi aceştia din România să sărim în 
ajutorul lor după cum ne dictează mintea sănătoasă şi 
politica sănătoasă. Căci dacă statul ungar, în care lo¬ 
cuiesc Români, e atacat, cum să nu sărim, să apărăm 
şi pe Unguri şi pe Români? Dar cum am putea sări în 
ajutor, când Ungurii buzdugânesc pe Români, strivesc 
pe Români şi cată să desfiinţeze poporul românesc? Să 

facem, ca Ungurii să înţeleagă odată, că dacă ei voiesc 
azi desfiinţarea poporului român, mâine ei vor fi des¬ 
fiinţaţi de alţii 2 Acest lucru trebuie să-l înţeleagă şi 
cetăţenii şi parlamentul şi guvernul”... 

Erau cuvinte hotărâte acestea. Şi spuse de la înălţi¬ 
mea tribunei parlamentare, de şeful celui mai puternic 
partid din Ţară, şi primite cu căldură de întreg Sena¬ 
tul, exprimau nu numai părerea unui om sau a unui 
cerc restrâns, ci însăşi convingerea neamului românesc 
întreg. Căci parlamentul Regatului în aceste clipe era 
al neamului. 

Iar după ce odioasa osândă de la Cluj fu rostită şi 
vandalismele continuară cu o şi mai mare sălbăticie, în 
întrunirea publică ţinută în 25 Septembrie 1894, Di- 
mitrie Sturdza se ridică din nou şi spune plin de ener¬ 
gie: 

“Chestiunea naţională a trecut de dincolo de Car- 
paţi în Regatul Român şi a devenit aici o chestiune ar¬ 
zătoare... 

Dacă ar exista dincolo de Carpaţi numai 
300.000 Români, eu cred că agitaţiunea produsă la 
noi de nedreptăţile ce ei sufăr ar fi fost redusă la o sin¬ 
gură compătimire cu suferinţele lor; dar când e vorba 
de desfiinţarea şi maghiarizarea a 3 milioane de Ro¬ 
mâni, jumătatea populaţiunii regatului nostru, atunci 
ne cutremurăm, căci ne zicem: când va fi cu putinţă, ca 
3 milioane de Romani să fie desfiinţaţi dincolo, atunci 
şi pentru noi pericolul desnaţionalizării a luat un corp 
palpabil. Azi credem, că nu e putere omenească, care să 
poată desfiinţa” poporul românesc, şi sprijinim aceas- 

tă credinţă, pe faptul că nu numai am rezistat secoli 
întregi în contra încercărilor de asemenea natură, dar 
am ieşit mai viguroşi, mai întăriţi din aceste încercări. 
Când însă vom vedea a treia parte din neamul nostru 
îngenuncheat şi desfiinţat, atunci va intra în noi îndoia¬ 
la, şi îndoiala slăbeşte, şi slăbiciunea e sfârşitul. Vedem 
însă şi pipăim astăzi, că pericolul de maghiarizare de 
dincolo de Carpaţi a adus întreg neamul românesc în 
grea cumpănă. Ne temem de pericolul care poate să ne 
ajungă pe noi, când planurile maghiare vor ieşi la capăt. 

Avem noi Românii din Regatul nostru simţimân- 
tul că atunci când va suna clopotul de moarte pentru cele 
3 milioane de Români din Ungaria, şi clopotul de moar¬ 
te al nostru a sunat. Acelaş simţământ îl au şi Românii 
din Ungaria, că desfiinţarea Regatului Român este şi 
desfiinţarea lor. 

Ungurii şi astăzi se socot în veacul de mijloc. Mol¬ 
dova şi Valachia niciodată nu au fost supuse regatului 
Ungariei. In diplomele lor însă Ungurii considerau Mol¬ 
dova şi Valachia ca ţări alipite de Ungaria. Când vor fi 
maghiarizat pe cele 3 milioane de Români, e cert că 
atunci vor prinde curaj, vor scoate pergamentele lor şi 
vor aplica aceea ce deja mulţi scriitori ai lor reclamă: 
realizarea diplomelor lor şi a ţelului ce ele conţin: întin¬ 
derea regatului maghiar până la Marea Neagră... 

Nu putem să nu ridicăm şi noi glasul nostru, 
când fraţii noştri strigă: Ne strivesc, ne desfiinţează 
Maghiarii! Şi când vedem, că strigătul lor e o realitate, 
care-ţi sfâşie inima, cum să nu ne ridicăm şi noi glasul 
cu toată lumea cultă şi să zicem: Dreptate pentru cei 

oprimaţi! Să nu mai fie în Ungaria fărădelegea, lege! 
Să nu se mai schingiuiascâpoporul român, care nu cere 
decât dreptate!... 

Aparţinând de baştină Europei culte, putem oare 
sta impasibili şi nepăsători la această executare a unei 
treimi a neamului românesc? Am fi o mortăciune, dacă 
am şedea impasibili!”. 

Şi cuvintele bătrânului şef al Partidului Naţional 
Liberal au fost înţelese de toţi. 

Academia Română părăsi şi ea calmul oamenilor 
de ştiinţă şi trimise vorbe de îmbărbătare celor care 
intrau pentru neam în puşcăriile ungureşti. în ziua 1 
Iunie 1894, la câteva zile de la rostirea osândei de la 
Cluj, ea glăsuia în adresa sa către ardeleni şi lumea ci¬ 
vilizată: 

“Toate popoarele europene s-au bucurat de re¬ 
naşterea neamului românesc, iar Românii s-au arătat 
totdeauna plini de recunoştinţă către binefăcători şi 
amici şi au împăcat pe ce mai mari vrăşmaşi ai lor. Nu¬ 
mai cu naţiunea maghiară poporul român nu s-a putut 
şi nu se poate înţelege, căci Maghiarii se încercă în tim¬ 
purile noastre pe căi piezişe şi prin mijloace violente, să 
obţie astăzi de la Români ceea ce n-a fost în stare să obţie 
nimeni de la ei în decurs de aproape două milenii pre¬ 
cedente: desfiinţarea Românilor ca naţiune. Maghiarii 
cer, ca Românii să uite limba, religiunea şi obiceiurile 
lor şi să devie Maghiari în toate emanaţiunile vieţii lor 
naţionale. 

Aceasta este chestiunea cea mare care agită atât 

de adânc inimile şi spiritele poporului Român din 
Transilvania şi Ungaria şi care culminează acum în sen¬ 
tinţa curţii cu juraţi din Cluj, care a condamnat până 
la 5 ani de închisoare pe căpeteniile poporului român 
din regatul Ungariei, pentru că aceştia s-au încercat a 
depune în linişte şi cu respect gravaminele naţiunii ce 
ei reprezintă, în manile suveranului lor împăratului - 
rege al Austro-Ungariei, cerând de la dânsul apărare şi 
dreptate, cerând de la dânsul să înceteze măsurile ne¬ 
drepte prin cari în regatul poliglot al Ungariei cele 6 
milioane de Unguri caută să reducă la ilo-tism celelalte 
11 milioane de neunguri - Români (3 milioane), Gemi- 
ani (2 milioane), Croaţi, Sârbi şi Slovaci (6 milioane) 
care toţi doresc să trăiască în pace cu Ungurii sub ocro¬ 
tire de legi drepte şi egale pentru toţi. 

Academia Română, cercetătoare a istoriei neamu¬ 
lui românesc, păstrătoare a limbii naţiunii româneşti, 
face un călduros apel la membrii institutelor de cultură 
ale întregului neam omenesc, ca să se intereseze de cau¬ 
za cea dreptă a Românilor din Transilvania şi Ungaria, 
care e totodată o cauză de cultură generală. Numai în¬ 
cetând dintre naţiuni luptele cu scop de a se distruge 
unele pe altele, pacinica şi armonica desvoltare a ome¬ 
nirii prin ştiinţe şi arte va fi asigurată şi lumea va da un 
spectacol demn de sforţările ce au făcut şi fac spiritele 
superioare, cari de secoli lucrează la progresul constant 
al omenirii”. 

Exemplul Academiei fu urmat de toate societăţi¬ 
le noastre, de toţi fruntaşii vieţii româneşti, în fruntea 
cărora se afla însuşi Ioan Ghica. Şi-au ridicat cuvântul 

chiar şi unii dintre pururi îngrijoraţii şi pururi circum¬ 
specţii “factori răspunzători”. 

Astfel în urma procesului şi osândei neomenoase 
rostite la Cluj, ne-am ales şi unii şi alţii cu bogate în- 
văţămite. In Ardeal am ajuns cu toţii la convingerea, 
că de la Unguri nu ne putem aştepta la nimic, iar de la 
împărat tot aşa. Mântuirea noastră nu ne poate veni de 
nicăieri, decât de la noi înşine. Trebuie deci să facem 
pregătiri în direcţia aceasta. în parlamentul unguresc 
nu avem ce căuta. în schimb înţelegem că trebuie să 
ne strângem şi mai mult în jurul instituţiilor noastre, 
să creem instituţii noi, să ne organizăm nu numai pe 
baze platonice de sentiment, ci pe baze economice reale. 
Trebuie să ne apărăm nu numai împotriva ungurizării, 
ci şi împotriva totalei noastre robiri economice. înfi¬ 
inţăm deci un mare număr de însoţiri financiare, de 
societăţi de agricultură, industrie casnică şi mai multe 
reuniuni culturale. 

Conducătorii vieţii din Regat de asemenea se 
conving de importanţa chestiei ardelene şi-şi dau sea¬ 
ma că trebuie adusă neapărat o lecuire. La un război nu 
se putea gândi nimenea pe atunci, când cu un an mai 
târziu însuşi Dimitrie Sturdza fu silit să-şi retracteze 
cuvintele. în schimb însă se porneşte un puternic răz¬ 
boi al conştiinţelor, o muncă al cărei scop e pregătirea 
sufletească pentru războiul ce avea să vină. în aceeaşi 
vreme văd cu toţii, că legăturile sufleteşti trebuiesc în¬ 
tărite şi prin legături economice. Instituţiile din Regat 
intră în legături cu instituţiile din Ardeal, dând astfel 
o şi mai mare trăinicie unităţii noastre. Bănuim, că se 

apropie împlinirea vremii şi ne străduim, să fim cât se 
poate de tari. Este aceasta este întâia mare şi rodnică 
manifestare de solidarite naţională. 

Activitatea de azi 


V iaţa ce am urmat după procesul “Memorandu¬ 
lui” a strâns definitv legăturile unităţii între Ar¬ 
deleni şi Regatul Român. în Regat ieşi la lumină 
un curent nou, mai activ şi mai naţional şi totodată 
mai temeinic. Literatura întemeiată pe şcoala nouă a 
lui Eminescu şi apoi pe cea a lui Coşbuc formează noul 
izvor de apă vie din care se adapă conştiinţele. Mişca¬ 
rea pornită şi propovăduită cu vorbe de foc de dl. Ni- 
colae lorga în revista “Sămănătorul” şi în conferinţele 
sale răscoleşte adânc conştiinţele, dă o nouă direcţie 
tineretului nostru, fixează şi mai lămurit ideile, pe care 
trebuie să le urmăm, şi arătă şi cărările care ne duc la 
ţintă. Curentul nou, naţio¬ 
nal, în literatură şi cultură, 
îşi cere dreptul său şi în ma¬ 
nifestarea noastră politică. 

Şi dacă e adevărat că mişcă¬ 
rile mari naţionale ale unui 
neam sunt în strânse legă¬ 
turi cu mişcările lui cultu¬ 
rale şi literare, atunci putem 
spune cu siguranţă că lupta 
îndârjită urmată de poporul 

român de peste munţi mai ales de la 1900 încoace e în 
mare parte o urmare firească a puternicei vieţi cultu¬ 
rale condusă în aceşti 15 ani din urmă de către dl. N. 
Iorga. 

Niciodată dragostea de cultură curat românească, 
dorul de a înlătura tot ce e străin în viaţa noastră nu 
au ajuns la adâncimi mai mari decât în aceste zile. Ge¬ 
neraţia nouă din Ardeal are un ideal mai luminos, mai 
mare decât înaintaşii ei şi e convinsă, că înfăptuirea lui 
nu e cu neputinţă. De aceea tineretul judecând reali¬ 
tatea în care ne aflam şi asemănând-o cu idealul său 
de unitate culturală şi politică propovăduit de la Bu¬ 
cureşti, începe să fie tot mai nemulţumit de înaintaşii 
săi şi cere pornirea unei noi direcţii în mişcările noas¬ 
tre politice. Vede şi greşelile politicii pasiviste, care în 
multe locuri a fost înţeleasă ca inacţiune. De aseme¬ 
nea observă, că năzuinţele de ungurizare cresc tot mai 
înspăimântător. Astfel din ideile semănate de ziarul 
“Tribuna” din Sibiu, din noile curente de cultură naţi¬ 
onale ale zilelor noastre, din o judecare mai obiectivă 
a greşelilor din trecut şi a primejdiei ce creşte, răsare 
convingerea, că e nevoie să nu mai stăm în pasivitate ca 
până acum numai protestând împotriva legilor care ne 
înfrâng, ci să luăm armele în mână şi să pornim la luptă 
energică şi în parlament şi afară de parlament. 

încă în 1902 Dr. Aurel Vlad nu se mai supune 
pasivităţii, ci păşeşte pe faţă împotriva direcţiei vechi. 
Candidează, cu programul naţional din 1881, la ale¬ 
gerile parlamentare şi după 14 de ani de la retragerea 

generalului Traian Doda el e întâiul deputat român 
naţionalist care trece pragul parlamentului ungar. 

Dr. Ioan Raţiu preşedintele parlamentului naţio¬ 
nal moare în 4 Decembrie 1902; cu vreo 4 luni în urmă 
e suprimată de guvern şi “Tribuna” - dar duhul unei 
acţiuni energice cucerise toată generaţia tânără. Astfel 
comitetul partidului, care cu toată împotrivirea minis¬ 
trului Hieronimy din 1894 nu încetase de a funcţiona, 
se gândeşte la o nouă conferinţă naţională. Aceasta se 
ţine în 10 Ianuarie 1905 la Sibiu. Iau parte la ea'97 de 
delegaţi, aproape toţi oameni tineri, dornici de o ac¬ 
tivitatea politică mai energică. După ce secretarul Dr. 
Vasile Lucaciu arată situaţia nostră politică de la 1894 
până la 1905, se iscă dezbateri înflăcărate şi conferinţa 
cu mare entuziasm declară părăsirea pasivităţii de până 
acum şi reluarea luptei active pe toate terenele, atât în 
parlament cât şi în comune şi judeţe, pentru înlătura¬ 
rea nenorocirilor ce ne ameninţă prin maghiarizare şi 
prin aservirea noastră economică. Declară, totodată că 
Partidul Naţional va păstra strict programele noastre 
vechi, şi că minimul pentru a cărui dobândire se luptă 
e programul de la Sibiu din 1881. 

Ce s-a întâmplat de la această dată încoace, e încă 
în amintirea tuturora. Lupta noastră a luat un carac¬ 
ter tot mai bărbătesc şi tot mai aprins şi s-a convins 
până şi cel din urmă ţăran, că ungurismul vrea să ne 
cotropească şi că numai prin luptă şi rezistenţă dârză 
am mai putea stăvili primejdia. Legăturile dintre noi 
ardelenii şi fraţii noştri din Regat au ajuns tot mai in- 

time în urma serbărilor de la Sibiu din 1905 şi apoi a 
celor din Bucureşti din 1906, când sate întregi au venit 
din Ardeal la expoziţia din capitala românismului şi 
ne întăriră şi mai mult puterile şi încrederea în viitorul 
nostru. 

în schimb guvernele şi societăţile ungureşti şi-au 
ieşit cu totul din fire. Tot felul de silnicii au fost dezlăn¬ 
ţuite asupra instituţiilor noastre culturale; s-au adus 
tot felul de legi şi ordinaţiuni cu scopul mărturisit, să 
ne împiedice dezvoltarea şi să ne ungurizeze. Asupra 
satelor s-a năpustit administraţia şi jandarmeria cu pe¬ 
depse şi bătăi ca să înspăimânte poporul şi să-l ţină cu 
forţa departe de conducătorii săi. Jandarmul ungur, în 
ţinuturile româneşti, nu e un paznic al ordinii, ci un 
mic tiran în slujba ungurizării, extraordinar de price¬ 
put la schilăviri şi înzestrat cu puterea de a spinteca şi 
împuşca fără zăbavă, unde socoate el că e necesar. Ast¬ 
fel din 1902, de când Dr. Aurel Vlad a intrat în par¬ 
lamentul ungar, până în 1912, deci intr-un răstimp de 
10 ani .jandarmii unguri au împuşcat fiară motiv peste 
300 de Români şi totdeauna anchetele ungureşti au 
dovedit, că bieţii Români, fără arme, erau de vină, iar 
jandarmii înarmaţi până în dinţi, chiar şi când ei au 
fost mai mulţi, erau în “legitimă apărare”! 

Cum se fac alegerile pentru parlamentul ungar, e 
cunoscut de toată lumea civilizată.. Armată, jandarme¬ 
rie, împuşcături, omoruri, schingiuiri, apoi corupţia cea 
mai deşănţată făcută chiar cu bani din visteria statului, 
toate îşi dau mâna ca să înăbuşe glasul algătorilor noş- 

tri. Unde altfel nu se poate, îi arestează pe toţi şi-i ţin 
arestaţi până după alegeri. Chiar candidaţii şi fruntaşii 
noştri erau bătuţi de jandarmi. A fost bătut şi a umblat 
cu capul spart până şi actualul preşedinte al partidu¬ 
lui naţional, moşneagul Gheorghe Pop de Băseşti. Cu 
astfel de mijloace şi cu nedreapta lege electorală nu e 
de mirare, dacă 8 milioane de Unguri au astăzi în par¬ 
lament peste 400 de deputaţi, în vreme ce 4 milioane de 
Români, deci jumătate cât dânşii au abia cinci deputaţi. 

După alegeri întotdeauna încep prigonirile şi pe¬ 
depsele cele mai nemiloase împotriva celor care au votat 
cu candiaţii români. Ba nu e destul de bun gardul sau 
stoborul, ba curtea nu e destul de curată, ba gunoiul 
nu e destul de strâns şi nu e aşezat la loc potrivit, ba au 
trecut vitele în islazul oprit: şi pentru toate acestea ad¬ 
ministratorul de plasă (solgăbirăul) are dreptul, să dea 
pedepse până la 200 coroane. O urgie, care în multe 
locuri duce poporul la ruină şi disperare şi cu vremea 
îi înfrînge orice îndărătnicie, făcându-1 supus tuturor 
dorinţelor ungureşti! 

împotriva ziarelor noastre se desfăşoară aceeaşi ur¬ 
gie. Procese peste procese şi pedepse peste predepse. Şi 
toate acestea se judecă în faţa curţilor cu juraţi unguri 
din Cluj şi Oradea Mare. Temniţele din Seghedin şi 
Vaţ niciodată nu sunt lipsite de redactori români. Şi 
tot pentru “agitaţie împotriva naţiunii maghiare” sau 
“agitaţie împotriva ideii de unitatea naţională a statului 
maghiar”. *> 


l Cititorul va putea citi în această privinţă lista acestor nelegiuiri, 
adăugată la sfârşitul cărţii. 

Se credea pe la 1910, că situaţia se-va înbunătă- 
ţii. Contele Ştefan Tisza ajuns la cârmă căuta să stea de 
vorbă cu noi. Ştia că în curând va avea să se dezlănţuie 
îngrozitorul război de astăzi, şi de aceea la stăruinţe¬ 
le Germaniei încerca să ne molcomească ţipetele şi să 
câştige simpatia şi ajutorul Regatului Român. Toate 
tratativele lui au fost numai o şiretenie făţarnică. Voia 
să facem numai noi concesii, iar dânsul nici una. Nu se 
învoi nici măcar la înlăturarea legii de ungurizare adu¬ 
să în 1907 de contele Apponyi. în vreme ce stătea cu 
noi de vorbă, încredinţa cu conducerea alegerilor din 
1910 pe fostul procuror al “Memorandului” Jeszensz- 
ky, care ne înăbuşi cu jandarmii orice manifestare şi 
ne zdrobi total, lăsând să fie aleşi abia cinci deputaţi 
români. 

Ideea de care era călăuzit contele Tisza în aces¬ 
te tratative de împăcare, e aceeaşi nebunie ungureas¬ 
că, la a cărei înfăptuire au lucrat, nu fără rezultat, toţi 
înaintea lui fără deosebire de partid. A mărturisit-o el 
însuşi răspunzând unei interpelări în parlament: “Un 
maghiar nu poate avea alt principiu decât principiul 
naţiunii maghiare, al politicii unitare, vasăzică statul 
maghiar cu caracter naţional înfăptuit de naţiunea ma¬ 
ghiară unitară”. 

Ori, acest principiu cere necondiţionata nimicire 
a oricărei vieţi naţionale româneşti. De aceea împăca¬ 
rea nu s-a putut face şi prigonirile au continuat şi con¬ 
tinuă şi astăzi mai sălbatic decât oricând. între noi şi 
Unguri e o luptă de veacuri, lupta sângelui, care nu se 

poate sfârşi prin învoielifăcute ca cei tari să nu se ţină de 
ele, ci numai prin înfrângerea definitivă a uneia din cele 
două tabere. Şi datoria noastră e să facem toate sforţările, 
ca să nu fim noi cei înfrânţi. 

Maghiarizarea şcolilor 


P ricina tuturor necazurilor şi chinurilor la care 
sunt supuşi Românii ardeleni, e îndărătnicia 
cu care îşi apără caracterul românesc: limba şi 
credinţa. Ungurii au neapărată lipsă de a se întări pen¬ 
tru a dăinui, ei, popor turanic, în mijlocul popoarelor 
indo-europene ce îi înconjoară. Le trebuie neapărat 
stăpânirea Ardealului şi le trebuie să fie un popor mare, 
după cum ar dori ei, de 20 milioane oameni. De aceea 
dezlănţuie asupra noastră cea mai nesăbuită apăsare şi 
nu se sfiesc nici de mijloacele cele mai volnice şi bru¬ 
tale. Povârnişul acesta şovinist desigur e primejdios şi 
pentru dânşii şi în sfârşit are să le rupă capul, dar până 
atunci e mai primejdios pentru noi. 

Am arătat mai sus, că scopul Habsburgilor în 
toate vremurile a fost dezlipirea noastră de către fraţii 
noştri din Principate, crearea unei prăpăstii peste care 
să nu mai putem aşeza pod între unii şi alţii. Ungurii, 
ajunşi stăpâni pe situaţie în 1867 nu se mai mulţumesc 
numai cu atât. Lor nu le trebuie nu mai o unire sufle¬ 
tească a Românilor cu dânşii, o unire în care Românii 
şi-ar păstra totuşi limba lor românească, ci pretind ca 
elementul românesc să se contopească întru toate cu cel 

unguresc, primindu-i nu numai felul de a cugeta şi sim¬ 
ţi, ci şi limba. In vederea acestui scop se organizează 
în Ungaria, îndată după împăcare, atât administraţia, 
cât şi justiţia şi învăţământul. Se maghiarizează astfel* 
toate instituţiile culturale de stat, deşi legea naţionali¬ 
tăţilor pretinde, ca statul să ridice instituţii culturale 
şi pe seama naţionalităţilor. Se maghiarizează justiţia: 
de unde în epoca absolutismului până la 1867 şi apoi 
după aceea încă vreo zece ani se putea întrebuinţa lim¬ 
ba românească la diferitele judecătorii chiar şi în acte şi 
petiţii, acum lucrul acesta se interzice. Judecătorii sunt 
numiţi oameni care nici nu ştiu nici nu vreau să ştie ro¬ 
mâneşte. Se decretează, că pentru judecătorii singura 
limbă întrebuinţată trebuie să fie cea maghiară. Acelaşi 
lucru se face la administraţie şi în toate întreprinderile 
financiare sau industriale ale statului. Până unde poate 
ajunge nebunia aceasta, e dovadă şi faptul neînsemnat 
în sine, că funcţionarilor de la căile ferate, până şi can¬ 
tonierilor, macagiilor şi conducătorilor, le este interzis 
a vorbi cu publicul în altă limbă decât cea maghiară. 

Foarte mare atenţie se dă organizării învăţămân¬ 
tului, care e privit ca cel mai bun mijloc de ungurizare. 
Statul nu a întemeiat pe seama Românilor nici o sin¬ 
gură şcoală. Toate şcolile, pe care le avem noi, le-am ri¬ 
dicat noi singuri prin propriile noastre mijloace, unele 
confesionale susţinute de biserici, iar altele comunale 
susţinute de comune şi de fondurile regimentelor de 
grăniceri români. Statul n-a ridicat şi n-a susţinut din 
bugetul său decât şcoli ungureşti, care fireşte nu pot fi 
decât ale Ungurilor. Astfel noi din dările noastre con¬ 
tribuim la susţinerea şcolilor pe seama poporului un- 

gureşe şi în aceeaşi vreme contribuim pe deasupra de 
bunăvoie la susţinerea şcolilor, bisericilor şi instituţii¬ 
lor noastre culturale. Dar statul şovinist, contrar legii 
naţionalităţilor, se amestecă şi aici, deşi cheltuielile le 
suportăm noi. în 1879 se introduce limba ungurească 
în şcolile noastre primare. în 1891 ei votează legea gră¬ 
dinilor de copii, ca micile odrasle încă din vârsta fragedă 
să se împrietenească cu limba ungurească ce va urma să 
o înveţe în şcolile primare. Datoria acestor grădini de 
copii e, precum spune legea, “să treziască şi să desvolte 
în sufletele copiilor simţămintele de alipire la patria ma¬ 
ghiară şi conştiinţa aparţinerii la naţiunea maghiară 
precum şi (deci în al doilea rând!) felul de gândire religi¬ 
os moral”. Astfel grădinile de copii şi şcolile primare au 
să propovăduiască mână în mână mentalitatea ungu¬ 
rească şi lepădarea limbii şi sufletului românesc. 

Scopul e hotărât, stârpirea conştiinţei naţionale 
în noi, apoi alipirea noastră la ungurism. O mărturi¬ 
sesc ei însuşi scoţând cu mare bucurie la iveală acele 
cazuri, unde şcolile au izbutit să ungurizeze anumite 
ţinuturi româneşti. De aceea educaţia în sens naţional 
maghiar e urmărită de organele şcolare ale statului de 
la ministru până la cel din urmă copist. Sistemul urmat 
e cunoscut. Se înlătură din şcolile noastre mai întâi tot 
ce ar putea trezi în copii mândria de Români. De unde 
până prin anii 1880 în cărţile noastre de lectură se mai 
găsea câte un pasaj despre Daci şi Romani, despre Şte¬ 
fan cel Mare Sau chiar despre Mihai Viteazul, sau des¬ 
pre Constantin Brâncoveanu, cu vremea, acestea sunt 
eliminate total şi înlocuite cu părţi din istoria naţiona¬ 
lă maghiară. Ba în 1913 precum mi-a mărturisit-o un 

cunoscut duşman al nostru, profesorul Benedek Janc- 
so, la ministerul cultelor din Budapesta era vorba, ca 
pe seama şcolilor secundare româneşti să se alcătuiască 
un astfel de manual al istoriei literaturii române, care 
să nu cuprindă decât pe scriitorii ardeleni, deoarece cei¬ 
lalţi, după părerea profesorilor şi politicienilor unguri 
fac parte din literatura altui stat şi altei “naţiuni”. Se 
cere de asemenea, ca din cărţile de lectură să fie elimi¬ 
nate toate acele bucăţi ale căror autori sunt din Regat, 
deoarece, spun ei, elevii pot fi dornici să afle cine sunt 
scriitorii, iar faptul acesta le poate trezi idei care sunt in¬ 
compatibile cu aparţinerea la naţiunea maghiară. 

în 1904 ministral Albert Berzeviczy vine cu un 
proiect de lege în care cere ca în învăţământul primar 
să se introducă 17 ore de limbă maghiară pe săptămână, 
lăsând abia 15 ore pe seama celorlalte studii. E uşor de 
închipuit ce progres pot face elevii români dacă sunt 
siliţi ca 17 ceasuri din săptămână să înveţe numai un¬ 
gureşte, deci un singur studiu, în vreme ce toate celelal¬ 
te, religie, limba română, istorie, geografie, aritmetică, 
cunoştinţe economice, etc. trebuiesc îngrămădite în 
15 ceasuri. Legea nu s-a votat, numai fiindcă guvernul 
a căzut prea repede. Guvernul următor însă, celebrai 
guvern al coaliţiei “kossuthist-independente” primeşte 
întru toate planurile de ungurizare ale înaintaşului său 
şi le sporeşte încă. în 1907 contele Albert Apponyi îşi 
trece prin parlament faimoasa lege care-i poartă nu¬ 
mele, şi prin care dă cea mai puternică lovitură şcolii 
româneşti. Pe învăţători îi scoate de sub autoritatea 
bisericii şi îi face “funcţionari publici”. Le cere, săfacă 
jurământ că vor fi credincioşi patriei maghiare şi că vor 

da elevilor lor o educaţie pa¬ 
triotică maghiară. îi pune 
totodată sub controlul admi¬ 
nistraţiei. Şcolile româneşti 
pot fi cercetate oricând nu 
numai de revizorii şcolari, ci 
şi de administratorii de plasă 
şi de notarii comunali, care 
dacă nu sunt mulţumiţi cu 
progresul făcut în limba ma¬ 
ghiară, pot dispune pedepsi¬ 
rea învăţătorului, suspendarea lui sau chiar închiderea 
şcolii. Astfel şcolile susţinute de noi cu atâtea şi atâtea 
jertfe ale sărăciei noastre ajung la bunul hatâr al mi¬ 
cilor satrapi ungureşti din administraţie, care potrivit 
poruncilor venite de sus şi îndemnurilor ce le vin din 
societatea ungurească, torturează necontenit pe bieţii 
învăţători, cerându-le să facă spor cât se poate de mare 
în instrucţia nobilei limbi ungureşti. 

Programul ce-1 urmau aceşti învăţători e şi mai 
chinuitor. Pe lângă orele de limbă ungurească cerate de 
ministrul Berzeviczy tot în această limbă au să se facă 
în şcolile susţinute de bisericile româneşti istoria, (nu¬ 
mai istoria patriei ungureştii) geografia, cântările, con¬ 
stituţia şi chiar şi aritmetica. Şcolile comunale şi grăni¬ 
cereşti au fost transformate total în şcoli ungureşti, în 
care în afară de scris şi citit nu se învăţa nimic româ¬ 
neşte. Scopul şcolii e precum spune legea “educaţia na¬ 
ţională maghiară a naţionalităţilor prin limba maghia¬ 
ră şi prin toate celelalte elemente care sunt în măsură de 
a promova cultura maghiară”. Instrucţia trebuie să se 

facă în aşa fel, încât copilul după 4 ani de şcoală să ştie 
scrie şi vorbi ungureşte exprimându-şi ideile fără prea 
mari greutăţi. In şcoala de repetiţie, învăţătorul nici nu 
mai are voie să vorbească româneşte cu elevii: limba de 
instrucţie a şcolii de repetiţie româneşti e cea maghia¬ 
ră. învăţătorii au obligaţia chiar şi în afară de şcoală să 
vorbească ungureşte cu elevii. Cărţile de studiu pentru 
toate şcolile româneşti trebuie făcute după planul mi¬ 
nisterului, cuprinzând ceea ce pretinde ocârmuirea şi 
ceea ce corespunde scopului fixat în lege. 

Se ridică apoi leafa unui învăţător de la 600 co¬ 
roane la 1000, îndată după asta la 1200, şi mai târziu 
chiar la 1400 coroane anual; astfel încât parohiile ro¬ 
mâneşti numai cu mare greutate îşi pot susţine aşeză- 
mintele. Se hotărî apoi ce dimensiuni trebuie să aibă 
sălile de învăţământ după numărul elevilor, şi se făcură 
aspre cercetări pretutindeni, dacă localurile şcolilor 
noastre corespund sau nu corespund cerinţelor legii. 
Dacă învăţătorul nu face progres destul de mare după 
cum cere revizorul şcolar, sau dacă parohia din anumi¬ 
te greutăţi nu-şi poate plăti la vreme învăţătorul, sau 
dacă sala de învăţământ e mai scundă cu 10-20 cm, au¬ 
torităţile ungureşti aplică cea mai severă pedeapsă, sus¬ 
pendă pe învăţător sau închid şcoala. Astfel am pierdut 
numai în anii 1907 -1913peste 600 de şcoli primare. Şi 
nu sunt rare cazurile când statul, după ce a închis şcoala 
românească, fiindcă nu era destul de înaltă, a închiriat 
clădirea transformând-o în şcoală ungurească, pentru 
care clădirea era corespunzătoare. 

Prin 1910, cu siguranţă în vederea războiului, în 



308 


VASILE STOICA 


tainele căruia unii dintre conducătorii politici ai Un¬ 
gurilor erau iniţiaţi, începură să răsune şi glasuri ceva 
mai împăciuitoare. Prim-ministrul ungar, contele Şte¬ 
fan Tisza începu chiar tratative pentru o potolire a 
noastră. Desigur doreau, ca prin aceasta să câştige sim¬ 
patia Regatului Român şi să-l împiedice de a-şi realiza 
menirea, dezrobind Ardealul. 

între multe nimicuri ce ne oferea prim-ministrul 
ungar era şi o mică, o foarte neînsemnată schimbare a 
legii Apponyi, precum şi întrebuinţarea într-o măsură 
mai largă a limbii româneşti în cercurile de jos ale ad¬ 
ministraţiei şi aplicarea unui mare număr de slujbaşi 
români. Dar şiretul conte spunea hotărât, că toate 
acestea numai atunci vor fi înfăptuite, când va înceta 
definitiv orice neîncredere între societatea românească şi 
cea ungurească! Cum neîncrederea aceasta e urmarea 
unor suferinţe de veacuri, desigur n-are să înceteze ni¬ 
ciodată şi astfel nu se vor îndeplini nici făgăduinţele 
condiţionate de dânsa. 

Totuşi pentru a părea îngăduitor şi a molcomi 
cât de puţin vrăşmăşia Românilor faţă de Unguri, mi¬ 
nistrul cultelor a dat o ordinaţiune, prin care se intro¬ 
ducea şi în şcolile de stat din ţinuturile româneşti lim¬ 
ba română, dar numai pentru elevii românişi unde sunt 
ei majoritatea, şi chiar şi atunci numai în acele şcoli ai 
căror învăţători cunosc această limbă. Cum însă învăţă¬ 
torii de stat pretutindeni sunt Unguri şi nicăieri nu ştiu 
româneşte, ordinul ministrului de culte nu poate avea 
nici un rezultat. 

Ministrul dete şi un program după care să se ori- 

enteze învăţătorii în orele de limba română. Limba ro¬ 
mână poate fi întrebuinţată în aceste şcoli, dacă învă¬ 
ţătorul o ştie, “însă pe o scară numai atât de întinsă cât 
se cere pentru înlesnirea învăţăturii limbii maghiare”. 
Aşadar elevii acestor şcoli cu majoritate românească 
n-au să înveţe nimic în limba lor, ci limba română are 
să servească numai ca ajutor pentru învăţarea limbii 
maghiare. Scopul tuturor acestor legi şi dispoziţii e 
deci evident: zmulgerea elevului de către neamul său şi 
alipirea lui la neamul unguresc, în conştiinţă şi limbă. 

Pentru ajungerea şi mai temeinică a acestui ideal, 
au întemeiat în ţinuturi curat ungureşti o mulţime de 
institute în care sunt primiţi în mod gratuit copiii ne¬ 
maghiari. Au creat orfelinate şi internate a căror con¬ 
ducere curat ungurească intr-un mediu curat unguresc 
şterge din sufletul tinerelor odrasele şi urmele obârşiei 
lor. Astfel de internate sunt în Halmi, Dobriţin, Seghe- 
din, Torokszent-miklos, apoi chiar în Ardeal, în Cluj, 
în Sibiu, în orăşelele secuieşti. Numai în Seghedin sunt 
aproape zece astfel de institute de ungurizare, având în 
fiecare an peste 4000 de copii nemaghiari, români, sârbi 
şi şvabi de toate vârstele. S-au ridicat şi şcoli şi internate 
de acestea pentru maghiarizarea fetiţelor. 

Toate aceste instituţii sunt astfel adevărate şcoli 
de ieniceri, făcând din copii vrăjmaşii propriului lor 
neam. Şi rezultatele dobândite au întrecut toate aştep¬ 
tările Ungurilor. In anii din urmă era chiar vorba, ca 
toţi copiii Românilor la o anumită vârstă să fie luaţi şi 
crescuţi de stat în astfel de internate pentru a face dintr- 
înşii, buni maghiari. 

împotriva şcolilor noastre secundare se dau ata¬ 
curi tot aşa de sistematice, în anii din urmă aveam pa¬ 
tru licee, un gimnaziu clasic, un gimnaziu modern-real, 
şapte preparandii sau şcoli normale superioare, precum 
şi o preparandie de fete înfiinţată abia în 1914. în toate 
şcolile secundare nici nu se pomenea de limba ungu¬ 
rească. Coloman Tisza a făcut tot posibilul, ca să sfar¬ 
me caracterul lor românesc, chiar închizându-le în mai 
multe rânduri. în 1883 a introdus limba maghiară ca 
obiect de studiu. De atunci încoace această limbă a cu¬ 
cerit tot mai multe ore, încât în anii din urmă a început 
să se pretindă, ca jumătate, dacă nu întreaga instrucţie, 
în şcolile noastre să se facă ungureşte. S-au căutat fel de 
fel de chiţibuşuri, mici portiţe pe unde să se strecoare 
şi aici ungurizarea. Astfel s-au dat mai ales puternice 
atacuri împotriva liceelor. în Blaj şi Braşov precum şi 
în Năsăud, unde paza a fost mai mare din partea noas¬ 
tră, Ungurii nu au putut face nici o ispravă. în Beiuş 
însă, unde păstorirea bisericească a suferit şi suferă, de 
slăbiciune şi astăzi, întrebuinţându-se tot felul de tru¬ 
curi împotriva liceului nostru, ocârmuirea a izbutit, sa 
impună ca în clasele inferioare jumătate din studii să se 
facă în limbă maghiară, iar în clasele superioare limba 
română să fie înlăturată cu totul şi redusă ia 4 ore pe 
săptămână pentru studiul literaturii româneşti. Astfel 
şcoala susţinută cu banii noştri serveşte scopurile dis¬ 
tragerii noastre. 

Furioase atacuri s-au dat mai ales de când cu le¬ 
gea Apponyi, împotriva şcolilor normale (seminarelor 
pedagogice). Trebuia ca învăţătorii să fie pregătiţi în 
vederea programului ce urma să fie în şcolile primare: 

să fie buni propovăduitori ai limbii ungureşti. De aceea 
guvernul ceru, ca aceste şcoli pedagogice ale noastre să 
dea cea mai mare atenţie limbii ungureşti. Iar din 1913 
încoace cercurile ungureşti se ocupă serios cu închiderea 
tuturor şcolilor normale româneşti şi deschiderea unor 
şcoli de stat în locul lor. Asta ar însemna distrugerea 
caracterului românesc al învăţătorimii şi înăbuşirea 
oricărei mişcări culturale în comunele noastre rurale, 
unde în mare parte învăţătorimea e călăuza poporului. 

în 1848 şi după aceea în epoca absolutismului ce¬ 
rusem şi o universitate românească. Cererea nu ni s-a 
înfăptuit nici atunci, iar din împăcarea Ungurilor cu 
împăratul şi mai puţin. în schimb se admise, ca la cele 
două universităţi din Cluj şi Budapesta să se deschidă 
câte o catedră de limba română la care au fost numiţi 
la început doi oameni de treabă şi români cinstiţi, Gri- 
gorie Silaşi la Cluj şi Alexandru Roman la Budapesta. 
Guvernul însă nu a făcut aceste catedre cu scopul de a 
sprijini limba românească. Crease două posturi politi¬ 
ce, cu care avea să răplătească câte un transfug şi trădă¬ 
tor. Astfel după moartea lui Silaşi a numit la Cluj pe 
renegatul Grigorie Moldovan, care intr-un şir de cărţi 
a înjurat cu cea mai mare obrăznicie neamul românesc, 
iar la Budapesta după moartea lui Roman numi pe Ion 
Ciocan, care ajutase guvernul ungar să pună mâna pe 
averile fondului grăniceresc din Năsăud. După retra¬ 
gerea lui Ciocan în 1909 guvernul numi în locul lui 
o altă secătură, pe Iosif Siegescu, drept răsplată pentru 
serviciile de spionaj pe care le-a făcut acesta pe lângă 
episcopiile noastre greco-catolice şi pentru înjurătu¬ 
rile ce le-a adus întotdeauna politicii noastre şi Rega- 

tului Român. Iar aceşti oameni nu numai că n-au nici 
dragostea faţă de limba română, dar nici nu o vorbesc 
îndeajuns, necum să-şi cunoască trecutul şi literatura. 
Astfel fireşte studenţii români nici la universitate nu 
pot câştiga cunoştinţe despre viaţa culturală a neamu¬ 
lui lor. Abia seminarele superioare teologice din Sibiu, 
Blaj, Caransebeş şi Arad mai susţin într-adevăr cultul 
limbii române şi sunt neatinse încă de epidemia ungu- 
rizării. încolo, de sus până jos şcoala ridicată de stat sau 
ameninţată de el, în ţinuturile noastre urmăreşte pas 
de pas deznaţionalizarea noastră. Principiul de care e 
condusă, e acel precizat de contele Albert Apponyi în 
1911 zicând: “Şcoala care n-are în vedere principiul, că 
cetăţenii ungari aparţin hotărât şi exclusiv patriei un¬ 
gureşti, degenerează într-o şcoală de păcătoşişi de trădă¬ 
tori, care şcoală merită tot atât de puţin săfie tolerată ca 
şi o şcoală Infectată de orice alt soi de imoralitate”. Iar a 
ţinea la caracterul tău românesc, asta în faţa Ungurilor 
înseamnă a fi trădător, păcătos şi imoral! 

Maghiarizarea bisericilor 



I n urma continuelor atacuri împotriva naţionalităţii 
noastre ungurizarea s-a vârât pretutindeni. Numai 
viaţa religioasă ne-a mai rămas neatinsă de această 
molimă. Biserica a stat neclătită, ocrotind sub aripile ei 
încă vreo câteva instituţii cu care ne mai putem mân¬ 
gâia. Ocârmuitorii unguri au văzut îndată, că aceasta 
e o piedică în calea planurilor lor. Deşi legile care s-au. 
adus în privinţa şcolilor sunt toate o încălcare a auto¬ 
nomiei bisericeşti şi o ştirbire a drepturilor ei, Ungurii 
nu sunt mulţumiţi, ci 
vor să robească şi bise¬ 
rica şi s-o întrebuinţeze 
pentru ungurizare. Se 
năzuiesc deci din toate 
puterile spre nimicirea 
caracterului românesc 
al bisericii ortodoxe şi 
unite şi spre transfor¬ 
marea ei din instituţie 
naţională în instituţie 
ungurească. 

Cum preoţimea 

a fost întotdeauna elementul cel mai rezistent faţă de 
atacurile de ungurizare, guvernul se gândi întâi la în¬ 
frângerea ei. îi acordă ajutoare, aşa numit “congruă”, 
ştiind foarte bine că ghiftuirea cu bunătăţi va aduce 
în curând acest organism la slăbiciune şi distrugere. în 
1900 se votează legea “congruei”, dar numai pe timp de 
9 ani, spre încercare, ca guvernul să vadă, dacă cores¬ 
punde scopurilor sale sau nu. Când s-a convins însă, 
că ajutorul acesta, de 800 coroane pentru preoţii cu 6 
clase liceale şi 1200 coroane pentru cei cu bacalaureat, 
contribuie tocmai la întărirea noastră, guvernul reveni 
asupra legii şi în 1909 schimbă total condiţiile. Astfel 
guvernul pretinde de la fiecare preot, să aibă o atitudi¬ 
ne patriotică ungurească. în caz că împotriva preotului 
sunt plângeri de antiungurism, preotul nu va primi nici 
un fel de ajutor. Prin acestea şi încă o mulţime de terti¬ 
puri similare, cu ajutorul banului s-a ajuns acolo, încât 
în multe părţi preoţimea noastră a început să aibă o 
atitudine mai rezervată: congrua şi-a făcut efectul. 

S-a hotărât apoi grabnica înfiinţare a unor epi¬ 
scopii ungureşti ortodoxe şi unite şi mai ales înfăptuirea 
vechiului plan al unei episcopii greco-catolice la Haj- 
du-Dorog. Şi se făcură toţi paşii necesari pentru acest 
scop. 

Planul acestei episcopii ungureşti la Hajdu-Do- 
rog e încă de pe la 1870. încă de atunci guvernele ungu¬ 
reşti au făcut tot felul de stăruinţe şi intervenţii la Ro¬ 
ma pentru aprobarea lui. Până ce trăia însă papa Pius 
IX şi Le o XIII, sprijinitori ai Românilor, Ungurii nu 
au dobândit nimic. Se mobiliza mai târziu însăşi casa 

domnitoare, se trimiseră pelerinaje mari ungureşti la 
Sf. Scaun, s-au dat tot felul de informaţii tendenţioase 
şi secretarul papal, cardinalul Mery del Val, a fost câşti¬ 
gat cauzei antiromâneşti. 

Acasă se lucra cu acelaşi sistem. Episcopii noştri 
greco-catolici au fost invitaţi la conferinţele episcopilor 
romano-catolici, şi au fost priviţi apoi chiar ca mem¬ 
bri ai acestor conferin¬ 
ţe, ale căror hotărâri 
erau astfel obligatorii 
şi pentru dânşii. în 
1910 făcându-se recen¬ 
sământul populaţiei, 
guvernul a dat stricte 
îndrumări autorităţi¬ 
lor în ce priveşte limba 
maternă, spunând că 
“limba maternă nu e aceea în care s-a născut omul, ci e 
cea pe care o vorbeşte mai bucuros”. Astfel a scos la iveală, 
că în Ungaria sunt peste 300 mii de Unguri grecocato- 
lici. în realitate însă Unguri greco-catolici sau greco- 
orientali n-au existat niciodată. Aceşti 300 de mii sunt 
Ruteni şi Români ungurizaţi sau care pe lângă limba 
lor vorbesc şi ungureşte. 

După ce totul a fost pus la cale, în 1911 guvernul 
contelui Tisza înainta Sf. Scaun din Roma un memo¬ 
riu, propunând înfiinţarea unei episcopii greco-catolice 
pe seama Ungurilor. Cardinalul Mery del Val la stăru¬ 
inţele curţii imperiale din Viena aprobă propunerea şi 
în 9 Noiembrie 1911 ceru părerea conferinţei episcopi- 

lor catolici din Ungaria între care erau socotiţi şi epi¬ 
scopii noştri uniţi. Membrii conferinţei fiind aproape 
toţi Unguri, în afară de cei 4 Români, aprobară pla¬ 
nul. Ai noştri nu se învoiră cu nici un preţ. De aceea 
la 9 Februarie 1912 s-a ţinut o nouă conferinţă la care 
episcopii noştri, şi mai ales mitropolitul Victor Mihali 
din Blaj, au fost somaţi de însuşi ministrul, să se pre¬ 
zinte. S-a prezentat însă numai episcopul Demetriu 
Radu din Oradea Mare, protestând din toate puterile 
împotriva înfiinţării unei astfel de episcopii. Cu câteva 
zile în urmă, în 14 şi apoi în 17 Februarie, mitropo¬ 
litul Mihali şi conferinţa episcopilor noştri trimiseră 
câte un memoriu la Roma arătând situaţia nenoroci¬ 
tă ce ni s-ar creia şi demonstrând că scopul guvernului 
unguresc în realitate nu e răspândirea şi întărirea legii 
catolice cum spusese el, ci deznaţionalizarea noastră. 
Amintiră, că însuşi contele Zichy, ministrul cultelor, a 
declarat că aceasta e o episcopie înainte de toate ungu¬ 
rească, că Ungurii o socotesc ca o dieceză cu limbă biseri¬ 
cească maghiară. Şi atraseră atenţia conducătorilor bi¬ 
sericeşti din Roma, că în această dieceză, aşa după cum 
e plănuită în memoriul guvernului ungar, se cuprind 
mai multe comune urbane şi rurale româneşti, vătă- 
mând astfel integritatea mitropoliei greco-catolice; că 
în noua dieceză sunt luate toate comunele în care româ¬ 
nii greco-catolici ştiu şi ungureşte; fiind însă noi obligaţi 
să învăţăm limba ungurească în toate şcolile, concluzia 
e, că cu timpul toţi Romanii greco-catolici vor fi încor¬ 
poraţi diecezei ungureşti, ceea ce se zice şi în memoriul 
guvernului ungar, care vorbeşte de lărgirea ei treptată; 
întreaga noastră clasă cultă ştie ungureşte şi astfel ar 

fi absurd, ca guvernul să decreteze aparţinerea ei la o 
episcopie ungurească... 

Zadarnice au fost însă toate memoriile; zadar¬ 
nic declarară episcopii noştri, că nu admit nici un fel 
de dezmembrare a eparhiilor lor. Guvernul unguresc 
în urma informaţiilor false ce le dăduse şi cu ajutorul 
împăratului a câştigat aprobarea Romei şi nici nu mai 
ascundea planurile de ungurizare ce le urmărea prin 
înfiinţarea acestei biserici. îngrijorarea cuprinse între¬ 
gul neam românesc din Ardeal. Vedea, că e vorba de 
spargerea cetăţii care ne-a fost biserica până acuma, în 
22 Mai 1912 la Alba-Iulia se ţinu un mare congres naţi¬ 
onal, la care luară parte peste 25.000 oameni şi care au 
protestat cu energie împotriva planurilor ungureşti. 

Zadarnice au fost însă şi protestările acestea. 
Zadarnic bătură drumul Romei episcopul Demetriu 
Radu şi părintele Vasile Lucaciu; guvernul unguresc îşi 
ajunse scopul. în 1 Iulie 1912 apare bula papală “Chris- 
tifideles Graed” prin care se detaşează din episcopiile 
greco-catolice româneşti şi rutene un mare număr de 
comune, cu peste 300.000 suflete, alcătuind o nouă epi¬ 
scopie unită, cu centrul la Hajdu-Dorog, ai cărei limbă 
bisericească “în cele esenţiale” va fi cea greacă. Astfel 
din sânul bisericii noastre fură zmulse peste 100 comu¬ 
ne şi azvârlite în braţele ungurizării. Au fost zmulse 
toate acele sate, unde poporul nostru era amestecat cu 
Unguri şi vorbea şi ungureşte, dar unde în urma bise¬ 
ricii şi şcolii sale confesionale era totuşi în legătură cu 
românismul. Se repartizară la noua dieceză chiar şi co¬ 
mune în care poporul habar n-are de limba ungurească. 

Limba greacă în această dieceză are să fie întrebuinţată 
“numai în cele esenţiale”. Cum însă esenţialul chiar şi 
în liturghie nu este decât actul transformării pâinii şi 
vinului în trupul şi sângele Mântuitorului - deci partea 
cu “Luaţi, mâncaţi!” - urmează, că afară de o parte a 
liturghiei, totul, atât în serviciul divin, cât şi în admi¬ 
nistraţie are sâ se întâmple în limba ungurească. 

Episcopii au protestat din nou şi au cerut schim¬ 
bări, căutând să mântuiască măcar satele curat româ¬ 
neşti. Au fost zadarnice însă şi sforţările acestea. Epis¬ 
copia cea nouă a fost pusă deocamdată sub îngrijirea 
episcopului rutean ungurizat din Muncaciu, Antoniu 
Papp, şi până la numirea unui episcop a fost numit vi¬ 
car MihailJaczkovics. 

în sânul poporului se făcu o mare mişcare. Preo- 
ţimea se împotrivi pretutindeni nevrând să se supună 
poruncilor vicarului. S-au ţinut adunări de protestare, 
s-au trimis telegrame nunţiului papal de la Viena şi 
însuşi papei. Iar în schimb guvernul pentru a înăbuşi 
orice glas de nemulţumire a întărit pretutindeni pos¬ 
turile de jandarmi şi a dezlănţuit o adevărată teroare 
din partea administraţiei. Lucrurile acestea au stârnit 
o şi mai mare nemulţumire. Vicarul Jaczkovics, ca o 
sfidare împotriva noastră, a plecat în Aprilie 1913 
într-o vizită canonică prin satele noii sale episcopii, du¬ 
când cu sine pretutindeni 1-2 sub-prefecţi şi câte 16-50 
jandarmi, indignând astfel şi mai mult poporul nostru 
amărât şi chinuit. 

Când în 9 Aprilie a ajuns în comuna Resighea din 
comitatul Sătmarului, preotul Cornel Abrudeanu re- 

fuză, să stea cu el de vorbă şi să-l recunoască de superior 
al său, poporul începu să-l huiduiască, strigând să iasă 
afară din sat, apoi văzându-1 sfidător îl alungă cu tină şi 
cu ouă clocite. In co mima Moft mul Mic, a doua zi, în 10 
Aprilie, vicarul Jaczkovics a venit însoţit de subrepec- 
tul Madarassy. Preotul GheorgheMureşanu era tocmai 
în liturghie. Vicarul intră, împreună cu subprefectul, 
în altar spunându-i cine este. Preotul îi răspunse verde: 
“între alte împrejurări m-aş fi bucurat de vizita D-tale, 
dar aşa în calitate oficială, nu”. Poporul se strânse şi de 
pe uliţi, tulbură serviciul divin, ceru ca vicarul să iasă 
din biserică şi din sat, apoi mai mulţi inşi au pus mâna 
pe dânsul şi-l scoaseră pe sus. Nici preotul şi nici altul 
nu voi să-l primească în casă. Vicarul şi subprefectul, 
huiduiţi de lume şi urmăriţi de câte un ou clocit, se 
aruncară în trăsură şi plecară. Când au venit însă şi-au 
lăsat jandarmii călări în comuna apropiată Domahida. 
La 10 minute după plecarea lor din Moftinul "Mic, jan¬ 
darmii şi năvăliră asupra acestui sat, schingiuind şi bă¬ 
tând până la sânge pe bieţii oameni, care nu au avut nici 
o vină, decât că ţineau îndărătnic la limba lor româ¬ 
nească. în noaptea de 11 Aprilie la orele 2 năvălind din 
nou jandarmii, arestară pe preotul Gheorghe Mureşanu 
şi încă ÎS săteni şi îi porniră chiar atunci noaptea la tem¬ 
niţa din Sătmar. Zadarnic s-au făcut toate intervenţiile 
pentru punerea lor în libertate; guvernul cerea o cauţie 
de 160.000 coroane. Bieţii oameni trebuiră să stea în 
temniţă din llAprilie 1913 până în ziua procesului lor, 
23 Aprilie 1914, deci mai bine de un an. Pe când preotul 
Mureşanu era dus pe jos la închisoarea din Sătmar, în 
11 Aprilie, vicarul Jaczkovics era în fruntaşa comună 

Dob. Protopopul Mihai Ciurdariu - care la 1 Mai avea 
să-şi înceapă închisoarea de 3 luni, la care a fost osândit 
fiindcă a îndemnat de pe amvon poporul să-şi înveţe co¬ 
pii să se roage în limba românească şi să cumpere calen¬ 
dare româneşti - era în biserică, fiind postul Paştilor şi 
spovedea pe oameni, când primi vestea, că în comună 
a sosit vicarul Jaczkovics împreună cu 2 subprefecţi 
şi 16 jandarmi. Aceştia traseră la proprietarul ungur 
Kerekes Laszlo. Au plecat apoi de la casa acestuia, la 
casa parohială. Atunci clopotele începură să sune într-o 
dungă, poporul s-a strâns de pretutindeni strigându-le: 
“nu ne trebuie Hajdu-Dorog!”. Ajunşi la casa parohială 
trimiseră pe epitrop - pe care l-au adus din câmp doi 
jandarmi - la biserică după protopop. Poporul însă nu 
lăsa pe epitrop să intre în biserică: “Nu-l dăm pe domnul 
părinte!”. Au încercat apoi, să intre în biserică Jaczko¬ 
vics şi subprefecţii; poporul însă nu i-a lăsat nici pe ei. 
Deci se întoarseră din nou la casa preotului. 

Fruntaşii satului s-au dus la Jaczkovics şi îi de¬ 
clarară energic şi hotărât că ei nu vreau să-şi părăsească 
biserica şi limba lor romanească, nici chiar siliţi cu forţa: 
“Nu ne trebuie Hajdu-Dorog”. 

Jaczkovics le răspunse, că şi el a fost preot rutean 
la sate şi acum e cel mai mare ungur. 

“D-tale, fiind om învăţat, să-ţi fie ruşine căţi-ai lă¬ 
sat limba, domnule! Vezi, eu nu-s decât un biet ţăran, 
dar nu-mi las limba mea scumpă” - i-a răspuns atunci 
ţăranul Ion Ceghi. 

In vremea aceea jandarmii pe afară începură să 
bată. Pe câteva femei le izbiră cu capul de zidurile bise- 

ricii zicând: “Sărutaţi-vă biserica, dacă v-i aşa de scum¬ 
pă”. Poporul indignat şi speriat se azvârli asupra lor 
şi-i dezarma. Jaczkovics şi pretorii luară proces verbal 
despre păţania lor, îl deteră şi doamnei Ciurdariu să-l 
iscălească, ceea ce dânsa refuză cu indignare, şi către 
seară plecară din sa x., fără să fi putut da ochi cu proto¬ 
popul, care nu-şi părăsi nici o clipă biserica. Poporul îi 
petrecu până afară din sat cu strigăte şi ouă clocite. 

în unele sate, jandarmii trebuiau să spargă cu forţa 
uşile bisericilor, ca vicarul să poată intra. în altele, epi- 
tropii mai curând au aruncat cheile bisericii în fântână 
decât să le dea ungurului. Au fost şi de aceia care le-au 
trimis direct scaunului papal din Roma. 

Urmările, pretutindeni au fost dintre cele mai jal¬ 
nice. Temniţele s-au umplut de Români “răzvrătiţi”, iar 
presa şi societatea ungurească ţipa ca din gură de şarpe, 
că trebuie pedepsită cu cea mai mare asprime îndrăz¬ 
neala aceasta a Valahilor. Protopopul Ciurdariu, moş¬ 
neag de 70 ani, plecă la temniţa din Seghedin, pentru că 
şi-a îndemnat poporal să cumpere calendare româneşti. 
Abia ieşi după trei luni şi din nou a fost înhăţat şi dus 
în faţă tribunalului, pentru că “s-a împotrivit autori¬ 
tăţilor”. O mulţime de preoţi au fost osândiţi la câte 3 
- 6 luni închisoare, pentru că şi-au îndemnat poporul, să 
meargă la adunarea de la Alba-Iulia. Altora li s-a găsit 
vină, că protestând împotriva episcopiei de Hajdu-Do- 
rog, aţâţă pe Români contra “naţiunii maghiare”. în 23 
Aprilie 1914 după un an de închisoare preventivă, sunt 
aduşi în faţa judecăţii şi preotul Mureşanu din Mofti- 
nul Mic împreună cu ţăranii săi. în faţa tribunalului 



322 


VASILE STOICA 


din Sătmar, cu prilejul acestui proces monstru, sunt 
39 de acuzaţi, între care două femei. Martorii cu toţii 
dovediră purtarea brutală şi jignitoare a vicarului Jac- 
zkovics şi a jandarmilor. Juraţii însă declarară vinovaţi 
pe 15 Inşi, şi în 27 Aprilie preotul Mureşanu, om de 55 
de ani, fu osândit Ia un an şi jumătate temniţă ordinară, 
ţăranul Ion Ceghi, om bătrân de 63 ani, la 8 luni şi 3 
săptămâni temniţă ordinară, iar ceilalţi 15 inşi la câte 
6 sau 3 luni. 

Cu astfel de mijloace desigur nu se putea ajunge 
decât acolo unde s-a ajuns: poporul înfrânt s-a supus, 
dar purtând o adevărată ură 
bisericii care-1 ţine îngrădit. 

Când în 23 Februarie 1914 
bomba lui Ilie Cătărâu a az¬ 
vârlit în aer o parte din pala¬ 
tul noului episcop, Miklossy, 
sfărâmând pe vicarul Jaczko- 
vics şi pe doi dintr zeloşii să 
tovarăşi, şi rănind peste 20 
de inşi între care şi pe epi¬ 
scopul Miklossy, oricât de 
brutal s-ar fi părut acest mijloc de răzbunare, totuşi în 
sufletul fiecărui Român ardelean tresărea bucuria, că 
cel ce a adus atâta necaz asupra satelor noastre, şi-a luat 
răsplata şi se exprimau în multe locuri regrete, că mă¬ 
iastră lovitură n-a nimerit şi mai bine. 

Cu toate acestea, ocârmuirea ungurească şi-a 
ajuns scopul. Episcopia de Hajdu-Dorog. astăzi e pe 
deplin organizată şi-şi urmăreşte neşovăitoare menirea. 

Pătrunsă de şovinismul societăţii ungureşti imperialis¬ 
te, înăbuşe şi izgoneşte din sufletul credincioşilor săi 
tot ceea ce mai poate fi românesc. Dacă generaţia de 
astăzi, crescută încă în şcoala şl sub conducerea româ¬ 
nească, priveşte cu ură înăbuşită biserica această ungu¬ 
rească, generaţia de mâine crescută în şcoala şi spiritul 
unguresc, se va împăca cu soarta şi are să se simtă chiar 
bine în noua sa situaţie. In curând toate satele acestea 
vor fi dezlipite definitiv de trunchiul neamului nostru 
şi vor face parte din naţiunea ungurească... 

Bisericii greco-catolice i s-a dat astfel una dintre 
loviturile cele mai puternice, în zid s-a făcut spărtură. 
De aici încolo va urma treptat, treptat ungurizarea ei. 

Acum însă încep atacurile cu acelaşi scop şi împo¬ 
triva bisericii ortodoxe. 

în anii din urmă întreaga presă ungurească a în¬ 
ceput să pretindă, să se întemeieze o episcopie pe seama 
“maghiarilor greco-orientali”. Ci că sunt sate întregi de 
Unguri care ţin la această lege a răsăritului. Zadarnic 
ridicăm noi proteste, zadarnic căutăm să dovedim că 
astfel de sate nu există, ci cel mult sunt unele în care 
poporul nostru vorbeşte şi ungureşte şi ici colo mici 
frânturi de ortodocşi care au fost Români, dar în urma 
împrejurărilor şi-au uitat limba. Oricât am vorbit, vor¬ 
ba noastră e spusă numai în vânt. Ocârmuirea nu ne 
ascultă, pentru că interesul ei e tocmai înfrângerea 
noastră. Astăzi există câteva biserici ortodoxe, în Macău, 
în Senteş, care au fost romaneşti şi în care slujba se face 
acum ungureşte. Dacă episcopia ungurească greco-orien- 
talăiplănuită la Senteş încă nu s-a întemeiat, ea are să se 

întemeieze cât de curând. Şi se va întemeia cu mult mai 
uşor decât cea catolică, deoarece nu trebuie învoirea nici 
unui scaun papal, cum a fost cu cea de la Hajdu-Dorog, 
ci va putea fi câştigat foarte uşor un mitropolit ortodox 
sau vreun patriarh, ca cel de la Constantinopol, ca să 
sfinţească pe cineva în episcop. 

Scopul acestor două episcopii ungureşti ridicate 
astfel împotriva bisericilor noastre e, vădit, sfărâmarea 
ultimelor noastre cetăţui şi sprijinirea ungurizării. Pe 
deoparte susţin şi ajută din răsputeri cucerirea ungu¬ 
rească, iar pe de altă parte crează între cei ungurizaţi şi 
cei rămaşi la legea lor veche o prăpastie, despărţindu-i 
şi păstrând astfel pe neofiţi pentru ungurism. 



SUFERINŢELE DIN ARDEAL 


325 


Colonizări la sate şi oraşe 


A cţiunea pornită împotriva şcolilor şi bisericilor 
însă nu se păru suficientă ocârmuitorilor de la 
Budapesta. De aceea se gândiră la un mijloc şi 
mai primejdios pentru noi. îşi deteră seama, că oricâte 
stăruinţe ar face, totuşi nu vor ajunge la alte rezultate, 
decât că ne vor opaci în dezvoltarea noastră culturală. 
Iar lor nu aceasta le trebuia, ci maghiarizarea noastră 
completă, aşa încât Ardealul nostru să fie în mâini 
ungureşti. De aceea primiră din nou ideea, exprimată 
încă pe la 1840, de a se aduce Unguri în Ardeal şi mai 
cu seamă în ţinuturile româneşti, ca aceştia să spar¬ 
gă apoi rezistenţa noastră. Intr-adevăr încă bătrânul 
Coloman Tisza pe la 1890 
întreprinse cu mare putere 
colonizările. în ţinuturile 
româneşti statul cumpără 
moşii, aduse Unguri de pe 
şesul ungar şi le vându lor 
în condiţiile cele mai uşoa¬ 
re, dăruindu-li-le aproape pe 
degeaba. Statul le clădi şcoli 
şi biserici, le iertă chiar dări¬ 
le pe un şir de ani. Le ceru în 

schimb, să fie Unguri adevăraţi, şovinişti şi necruţători 
faţă de Români. Colonizările făcute însă pe la anii 1890 
nu avură izbânzile la care se aşteptau nerăbdătorii lor 
întemeietori. Atunci veni prietenul lui Coloman Tisza, 
ziaristul Gustav Beksics cu propunerea, ca Ungurii îna¬ 
inte de toate, să cucerească oraşele, căci ungurizându-le 
pe acestea, mai uşor vor putea influenţa asupra satelor 
din jurul lor; oraşele maghiarizate în mijlocul Româ¬ 
nilor vor fi ca nişte găuri intr-un bloc de marmură, de 
la care pornesc spărturile distrugând întreg blocul. 

Aşa s-a şi făcut. In oraşele din Ardeal se înfiinţară 
tot felul de instituţii financiare şi industriale sub con¬ 
trolul statului, ai căror funcţionari şi muncitori erau 
exclusiv Unguri. Se trimise un mare număr de mese¬ 
riaşi din oraşele de pe şesul ungar. Pe seama lor se ri¬ 
dicară şcoli ungureşti, care atraseră şi pe alţii. Rezulta¬ 
tulfu uimitor. Astăzi toate oraşele din Ardeal, afară de 
Sibiu şi Bistriţa, sunt ungurizate, iar în unele locuri a 
şi început influenţa dezastruoasă asupra satelor. Ar fi 
destul, ca cineva să cunoască satele româneşti din ju¬ 
rul Clujului, viaţa şi limba de acolo, ca să-şi facă o idee 
lămurită despre marea primejdie cu care ne ameninţă 
acest sistem. 

Colonizărilor li se dete acum şi mai mare aten¬ 
ţiune. Acolo unde Ungurii erau mai puţini şi în urma 
acestui fapt erau ameninţaţi să se românizeze ei înşişi, 
fură aduşi Unguri din alte părţi. Pe seama lor se ridica¬ 
ră şcoli, iar şcolile româneşti fură închise, încât şi Ro¬ 
mânii fură siliţi să umble la şcoala ungurească. Unde 
statul putu pune mâna pe moşii cumpărându-le de la 

nemeşi scăpătaţi, întemeie colonii noi. Mai ales se dete 
mare atenţie ţinuturilor, unde Românii trăiau ameste¬ 
caţi cu Unguri. în 1894 guvernul unguresc înfiinţa un 
“fondpentru colonizări” de 6 milioane coroane. Acesta 
fu sporit an de an şi an de an cumpăra noi terenuri şi le 
împărţea coloniştilor unguri. In Ardeal are astăzi încă 
proprietăţi cumpărate în valoare de 8 milioane coroane, 
care îndată ce va trece războiul vor fi împărţite unor 
noi colonişti. Ministrul Darânyi făcu un adevărat plan 
strategic pentru colonizarea Ungurilor în Ardeal şi 
înlăturarea Românilor. în anii din urmă, de la 1900 
încoace, se făcură apoi puternice colonizaţi nu numai 
în Ardeal, ci şi în Banat, mai ales în comitatul Caraş- 
Severinului, unde Românii fac 95 la sută din populaţie. 
Se ridicară sate noi ungureşti, cu case şi şuri încăpătoa¬ 
re, cu pământuri bogate, cu şcoli şi biserici bine înzes¬ 
trate de către stat în vederea maghiarizării. 

Chiar şi dislocarea armatei se făcu în acest scop. 
în ţinuturi româneşti se trimiseră trupe ungureşti, iar 
Românii fură duşi în localităţi curat ungureşti şi daţi 
în mare parte la trupele de honvezi, unde instrucţia se 
face ungureşte de ofiţeri unguri şovinişti. Cum apoi 
omul sărac e totdeauna mai uşor de câştigat, se făcură 
toate sforţările, ca Ungurii şi Saşii din ţinuturile româ¬ 
neşti să se îmbogăţească, iar Românii să ajungă la sapă 
de lemn. Ungurilor li se făcură tot felul de favoruri. 
Prin ţinuturile, unde ei ajungeau stăpâni, ca şi prin 
ţinuturile secuieşti, se clădiră şosele, linii ferate, fa¬ 
brici, întreprinderi mari, susţinute toate cu ajutoare de 
milioane din bugetul statului şi menite toate să aducă 
bunăstare neamului privilegiat. Ţinuturilor româneşti 

nu li se dete nici cel mai mic sprijin. Adeseori lângă sate 
mari româneşti pe unde trece trenul, nu se făcură nici 
halte, în vreme ce la cătunele ungureşti de alături, se 
ridicară gări spaţioase. Ar fi destul să arunce cineva o 
privire asupra hărţii căilor ferate ungare, ca să vadă ce 
nemilos a prigonit acest stat ţinuturile româneşti. 


A adus acest sistem apoi încă o nenorocire, a cărui 
înlăturare nu se va putea face decât odată cu înlăturarea 
stăpânirii ungureşti: fiuncţionarismulşovinist bugetivor. 
După principiul lui Beksics trebuiau maghiarizate ora¬ 
şele. Astfel se făcu o adevărată colonizare de orăşeni. In 
slujbe, la administraţie, la justiţie, la căile ferate, la in¬ 
stituţiile financiare ale statului, s-a procedat cu cea mai 
mare ură faţă de nemaghiari şi mai ales faţă de Români, 
fără considerare la aptitudinile lor, urmărindu-se prin 
aceasta împiedicarea formării unei societăţi româneşti 
la oraşe. Societatea ungurească a crescut pretutindenea. 
Iar această societate de funcţionari, atârnătoare de stat, 
crescută în spiritul lui şi trăind în acest spirit, susţinută 
de şcoli şi ajutoare, nu poate avea altă acţiune de cât pe 
acea a îndrumătorilor săi: năzuinţa de maghiarizare şi 
dispreţul suveran faţă de noi. 


Dacă ne gândim acum, că în Ungaria sunt cam 
500.000funcţionari în slujba statului şi am socoti câte 
4 membri de fiecare familie, am ajunge la concluzia, 
că statul ungar suţine din buget 2 milioane de oamenii 
Aceste 2 milioane sunt Unguri, numai Unguri. Fiind 
neamul unguresc de opt milioane, statul susţine din 
propriile lui cheltuieli a patra parte a acestui neam. 


Astfel toate celelalte neamuri, în număr de 12 mi- 

lioane oameni, jertfesc muncă şi bani pentru stat, ca 
acesta la rândul său să poată susţinea a patra parte din 
neamul unguresc şi să înfrângă pe toţi ceilalţi. In reali¬ 
tate Ungurii n-ar trebui să aibă decât cel mult 200.000 
defuncţionari unguri, iar celelalte 300.000 ar trebui să 
fie nemaghiari, dintre care 100.000 Români. Adevărul 
e însă altul, mult mai dureros: statul ungar nu admite 
decât slujbaşi unguri. Şi să ne gândim bine: în cadrul 
acestui funcţionarism intră profesorii, judecătorii, 
administratorii, învăţătorii, intră deci aproape întreaga 
clasă cultă a unei ţări. 

Astfel din banii noştri se susţine întreaga clasă in¬ 
telectuală a Ungariei, carefiind recrutată numai dintre 
Unguri, e înainte de toate a lor şi a noastră de loc. E o 
pătură intelectuală cu mult mai mare, decât ar îngă¬ 
dui numărul Ungurilor. Şi e firesc, că fiind pătrunsă 
de un spirit arhişovinst şi răspândită în întreaga ţară, 
dezvoltă asupra întregei populaţiuni din Ungaria, deci 
şi asupra noastră, cea mai nescrupuloasă activitatea de 
maghiarizare. 

Se înfiinţară la oraşe şi sate deopotrivă societăţi, 
tovărăşii “agricole”, al căror scop adevărat e aceeaşi 
propagandă şovinistă, şi toate sunt sprijinite cu bani 
grei din bugetul statului. Societatea culturală din 
Ardeal “Emke”, apoi cea din Banat “Dmke”, ajutate de 
stat cu milioane de coroane, ridică şcoli prin satele locu¬ 
ite de Români şi le susţin în spiritul cel mai şovinist, ti¬ 
păresc cărţi, acordă ajutoare de bani pentru propovădu- 
irea maghiarizării. Au fixat chiar premii considerabile 
pentru acei instituitori, fără deosebire de naţionalitate, 

care vor dovedi progresul cel mai mare întru răspândirea 
limbii maghiare la poporul românesc. Şi oameni slabi, 
aflându-se pretutindeni, s-au întâmplat şi astfel de ca¬ 
zuri dureroase, că şi învăţători români şi-au dat silinţa, 
să câştige aceste premii josnice. Au mers şi mai departe: 
nu s-au sfiit agenţii acestor societăţi nici chiar de a cutre- 
era satele noastre şi de-a mitui cu bani oamenii, ca să-şi 
dea copii în anumite institute ungureşti. 

Activitatea aceasta sârguincioasă din partea ad¬ 
ministraţiei şi societăţii ungureşti precum şi şcolile un- 
gurizate conform legii Apponyi, ne-au spart în multe 
ţinuturi rezistenţa. 

Aveam sate în care poporul, trăind în vecinăta¬ 
tea Ungurilor, vorbea şi ungureşte, dar având biserică 
şi şcoală românească, avea conştiinţa, că el e Român 
şi-şi păstra limba sa strămoşească. Şcoala i s-a închis, 
biserica i s-a ungurizat, fiind supusă episcopiei de la 
Hajdu-Dorog, iar tineretul nici nu mai vorbeşte limba 
lui străbună. Ba încep să uite chiar şi bătrânii. în jude¬ 
ţele Sătmar, Bihor, Maramureş sau în Secuime situa¬ 
ţia e nespus de dureroasă şi maghiarizarea definitivă a 
elementului românesc din aceste ţinuturi e chestie de 
câţiva ani. 

în Ardeal s-a vorbit mult şi în ziaristică, şi în adu¬ 
nări despre primejdia acesta, şi totdeauna ne-am îm¬ 
bărbătat. Am spus în gura mare, că nu ne pasă; că vom 
rezista şi acum, cum am rezistat veacuri de-a rândul; că 
Ungurii sunt un element inferior nouă, şi ca atare nu 
ne vor putea cuceri niciodată. Ne-am lăudat noi între 
noi necontenit în gazete, în conferinţe, în discuţii, chiar 

şi în familie, şi nu ne-am gândit niciodată, că în realita¬ 
te suntem deznădăjduit de slabi. Stăm în mijlocul unui 
foc concentric. Ungurismul tinde spre scopul său pe toate 
căile: prin şcoli, prin biserică, prin colonizări, prin func¬ 
ţionarăm, şi fiecare zi ce trece ne sapă şi ne doboară. In 
nici o direcţie n-au fost guvernele ungureşti aşa de stăru- 
itoate şi consecvente şi n-au lucrat aşa de bine după un 
plan, ca pe terenul ungurizării. 

Până acum programul lor şi l-au îndeplinit cu cea 
mai mare exactitate, în Budapesta se ţine seamă nu nu¬ 
mai defiecare sat, ci şi defiecare individ cucerit pe seama 
lor. 

Oricât am fi de op¬ 
timişti şi-am tăgădui pro¬ 
gresele ungurizării, lucrul 
acesta e totuşi adevărat şi ne 
ameninţă tot mai năvalnic. 

Deocamdată nu e în primej¬ 
die de ungurizare în centrul 
Ardealului sau în ţinuturile 
unde Românii locuiesc în 
mase compacte, ci la margini 
şi în Secuime, unde talazurile ungurismului în fiecare 
clipă rup câte o bucată din litoralul nostru. Dar va veni 
vremea când şi în centru vom fi aşa de slabi, încât vom 
putea fi doborâţi. Să ne gândim cu toată seriozitatea la 
această primejdie, căci e cu mult mai grozavă, decum 
ne-am închipuit-o vreodată. Dacă se va continua aşa, în 
40 - 50 de ani puterile noastre sunt sleite, iar noi suntem 
înfrânţi şi nimiciţi fără milă. Şi când Ardealul rotnâ- 

nesc vafi înfrânt şi ajuns în mâna unui neam hrăpăreţ şi 
pătimaş cum sunt Ungurii, ştie Dumnezeu ce se va ale¬ 
ge şi de restul neamului nostru. Sunt aşa de negre aceste 
vedenii, încât nici nu îndrăznim să ne gândim la ele! 
Doborârea stăpânirii ungureşti e mântuirea noastră. 

Noi şi saşii 

A fară de Unguri am avut în întreg trecutul nos¬ 
tru, cum avem şi astăzi, un duşman tot aşa de 
ireductibil şi care tot aşa de mult ar dori nimi¬ 
cirea noastră: poporul săsesc. 

S-a spus în atâtea rânduri, că acesta e un popor 
cult, că ne-a voit totdeauna binele, că a contribuit la 
mişcarea noastră culturală, iar unii bărbaţi de-ai noştri 
când vorbeau de Saşi, stăteau aproape să-şi ridice pălă¬ 
ria. In realitate însă, neamul acesta pe cât de mic, pe 
atât de răutăcios, a ajutat tot aşa de puţin dezvoltarea 
noastră, precum au ajutat-o Ungurii. Saşii niciodată 
nu şi-au bătut capul cu altceva decât cu stoarcerea cât 
se poate de nemiloasă a neamului românesc încăput pe 
mâna lor. 

Colonişti aduşi din Germania în veacul XII şi 
XIII, Saşii fură aşezaţi în ţinuturile pe care le ocupă 
astăzi, dându-li-se întru toate aceleaşi libertăţi pe care 
le aveau Românii şi punându-li-se la îndemână de că¬ 
tre regele Andrei II în 1224 câmpuri şi păduri, pe care 
aveau să le întrebuinţeze deopotrivă cu locuitorii băş¬ 
tinaşi Români. Aceste ţinuturi fură numite “Fundus 
Regius”, “Pământul crăiesc”. 

Având norocul, ca din partea regilor unguri să li 
se asigure rând pe rând tot soiul de privilegii, se întă¬ 
riră, încât nu se mai putea face nimic în Ardeal fără 
dânşii. Organizaţia lor autonomă fu garantată de toţi 
regii care urmară după Andrei II. Ajunseră un adevă¬ 
rat stat în stat, conducându-se după propriile lor hotă¬ 
râri. In fruntea lor aveau un “ conte al Saşilor”, “comes 
Saxonum”, care n-avea să se supună locţiitorului regal, 
voievodului ardelean, ci numai regelui. El avea să con¬ 
ducă şedinţele şi să îngrijească de îndeplinirea hotărâ¬ 
rilor “sfatului naţional”, ale aşa numitei “Universităţi”, 
în care reprezentanţii tuturor ţinuturilor săseşti chib¬ 
zuiau ocârmuirea norodului lor. 

Dregătorii şi preoţii saşi nu erau supuşi nici unei 
autorităţi regale: aveau să se supună numai “Universi¬ 
tăţii” şi dispoziţiilor slujbaşilor ei. La dietele ţării îşi 
trimiteau reprezentanţi, de al căror cuvânt trebuia să 
se ţină seama totdeauna. 

Stăpâni astfel încă de la aşezarea lor pe o organi¬ 
zaţie puternică, autonomă, sprijiniţi cu mari scutinţe 
de către regi, nimiciră pas de pas libertăţile Românilor 
cu care erau egali la început, puseră mâna pe pământul 
şi pădurile noastre şi ne aduseră pe noi, locuitorii băşti¬ 
naşi ai ţării, într-o adevărată robie faţă de dânşii. Pă¬ 
mânturile pe care ei nu erau decât musafiri, ajunseră 
încetul cu încetul adevărata lor proprietate. 

Când în veacul XIII şi XIV se organizează secu¬ 
imea privilegiată, şi apoi răzbate în Ardeal boierimea 
ungurească, Saşii îndată le întind mâna, ca împreună 
să poată stăpâni mai trainic norodul românesc al sate- 

lor. în 1437, împreună cu Ungurii şi Secuii formează 
celebra “Uniune a celor trei naţiuni”, al cărei scop clar 
era înăbuşirea noastră. Noi ajunserăm şi în pământul 
săsesc adevăraţi iobagi, ca şi în ţinuturile nemeşilor 
unguri. E adevărat, că nu slujeam unor boieri, dar în 
schimb îndeplineam pe seama comunelor, oraşelor şi 
slujbaşilor saşi aceleaşi servicii ca şi iobagii. 

Când după 1526 în Ungaria izbucni războiul ce¬ 
lor doi regi, Ferdinand şi Ioan Zâpolya, în care inter¬ 
veni şi Petru Vodă Rareş bătând pe Ferdinand lângă 
Feldioara în 1529, puterea Saşilor crescu şi mai mult. 
Fiecare dintre rivali voia să şi-i câştige, şi astfel se supra¬ 
licitară în dărnicie. Iar întărirea Saşilor noi o simţeam 
mai dureros. Comunele săseşti şi slujbaşii autonomiei 
lor urmau cea mai nemiloasă stoarcere a satelor noas¬ 
tre de pe pământul administrat de dânşii. In vreme ce 
toţi locuitorii Ardealului dădeau dijmă numai preoţilor 
lor, Românii din pământul săsesc trebuiau să dea dij¬ 
mele totdeauna preoţilor săseşti. Dacă un sat era curat 
românesc, deci nu era preot sâsec în localitate, Românii 
aveau să dea această a zecea parte din agoniseala lor pre¬ 
otului săsesc din satul cel mai apropiat. Ba au mers şi 
mai departe. Unor sate româneşti le-au fost impuse tot 
felul de dări, pe care aveau să le încaseze satele săseşti, 
în frumosul sat romanesc Poiana, de lângă Sibiu, toţi 
tinerii români, când se căsătoreau, trebuiau să plătească 
o anumită taxă comunei săseşti Dobârca din apropiere. 
Şi aceasta din cele mai vechi vremuri pană la 1789. 

Satele româneşti aveau să dea tot felul de munci¬ 
tori pentru clădiri în oraşele săseşti, pentru canalizări, 

pentru ridicări de şosele, aveau să dea servitori gratuiţi 
tuturor slujbaşilor saşi. Unele sate până la 1848fură 
silite, să trimită câte un om de serviciu la bucătăria pri¬ 
marului oraşului Sibiu. Cărăuşiile pe seama oraşelor 
săseşti aveau să fie făcute tot de Români, şi fireşte fără 
nici o răsplată. Principii ardeleni având mare nevoie de 
sprijinul bănesc al Saşilor, lăsară totul la hatârul lor. 

Pe la 1540 Saşii începură şi la noi o activitate de 
a ne cuceri la luteranism. în 1544 tipăriră în Sibiu un 
catechism pe care îl introduseră chiar cu forţa în co¬ 
munele româneşti şi în mahalalele oraşelor. Sprijiniră 
şi tipăriturile lui Coresi. 

Când însă dieta de la 1550 recunoscu deplină 
libertate legii luterane, deci o libertate pe care noi 
Românii ortodocşi până atunci nu o aveam, Saşii îşi 

deteră seama, că luteranizarea noastră e o primejdie 
pentru dânşii: punea mâna pe nişte drepturi care ne-ar 
fi sprijinit întrucâtva dezvoltarea şi nu ne-ar mai fi lă¬ 
sat, să fim exploataţi de dumnealor. Deci nu numai că 
încetează orice activitate de convertire în satele noastre 
de pe pământul lor, ci se năzuiesc să împiedice şi lăţirea 
calvinismului în aceste sate. Pentru ei era cu mult mai 
avantajos, să rămânem aşa, ortodocşi prigoniţi de stat 
şi fără putinţa de a ne înălţa câtuşi de puţin capetele, 
decât să ne convertim la protestantism, să ni se îngă¬ 
duie şi nouă oarecari uşurări şi să începem a ne simţi 
şi noi oameni. 

Hotărârile Saşilor, aduse pentru exploatarea 
noastră, care încă în veacul XVI alcatuiam marea ma¬ 
joritate a locuitorilor din pământul crăiesc, devin tot 
mai drastice. în 1582 oraşul Sibiu interzice Românilor 
până şi pescuitul în râuri. Şi aceasta fiindcă unii dintre 
meseriaşii sibieni făceau sport din pescuit. 

în veacul XVII în jurul Sibiului se aduce hotărâ¬ 
rea că “dacă vreun Valach din Poplaca cojeşte un copac 
fâcându-l să se usuce, va fi spânzurat de creanga copacu¬ 
lui; dacă vinovatul nu poate fi prins, comuna Poplaca 
are să dea alt Valach, ca săfie spânzurat în locul lui”. 

Tot atunci Saşii din ţinutul Făgăraşului decid: 
“Dacă turma vreunui Valach trece în imaş oprit şi Valac- 
hul se împotriveşte cu arma (bâta!), la dovada martori¬ 
lor... acest Valach va fi pedepsit cu moartea. Cu moartea 
va fi pedepsit şi acela care va da foc sau ameninţă să dea 
foc... Dacă vinovatul a fost slugă şi a fugit, în locul lui va 
fi omorât Valachul la care slujia”. 

Cele mai multe hotărâri le aduc cu gândul de a 
îmbogăţi pe preoţii şi ţăranii saşi şi de a umili şi sărăci 
pe bieţii Români, ca astfelsă-i stăpânească mai uşor. In 
28 August 1679 sfatul oraşului Braşov aduce următoa¬ 
rea hotărâre: “Dacă în comuna Râşnov moare un Yalach 
şi nu are copii, pământurile şi averea lui vorfi moştenite 
nu de neamuri, ci de cel mai apropiat Sas din vecinăta¬ 
te. Acelaş lucru are să se întâmple şi dacă mortul are co¬ 
pii, însă copii sunt căsătoriţi în alt sat, precum şi atunci, 
când se poate dovedi, că pământurile părintelui mort au 
fost odinioară săseşti 

Fireşte, Sasul din vecinătate totdeauna putea 
dovedi cu martori, că pământurile mortului n-au fost 
româneşti. 

La sfârşitul veacului XVII locuitorii din Răşinari 
se plâng către comisarii imperiali dezvăluindu-le toate 
mişeliile pe care le-au săvârşit Saşii din Sibiu, luându-le 
cu forţa câmpurile, pădurile şi supunându-i la tot felul 
de sarcini şi batjocurii: 

“Noi satul Răşinari, această plânsoare aducem în¬ 
aintea Măriilor Voastre, precum a fost hotarul noastru 
până unde zic “Vadul Muchii”; apoi s-au sculat domnii 
din Sibiu şi ni l-au luat până unde se chiamă de către 
cetate “Livada Bulgărilor”, şi din sus “Livada Tănaciu- 
lui” şi au făcut pace faţă fiind domnii 100 de bărbaţi; şi 
când au făcut acea aşezare şi legătură a fost leatul 1631 
Martie 13 zile. Şi noi satul Răşinari ne-am ţinut de le¬ 
gătură şi de pacea care s-a făcut atuncea, iară domnii 
Sibiului nu s-au ţinut de legătură şi de pace, ce ne-au 
stricat întâiu scaunul de lege care au (ost, judecând 40 

de bătrâni juraţi la judecată de moarte şi au mânat că¬ 
lăraşi în pădure şi au tăiat furcile de le-au coborât jos. Şi 
după aceea s-au pus domnii a stăpâni pădurea în silă 
şi au zis domnii de la Sibiu către dregătorii noştri: De 
acum înainte să bage porcii în pădure numai domnii şi 
40 de bătrâni şi popii şi morarii; iar noi ne având nici o 
putere am căutat sâ-i lăsăm. 

Iar după aceea, fiind judeţ mare Frank, şi Sacs la- 
năş “bulgăr” (consilier al oraşului) ne-au oprit, să mai 
bage Românii din Răşinari porc în pădure şi ne-au luat 
lunca defân şi un ştiuc de luncă din sus de către moară... 
şi pe alt ştiuc de hotar plătim cu bani, luând acestea toa¬ 
te în silă împreună cu morile şi au oprit pe tot omul, să 
nu mai aducă cârciumă în Răşinari, fără numai dom¬ 
nul bulgăr... al lui vin să se vânză... 

După aceea, când a fost judeţ mare domnul Taici, 
acesta a făcut de au luat de la o stână un caş şi un ber¬ 
bece, apoi au luat doi caşi şi doi berbeci de la toată stâ¬ 
na; şi a fost toată vremea aşa. După aceea fiind judeţ 
mare domnul Bosner şi bulgăr domnul Ţikelea, au lă¬ 
sat acei doi caşi şi acei doi berbeci de la toată stâna şi 
au cerut bani de la toate stânile, care făcea suma peste 
tot fiorinţi 230; şi cerând bani noi n-am voit, să dăm, 
ştiind că sunt ai noştri munţii de moşie. Apoi văzând 
domnii, că nu dăm banii, ne-au prins şi ne-au bătut şi 
au mânat pe domnul Abraham şi pe domnul Rităr şi 
domn Lunard, care este judeţ la Miercurea, şi pe domn 
vaşerbirăul care este acum - fiind atunci hodnogi - şi 
au prins pe Bucur Hămbăşan, fiind deregătoriu, şi pe 
Manlu Roman şi pe Bucur Ihora şi pe Aliman Bâncilă şi 

pe Coman Râspop şi pe Bucur Scumpie; şi prinzându-i 
au zis către Hămbăşanu: unde-i judele? El a răspuns: 
nu ştiu - că judele fugise de frică; şi pe acei oameni pe 
care-i prinsese, i-a băgat în temniţă, bătându-i cât le-a 
fost voia; şi i-au ţinut prinşi 17 zile şi până n-au dat 
banii munţilor, nu i-au slobozit de acolo; şi la un om au 
băgat călăraşii calul în casaşi i-au datfân pe masaşi nu 
l-au scos din casă până n-o plătit tot”. 

Volniciile acestea sunt apoi tot mai necruţătoare, 
cu cât Saşii se simt mai ocrotiţi de ocârmuire. 

După 1690, când în Ardeal se înstăpânesc defi¬ 
nitiv Habsburgii şi dau mare atenţie poporului săsesc 
privilegiat, siluirile ajung aproape de necrezut. Satele 
româneşti sunt stoarse de bani. Ţăranii chinuiţi, ex¬ 
ploataţi. Mulţi se gândesc la fugă, încât jupanii saşi 
hotărăsc să ardă pe rug orice român, care vrea să treacă 
graniţa. 

In multe locuri Saşii dornici de a pune mâna pe 
pământurile romaneşti alungă cu armata pe Români 
din satele lor. 

în 1751 izgonesc astfel pe toţi Românii din cer¬ 
cul Nocrichului. Bieţii oameni rămân pe drumuri în 
miezul iernii. 

Habsburgii, gândindu-se la o colonizare a Ardea¬ 
lului cu Nemţi din Carintia şi Stiria, trimit în Ardeal 
în 1754 pe consilierul Seeberg; iar acesta face toate 
pregătirile necesare. Alege satele, unde ar fi bine să fie 
colonizaţi Nemţii, şi îndeamnă pe Saşi, să-i izgonească 
pe Români de acolo. Saşii îndată alungă pe Românii 

din Slâmnic, Şura Mică şi Vurpâr, aproape de Sibiu, ni- 
micindu-le întreaga gospodărie. 

în multe ţinuturi abuzurile au dat naştere unor 
adevărate revolte. Românii din Valea Rodnei în acelaşi 
an 1754 bătură pe slujbaşii saşi şi se răzvrătiră împotri¬ 
va administraţiei lor. Iar cu 4 ani mai târziu se plâng 
cu multă durere împărătesei Măria Terezia, că Saşii 
calcă în picioare toate drepturile dumnezeeşti şi ome¬ 
neşti, cer dijme şi dări peste dări, cer bani după fiecare 
vită, zicând că pădurile şi câmpurile sunt ale lor, apoi 
măresc necontenit sumele acestor dări. “Dacă le place, 
ori avem ori nu avem de lucru, trebue să plecăm la vânat, 
căci altfel ne prind şi ne bat... dacă nu poţi plăti, te prind, 
te leagă, te închid, ridică în toate satele furci de spânzu¬ 
rat, îţi leagă pietre de picioare şi te batjocoresc şi chinuiesc, 
până ce dai banii... Iau atâta de la noi, cât nu putem da, 
şi nu vor să ne dea niciodată chitanţe de cât am dat, ci 
mai vin comisarii, care ne arată răvaşurile unde putem 
vedea, că am dat mai mult decât se cuvenia; iar dacă îi 
rugăm, să ne dea înapoi banii ce i-am dat pe deasupra, ei 
râd şi spun: vi-i plăteşte crăiasa!”. 

Şi asupririle şi izgonirile Românilor din satele lor 
continuă şi mai departe. în 26 Aprilie 1776 oraşul Si¬ 
biu hotăreşte alungarea Românilor din comunele Şura 
Mare, Hamba, Siâmnic, Vurpâr, Noul Săsesc, Caşolţ, 
Guşteriţa, Bra-du şi Roşia Săsească. Cu câteva zile mai 
târziu bieţii Români din aceste sate sunt cu toţii muri¬ 
tori de foame pe drumuri, iar gospodăria lor ajunge pe 
mâini săseşti. Se făcură plânsori la ocârmuire, se făcură 
anchete şi în sfârşit trebui să intervină însuşi guverna- 

torul, baronul Brukenthal şi să declare, că: satele curat 
româneşti au la pământ şi păduri aceleaşi libertăţi ca şi 
cele săseşti; de asemenea aceleaşi libertăţi le au şi Ro¬ 
mânii care trăiesc în unele comune împreună cu Saşii; 
toţi Românii de pe pământul săsesc sunt pe deplin li¬ 
beri de a-şi organiza gospodării şi de a-şi face clădiri, 
după bunul lor plac. 

Cu toate acestea Românii nu se mai putură în¬ 
toarce la vetrele lor decât abia târziu către 1800, când 
fireşte nu mai erau în viaţă decât vreo câţiva dintre cei 
izgoniţi. 

Nu e astfel nici o mirare dacă şi astăzi poporul cel 
mai bogat în Ardeal sunt Saşii. în gospodăriile admira¬ 
bile ale ţăranilor saşi, în averile instituţiilor lor e truda 
şi sunt lacrimile a sute degeneraţii româneşti exploatate 
mai rău decât nişte cete de robi. 

Când în 1792 Românii înaintează împăratului 
cererea lor “Supplex Libellus Valachorum” şi în dieta de 
la Cluj e vorba despre Români, Saşii declară cu toată 
tăria, că pe teritoriul regesc Românii nu sunt băştinaşi, 
ci sunt veniţi din ţările vecine, că niciodată n-au avut 
nici un drept, şi că deci e nemaipomenită îndrăzneală 
din partea lor, să ceară ceea ce nu li se cuvine. 

în sfaturile oraşelor săseşti şi mai ales în şedinţe¬ 
le “Universităţii” cu toţii pipară, că orice concesiune li 
s-arface Românilor e o primejdie pentru Saşi. înaintară 
apoi o mulţime de memorii împăratului, ba scoaseră şi 
broşuri în Viena, ca să combată cererile noastre. Şi nă¬ 
zuinţa lor izbuti: Românii din ţinuturile săseşti şi după 
revoluţia franceză rămaseră în aceeaşi stare umilită, în 

care erau până atunci. 

Când în 1837 episcopul Moga înaintează dietei 
din Sibiu un memoriu cerând o uşurare pe seama Ro¬ 
mânilor din pământul săsesc, Saşii nici nu vor să audă 
de cererile lor, ci aruncă la dosar memoriul. în 1842 
însă cererea se repetă cu şi mai mare stăruinţă fiind în¬ 
aintată nu numai de episcopul Moga, ci şi de colegul 
său unit, episcopul Lemenyi, care afirmau cu mare tă¬ 
rie drepturile Românilor uzurpate de Saşi. “S-ar părea 
că vrem să împrumutăm soarelui lumină, dacă ne-am 
apuca să dovedim pe larg dreptul egal al Românilor cu 
Saşii” - zic episcopii în memoriul lor. Dieta însă e surdă 
şi de astă dată. 

Nici nu putea fi altfel. Ungurii câştigaseră tot mai 
multă putere, iar Saşii, după vechiul lor obicei, căutau 
să se dea cu cel tare. Până ce curtea de la Viena ţinea în 
frâu pe Unguri, Saşii erau alături de dânsa. După 1830 
însă, când Ungurii începură să se ridice impetuos îm¬ 
potriva Vienei, Saşii trecură de partea acestora. Intre 
ei se născu o legătură strânsă, frăţească al cărei scop în 
mare parte era asuprirea noastră. 

Anul 1848 aducând egala îndreptăţite a popoare¬ 
lor, “Universitatea” săsească, nemaiavând încotro, se în 
voieşte, şi ea, ca în sfaturile comunale să fie primiţi şi 
Români, de asemenea ca diferite comune să sprijineas- 
că pe preoţii români şi admite, ca şi copiii Românilor 
să poată intra la meserii, dar numai “când vor fi împli¬ 
nite toate condiţiile de cari atârnă primirea ucenicilor şi 
îndreptăţirea de a puteafi meseriaş”. Iar condiţiile fiind 
stabilite de dânşii, era firesc, că Românii niciodată nu 

corespundeau celor ce li se cereau. Ridicarea unei clase 
de industriaşi români trebuia înăbuşită, deoarece ar fi 
fost în paguba industriaşilor Saşi. 

Când în preajma dietei din Mai 1848 se discuta 
în toate părţile chestia unirii Ardealului cu Ungaria, 
iar Românii în adunarea de la Blaj se rostiseră împotri¬ 
va ei, Saşii ţinură şi ei o întrunire, se înţeleseră să admi¬ 
tă unirea şi în şedinţele dietei din 29 Mai votară cu toţii 
alături de Unguri. îndată ce însă armatele împărăteşti 
începură să pătrundă în Ungaria, Saşii părăsiră cu to¬ 
ţii pe Unguri, se declarară credincioşi împăratului şi 
rămaseră sub aripile ocrotitoare ale generalului Puch- 
ner, înrolându-se vreo câţiva inşi în oştire. în vreme ce 
noi alcătuiserăm legiuni întregi şi susţineam lupte în¬ 
verşunate pe Mureş şi în Munţii Apuseni, Saşii stăteau 
frumos pe la casele lor, fără să ştie măcar ce e războiul. 
Iar drept răsplată pentru această minunată credinţă 
săsească, împăratul după înfrângerea Ungurilor, întări 
din nou toate privilegiile pe care le avuseră înainte de 
1848 şi umplu toate slujbele înalte cu dânşii. Fruntaşii 
noştri în aceeaşi vreme erau arestaţi şi bătuţi. 

Când după războiul cu Italia, în 1859, Viena se 
simţea slăbită şi căuta o împăcare cu Ungurii, Saşii vă¬ 
zură, că de aici încolo viitorul va fi iarăşi al Ungurilor. 
Căutară deci să se apropie de ei. Văzuseră, că pentru 
privilegiaţi în Ardeal românismul e o primejdie şi de 
aceea se năzuiră acum, să alcătuiască din nou vechea 
alinanţă împotriva noastră. 

în 1860 la serbările săseşti din Bistriţa invitară 
pe toţi fruntaşii Ungurilor ardeleni, pe conţii Teleki, 

Bethlen, Eszterhâzy, Bânfty, Miko, ba veni şi fostul 
ministru, baronul losif Eotvos. Saşii îi primiră cu mare 
alai, cu avântate discursuri de înfrăţire. Seara aranjară 
un bal la care se juca “ciardaş” şi vals deopotrivă, ţinură 
şi unii şi alţii toasturi, sărbătorind împăcarea ungaro- 
săsească şi închinând pentru o frăţească bună înţelege¬ 
re în viitor. 

Urmările acestei înfrăţiri aveam să le simţim tot 
noi. în 1867 se făcu împăcarea între Viena şi Unguri 
şi de atunci încoace Saşii deveniră vrednici ucenici ai 
ocârmuitorilor ţării. Pe toate terenurile căutară să înă¬ 
buşe mişcările noastre în ţinuturile unde locuiam îm¬ 
preună cu dânşii. Cu toţii erau credincioşi dorinţelor 
lui M. Schenker, care scria pe faţă, că datoria Saşilor în 
viitor e să meargă mănă în mănă cu Maghiarii. 

Dacă ar fi fost cu putinţă, ar fi adus din nou zilele 
din veacul XVII. Primind însă şi ei unirea cu Ungaria 
şi păstrându-se legea pentru egala îndreptăţire votată 
în 1848, îşi pierdură şi ei viaţa lor autonomă. în 1876 
“Universitatea” lor, care până atunci era un corp politic, 
un mare sfat naţional, din care făceau parte toţi frun¬ 
taşii oraşelor şi instituţiilor săseşti, se tansformă total. 
Pădurile şi moşiile ce le stăteau la îndemână alcătuiesc 
un fond, din care au să susţină şcoli şi biserici în fostul 
“pământ crăiesc”. Deci din veniturile lor sunt datori, să 
contribuie şi la susţinerea şcolilor şi bisericilor româ¬ 
neşti. “Universitatea” are să chivernisiască aceste averi 
şi să îngrijească de o împărţire echitabilă a ajutoarelor. 

De la 1876 încoace politica lor s-a legat apoi tot 
mai strâns de politica ungurească, încetează de a mai 

avea un drum al lor propriu. Le dispare orice simţ de 
demnitate şi în sufletele conducătorilor lor îşi face lor 
un reptilism urât, care le cuprinde în câţiva ani întreg 
poporul. Faţă de Unguri nu mai au nici un fel de re¬ 
zervă. Nu-i mai interesează decât faptul că Românii 
se ridică. Cu ochi plini de pizmă urmăresc progresele 
noastre şi se zbat pe toate cărările, să ne stăvilească. Se 
aliază cu Ungurii, fiindcă îi văd tari şi văd, că şi sco¬ 
pul politicei ungureşti e nimicirea noastră. Nu vor să 
priceapă, că înfrângerea noastră, care suntem cel mai 
puternic element nemaghiar, însemnează înfrângerea 
principiului naţionalităţilor şi biruinţa supremaţiei 
volnice a rasei ungureşti, care ne sapă mormântul nu 
numai nouă, ci şi mult ocrotitului popor săsesc. 

Astfel se întâmplă că, în vreme ce neamurile ne¬ 
maghiare de sub stăpânirea ungurească se apropie între 
olaltă, se întovărăşesc şi alcătuiesc în parlamentul din 
Budapesta, un partid “al naţionalităţilor”, Saşii nu nu¬ 
mai că nu vor să facă parte din această alianţă, ci intră 
de-a dreptul în partidele guvernelor ungureşti, susţi- 
nându-le toate faptele şi toate planurile de ungurizare. 
Şi consecvenţi întregului lor trecut, nu intră decât în 
partidul celor de la putere. Dacă acesta a căzut, Saşii îl 
părăsesc şi trec la cel care-i urmează. Până ce vechiul 
partid liberal al “zdrobitorului de naţionalităţi” Colo- 
man Tisza era tare şi conducea ţara, Saşii erau membrii 
lui. Când partidul căzu şi la cârmă ajunse “coaliţia” par¬ 
tidelor “kossuthisto-independente”, Saşii se alăturară 
acestei coaliţii. Căci apoi în 1910 vechiul partid libe- 
rar învie sub numele de “partid al muncii naţionale” şi 
sub conducerea contelui Ştefan Tisza, fiul lui Coloman, 

zdrobi pe kossuthişti şi luă frânele conducerii, jupanii 
noştri îşi părăsiră iarăşi ortacii şi trecură iarăşi sub ari¬ 
pile calde ale ocârmuitorilor “liberali” de odinioară. 

Că toate guvernele căutau, să zdrobească pe ne¬ 
maghiari, asta avea puţină importanţă pentru Saşi. Ei 
se mulţumeau cu făgăduinţa ce li se făcea: că legile de 
maghiarizare nu vor fi aplicate faţă de ei. Nu voiau să 
vază, că în realitate această făgăduinţă nu-i altceva de¬ 
cât mărinimia lui Polifem, care-i promite lui Odiseu, 
că nu-1 va mânca decât după ce-i va fi mâncat tovarăşii. 

In 1890 - 1894 Saşii, ca membri ai partidului 
liberal aprobă politica de colonizare a Ungurilor în ţi¬ 
nuturile ardelene, precum şi înfiinţarea de către stat a 
unui fond pentru colonizări de 6 milioane coroane. In 
1906 - 1907, ca membri ai coaliţiei kossuthiste, primesc 
fără murmur legea de maghiarizare a contelui Albert 
Apponyi, deşi aceasta ameninţa şcolile lor, ca şi pe ale 
noastre. Pretutindeni unde au crezut, că ne pot face 
rău, au adus servicii guvernelor ungureşti. Nu s-au sfiit 
nici chiar de denunţări josnice. 

în schimbul acestei atitudini de temeneli şi rep- 
tilism, guvernele ungureşti le dau apoi, drept bacşiş, di¬ 
ferite ajutoare pe seama şcolilor şi instituţiilor lor de 
cultură. Astfel în 1912 pentru a-şi ridica o zidire nouă 
pe seama liceului lor din Braşov, care în clasele V - VIII 
are abia câte 4-6 elevi, li s-a dat de către stat 400.000 
coroane fără a le pune vreo condiţie în vreme ce noi de 
10 ani încoace cerem zadarnic un ajutor de 100.000 co¬ 
roane ca să putem ridica în Braşov o clădire mai încă¬ 
pătoare şcoalei noastre comerciale de acolo, care are în 

fiecare clasă peste 50 de elevi şi e silită să se adăposteas¬ 
că într-o casă particulară transformată: cererea nu ne 
poate fi ascultată decât dacă ne învoim, ca jumătate din 
studii săfie învăţate ungureşte. 

Spinarea de gumilastic a Saşilor a fost răsplătită 
de către Unguri şi cu alte bunătăţi. Astfel guvernele 
ungureşti le-au dat mănă liberă faţă de Românii din 
ţinuturile săseşti. Iar ei, unde conducerea e în mâna lor 
s-au purtat faţă de noi cu un şovinism mai brutal chiar 
şi decât şovinismul Ungurilor. Aceasta mai ales în ora¬ 
şele Sibiu, Braşov, Sighişoara, Mediaş, Bistriţa, Sebeşul 
Săsesc şi Orăştie, şi în comitatele Sibiu şi Braşov. Nu 
este ram de activitate, în care să nu fi căutat ei înăbuşi¬ 
rea sau cel puţin opăcirea propăşirii noastre. 

Au făcut înainte de toate tot posibilul, ca în ţi¬ 
nuturile, unde trăiam împreună cu dânşii, să împiedi¬ 
ce dezvoltarea unei clase intelectuale româneşti. Cum 
comunele, oraşele şi comitatele din Ungaria şi Ardeal 
îşi au toate organizaţia lor autonomă, cu conducere 
independentă de guverne, Saşii pretutindeni unde au 
putere în autonomii au înlăturat fără cruţare elemen¬ 
tul românesc. Toate slujbele le-au umplut cu Saşi, toate 
furniturile, toate întreprinderile li le-au dat lor, fără 
a ţinea seamă de ofertele adeseori mai avantajoase ale 
unor întreprinzători români. în Braşov, în Sibiu şi în 
celelalte oraşe, de la primar până la sergentul din stra¬ 
dă toţi sunt Saşi, presăraţi cu câte un Ungur. Românii 
nu-s decât măturătorii şi slugile. 

în vreme ce Saşilor şi societăţilor săseşti culturale 
şi sportive li se dau din diferite fonduri ajutoare peste 

ajutoare, celor româneşti li se refuză orice sprijin. “Uni¬ 
versitatea săsească” fiind transformată cu toate averile 
ei, păduri şi munţi, într-o fundaţiune pentru ajutorarea 
culturii, şcolilor şi bisericilor din “pământul crăiesc”, 
ar trebui să împartă în mod echitabil ajutoarele, ţinând 
seamă de număr. Noi Românii alcătuind două treimi 
din populaţia acestui teritoriu, ar trebui să primim de 
la “Universitate” şi ajutoare în această proporţie sau cel 
puţin într-o măsură egală cu Saşii. Când colo ce se în¬ 
tâmplă? Saşii fac împărţeala cum le vine lor la socotea¬ 
lă; iar drept mulţumire că guvernele ungureşti îi lasă 
în bună voie, dau celor câteva mii de Unguri venetici 
de curând în vechiul “pământ crăiesc” o sumă egală cu 
a Românilor. Astfel din venitele “Universităţii” se dau 
Saşilor 60%, Românilor care formează 2/3 din popula¬ 
ţie, 20%, iar Ungurilor care sunt abia vreo câţiva func¬ 
ţionari şi colonişti, alte 20%. In 1908 au primit pentru 
şcoli şi biserici Saşii 431.320 coroane, Românii 92.400 
coroane, iar Ungurii 92.600 coroane. 

Au văzut apoi conducătorii saşi, că viaţa noastră 
economică începe să se ridice, la oraşe începe a se ivi o 
clasă de mici meseriaşi şi negustori români, iar la sate 
ţărănimea românească deprinsă cu nevoile, muncitoa¬ 
re, nepretenţioasă şi cu casa plină de copii, agoniseşte, 
cruţă şi cumpără pământ de la Saşii mai domnoşi şi 
aproape sterpi. Şi-au dat deci toată silinţa, să ne stăvi¬ 
lească. în societatea lor au trezit pretutindeni ură împo¬ 
triva noastră. Au făcut o adevărată organizaţie, al cărei 
scop e, să ne pună piedici. Negustorii şi meseriaşii lor 
nu primesc ucenici români; şi dacă ici colo câte unul to¬ 
tuşi primeşte, o face fiindcă are neapărată nevoie şi nu 

găseşte de alt neam. E înţelegere între ei şi în ce priveş¬ 
te cumpărăturile. Un Sas nu are voie, să cumpere de la 
Român. în comuna Avrig de lângă Sibiu este un mic 
sanatoriu instalat de biserica săsească din Sibiu în ve¬ 
chiul parc al baronului Bruckenthal. Ei bine, deşi Avri- 
gul are aproape 5000 de locuitori, care ar putea furniza 
toate cele necesare acestui sanatoriu, totuşi de la dânşii 
nu se cumpără absolut nimic, pentru că sunt Români; 
carne, ouă, untură, zarzavat toate sunt aduse pe preţuri 
mai mari din cel mai apropiat sat săsesc, Bradu... 

Mai înverşunată e lupta pentru pământ. Con¬ 
ducătorii vieţii săseşti vor să împiedice cu orice preţ pe 
Români de a-şi agonisi pământuri de la Saşi, care au 
mai mult decât le trebuie. Sub ocrotirea administraţiei, 
preoţii şi învăţătorii lor au înfiinţat pretutindeni mici 
bănci, sucursale ale băncilor mari din oraşe, care dând 
ţărănimii împrumuturi ieftine o feresc de a fi nevoită 
să-şi vândă Românilor ţarinile. Preoţii umblă chiar din 
casă în casă sfătuind şifăcând pefiecare gospodar să jure, 
că niciodată nu-şi va vinde vreunui Român moşioara. 
îndată ce un Sas e silit să-şi vândă vreo livejoară cât de 
mică, banca sau biserica lor i-o cumpără şi i-o lasă şi 
pe mai departe spre folosinţă, în schimbul unei arende 
neînsemnate. 

Băncile lor susţin lupta din toate puterile. Mij¬ 
loace băneşti au din belşug probabil şi din Germania 
- încât biruinţa în anii din urmă le era asigurată. Ca¬ 
pitalul băncilor săseşti în Ardeal e doar peste 400 mili¬ 
oane coroane, al băncilor romaneşti abia 200 milioane. 
Deci în vreme ce ei au defiecare Sas un capital de 2000 

coroane, noi avem de fiecare Român decât 50 coroane. 
Evident în lupta aceasta economică forţele sunt într-o 
îngrozitoare disproporţie. 

Pentru a ajunge şi mai sigur la izbândă băncile 
şi societăţile săseşti au întemeiat acum vreo 5-6 ani 
o instituţie financiară centrală “Vorschussverein”, în¬ 
dreptată direct împotriva noastră. Aceasta cumpâră 
orice pământ săsesc ce este de vânzare, dând preţuri mai 
mari decât cele mai avantajoase oferte venite din partea 
vreunui Român. De unde are atâţia bani la dispoziţie, 
e o taină. 

în urma acestei purtări duşmănoase a Saşilor din 
multe sate bieţii Români, ca să poată asigura traiul fa¬ 
miliei lor, plecau în America, nenorocindu-se prin fa¬ 
brici, deoarece acasă nu puteau pune mâna pe o bucată 
de ţarină, ca să-şi câştige cu plugăritul cele de lipsă. 
După ce deci în decursul vremurilor pământurile ne-au 
fost răpite prin tot felul de volnicii, acum nu mai avem 
putinţa de a ni le redobândi nici prin cea mai încordată 
muncă cinstită! 

Ceea ce-i doare încă pe Saşi şi ceea ce pizmuiesc 
ei la noi, e spornicia. în vreme ce casele româneşti sunt 
pline de copii, de la 5-6 în sus, ale Saşilor sunt goale 
în urma sistemului înrădăcinat la dânşii, de a avea un 
singur copil, ca să nu se împrăştie averea. Viitorul e a 
celor spornici. De aceea la Saşi e la ordinea zilei discu¬ 
ţia asupra sporirii neamului. A fost o adevărată halima 
în 1911-12 când societăţile femeilor săseşti au dezbătut 
această chestie şi în congresele lor generale. 

Numărul mic al naşterilor şi teama de copii la 

femei însă nu pot fi înlătura-te prin discuţii şi sfaturi. 
Numai o reformă completă a concepţiei morale despre 
viaţă şi despre rostul ei poate înlătura întrucâtva aceas¬ 
tă pacoste. 

Conducătorii Saşilor s-au gândit şi ei la coloni¬ 
zări. Un plan al lor era, să aducă pe Şvabii din Banat, 
expuşi ungurizării şi să-i aşeze în satele româno-săseşti 
din Ardeal, întărindu-şi ţărănimea. Astăzi acest plan 
a suferit o schimbare. Colonizările se vor face nu adu¬ 
când pe Şvabii din Banat, care trebuiesc păstraţi şi întă¬ 
riţi acolo unde sunt, ci aducând Nemţi din Germania, 
unde e un mare prisos de populaţie. Băncile săseşti din 
Ardeal au şi pus la îndemâna acestui proiect o sumă de 5 
milioane coroane. 

în mintea lor războiul de azi a trezit un gând mă¬ 
reţ: de a face din Ardeal un fort al germanismului. Şi 
desigur înfăptuirea acestei idei va fi susţinută cu toată 
puterea de instituţiile fincanciare şi naţionale ale Ger¬ 
maniei. Iar rasa germană nu e dintre cele care se apucă 
anevoie şi se lasă uşor... 

Astfel planurile Saşilor, au acelaşi scop, ca şi ale 
Ungurilor: înfrângerea noastră. Alianţa lor ne-a făcut 
şi - cine ştie? - ne va face încă multe zile amare. Şi oricât 
s-ar părea, că Saşii sunt mai de omenie, în realitate în 
sufletul lor e aceeaşi duşmănie faţă de noi ca şi în sufle¬ 
tul Ungurilor. E furia nebună a stăpânului care vede, 
că fostul său rob a ajuns la o stăricică mai bună şi nu se 
mai lasă exploatat. De aceea au întrebuinţat şi armele 
cele mai urâte împotriva noastră. 

în 1910 autorităţile lor din Sibiu au făcut minis- 

terului de culte denunţul, că în şcolile româneşti din 
comitatul Sibiului limba maghiară nu se învaţă în mă¬ 
sura cerută de legea Apponyi. Ministerul trimise înda¬ 
tă pe cunoscutul nostru duşman, profesorul Benedek 
Jancso, să facă cercetare. Acesta, întovărăşit cu multă 
atenţie de un profesor sas din Sibiu, care-i dădea infor¬ 
maţii, cercetă şcolile cu pricina, se abătu apoi şi pe la 
cele săseşti şi - precum mi-a mărturisit-o el însuşi râ¬ 
mase adânc scârbit de această mârşăvie săsească: şcolile 
noastre nu numai că erau pe nedrept învinovăţite, dar 
mersul învăţământului, isteţimea învăţătorilor, sporul 
elevilor erau cu mult superioare celor constatate în şco¬ 
lile săseşti. Profesorul Jancso - spre marea indignare a 
profesorilor saşi - şi-a spus verde părerea aceasta, şi în 
raportul său către minister ne-a luat apărarea până şi el, 
care a scris volume întregi împotriva noastră. 

Saşii ne dispreţuiesc şi ne urăsc. Ne-au exploatat 
veacuri de-a rândul; acum nu le-a mai rămas decât 
ura. Insă nu ura bărbatului care te priveşte în ochii şi 
te înfruntă cu hotărâre, ci a reptilei care se târăşte, se 
mlădie, loveşte pe neaşteptate şi se luptă pe faţă numai 
când are adânca siguranţă, că potrivnicul său e stors 
de vlagă. 

S-au aliat întotdeauna cu duşmanii noştri şi nu 
ne-au cruţat niciodată, când au avut prilejul să ne lo¬ 
vească. 

E bine, să se ştie aceste lucruri ca în ceasul socote¬ 
lilor să poată fi răsplătite! 

R ăzboiul ce izbucni în 1912 între Turci şi popoa¬ 
rele balcanice, produse o zguduire în întreaga 
monarhie austriacă. Popoarele balcanice năzu¬ 
iau o întregire naţională. Acest principiu întări apoi 
pretutindeni în Austria rezistenţa faţă de cotropitori, 
şi trezi nădejdea, că în curând graniţele politice se vor 
schimba potrivit graniţelor etnice. Biruinţele Slavilor 
din Sud avură darul de a trezi mândria şi alipirea faţă 
de ei-în toţi Slavii Austriei. Până şi aceia, care erau pe 
povârnişul ungurizării, se pomeniră deodată vorbind 
cu dragoste de eroicul rege al Serbiei, Petre Caragheor- 
ghevici şi de vitejiile armatelor sârbeşti la Kumanovo şi 
Adrianopol. Se simţea că e cu neputinţă, ca o aranjare 
conform principiului naţionalităţilor în Balcani şi o 
întărire a puterii sârbeşti să nu influenţeze spre bine şi 
să nu grăbiască dezlegarea chestiei de naţionalităţi în 
Austria şi mai ales în Ungaria. 


Noi ardelenii eram mai îngrijoraţi decât oricând. 
Ochii noştri în vremea din urmă erau aţintiţi numai 
spre Bucureşti. De aici ne aşteptam îndrumările şi de 
aici ne aşteptam mântuirea. Biruinţele alianţei balca¬ 
nice ne dureau, pentru că România nu lua parte la ele. 

Ne temeam, că toţi se vor alege cu câte ceva, numai Rega¬ 
tul Român şi printrânsul neamul românesc va sta nemi¬ 
luit la o parte; că toţi îşi vor îndeplini idealul lor, numai 
noi ne vom îndepărta de dânsul şi vom rămânea slabi 
în mijlocul unor vecini care şi-au câştigat puteri noi. Nu 
mai era nimeni nici în pătura de sus, nici jos în popor, 
care în adâncul său să nu fi simţit glasul sângelui şi care 
să nu fi auzit cum şoptea stăruitor întrânsul convin¬ 
gerea că puterea noastră e în baionetele Regatului. Nu 
ne mai interesa soarta Austro-Ungariei, a statului din 
care făceam parte, ci căutam să dezluşim ce se va în¬ 
tâmpla cu România. 

Când guvernul român a început tratativele cu 
Bulgaria pentru compensaţii, cerând Cadrilaterul, în¬ 
treaga suflare românească din Ardeal aştepta înfrigu¬ 
rată rezultatul. Declararea mobilizării generale şi apoi 
a războiului din Iunie 1913 a fost ca un fulger, care te 
trezeşte din nesiguranţă. Aşteptarea înăbuşită a rupt 
deodată zăgazul şi de la un capăt la celălalt al pămân¬ 
tului românesc de sub Habsburgi a izbucnit acelaşi chi¬ 
ot de bucurie şi de încredere în viitor, care răsuna şi pe 
străzile Bucureştilor. Şi ca niciodată în trecutul nostru, 
în Sibiu, în Braşov, în Cluj şi chiar în Budapesta, ne 
pomenirăm cu toţii intonând biruitor “La Armei” şi 
“Trăiască Regele!”. 

Mobilizarea, marşul fulgerător asupra Sofiei au 
trezit la noi pretutindeni mândrie şi dragoste faţă de 
armata română: în mâna ei e puterea Regatului şi iz¬ 
băvirea neamului. 

Am văzut oameni, care nu-şi bătuseră capul cu 

chestia naţională, devenind deodată îndrăzneţi şi mân¬ 
dri de neamul lor; am văzut preoţi, învăţători, chiar 
ţărani, urmărind şi subliniind pe hartă Ferdinando- 
vo, Vraţa, Orhania şi celelalte localităţi pe unde, după 
ştirile gazetelor, trecea armata română. Şi din când în 
când degetul lor mai aluneca şi peste Carpaţi şi sufletul 
le însoţea gestul cu câte un oftat de dor şi de nădejde... 

Pacea care s-a încheiat în Bucureşti, a încoronat 
apoi izbânzile întărind pe deoparte graniţa Regatului, 
iar pe de altă parte nădejdile sufletului nostru al celor 
din Ardeal. Campania din Bulgaria a trezit şi ridicat 
conştiinţa naţională din Ardeal mai mult decât 50 de 
ani de propagandă politică. 

De sus pană jos toată lumea românească a înţeles 
că soarta noastră are să fie decisă în Regat, că de la Habs- 
burgi şi Unguri nu trebuie să mai avem naivitatea de 
a ne aştepta la altceva decât la prigoniri, şi că nu e de¬ 
parte ceasul când toate ţinuturile romaneşti vor ajunge 
sub stăpânire românească. Sufletele noastre dărâmaseră 
graniţele şi aşteptau un vălmăşag european, ca nădejdea 
lor să izbândiască. 

Astfel la ceea ce cu un an mai înainte nici n-am fi 
îndrăznit să ne gândim, acum ni se păru deodată foar¬ 
te firesc lucru. Şi să nu se uite, că ceea ce efiresc nu poate 
fi stăvilit, ci se îndeplineşte fără multă zăbavă. Dacă os¬ 
tile româneşti în campania din Bulgaria şi-au pregătit 
puterile, ca să treacă piscurile Carpaţilor, neamul ro¬ 
mânesc de sub oblăduirea austriacă şi ungurească şi-a 
pregătit sufletele, ca să le aştepte. 

ÎNCHEIERE 


A nul 1914 a adus asupra lumii cea mai grozavă 
catastrofă din câte au ameninţat vreodată civi¬ 
lizaţia omenească. Peste 25 milioane de oameni 
stau cu armele în mâini pândindu-se şi distrugându- 
se. Parcă toate progresele, la care a ajuns ştiinţa până 
acum, s-au făcut numai ca să se desăvârşească mijloa¬ 
cele de ucidere. Ţări, care se credeau atotputernice, îşi 
văd mândria zdrobită şi puterile sfâşiate, iar altele, care 
au fost totdeauna zmerite se ridică la lumină străluci¬ 
toare şi măreţe. Nici epoca cea mai bogată în schimbări 
şi grozăvii, epoca migraţiunii popoarelor, nu se poate 
asemăna cu schingiuirile vălmăşagului de astăzi. De¬ 
sigur, astăzi dispare o lume veche şi din ruinele ei va 
trebui să se ridice alta mai bună, mai civilizată şi mai 
umană. 

Noi stăteam uluiţi în faţa evenimentelor. în min¬ 
te ni se deschideau perspective noi, abia întrezărite în 
alte vremuri, şi cumpăneam cu îngrijire pasul ce tre¬ 
buia să-l facem. De acest pas atârnă existenţa noastră 
ca stat şi neam românesc. Regatul Român e chezăşia 
vieţii noastre. în jurul lui trebuie să fie pupate, gata de 
jertfă, toate energiile de care dispunem. Dar acest Re- 



358 


VASILE STOICA 


gat, a -a cum îl simţim cu toţii în adâncul sufletelor, nu 
se sfârşeşte la Vârciorova, la Predeal sau la Ungheni, ci 
acolo unde încetează cuvântul nostru şi încep alte “bâl¬ 
bâite” graiuri. Regatul Român de azi e numai cheagul 
celui de mâine. Adevărata lui putere nu se întemeiază 
numai pe cei cuprinşi între graniţele sale, ci pe toţi care 
în sufletele lor se simt cetăţeni ai lui, văzându-se părtaşi 
ai acelui Regat ideal, din care fac parte toţi Românii, 
fără deosebire de graniţele meşteşugite ale diplomaţi¬ 
ei vremurilor. De aceea orice lovitură care ar căuta, să 
sfarme o parte a neamului nostru, e lovitură aplicată 
Statului Român şi întregului nostru neam. 

S-au rostit istorici, geografi, diplomaţi, literaţi şi 
cu toţi constată, că pentru existenţa în viitor a statu¬ 
lui şi poporului român e imperios necesar, ca în cetă- 
ţuia Ardealului neamul românesc să fie singur stăpân. 
Nimicirea Românilor ardeleni înseamnă pentru noi 
pierderea definitivă a Ardealului şi nimicirea sigură 
a Regatului Român. Ei bine, tocmai în Ardeal, de al 
cărui caracter românesc atârnă însăşi viaţa noastră ca 
neam conştient şi nu ca noţiune etnografică, existenţa 
neamului nostru e mai primejduită decât oriunde. Pa¬ 
tru milioane de Români, jumătate din populaţia Rega¬ 
tului, sunt aproape de nimicire, sub povara unei politici 
de veacuri duşmănoasă nouă. Şi soartea lor nu se poa¬ 
te îmbunătăţi, pentru că e cu neputinţă, să se schimbe 
mentalitatea şi tradiţia de veacuri a ocârmuitorilor. 
Habsburgii şi Ungurii îşi au interesele lor, iar aceste in¬ 
terese au fost şi vor fi întotdeauna potrivnice întăririi 
noastre. Politica lor din trecut ne arată lămurit, care va 
fi politica lor în viitor. 

Habsburgii întotdeauna ne-au luat în seamă nu¬ 
mai întrucât le slujeam ca unelte pentru îndeplinirea 
planurilor lor de stăpânire. Voiau să ajungă la Marea 
Neagră; şi de câte ori credeau că le putem netezi dru¬ 
mul, ne mângâiau, iar îndată ce vedeau, că ne simţim şi 
noi oameni, ne loveau fără cruţare. Le trebuia Ardealul: 
l-au luat. Le trebuiau Principatele Româneşti şi gurile 
Dunării: au răpit Bucovina, au ţinut ocupată Oltenia, 
au trimes comisii, care să ne preţuiască. Desigur, dacă 
n-ar fi fost alte întâmplări care să le schimbe drumul, 
Regatul Român de azi n-ar fi altceva decât o biată pro¬ 
vincie austriacă, unde în urma bogăţiilor ce cuprinde 
şi stării dureroase în care era ţinută ţărănimea s-ar fi 
scurs toată şleahta flămândă de la Viena până la Tarno- 
pol, şi ar fi înăbuşit în scurtă vreme orice viaţă româ¬ 
nească. în Ardeal şi Ţara Ungurească ne-au învrăjbit cu 
toţi vecinii. Ne-au îndulcit din când în când, ca să ne 
lovească cu atât mai tare cu mâna altora. Ne-au ridicat 
în picioare de atâtea ori, ca să sperie pe Unguri cu noi 
şi îndată ce ne îndeplineam menirea de matahale, eram 
înlăturaţi ca nişte netrebnici. Ne-au făcut făgăduinţe 
peste făgăduinţe, şi n-au avut niciodată simţul de cinste, 
să se ţie de cuvânt. Până şi Frantz Iosef, sub steagurile 
căruia ne-am vărsat sângele pe toate câmpurile Euro¬ 
pei, n-a făcut altceva vreme de aproape 70 de ani, decât 
ne-a minţit şi ne-a jertfit cu nepăsare. 

Când au văzut isteţii diplomaţi habsburgici, că 
Regatul Român se dezvoltă, s-au înfiorat de teama că le 
ia Ardealul şi le ia şi nădejdea unei stăpâniri economice. 
Deteră deci Ungurilor frâu liber spre a desfiinţa pe Ro¬ 
mânii ardeleni, şi nu scăpară nici un prilej pentru a lovi 

însuşi statul român şi a-i împiedica dezvoltarea. Când 
se face unirea ţărilor surori în 1859, ei sunt singurii - 
şi bieţii Turci - care protestară în faţa Europei. Frantz 
Iosefnici în 1868 nu voia să vorbească de “România”, ci 
numai de “Principatele Dunărene”. Când se instituie 
“Comisia Dunăreană”, austriecii sunt singurii care cer 
înlăturarea României. Când în 1913 se încheie tratatul 
de Bucureşti ei sunt singurii care cer revizuirea lui. De 
când în Regatul Român există o viaţă conştientă care 
cere dreptate pe seama celor obidiţi, ocârmuitorii de 
la Viena caută necontenit prieteşugul vrăjmaşilor noş¬ 
tri. Scopul lor e acelaşi care a fost şi în trecut: aservirea 
noastră totală şi întinderea stăpânirii germano-maghia¬ 
re la gurile Dunării şi la Marea Neagră. Şi când e ştiut, 
că această strădanie a lor există de veacuri, că fiecare 
pas ce l-au făcut era în interesul ei, mai poate cineva 
avea naivitatea, să creadă, că Habsburgii au renunţat 
deodată la vechile lor năzuinţe? Şi se mai pot aştepta 
oare Românii de sub stăpânirea lor la vreun semn de 
sprijin? 

Ungurii de asemenea ne-au fost întotdeauna vrăj¬ 
maşi. N-au avut întrânşii atâta viclenie cât Habsburgii, 
dar în schimb au fost de o înverşunare soră bună cu 
sălbăticia. 

Ajunşi în ţinuturile noastre nu s-au gândit la alt¬ 
ceva, decât să stăpânească şi să exploateze. Conduşi de o 
boierime lacomă şi intolerantă n-au ştiu cinsti nicioda¬ 
tă altceva decât ceea ce le satisfăcea egoismul. Nicioda¬ 
tă nu s-au ştiut închina unei meniri superioare. Patrie, 
credinţă creştinească, acestea erau idei primite numai 
intr-atât, întrucât asigurau putinţa exploatării. Când 

în 1526 toţi ce cu sufletele curate se strângeau în jurul 
regelui Ludovic II, ca să pună stavilă puhoiului turcesc, 
nobilimea ungurească din Ardeal în frunte cu voievo¬ 
dul loan Zâpolya intra în legături cu sultanul Soliman, 
pricinuind înfrângerea de la Mohaci. 

Eroii în lupta cu Soliman nu sunt Unguri nici 
unul, ci sunt Sârbo-Croaţi, ca Zrinyi şi Jurisics, sau 
Nemţi, ca Moritz de Saxa, Ludovic de Baden etc. Minai 
Viteazul pentru a se lupta cu Turcii şi a păstra indepen¬ 
denţa Ţărilor Româneşti şi a Ardealului deopotrivă, se 
poate înţelege cu Cazacii, chiar cu Tătarii; cu Ungurii 
însă nu. Când Turcii sunt bătuţi în 1683 la Viena, iar 
în anii următori la Buda, la Zălankeme'n, Ia Mohaci, la 
Zenta, când Eugen de Savoia recucereşte valea Dunării, 
Ungurii nu sunt în tabăra creştină luptându-se pentru 
dezrobirea ţării lor, ci sunt în tabăra turcească, împre¬ 
jurul înfrântului răsculat Emeric Thokoly, iar mai târ¬ 
ziu împrejurul lui Francisc Răkoczy, care le făgăduiau 
mai, multe moşii şi iobagi. 

Ungurii - precum spune vechiul lor duşman ajuns 
astăzi bunul lor prieten, I. Slavici - n-au avut nicioda¬ 
tă nici o valoare culturală. Pentru popoarele din valea 
Dunării n-au însemnat decât ce au înseninat Turcii 
în Peninsula Balcanică şi Tătarii în sudul marelui şes 
sarmatic. “Arta şi ştiinţa ei nu le-au cultivat, nici le-au 
încurajat vreodată, şi după sute de ani de exploatare 
nemiloasă, ei nu au lăsat în Ardeal nici un monument, 
nici un castel, nici o biserică, nici o galerie, nici o operă 
de valoare. Trei biserici monumentale sunt în Ardeal, 
toate trei ridicate de burghezimea germană, şi o singu¬ 
ră galerie, adunată tot de un german, baronul Brucken- 

thal. Nobilimea maghiară a mâncat şi a beut tot". 

Ne-au apăsat şi ne-au stors întotdeauna. N-au iu¬ 
bit niciodată deopotrivă cu noi adevărul şi dreptatea. 
Ba, culmea batjocurii, faţă de iobagii ardeleni, care 
erau aproape toţi Români, au introdus acel ruşinos 
“ius primae noctis", dreptul nemeşului de a se culca cu 
nevasta iobagului în întâia noapte după nuntă! 

Pentru existenţa noastră ca neam românesc au 
fost primejdioşi Ungurii întotdeauna. Zadarnic ne 
lăudăm noi, că am rezistat veacuri de-a rândul năzu¬ 
inţelor lor de a ne asimila, ba chiar am românizat noi 
o mulţime de sate ungureşti; zadarnic afirmăm, că 
noi suntem o rasă mai rezistentă decât ei; adevărul e 
că fiecare popor e deopotrivă de rezistent îndată ce are 
o conştiinţă naţională. în decursul veacurilor noi am 
românizat unele sate ungureşti, dar în schimb ni s-a 
maghiarizat nu numai întreaga noastră clasă conducă¬ 
toare, din care se trag familiile conţilor unguri Kende, 
Kendeffy, Majlăth, Teleky, Bănffy etc., ci totodată şi de 
3-4 ori atâtea comune, cate am câştigat de la ei. Noi ne 
uităm numai la ce am câştigat. Pierderile nu vrem să 
le vedem, deşi am pierdut şi pierdem necontenit. Stăpâ¬ 
nirea a fost totdeauna mai tare decât noi şi astfel a fost 
totdeauna mai mare şi puterea de asimilare a Ungurilor. 
Cu dezvoltarea conştiinţei lor naţionale, deznaţionali¬ 
zarea noastră a ajuns o adevărată dogmă pentru dânşii. 

în ceşti 40 ani din urmă, mai ales de la 1880 în¬ 
coace, puterea Ungurilor în cadrele monarhiei habs- 
burgice a crescut an de an, şi în aceeaşi măsură au 
crescut şi prigonirile împotriva naţionalităţilor supuse 

stăpânirii lor. Dinastia habsburgică, văzând întrân- 
şii cel mai puternic şi mai unitar popor din monarhie, 
le-a dat deplină voie de a stăpâni şi a făcut dintrânşii 
stâlpul său. Iar Ungurii, văzând că dinastia are nevo¬ 
ie de dânşii, nu mai vor să ştie de nimic, decât de pla¬ 
nurile lor şoviniste. Vor să întemeieze cu orice preţ un 
mare stat naţional a cărei populaţie de peste 20 de mili¬ 
oane de oameni, de la Leitbapână la Carpaţii Moldovei 
şi de la Tatra şi Beschizi până la Sava şi Dunăre, să nu 
vorbească decât o singură limbă, să nu aibă decât o sin¬ 
gură conştiinţă: pe cea ungurească. întreaga literatură 
şi ziaristica lor, întreaga organizaţie de stat şi de viaţă 
socială urmăresc această ţântă. Nu există nici un mij¬ 
loc, fie cât de barbar, pe care ei să nu-1 întrebuinţeze, 
dacă le serveşte scopul. Nu s-au ferit nici de violenţele 
cele mai sălbatice. De la 1900 până la 1912 peste 300 
de Români au fost împuşcaţi şi spintecaţi fără vină de 
baionetele jandarmilor. Astfel toată împotrivirea noas¬ 
tră e aproape zadarnică. Maghiarizarea face necontenit 
progrese. 

Iar dorul lor de cotropire merge şi mai departe. 
Planurile lor se întind şi asupra Regatului Român. So¬ 
cietăţile “Emke” şi “Sf. Ladislau” susţinute cu sume 
grele din bugetul statului ungar au întemeiat în Regat 
o mulţime de şcoli ungureşti şi fac o foarte puternică 
şi primejdioasă propagandă ungurească printre Cean¬ 
găii din Moldova. Acest lucru l-a recunoscut în faţa 
lumii însuşi contele Apponyi. Toate şcolile ungureşti 
din Regatul Român sunt susţinute de guvernele şi soci¬ 
etăţile ungureşti din Ungaria, în vreme ce aceleaşi gu¬ 
verne n-au permis societăţilor din Regat să dea nici cel 

mai mic ajutor şcolilor româneşti din Ardeal. în aceeaşi 
vreme ziarele şi revistele ungureşti accentuează tot mai 
mult, că Moldova şi Muntenia au fost supuse regatului 
ungar şi că acest regat are drepturi istorice asupra lor. 
Astfel Ungurii îşi prepară terenul atât aici, cât şi la ei 
acasă, pentru a ajunge la Marea Neagră cam în acelaşi 
fel, cum şi-l preparaseră Nemţii, pentru a ajunge de la 
Berlin la Bagdad. 

Războiul, care a izbucnit în 1914 a adus cele 
mai crâncene chinuri asupra neamului românesc din 
Ardeal. E o tragedie ale câte grozăvii numai după ani 
întregi vor putea fi cunoscute pe deplin. Şapte sute de 
mii de Români au fost duşi, să apere o ţară, care le-a fost 
totdeauna maşteră şi a cărei dărâmare o doreau din tot 
sufletul. 

Ungurii au ştiut întrebuinţa şi acest război pentru 
planurile lor de a ne înfrânge. Regimentele româneşti 
au fost puse în cele dintâi linii şi trimise la cele mai 
înverşunate atacuri. Unele au fost total nimicite. După 
ce ofensiva austro-germană din Polonia fu terminată şi 
regimentele româneşti fură zdrobite la asalturile forti¬ 
ficaţiilor ruseşti, bunii Unguri şi Austrieci le întregiră 
din nou cu alţi Români şi le trimiseră la alte ofensi¬ 
ve. Astfel corpul de armată VII din Banat fu trimis 
pe frontul italian, în iadul de la Isonzo, iar corpul XII 
din Ardeal porni acea îngrozitoare ofensivă din Serbia 
vestică, Muntenegru şi Albania, nimicind un neam de 
eroi şi nimicindu-se şi pe sine. S-au prăpădit astfel - lu¬ 
cru de necrezuţi - până în primăvara anului 1916peste 
100.000 de Români. Aceştia desigur nu se vor mai împo¬ 
trivi niciodată planurilor ungureşti. 

In aceeaşi vreme acasă în Ardeal se luară toate 
dispoziţiile, ca viaţa românească şi glasurile care ar pro¬ 
testa să fie înăbuşite. Ziarele româneşti fură puse sub 
cea mai aspră cenzură şi cele mai multe fură suprima¬ 
te. însuşi organul oficios al Partidului Naţional, ziarul 
“Românul” din Arad, fu oprit dea mai apare. Şi doar nu 
mai avea altă vină, decât că era scris româneşte. O mul¬ 
ţime de intelectuali, preoţi, învăţători, ţărani, toţi care 
nu fuseseră destul de smeriţi în faţa slujbaşilor unguri, 
fură învinovăţiţi cu trădare, arestaţi, bătuţi şi chinuiţi 
în modul cel mai barbar. Unii au înnebunit, aliţii au 
murit de dureri, iar alţii au fost spânzuraţi fără mul¬ 
tă vorbă. Până şi femei au fost supuse acestor chinuri. 
Biata Marioara Puia, tânăra dactilografistă din Blaj, a 
fost omorâtă în temniţa din Alba-Iulia şi îngropată ca 
un câine fără a i se îngădui nici măcar mamei sale s-o 
mai vadă! 

Faţă de instituţiile noastre furia ungurească se 
putu năpusti în dragă voie, căci glasul nostru e înăbuşit 
de cenzură şi baionete. Băncile noastre fură puse sub 
control unguresc şi forţate să-şi dea toate sumele dispo¬ 
nibile la împrumutul statului. Şcolile ni s-au închis şi 
mai uşor decât până acum, deoarece învăţătorii ne sunt 
în mare parte duşi pe diferitele fronturi de luptă. *) 

Când se înfiinţase episcopia ungurească greco- 


*) O telegramă din Copenhaga trimisă în 22 August 1917 ne adu¬ 
ce ştirea că în anul acesta contele Apponyi, ca ministru de culte, a închis 
toate şcolile româneşti, transformându-le pe toate în şcoli ungureşti şi a 
interzis orice instrucţie în limba românească. în Ardeal şi în ţinuturile 
româneşti din Ţara Ungurească nu mai avem deci astăzi nici un ziar şi nici 
o şcoală. (N.A.) 

catolică de la Hajdu-Dorog, se plănuise şi înfiinţarea 
unui vicariat pentru ţinuturile secuieşti, cu menirea 
să supravegheze mai de aproape şi să propovăduiască 
şi mai mult maghiarizarea Românilor din colţul sud- 
estic al Ardealului. Dar până ce a fost pace, ocârmuirea 
ungurească n-a îndrăznit să-şi împlinească acest plan. 
Se temea de tulburări în opinia publică românească, 
mai- ales de ziarele şi bisericile noastr t.Acum însă când 
gura ne e amuţită, când ziarele ne sunt suprimate, iar 
cele care trăiesc încă nu pot scrie decât ceea ce le permi¬ 
te cenzura, guvernul unguresc al contelui Tisza a folosit 
prilejul şi a înfiinţat fără zăbavă mult doritul vicariat, 
numind un vicar şi un consistoriu de canonici unguri, cu 
sediul la Sângeorzul Secuiesc (Sepsi - Szt. - Gyorgy). Ri¬ 
dicarea acestui vicariat la rangul de episcopie, şi astfel 
crearea unei a doua episcopii ungureşti în contra noastră, 
e numai chestie de timp... 

N-a fost de ajuns atât. Murind mitropolitul din 
Sibiu, Ioan Meţian în 1915, contele Tisza a crezut so¬ 
sită vremea, să ne umilească şi biserica ortodoxă. Cu 
ajutorul baionetelor jandarmăreşti, călcând în picioa¬ 
re autonomia bisericii noastre garantată de împărat şi 
parlament, puse mitropolit la Sibiu pe Vasile Mangra, 
trădătorul vicar de la Oradea Mare, care de 10 ani 
încoace intrând în apele ungureşti şi-a bătut joc în 
modul cel mai scandalos de luptele şi de sufletul nea¬ 
mului nostru. Aşezarea acestui nemernic, urgisit de 
toată suflarea românească, în scaunul marelui Şaguna 
a indignat adânc poporul nostru din Ardeal. Nimeni 
însă nu putea spune o vorbă, pentru că baionetele şi 
judecătoria sumară a războiului amuţeau orice glasuri. 

Deznădejdea se înstăpânise pe toate inimile şi toţi, 
care nu închiseseră încă ochii prin şanţurile Galiţiei şi 
ale Isonzului, vedeau, că stăpânirea ungurească a hotă¬ 
rât nimicirea noastră. 

Simţeai, cum de preutindeni, din satele noastre 
nenorocite, pline de văduve, de orfani şi de blesteme, 
din şanţurile mocirloase ale fronturilor din Galiţia şi 
Polonia, din iadul înfiorător al Isonzului şi Trentinu- 
lui se ridica o rugăciune caldă şi deznădăjduită către 
Regatul Român: “Numai de la voi aşteptăm mântuirea. 
Nu ne lăsaţi să pierim sub loviturile vrăjmaşilor noştri 
şi jertfin-du-ne sângele pentru ei. Veniţi şi mântuiţi-ne! 
Căci mântuirea noastră e şi mântuirea voastră şi a în¬ 
tregului nostru neam!” 

Şi România a ascultat rugămintea fraţilor săi. în 
seara de 14 August 1916 regimentele ei treceau pretu¬ 
tindeni graniţele ungureşti şi porneau marele nostru 
război de dezrobire! 

Ar trebui scrise cărţi întregi despre vitejia solda¬ 
ţilor români în acest război, despre nepăsarea cu care 
înfruntau moartea, şi despre avântul nebun cu care se 
aruncau asupra vrăjmaşului. Iar dacă în urma neso¬ 
cotinţei ruseşti, armata română a avut să sufere mult, 
aceasta nu numai nu a slăbit, ci dimpotrivă a întărit 
şi mai mult curajul, înverşunarea şi încrederea oşteni¬ 
lor noştri în propriile lor puteri. Niciodată neamul ro¬ 
mânesc n-a avut o armată mai vitează şi mai hotărâtă, 
decât în anul 1917. Astăzi toată lumea o admiră. Ro¬ 
mânia ştia, că va avea de suferit şi e gata să sufere încă 
pentru mântuirea noastră. Ea ştie, că dezrobirile mari 

se fac prin jertfe mari şi e gata la toate aceste jertfe. 

Un lucru de acum încolo e sigur: Ardeal cu toate 
pământurile româneşti de sub stăpânirea ungurească şi 
austriacă, cu Banatul, cuBiharia, cu Sălagiul, Sătmarul, 
Maramureşul şi Bucovina vor fi eliberate şi împreunate 
cu România de azi, alcătuind astfel laolaltă un mare şi 
puternic Stat Românesc independent şi democratic. Tra¬ 
tatul, pe care la intrarea sa în război l-a încheiat Româ¬ 
nia cu Aliaţii, înainte de toate cu Franţa, Anglia, Italia 
şi apoi cu Rusia, şi pe care l-a aprobat în declaraţia sa de 
război şi marea republică a Statelor Unite din America, 
garantează Regatului Român stăpânirea tuturor acestor 
ţinuturi româneşti. Iar biruinţa Aliaţilor, ale căror iz¬ 
voare de muniţii şi de arme, de bani şi de oameni sunt 
nesecate, e aşa de sigură, precum e sigur, că râurile nicio¬ 
dată nu curg la deal spre vârfurile munţilor. 

ANEXE 


Un mănunchiu de isprăvi de ale autorităţilor şi justiţiei 
ungureşti iunie 1897-april 1913 

1897 *) 

8 Iunie: 

Dr. N. Nilvan şi Vasile Dragoş din Şomcuta Mare 
sunt osândiţi la câte 1.300 coroane amendă, pentru că 
au cântat româneşte imnul împărătesc “Gott-erhalte!” 

6 Octombrie: 

Andrei Balteş secretar responsabil la “Tribuna” 
din Sibiu, e osândit în Cluj la / an şi 4 luni temniţă or¬ 
dinarăţi 600 coroane amendă, pentru articole politice. 

15 Octombrie: 

V. Morar, preot în Ciufud, (cott. Alba de Jos) e 
osândit la Cluj la 18 luni temniţă şi 600 coroane amen- 

*) Referitor la acest pomelnic fac următoarele observaţii: 

1. Faptele ce înşir sunt numai o mică şi foarte neînsemnată parte 
din marea mulţime de fărădelegi. O statistică exactă ne lipseşte încă, dar 
dacă s-ar face ar da rezultate înspăimântătoare. Aici sunt amintite numai 
o parte din cazurile în junii cărora s-a făcut zarvă prin ziare. Numărul 
celor trecute sub tăcere e cu mult mai mare. 

2. Stabilirea faptelor este făcută cu cea mai mare rigurozitate. 
Dacă totuşi la stabilirea vreunei date voi fi greşit cu 1 - 2 zile, greşeala e 
explicabilă prin insuficienţa mijloacelor de control în aceste vremuri, Fap¬ 
tele sunt toate exacte. V. şi “Calvarul” de dl. Sever Bocu în “Tribuna” din 
Arad 1906 - 1907. (N. A.) 

dă; Simion Crăciun învăţător, Ia 1 an temniţă şi 400 
coroane, iar Ion Simu, student la teologie, Ia 6 luni 
temniţă şi 200 coroane amendă, pentru că au cântat 
“Deşteaptâ-te Române!” şi “Doina lui Lucaciu”. 

16 Octombrie: 

Petru Călciunar, avocat în Orşova, pentru agita¬ 
ţie e osândit în Biserica Alba la 5 zile închisoare şi 100 
coroane. 

16 Octombrie: 

Ion Neagu din Glodna Română, e osândit în Bise¬ 
rica Albă pentru agitaţie la 6 luni temniţă. 

18 Octombrie: 

Ion Păcurar, preot în Tiur (cott. Alba de Jos) e 
osândit la 6luni temniţă ordinarăţi 240 coroane amen¬ 
dă, iar învăţătorul Gheorghe Fâgârăşanu la 18 luni tem¬ 
niţă ordinară şi 400 coroane amendă; pentru “agitaţii”. 

20-21 Octombrie: 

Sunt pedepsiţi de poliţia din Sibiu, pentru con¬ 
vocarea alegătorilor români: Dr. loan Raţiu cu 10 zile 
temniţă şi 140 coroane amendă, Dr. O. Russu, Dr. A. 
Frâncu, Dr. N. Vecerdea, Onoriu Tilea, Zaharia Boiu, 
Dr. I.A. de Preda la câte 3 zile şi 50 coroane; laolaltă 28 
zile temniţă şi 440 coroane amendă. 

21 Octombrie: 

Dr. A. Mureşanu, directorul “Gazetei Transilva¬ 
niei” pentru aceeaşi vină e condamnat de însuşi minis¬ 
trul la 8 zile temniţă şi 100 coroane amendă. 

22 Octombrie: 

E. Beşa, preot în Poiana, e osândit în Sibiu la 6 
săptămâni temniţă ordinară şi 50 coroane amendz, 
pentru un toast “antipatriotic”. 

8 Noiembrie: 

M. Rubinovici, preot în Bruznic, (cott. Caraş- 
Severin), pentru agitaţie - la 6 luni temniţă şi 538,30 
coroane amendă. 

8 Decembrie: 

“Foaia Poporului” din Sibiu la 64,50 coroane 
amendă. 

18 Decembrie: 

Aurel Ciato, student, pentru “agitaţie” e osândit 
în Sibiu la 6 luni temniţă. 

1898 

12 Februarie: 

Ion Secheli, preot în Tărian, (cott. Bihor), e con¬ 
damnat în Oradea Mare la 3 luni puşcărie ordinară şi 
300 coroane amendă pentru agitaţie în contra legilor 
noi referitoare la biserici. 

14 Martie: 

Manoilă Sara din Vurpăr, pentru “agitaţie” e 
condamnat în Alba-Iulia la 5 luni temniţă şi 200 co¬ 
roane amendă. 


16 Aprilie: 

Gheorghe Micu, învăţător, pentru “agitaţie”, la 2 
luni temniţă. 

8 Iunie: 

Aurel Trif, de la “Tribuna Poporului” din Arad, e 
osândit în Oradea Mare la 3 luni temniţă şi 100 coroa¬ 
ne amendă, pentru articolul “Vremea s-a împlinit”. 

13 Decembrie: 

Avram Giurgiu şi Andrei Rusu sunt pedepsiţi în 
Târgul Mureşului, pentru “agitaţie” cu câte 14 zile şi 
120 coroane. 

13 Decembrie: 

Dr. Vasile Lucaciu, e condamnat să plătească 
553,94 coroane, cheltuieli pentru că jandarmii i-au pă¬ 
zit casa. 

14 Decembrie: 

T. L. Albini, pentru “Fondul lui Iancu” e dus la 
Alba-Iulia unde stă apoi în temniţă preventivă 13 luni. 

22 Decembrie: 

I. Bâbuţ, preot în Bucium-Şasa, e osândit la 1 
lună temniţă pentru “agitaţie”. 

30 Decembrie: 

In Alba-Iulia sunt pedepsiţi cu câte 8 zile temniţă 
ţăranii Grigore Sima, Aurel Danciu, Ion David, Nico- 
lae Bâieşan, Virgil Todescu, Simion Dandeaşi 0. Naicu 
din Bucium-Şasa, pentru că au ieşit întru întâmpinarea 
preotului lor, care se întorcea acasă condamnat pentru 

“agitaţie” 

1899 

20 Ianuarie: 

Dimitrie Palcu, din Curtici (cott. Arad), e con¬ 
damnat la 3 luni temniţă şi 100 coroane amendă, fiind¬ 
că a strigat: “Jos Ungurii!”; iar Petre Drăgoi şi Ilie Ştefâ- 
nica la câte 8 zile temniţă, pentru că au cântat “Doina 
lui Lucaciu”. 

28 Ianuarie: 

I. Giurgea, preot în Hâlmagiu (cott. Arad) e ţinut 
2 luni în temniţă preventivă, pentru “agitaţii”. 

22 Februarie: 

EmanuilMăglaş, de la “Tribuna Poporului” din 
Arad, e osândit în Oradea Mare la 2 luni temniţă şi 20 
coroane amendă, pentru articolul “Fericită Ţară”. 

22 Aprilie: 

Dr. AurelLazar, avocat în Oradea Mare e pedep¬ 
sit cu 100 coroane pentru un apel în contra asupririlor 
la judecătorii. 

12 Iunie: 

Ioan Jurca, preot în Dragomireşti (cott. Caraş-Se- 
verin), e osândit pentru “agitaţii” la 2 luni temniţă. 

1900 

10 Februarie: 

24flăcăi din Selişte sunt pedepsiţi cu câte 12 zile, 
laolaltă 288 zile temniţă pentru că au purtat brâne tri¬ 
colore. 

27 Octombrie: 

Sever Bocu, redactor la “Tribuna” e osândit la 3 
luni temniţă 100 coroane amendă pentru un articol 
“antipatriotic” din “Tribuna”. 

1901 

20 Mai: 

Andrei Balteş, redactor la ziarul “Tribuna” din 
Sibiu, e osândit de curtea cu juraţi din Cluj la 15 luni 
temniţă şi 1100 coroane pedeapsă în bani, pentru un 
protest scris împotriva guvernului şi autorităţilor un¬ 
gureşti, care interziseră întrunirea despărţământului 
“Sătmar” al “Asoţiaţiunii pentru literatura română şi 
cultura poporului român”. Tribunalul l-a găsit vinovat 
de “agitaţie împotriva naţiunii maghiare şi statului na¬ 
ţional maghiar”. 

25 Septembrie: 

Andrei Balteş, e osândit iarăşi la 18 luni temniţă 
şi 4200 coroane pedeapsă în bani, pentru că a publicat 
în “Tribuna” câteva articole în care apăra memoria lui 
Avram Iancu: “agitaţie”! 

26 Septembrie: 

Studenţii G. Novacovici şi/. Scurtu sunt osândiţi 

la câte 10 zile temniţă şi câte 10 coroane amendă , pentru 
că au pus o coroană pe mormântul lui Iancu. Curtea de 
apel a ridicat pedeapsa la câte 2 luni temniţă. 

Octombrie: 

In Corniareva (cott. Caraş-Severin) mulţimea 
care cerea desluşiri la primărie pentru islazurile comu¬ 
nale e provocată de jandarmi, să se împrăştie. Ţăranii 
nu vor să plece, până ce nu-i lămureşte notarul. Jandar¬ 
mii trag focuri, împuşcă 3 bărbaţi care rămân morţi şi 
rănesc pe mai mulţi inşi. Ancheta stabileşte, că cei 15 
jandarmi, deşi au împuşcat de la 400 de paşi, erau ei 
cei atacaţi şi au întrebuinţat arma “în legitimă apăra¬ 
re”. Peste 30 de ţărani sunt apoi pedepsiţi de judecătorie 
pentru “nesupunere în faţa autorităţilor”. 

26 Octombrie: 

In Voislova (cott. Caraş-Severin) la “rugă” (sărbă¬ 
toarea hramului) jandarmii voind să împrăştie cu orice 
preţ mulţimea adunată, trag asupra ei cu gloanţe. Cade 
mort ţăranul Ştefan Baba. 

1902 

19 Martie: 

Andrei Balteş, redactor la “Tribuna” e osândit de 
tribunalul din Cluj la 2 ani temniţă şi 8400 coroane 
amendă, pentru “agitaţie prin presă”. 

28 Mai: 

Ministrul Iuliu Wlassics deschide anchetă împo¬ 
triva profesorilor de la Blaj, pentru că la “maial” în pă- 

duricea de la Veza studenţii de la facultatea teologică şi 
elevii de liceu au îndrăznit să cânte “Deşteaptă-te Ro¬ 
mâne!” Totodată sunt daţi pe mâna judecătoriei 3 elevi 
din clasa VIII, fiindcă au purtat la butonieră steguleţe 
tricolore. 

Iulie: 

în Balinţ (cott. Caraş-Severin), întru întâmpina¬ 
rea protopopului care venea să sfinţiască biserica cea 
nouă, au ieşit călăreţii având vreo câteva steguleţe tri¬ 
colore. Jandarmii i-au arestat aproape pe toţi. Au înce¬ 
put apoi o goană nebună după tricolor printre oameni. 
Fără pic de sfială au intrat în biserică înarmaţi şi cu pă¬ 
lăriile în cap, apoi pe uşa împărătească chiar şi în altar, 
scotocind şi răsturnând totul. 

August: 

în Văleadeni (cott. Caraş-Severin), jandarmii 
beţi împuşcă la horă asupra flăcăilor, fiindcă aceştia în 
câteva strigături şi-au bătut joc de nişte fete, care lor, 
jandarmilor, le plăceau. Trei flăcăi au fost grav răniţi 
de gloanţe. 

4 Septembrie: 

în Bichiş Ciaba, preotul Victor Popovici, liberea¬ 
ză ca şi până atunci un “extras” de botez în româneşte. 
Primăria pretinde, ca certificatul să fie scris ungureşte. 
Preotul refuză. Primăria ridică în capul bietului preot 
român populaţia ungurească. Peste şase sute de oameni 
năvălesc asupra casei lui, spărgând şi nimicind totul, 
iar jandarmii şi oamenii poliţiei privesc şi râd. 

4 Octombrie: 

P. Baciu, redactor, e condamnat în Seghedin, la 6 
luni temniţă şi 200 coroane amendă, pentru articolul 
“Chestiunea naţionalităţilor în parlament”. 

21 Noiembrie: 

V. Lazăr, redctor la “Foaia Poporului”, e osândit 
în Cluj la 4 luni temniţă şi 600 coroane amendă, pentru 
articolul “Daruri de Paşti”. 


27 Noiembrie: 

Teodor V. Păcăţianu e osândit în Cluj la 8 luni 
temniţă şi 1987 coroane amendă, pentru colecţia sa de 
documente “Cartea de aur”. 

1903 

6 Februarie: 

Gheorghe Mohan, redactor responasbil la “Tribu¬ 
na” din Sibiu, e condamnat la 15 luni temniţă şi 11.000 
coroane amendă pentru un articol “antipatriotic”. 

30 Martie: 

Gheorghe Mohan, redactor responasbil la “Tribu¬ 
na” din Sibiu, e osândit la 1 lună temniţă şi 500 coroa¬ 
ne amendă pentru articolul “Coarda se întinde”. 

31 Martie: 

Gheorghe Mohan, e osândit din nou pentru “agi¬ 
taţie” la 8 luni temniţă şi 1600 coroane amendă pentru 
articolul “Politica maghiară”. 

6 Aprilie: 

Tr. H. Pop, de la “Gazeta Transilvaniei” e con¬ 
damnat pentru 3 articole la 3 zile temniţă şi 20 coroane 
amendă. 

9 Aprilie: 

“Tribuna” şi “Foaia Poporului” din Sibiu fac o 
scurtă socoteală; în zece ani, de Ia 1893 până Ia 1903, 
au plătit amendă şi cheltuieli dejudecată suma de 56.918 
coroane şi 55 bani şi au făcut puşcărie pentru ",agitaţie” 
207 luni, deci 17 ani şi 3 luni. 

29 Aprilie: 

Ziarul “Tribuna” din Sibiu după 9 ani de existen¬ 
ţă, e suprimat. (“Tribuna Poporului” din Arad ia nu¬ 
mele de “Tribuna”). 

13 Mai: 

în Şepreuş (cott. Arad), e alegere de primar. Sol- 
găbirăul Csukai nu vrea să accepte de candidat pe Iosif 
Matia pe care-1 cerea poporul, ci face primar pe Florea 
Dica Pârvu, cel dat cu Ungurii. Poporul nemulţumit 
protestează. Jandarmii la ordinul lui Csukay trag asu¬ 
pra mulţimii. Gloanţele ucid 4 oameni, rănesc greu 10 
şi rănesc uşor vreo 30. Ancheta, natural, stabileşte că 
jandarmii “se apărau”. 

14 Mai: 

Dr. Cassiu Maniu e osândit în Cluj la 1 an tem¬ 
niţă şi 200 coroane amendă, pentru “agitaţii în contra 
ideii de stat maghiar”. 

15 Mai: 

Preotul losif Stupineanu, din Bârcea Mare (cott. 
Hunedoara), e osândit în Deva la 3 luni temniţă şi 100 
coroane amendă, pentru că a spus copiilor din satul său 
românesc, să-l salute numai româneşte, şi astfel a făcut 
“agitaţie împotriva limbii maghiare”. 

16 Mai: 

Ziarul “Tribuna” din Sibiu , e osândit la 8 luni 
temniţă şi 800 coroane ajtnendă. 

16 Mai: 

Părintele Ion Moţa, redactorul “Libertăţii” din 
Orăştie, e psândit în Cluj la 1 an temniţă ordinară şi 
1000 coroane, pentru articolul “A murit Matia şi cu el 
şi dreptatea”. 

12 Septembrie: 

V. Moldovan e osândit în Cluj la 3 luni temniţă 
şi 500 coroane amendă pentru articolul “Mene-Tekel- 
Fares” publicat în “Tribuna” din 8 Februarie. 

12 Octombrie: 

In Sf. Niculae Mare (cott. Torontal), sunt osân¬ 
diţi la câte 2 zile închisoare şi câte 100 coroane amendă: 
Dr. N. Oprean, preoţii T. Oprescu şi loan Petrovici şi 
învăţătorul I. Lipovan; laolaltă, 8 zile temniţă şi 400 
coroane amendă, pentru tricolor la chiotoare. 

11 Noiembrie: 

Iuliu loanovici, redactor la “Libertatea” din Orăş¬ 
tie, e osândit în Cluj la 5 luni temniţă ordinară pentru 

“agitaţie împotriva statului maghiar” săvârşită în arti¬ 
colul “Sus inimele voastre!”. 

11 Noiembrie: 

Silvestru Moldovan, redactor la “Tribuna”, e osân¬ 
dit la 50 zile temniţă ordinară, pentru că a reprodus 
din ziarul bucureştean “Conservatorul” o moţiune de 
protestare împotriva Ungurilor publicată de studenţi¬ 
mea din Bucureşti. 

1904 

16 Martie: 

V. Moldovan e arestat, dus sub escortă la Cluj, de 
acolo la Seghedin, ca să-şi facă osânda în temniţă pen¬ 
tru agitaţiile săvârşite. 

24 Aprilie: 

InAleşdi (cott. Bihor), Românii şi socialiştii veniţi 
în număr mare la o adunare koşutistă nu vor să asculte 
pe oratorii unguri şovinişti. Jandarmii şi husarii un¬ 
guri şarjează şi împuşcă asupra lor. Se face un ?năcel în¬ 
grozitor. însă nici unui jandarm şi husar nu i se întâm¬ 
plă nimic. în schimb din marea mulţime românească şi 
socialistă rămân morţi 23 de inşi, greu răniţi 30 dintre 
care au mai murit 7, iar uşor răniţi peste 100. 

Sâmbăta Paştilor: 

D. Birâuţiu, editor al “Poporului Român” e osân¬ 
dit la 60 coroane pentru agitaţie prin ziarul său. 

Dumineca Paştilor: 

In Lăpuşnic (cott. Hunedoara) faurul Ion Gavri- 
lă a dus la biserică o lumânare cu panglicuţă tricoloră, 
care fu confiscată. îndată după liturghie au sosit la casa 
lui jandarmii şi notarul, care-i răscoliră toată casa cău¬ 
tând după vreo altă panglicuţă tricoloră, îl bătură şi îl 
deteră pe mâna judecătoriei. 

A doua zi de Paşti: 

Opt “căluşari” din Batiz (cott. Hunedoara), anu¬ 
me: Petre Munteanu, vătav, Nic. Ardeleana, Mihai 
Petroiescu, Ion Predone, Nic. Bucşa, Mih. Frenţoniu, 
Aron Munteanu şi Mihai Cirlea, obţinură voie, să joa¬ 
ce în orăşelul Hunedoara “Căluşerul” şi “Bătuta”. Cu 
toate acestea pe stradă fură arestaţi, descinşi de brânele 
tricolore şi duşi la poliţie. Peste 8 zile fură pedepsiţi 
pentru “agitaţie” la câte 2 coroane amendă şi 6 ore în¬ 
chisoare. 

13 Mai: 

S. Moldovanu e osândit în Cluj la 4 luni temniţă 
şi 1000 coroane amendă, pentru câteva articole de is¬ 
torie popularizată “Despre originea noastră”, publicate 
în “Foaia Poporului” din Sibiu. 

26 Octombrie: 

Sever Bocu, redactor la “Tribuna” 6in Arade. con¬ 
damnat în Oradea Mare la 14 zile temniţă ordinară şi 
500 coroane amendă, pentru că intr-un articol a “ofen¬ 
sat” pe solgăbirăul Hadfi. 

2 Noiembrie: 

Pretorul (solgăbirăul) din Ilia Mureşană (cott. 
Hunedoara), Hoehn Karoly întâlneşte pe drumul din¬ 
tre Branicica şi Bretea doi ţărani români din Târnave, 
mergând încet pe lângă carul lor cu roata ruptă. După 
ce trecuse de ei, se întoarce cu capul şi strigă, să opreas¬ 
că. Aceştia necunoscându-1, nu opresc. El se întoarce, 
sare la ei cu revolverul, aduce doi jandarmi şi-i arestea¬ 
ză. Pedepseşte apoi pe bieţii oameni cu câte 160 coroa¬ 
ne pentru “nesupunere în faţa autorităţilor!” 

26 Decembrie (Crăciun): 

Ion luga din Bretea (cott. Hunedoara), e osândit 
la 10 zile temniţă şi 100 coroane amendă, pentru că a 
îndemnat pe cei din satul său “să se feriască de streini 
şi să nu se vândă la alegeri”, a făcut agitaţie împotriva 
“naţiunii maghiare” şi “statului naţional maghiar”. 

1905 

16 Februarie: 

In Cehul Silvaniei (cott. Sălagiu) alegere de depu¬ 
tat. Cetele de bătăuşi unguri organizate de autorităţile 
ungureşti împotriva noastră, atacă necontenit cu parii 
pe alegătorii români, care vor să voteze cu candidatul 
nostru. Preşedintele alegerii nu vrea să intervie pentru 
ordine. Derbedeii unguri sub ochii jandarmilor, care 
râdeau, năvăliră asupra Românilor, schilăviră vreo 30 
de inşi şi sparseră capul preşedintelui Partidului Naţi¬ 
onal Român, Gheorghe Pop de Băseşti, biet moşneag de 
70 ani. Preşedintele alegerii zâmbi şi dispuse, ca toţi 
alegătorii români să fie arestaţi. Prin aceasta îi împie- 

dica şi de a mai merge să voteze. 

19 Februarie: 

Iuliu loanovici, redactor responsabil la “Liberta¬ 
tea”, e osândit pentru poezia “Roata de la Belgrad” a lui 
V. Moldovanu, la 1 an temniţă şi 1000 coroane amen¬ 
dă. 

12 Martie: 

Pentru o demonstraţie împotriva piesei antiro- 
mâneşti “Elnemult harangok” (“Clopote Amuţite”) de 
V Rakosi, sunt pedepsiţi în Oradea Mare cu câte 100 
coroane studenţii: B. Ciavici, D. Truţa, Alexandru Sto- 
inescu, Aug. Bardoşi şi Iustin Nemeth: 500 coroane. 

17 Aprilie: 

Pentru articole publicate în “Drapelul” din Lugoj 
sunt osândiţi în Timişoara: Mihail Gaşpar la 10 luni 
temniţă, Dr. Şt. Petrovid la 6 luni şi Dr. CornelJurca 
la 8 luni, precum şi împreună la 1000 coroane amendă, 
pentru că “agitau împotriva naţiunii maghiare”. 

19 Aprilie: 

Preoţii /. Sâcârea din Jibot (cott Hunedoara), şi 
/. Moţa din Orăştie, sunt pedepsiţi cu câte 14 zile tem¬ 
niţă, câte 50 coroane amendă şi cu pierderea drepturilor 
cetăţeneşti pe un an, pentru că au făcut “agitaţie” de pe 
amvon citând o vorbire a dlui Dr. Aurel Vlad. 

19 Iulie: 

Silvestru Moldovan, redactor la “Foaia Poporului” 
e pedepsit pentru articole politice, cu 400 coroane. 

5 Decembrie: 

Ziarele ungureşti înregistrează o mulţime de ştiri 
născocite despre o răsvrătire a Românilor. Guvernul 
ticseşte satele româneşti cu jandarmi şi soldaţi unguri. 
Bătăile şi schingiuirile se ţin lanţ. Ziarul “Poporul Ro¬ 
mân” e condamnat în Budapesta la o amendă de 500 
coroane pentru “agitaţii”. 

1906 

22 Ianuarie: 

I. Russu - Şirianu, pentru cartea “Românii din 
statul ungar” e pedepsit cu 40 coroane. 

27 Februarie: 

Petru Crina Damaschin e pedepsit cu 7 zile tem¬ 
niţă , pentru o poezie poporală publicată în “Poporul 
Român”. 

27 Februarie: 

Avram Indreica, redactor responsabil la “Tribuna”, 
e condamnat în Oradea Mare la 6 luni temniţă, pentru 
articolul “Din valurile politice”. 

17 Aprilie; 

In Birchiş (cott. Caraş-Severin) jandarmii împuş¬ 
că asupra oamenilor, fiindcă aceştia nu se lăsau capa¬ 
cităţi să voteze la alegeri pentru candidatul ungur: un 
mort, un grav rănit. 

22 Aprilie; 

Sever Secula, profesor, e osândit în Oradea Mare 

la 200 coroane pentru articolul “Canal şi beton” publi¬ 
cat în “Tribuna” din Arad. 

27 Aprilie: 

In Amaţi (cott. Sătmar) Ungurii ucid noaptea 
cu securile pe Gheorghe Conci, Ion Suta şi IosifDragoş, 
care făceau propagandă pentru alegerea candidatului 
român. Cu toate acestea în comună nu s-a trimis nici 
un jandarm, ci ţăranii români au rămas şi pe mai de¬ 
parte expuşi bătăuşilor unguri. 

29 Aprilie: 

In Cehul Silvaniei, în ziua alegerilor pentru par¬ 
lament, Ungurii cu voia jandarmilor tăbăresc asupra 
alegătorilor români şi omoară în bătăi pe Demetriu 
Pop, preot în Motiş, pe Iacob Botiş, alegător din Năipra- 
de şi încă un alegător. Lor însă nu li se întâmplă nimic. 
Nici măcar anchetă nu se face. 

29 Aprilie: 

In Corni (cott. Sălagiu), jandarmii împuşcă pe 
mai mulţi ţărani care nu voiau să rămână acasă, ci fi¬ 
ind alegători voiau să vie cu orice preţ la Şomcuta Mare, 
să voteze pentru dl. Dr. Al. Vaida. Au rămas morţi Ion 
Gonţ şi Niculae Pop al lui Costa, iar răniţi: Zaharia Pop, 
Costan Berţ şi Ion Costin. 

9 Mai: 

în Baia Mare alegătorii şi bătăuşii unguri încu¬ 
rajaţi de jandarmi atacă noaptea pe Români chiar şi în 
casă. 6 Români sunt ucişi, 3 răniţi de moarte, şi mai 
mulţi răniţi uşor. A doua zi a aflat (?) şi jandarmeria ce 

s-a întâmplat în decursul nopţii. Arestează 27 de Un¬ 
guri, dar le dă iarăşi drumul, căci trebuiau să voteze. 

16 Mai: 

în Dobra alegere de deputat. în decursul votării 
preşedintele vede, că voturile luiDr. Aurel Vlad sporesc 
înspăimântător, şi canditatul ungur e învins. Suspendă 
deci votarea şi dă ordin jandarmilor, să împrăştie pe 
Români şi să-i împiedice de a mai veni la urnă. Aceş¬ 
tia se năpustesc cu baionetele şi paturile puştilor asupra 
Românilor, care veneau în şiruri frumoase la vot. Un 
bătrân e ucis, fiind lovit în cap şi în piept cu paturile puş¬ 
tilor. Mai mulţi sunt răniţi. Jandarmii vor să tragă şi 
focuri. Barbaria aceasta revoltă însă adânc pe coman¬ 
dantul detaşamentului de infanterie venit din Orăştie 
pentru menţinerea ordinii. Acesta îi opreşte de a trage 
şi dă ordin oamenilor săi, să dezarmeze cele două plu¬ 
toane de jandarmi, fără simţ omenesc. 

7 Iunie: 

E învinovăţit cu “agitaţie” întreg corul bisericesc 
din Vermeş (cott. Caraş-Severin) pentru că nu are sta¬ 
tute aprobate de ministrul de interne. Sunt pedepsiţi 
cu toţii: N. Bolboca, preotul, cu 5 zile temniţă şi 100 
coroane amendă, losif Miclâu, învăţătorul, cu 5 zile şi 
100 coroane, iar ceilalţi 35 inşi cu câte 1 zişi 10 coroane; 
laolaltă 45 zile temniţă şi 550 coroane amendă. 

1 Iulie: 

“Curia” (Curtea de casaţie) aprobă sentinţa adusă, 
ca părintelui Ioan Moţa să i se retragă pentru totdeau¬ 
na ajutorul de la stat sau congrua ce i se cuvine ca preot, 

şi niciodată să nu i se mai dea acest ajutor, oriunde ar fi 
dânsul în funcţie. 

8 August: 

Pretorul (solgăbirăul) din Ilia Mureşană pedep¬ 
seşte cu câte 1 zi închisoare şi 10 coroane amendă pe 
Ana Moisescu, Savia Poliac, Neta Poliac, Savia Poliac a 
lui Mihai şi pe Damaschin Crişan, toţi din Ilia, pentru 
că au avut tricolor românesc la cămeşi. 

14 August: 

Simeon Blajovan, preot în Hodoş, e osândit la 1 
lună temniţă şi 10 coroane amendă, pentru “violenţă” 
faţă de autorităţi în decursul alegerilor parlamentare. 

18 August: 

Traian Gaşpar, preot în Hezeriş, (cott. Caraş-Se- 
verin) e osândit pentru aceeaşi vină la 10 zile temniţă şi 
800 coroane amendă. 

17 Septembrie: 

Surorile Maria şi Simina Boboc din Ilia Mure- 
şanâ sunt pedepsite de pretorul din Ilia cu câte 5 zile 
temniţă, pentru că au avut panglică tricoloră în păr. 

24 Septembrie: 

Şt. C. Pop e osândit în Cluj la 3 luni temniţă şi 
800 coroane amendă, pentru 2 articole publicate în 
“Libertatea”. 

24 Septembrie: 

Avram Indreica, e osândit în Oradea Mare la 7 

luni temniţă şi 1200 coroane amendă, pentru 2 articole 
apărute în “Tribuna”. 

27 Octombrie: 

Fetiţa Marta Colibaş din Ilia, e pedepsită de pre¬ 
tor cu 10 zile temniţă şi 50 coroane amendă, pentru că 
a avut o panglicuţă tricoloră în păr. 

30 Octombrie: 

Avocatul Dr. Şt. Rozvan din llia, e osândit la 15 
zile temniţă şi 200 coroane amendă, pentru că florile cu 
care îşi decorase poarta erau în cele 3 culori din tricolo¬ 
rul românesc. 

2 Noiembrie: 

Sunt daţi în judecată 13 ţărani din Agherat, pen¬ 
tru că au cântat “Deşteaptă-te Române”. 

18 Noiembrie: 

Aurel C. Domşia, redactorul “Unirii” din Blaj, e 
osândit în Cluj la 8 luni şi 1200 coroane , pentru “agita¬ 
ţie anti-patriotică prin presă”. 

18 Noiembrie: 

“Tabla regească” (Curtea de apel) din Timişoara 
aprobă sentinţa tribunalului din Lugoj, care osândise 
pe preotul Traian Gaşpar la 10 zile, 40 coroane şi pier¬ 
derea slujbei pe răstimp de l an, pentru “agitaţii”. 

19 Noiembrie: 

Z. Neamţu, învăţător, în Plescuţa (cott. Arad), e 
osândit la 2 zile închisoare, pentru “agitaţii”. 

Septembrie - Decembrie: 

Corurile şi societăţile care au luat parte la serbă¬ 
rile naţionale din 1906 în Bucureşti şi la expoziţia de 
atunci sunt supuse la o mulţime de şicane şi pedepse 
pentru “agitaţie” şi “trădare de patrie”. 

12 Decembrie: 

încep prigoniri împotriva profesorilor de la liceul 
românesc din Beiuş, pentru că au vizitat expoziţia din 
Bucureşti. 

12 Decembrie: 

V. Tenca din Tâuţi (cott. Arad) e osândit în Ora¬ 
dea Mare la 8 luni temniţă şi 500 coroane amendă, pen¬ 
tru “agitaţii”. 

20 Decembrie: 

DaniilIliescu, învăţător, e osândit în Timişoara la 
14 zile şi 20 coroane. 

28 Decembrie: 

în Arad sunt osândiţi pentru agitaţii: G. Roşu 
din Pâncota, la 14 zile şi 100 coroane, Dr. Iacob Hotă- 
ran, avocat în Siria, la 24 zile şi 100 coroane, I. Iercoşan, 
preot în Pâncota, la 14 zile şi 100 coroane. 

1907 

5 Februarie: 

V. Moldovanu e osândit în Cluj la 18 luni temni¬ 
ţă şi 1500 coroane amendă, pentru “agitaţie” săvârşite 
cu articolele sale din revista “Orizontul”. 

11 Februarie: 

Ministrul de interne refuză să aprobe statutele 
“Reuniunii Române de Cântări” din Beiuş, pentru că 
această reuniune a vizitat expoziţia din Bucureşti în 
vara anul 1906. 

12 Februarie: 

In Arad sunt osândiţi pentru “agitaţii antipatrio¬ 
tice”: preotul Ion Cure, la 3 luni, Aurel Cure, 3 luni, T. 
Cucoş, 3 luni, T. Vasile, 3 luni, T. Tutu, 3 luni, M. Ior¬ 
dan, 4 luni, Iosif Capruceanu, 4 luni, V. Ţigan, 4 luni şi 
G. Flore, 4 luni puşcărie ordinară. Laolaltă 31 luni. 

2 Martie: 

Simion Blajovan, preot în Hodoş e osândit în Ti¬ 
mişoara pentru “agitaţie” la 1 lună temniţă. 

5 Martie: 

Andrei Ghidiu, protopop, e osândit în Caransebeş 
la 15 zile şi 200 coroane, Dr. Petru Barbu, profesor, la 
10 zile şi 200 coroane, Dr. M. Brediceanu, avocat, la 8 
zile şi 200 coroane, d-ra Emilia Brodatschi la 8 zile şi 
200 coroane, A. Sârbu la 8 zile şi 200 coroane şi M. Sâ- 
bâilă la 1 zi şi 25 coroane; toţi aceştia sunt osândiţi sau 
fiindcă au spus că: “Românul cu Român trebuie să ţie”, 
sau fiindcă au avut vreo panglică tricoloră: “agitaţie 
împotriva statului maghiar”! 

8 Martie: 

Ţăranul Petru Laslâu e osândit în Deva la 2 luni 
puşcărie ordinară, pentru “agitaţie”. 

18 Aprilie: 

Preotul G. Magheru e osândit în Timişoara la 8 
luni puşcărie ordinară, iar 4 ţărani la câte 3 luni; laolal¬ 
tă 20 luni de puşcărie pentru “agitaţie”. 

23 Aprilie: 

In Berechiu (cott. Arad) primarul Petru Pusta e 
străpuns de jandarmi în faţa solgăbirăului Markovits, 
pentru că protesta împotriva vecsaţiunilor ce făcea 
Markovits şcoalei române din sat. Ancheta a stabilit, că 
“primarul singur a atacat pe cei 4 jandarmi”, iar ei săra¬ 
cii numai s-au apărat! 

9 Mai: 

In Ţinea (cott. Bihor) la alegere de deputat, jan¬ 
darmii împuşcă pe G. Mărcaş, care rămâne mort, şi 
arestează pe mai mulţi inşi pentru “nesupunere în faţa 
autorităţilor”. 

20 Mai: 

Voicu Niţescu e osândit în Cluj la 8 zile şi 40 co¬ 
roane amendă pentru un articol “Constituţia engleză şi 
constituţia ungară” publicat în “Orizontul din Cluj”. 

25 Mai: 

Redactorul revistei literare “Luceafărul”, Octavi- 
an C. Tăslăuanu e condamnat la 15 zile temniţă, pen¬ 
tru că a făcut “agitaţie” intr-un articol despre însem¬ 
nătatea culturală a lui Papiu Ilarian. 

12 Iunie: 

24 de diletanţi, care jucaseră o piesă teatrală în 

Beiuş, sunt osândiţi pentru “agitaţie” la câte 20 coroane 
amendă; laolaltă 480-coroane. 

12 Iunie: 

D-na Anuţa Vlad, soţia d-lui Dr. Aurel Vlad, e 
osândită la 1 lună temniţă şi 200 coroane amendă , pen¬ 
tru că la examenul unei şcoli primare româneşti a în¬ 
demnat pe copii, să vorbească şi să cetească româneşte. 

18 Iunie: 

Voicu Niţescu e osândit în Cluj pentru un articol 
publicat în “Tribuna” din Arad, la 3 luni temniţă şi 
200 coroane amendă. 

1 Iulie: 

In Făget (cott. Caraş-Severin), la “maialul” copii¬ 
lor, 2 copii sunt arestaţi şi bătuţi de jandarmi pentru că 
aveau tricolor la pălărie. 

8 Iulie: 

In Brad se bate toba în zi de târg, aducându-se la 
cunoştinţa tuturora, că purtarea tricolorului românesc 
va fi pedepsită cu cea mai mare asprime. O femeie din 
Vaca, purtând tricolor în păr, e arestată şi pedepsită cu 
10 coroane. 

12 Iulie (Sf. Petru ortodox): 

In Petruman (cott. Timiş) jandarmii sfârtecă hai¬ 
na d-rei Sofia Cercel, pentru că în cusătura ei erau şi 
cele trei culori româneşti; arestează şi descing de brâne 
pe Octavia Micu şi Viorica Gera. Solgăbirăul le pedep¬ 
seşte apoi pe tustrele cu câte 1 zi temniţă şi câte 5 coroa- 

ne amendă. 

20 August: 

Protopopul G. Iernea din cercul Sătmarului, e 
osândit la 100 coroane amendă pentru că a îndemnat 
poporul, să ţie la limba sa românească. 

22 August: 

La alegerea din Beiuş a părintelui Vasile Lucaciu, 
ca deputat în parlament, jandarmii străpung cu baio¬ 
neta pe ţăranul I. Drăgoi şi-l poartă plin de sânge prin 
satele din jur, ca să înspăimânte pe Români de a vota 
cu părintele Lucaciu. 

25 August: 

în Pănade, lângă Blaj, măcel îngrozitor. în sat e 
găzduit batalionul IV din regimentul de honvezi 24 al¬ 
cătuit din Secui. Ofiţeri şi soldaţi Unguri cu toţii, îşi 
bat necontenit joc de “Valachii” din sat. Ofiţerii che¬ 
fuiesc în şcoală şi se îmbată. Dascălul Ion Borcea vine, 
să se plângă la nişte soldaţi, care se poartă necuviincios 
cu poporul strâns în faţa şcoalei, fiind zi de Duminică. 
Căpitanul Jakab năvăleşte asupra lui, îl înjură şi-l iz¬ 
beşte cu sabia în cap. Dascălul cade mototol, căpitanul 
răneşte apoi grav pe însoţitorul dascălului, pe ţăranul 
Leon Ţipariu, un nepot al marelui Timotei Cipariu. 
Zbiară apoi la soldaţi, să puie mâna pe arme şi să zdro- 
biască pe toţi “Valachii” de pe aici. Soldaţii cu baioneta 
pe puşcă se năpustesc asupra bieţilor oameni, care fug 
îngroziţi în toate părţile. Nu se mulţumesc numai să-i 
alunge din faţa şcoalei, ci îi gonesc şi pe uliţi, ba chiar şi 
în case, schingiuindu-i. Pe Ion Borcea Sorică, care toc- 



394 


VASILE STOICA 


mai venea din câmp cu carul, îl iau din car şi îl spintecă 
mortal cu baioneta. Două femei sunt spintecate de le 
ies intestinele din pântece. După repetatele intervenţii 
ale notarului Grigore Simon, locotenent-colonelul dă 
ordin, să înceteze măcelul, la orele 7 Vi seara. Mulţi inşi 
au fost răniţi chiar în casă la ei. Unele femei care se cul¬ 
caseră, fură străpunse cu baionetele chiar în pat. Grav 
răniţi au fost: Ion Borcea, dascălul (om cu 5 copii), Ion 
Borcea Sorică, G. Zerieş şi nevastă-sa Măria Zerieş (5 
copii), Leon Ţipariu, văduva lui Dumitru Câmpeanu 
(5 copii), Ion Braşoveanu şi mamă-sa (femeie cu încă 
3 copii), Măria Ţipariu, Măria lui Z. Ciugudeanu (4 
copii); uşor răniţi: Anton Irimie, Leon Ţipariu al lui 
lacob, Ana Boldiş, Măria Dicoiu, Irimie Loghin, Vasile 
Bouariu, Petru Brad, Niculae Brad, Teodor Ţipariu şi 
nevastă-sa Ana Ţipariu, văduva lui Niculae Bărbat, Pa- 
vel Lupeanu, Vaier Borcea, Vasile Şarlea, Ion Câmpea¬ 
nu al lui Augustin, Traian Lunceanu, G. Ciugudeanu, 
Alexe Poşa, primar, Dionid Aldea şi încă vreo zece inşi. 
Ancheta oficială a stabilit, că soldaţii “au fost atacaţi de 
către bărbaţii din sat; soldaţii numai s-au apărat”. Ori, 
în sat, sunt numai vreo 200 bărbaţi. Deci aceşti 200 
de inşi au atacat cu mâinile goale un întreg batalion 
de soldaţi înarmaţi cu arme “Mannlicher” mitraliere 
şi baionete. Iar urmarea apărării faţă de atacatori e, că 
între cei 40 de răniţi sunt 10 femei, între cei 10 răniţi 
grav sunt 5 femei. Vezi Doamne, femeile au atacat cu 
mai mare înverşunare. Cu toate acestea nici un soldat 
n-a fost nici măcar zgâriat! 

20 Septembrie: 

Teodor V. Păcăţianu, redactor la “Telegraful Ro¬ 
mân” din Sibiu, e osândit în Cluj la 10 luni temniţă 
şi 700 coroane amendă pentru “agitaţie antipatriotică 
prin presă”. 

1 Octombrie: 

“Tabla regească” (Curtea de apel) din Timişoara 
pedepseşte cu 15 zile temniţă şi 20 coroane amendă pe 
I. Alionte, P. Herţilă, Dumitru Dona, Gheorghe Bona 
şi Dumitru Baba din Caransebeş, pentru că la sărbăto¬ 
rirea protopopului A. Ghidiu au cântat “Deşteaptă-te 
Române!” şi au preamărit România. Laolaltă 2 Pt luni 
temniţă şi 100 coroane amendă. 

6 Octombrie: 

In Pecica Română (cott. Arad), pe la orele 4 d.a. 
un jandarm, după ce flăcăii, ca să evite vreun scandal, 
îl lăsară să joace la horă o dată ungureşte, se ceartă cu 
un flăcău, scoate sabia şi năvăleşte asupra tovarăşilor 
lui: taie de tot mâna lui Iancu Şiclovanu, iar altuia îi 
face o rană mortală la grumazi. Vin şi alţi jandarmi cu 
baioneta pe puşcă şi rănesc încă 11 oameni, iar lui Ion 
Trif îi sparg capul cu sabia şi cu un pat de puşcă. 

13 Octombrie: 

In Cristian (cott. Braşov) un husar ungur beat e 
luat în râs de feciori. Husarii pleacă de la cazarmă înar¬ 
maţi, ca să-l răzbune, năvăleşte asupra Românilor, care 
îşi petreceau liniştiţi la mese şi rănesc grav 25 de inşi, 
pentru că “Valachul n-are drept să râdă de un soldat 

maghiar”. 

13 Octombrie: 

Tribunalul din Oradea Mare, deşi cei 36 de mar¬ 
tori au dovedit nevinovăţia acuzaţilor, osândeşte pe 
ţăranii din Ţinea: Moise Coş la 2 ani temniţă, Gheor- 
ghe Coş la 8 luni şi Ion Bertea la 3 luni, pentru că la 
alegerea de deputat în 9 Mai “au agitat în contra statu¬ 
lui maghiar” şi “nu s-au supus autorităţilor”. Deşi din 
mărturisirile tuturora s-a dovedit, că Gheorghe Coş nici 
n-a fost în sat în ziua aceea, ci era în câmp, totuşi tribu¬ 
nalul n-a vrut să-l achite. 

15 Octombrie: 

Vasile Macrea, redactor responsabil la ziarul 
“Lupta” din Budapesta, e osândit la 8 luni temniţă şi 
800 coroane amendă, pentru “agitaţie antipatriotică 
prin presă”. 

31 Octombrie: 

Dr. Demetriu Lascu e osândit în Oradea la 6 luni 
temniţă şi 600 coroane amendă, pentru că a publicat 
în “Tribuna” o dare de seamă despre mişeliile ad¬ 
ministraţiei din Bihor. 

18 Noiembrie: 

4 ţărani din Micălaca sunt pedepsiţi de solgăbiră- 
ul din Arad cu câte 15 zile şi câte 20 coroane, pentru că 
au cântat “Deşteaptă-te Române!” şi “Hora Unirii”. 

23 Noiembrie: 

Dr. IonLupaş, profesor la facultarea teologică din 

Sibiu, e osândit în Cluj la 3 luni temniţă şi 200 coroane 
amendă, pentru un articol “antipatriotic”, publicat în 
“Ţara Noastră” din Sibiu. 

23 Noiembrie: 

Eugen Nyeki, candidat de avocat în Beiuş, e pe¬ 
depsit cu 25 coroane, pentru că în pălărie sub bandă 
purta o panglicuţă tricoloră. 

23 Noiembrie: 

I. N. Iova, de la “Tribuna” din Arad, e osândit 
pentru “agitaţie prin presă” la 6 luni temniţă şi 500 co¬ 
roane amendă. 

11 Decembrie: 

Lucian Bolcaş, redactor la “Lupta” din Budapesta, 
e pedepsit cu 14 zile temniţă şi 50 coroane amendă, 
pentru o dare de seamă asupra faptelor “patriotice” ale 
solgăbirăului Korkan din Iam (cott. Caraş-Severin). 

16 Decembrie: 

V. Macrea, redactor responsabil la “Lupta”, e osândit 
în Budapesta la 6 luni temniţă şi 1200 coroane amen¬ 
dă. 

23 Decembrie: 

Preotul Ion Popoviciu din Bârzova (cott. Arad), e 
osândit în Arad la 400 coroane amendă, pentru “agita¬ 
ţii” în contra statului naţional maghiar”. 

1908 

11 Ianuarie: 

Petru Mihuţia, învăţător în Câmp lângă Vaşcău, 
(cott. Bihor) e osândit în Oradea Mare pentru “agita¬ 
ţie” la 7 zile temniţă şi 20 coroane amendă. îndemnase 
pe cei din sat, să nu primească în casă pe candidatul 
ungur. 

8 Februarie: 

Gheorghe Stoica, redactor la “Lupta”, e osândit în 
Budapesta la 18 luni temniţă şi 1500 coroane amendă, 
pentru “agitaţie prin presă”. 

10 Februarie: 

Iuliu V. loanovici, redactor la “Libertatea” din 
Orâştie, e osândit în Cluj la 18 luni puşcărie ordinară, 
pentru “agitaţie prin presă”. 

24 Martie: 

Ministrul Apponyi ordonă o aspră anchetă de dis¬ 
ciplină în contra profesorilor de la şcolile din Caranse¬ 
beş , învinuiţi de “agitaţii antipatriotice”. 

15 Aprilie: 

Constantin Lucaciu, preot în Dorolţiu (cott. Săt- 
mar), e condamnat de pretorul din Arded la o amendă 
de 500 coroane, pentru “agitaţii antipatriotice”. 

19 Mai: 

Sever Bocu, redactor la “Tribuna” din Arad, e 
osândit pentru agitaţie la 14 zile temniţă şi 200 coroa- 

ne amendă. 

27 Mai: 

D-na Anuţa Vlad e osândită în Deva la 1 lună în¬ 
chisoare şi 300 coroane pentru “agitaţie”. 

20 Iunie: 

Autorităţile din Oradea Mare pornesc anchetă 
disciplinară împotriva a 54 învăţători români din co¬ 
mitatul Bihor, pentru “propovăduirea unui spirit nepa¬ 
triotic în şcoală”. 

27 Iunie: 

Cornel Popovici, învăţător în Şegheşti (lângă Be- 
iuş), e osândit în Oradea Mare la 6 luni temniţă şi 200 
coroane amendă pentru “purtare antipatriotică”. 

7 Iulie (24 Iunie v. - ziua Naşterii Sf. Ioan 

Botezătorul): 

în Hărău (cott. Hunedoara), jandarmii cu ser- 
gent-majorul Bajka stâlcesc în bătăi pe ţărani la cârciu¬ 
mă, pentru că stăteau povestind despre Avram Iancu. 
Pe măsarul Florescu din Deva, care povestea, îl şi ares¬ 
tează şi-l dau pe mâna judecătoriei. Bietul Florescu e 
pedepsit în Cluj cu 1 lună temniţă. 

5 August: 

Solgăbirăul din Boroşineu (cott. Arad), pedepseş¬ 
te pe preotul Ion Popovici din Buteni cu 5 zile temniţă 
şi 100 coroane amendă, pentru că hainele copiilor cu 
sfeşnice la procesiune aveau chiotori din panglicuţă 
tricoloră. 

17 Septembrie: 

Ion Spuderca, redactor responsabil la “Gazeta 
Transilvaniei” din Braşov, e osândit în Cluj la 3 luni 
temniţă şi 500 coroane amendă, pentru că a reprodus 
după un ziar german o scrisoare a lui Bjoernstjerne Bjo- 
ernson, în care marele scriitor condamnă politica Un¬ 
gurilor faţă de naţionalităţi. 

24 Septembrie: 

Silvestru Moldovan, redactorul “Foii Poporului” 
din Sibiu, e osândit în Cluj la 4 luni temniţă şi 400 
coroane amendă pentru “agitaţie prin presă”. 

28 Septembrie: 

Ovid Gritta, redactor responsabil la “Ţara Noas¬ 
tră” din Sibiu, e osândit în Cluj la 6 luni temniţă şi 400 
coroane amendă, pentru un articol “antipatriotic” al lui 
Darie Chendi. 

20 Ocotmbrie: 

N. Jugănariu, redactor la “Drapelul” din Lugoj, e 
osândit în Timişoara la 3 luni temniţă şi 400 coroane 
amendă, pentru că a reprodus după “Gazeta Tran¬ 
silvaniei” câteva pasagii din scrisoarea lui Bjoernstjerne 
Bjoernson. 

12 Noiembrie: 

“Curia” (Curtea de casaţie) din Budapesta, osân¬ 
deşte pe Vasile Macrea, redactor responsabil al “Lup¬ 
tei” la 28 luni temniţă şi 5200 coroane amendă în bani, 
pentru “agitaţie prin presă”. 

28 Noiembrie: 

Sever Bocu, redactor la “Tribuna” e osândit în 
Oradea Mare la 2 luni puşcărie ordinară, pentru că 
sub titlul “Calvarul” a publicat în “Tribuna” o listă a 
fărădelegilor săvârşite de Unguri împotriva naţionali¬ 
tăţilor. 

18 Decembrie: 

In Orăştie 30 de inşi sunt citaţi la poliţie şi sunt 
pedepsiţi cu câte 30 coroane şi 2 zile închisoare, pentru 
că la costumul naţional au purtat ici colo culorile tri¬ 
colorului român. 

18 Decembrie: 

Sunt pedepsiţi de poliţia din Orăştie cu câte 2 zile 
şi 30 coroane Dr. Aurel Oprea şi Ioan Mihali, fiindcă 
copilaşii lor aveau tricolor la costumele româneşti. 

19 Decembrie: 

In Braşov se porneşte proces de agiaţie împotriva 
d-lor Partenie Cosma, Francisc Hossu Longin, G. Pop 
deBâseşti, Dr. CassiuManiu, Dr. CaiusBrediceanu şi/. 
Simu pentru cele scrise în numărul jubiliar al “Gazetei 
Transilvaniei”. învăţătorul N. A. Tulea e condamnat 
pentru agitare la 6 luni şi 15 zile închisoare. 

1909 

8 Februarie: 

Victor Branişte, redactor la “Gazeta Transilvaniei” 
e osândit în Târgul Mureşului la 3 luni temniţă şi 240 
coroane amendă, pentru “agitaţie prin presă”. 

10 Februarie: 

Cassiu Maniu e osândit în Cluj la 1 an temniţă şi 
1000 coroane amendă pentru “agitaţie prin presă”. 

13 Februarie: 

20 ţărani din Sălagiu sunt osândiţi pentru “agi¬ 
taţii antipatriotice” la 200 zile temniţă şi 1000 coroane 
amendă. 

14 Februarie: 

4 ţărani din Gioagiu, pedepsiţi pentru agitaţie cu 
20 zile temniţă şi 800 coroane amendă. 

4 Martie: 

Părintele Ion Moţa, redactorul “Tovărăşiei” şi 
“Foii Interesante” (ca supliment la “Libertatea” din 
Orăştie) e pedepsit cu 8 coroane de către procuror, pen¬ 
tru că factorul a pierdut un număr din “Tovărăşia” şi 
“Foaia Interesantă”, care astfel d-lui procuror nu i-a mai 
sosit. 

22 Martie: 

I. Rodina, de la “Sfatul Poporului” e osâdit în 
Timişoara la 35 zile temniţă şi 200 coroane amendă 
pentru “agitaţie prin presă”. 

21 Mai: 

N. Jugânariu, redactor responsabil al “Drapelu¬ 
lui” din Lugoj, e osândit în Timişoara la 4 luni temniţă 
şi 400 coroane amendă pentru “agitaţie antipatriotică 
prin presă”. 

24 Mai: 

Constantin Savu, redactor responsabil al “Tribu¬ 
nii” e condamnat în Oradea Mare la 6 luni temniţă şi 
400 coroane amendă pentru aceeaşi fărădelege! 

7 Iunie: 

Victor Branişte, de la “Gazeta Transilvaniei”, e 
osândit în Târgul Mureşului la 6 luni temniţă şi 1000 
coroane amendă, pentru un articol “antipatriotic” inti¬ 
tulat “Sărbători vesele”. 

16 August: 

Protopopul Mihail Ciurdariu, din Dob (cott. Săt- 
mar) e pedepsit de solgăbirău cu 1 zi temniţă şi 4 coroa¬ 
ne amendă, deoarece câinele său, nefiind legat în curte, 
a lătrat după ungurul Keresztes Laszlo, care trecea pe 
stradă şi speriat a căzut peste nişte lemne. Martorii au 
dovedit, că poznaşul de câine nici n-a ieşit din curte. 
Protopopul a făcut apel. Judecătoria cercuală i-a ridicat 
pedeapsa la 5 zile închisoare şi 50 coroane. Să aibă grije 
dl. protopop altădată, ca dulăul său să nu mai îndrăz¬ 
nească a lătra după Unguri. 

20 Septembrie: 

Constantin Lucaciu, preot în Dorolţiu (cott. Săt- 
mar) e pedepsit cu 200 coroane pentru că protestând în 
contra înfiinţării unei şcoli de stat ungureşti în Dorol¬ 
ţiu cică “a ofensat autoritatea”. 


12 Noiembrie: 

I. Mihu Ciufudeanu e osândit în Cluj la 4 luni 

temniţă şi 300 coroane amendă, pentru un raport pu¬ 
blicat în “Libertatea” din Orăştie despre aruncarea în 
aer de către Unguri a “Pietrii Libertăţii” şi a “Crucii lui 
Iancu” de la Blaj. 

7 Decembrie: 

Dr. Sever Dan, redactor al “Gazetei Transilvani¬ 
ei”, e osândit la 4 luni temniţă şi 500 coroane amendă 
pentru o dare de seamă despre un proces de presă al 
“Gazetei”. 

9 Decembrie: 

Francisc Hossu Longin e osândit pentru un arti¬ 
col în “Gazeta Transilvaniei” la 1 an temniţă şi 1000 
coroane amendă. 

10 Decembrie: 

Aug. Folea e osândit pentru un raport publicat în 
“Gazeta Transilvaniei”, la 2 luni temniţă şi 100 coroane. 

1910 

2 Ianuarie: 

Octavian Goga, e arestat în Budapesta, pe când 
voia să plece în străinătate, şi e dus sub escortă la Cluj 
în arest preventiv, având să răspundă în nişte procese 
de presa în locul redactorului responsabil al “Ţării 
Noastre” D. Marcu, care murise. 

21 Mai: 

In Mărgineni, sat curat românesc lângă Făgă¬ 
raş, pădurarul erarial Erdosi şi 5 jandarmi au ridicat o 
poartă de verdeaţă în capul satului spre a primi pe can- 

didatul ungur Verner Gyula. Mulţi inşi curioşi, mai 
ales femei şi copii, voiră să iasă din sat, să vază de de¬ 
parte încă apropierea alaiului lui Verner. Jandarmii in¬ 
terziseră ieşirea din sat, apoi de sub poarta de verdeaţă 
atât ei cât şi pădurarul, fără vorbă, traseră asupra celor 
adunaţi. îndată căzură morţi ţăranii tineri Vaier Lie şi 
Gheorghe Vlad, acesta ciuruit de 4gloanţe. Mulţimea o 
luă la fugă, jandarmii şi pădurarul traseră asupra ei de 
la o distanţă de 300 de paşi, uciseră pe Gherasim Pân¬ 
dea şi pe Ion Şuvaina, băieţandrii de 16 ani, şi răniră 
mortal pe David Lie, care muri apoi în curând. Anche¬ 
ta oficială a stabilit, că jandarmii şi pădurarul erau în 
“legitimă apărare”, în 19 Ianuarie 1911 tribunalul din 
Braşov tot pe Români i-a pedepsit ‘ ‘pentru nesupunere 
faţă de autorităţi” şi “aţâţarea la răscoală”! 

Iunie: 

Ţăranul Stan Tudor Doboş, din Apateu (lângă Bo- 
roşineu), tată a 7 copii e osândit la 3 luni şi 10 zile tem¬ 
niţă, pentru că a zis că noi am venit înArdeal încă sub 
împăratul Traian, cu 800 de ani înaintea Ungurilor. 

Iunie: 

Dimitrie Bogoievici preot în Bănia (cott. Caraş- 
Severin) e pedepsit pentru “agitaţii” cu 6 zile temniţă 
şi 60 ccoroane amendă. 

3 Iulie: 

Ion lancu. din Bucium Poeni (cott. Alba de Jos) e 
pedepsit de solgăbirăul din Roşia cu 200 coroane pen¬ 
tru că: pe fruntea calului de la trăsură atârna o pangli¬ 
că roşie, sub ureche era o placă de nichel, care precum 

spune ancheta “deşi privită de aproape e de culoare ni¬ 
chelului întinat, de departe însă pare galbenă”, iar sub 
această placă era prinsă o panglică vânătă. Ion lancu 
e pedepsit pentru “agitaţie” şi purtarea culorilor unui 
stat strein. 

9 Iulie: 

în Orăştie multă lume la târg. Jandarmii pornesc 
o goană după tricolor. Zmulg nu numai cingătorile, ci 
până şi băierile de la trăistii bătând şi arestând o mulţi¬ 
me de ţărani, pe care apoi poliţia oraşului îi pedepseşte 
pentru “agitaţie” în contra statului naţional maghiar. 

44 Iulie: 

în Lupşa (cott. Turda Arieş), petrecere şi nun¬ 
tă. Jandarmii în goana după tricolor năvălesc asupra 
nuntaşilor, le sfârtică hainele şi steagul de năfrămi de 
mătase, care erau legate de prăjină cu o panglicuţă tri¬ 
coloră. Bat şi arestează. 

22 Iulie: 

în Blaj jandarmii descing de brâne tricolore peste 
20 feciori şi fete, şi le fac proces de contravenţie şi de 
agiaţie. 

2 August (Sf. Ilie): 

în Olpret (cott. Solnoc Dobâca) jandarmii ares¬ 
tează pentru tricolor pe tinerii Gheorghe Radovan, Au- 
gustin Petiş, Flore Ciubăneanu şi Ionuc Pop şi bat până 
la sânge pe Toader Săbădaş, fiincă acesta n-a vrut să 
vorbească ungureşte cu ei. 

9 August: 

In Orăştie dna Anuţa Vlad e pedepsită cu 2 zile 
temniţă şi 40 coroane amendă, pentru că a purtat brâu 
tricolor. 

28 August: 

Târg în Câmpeni. Jandarmii pornesc o goană ne¬ 
bună după tricolor; arestează, bat, sfâşie hainele. Pe o 
femeie o lasă în pielea goală în mijlocul străzii, după ce 
i-au sfârticat ia cusută cu roşu, galbăn şi albastru. Sunt 
mulţime de răniţi, unii străpunşi cu baioneta. 

28 August: 

In Ocna Sibiului jandarmii arestează pe d-na 
Anuţa Soreanu din Caracal, care era la băi: copilaşii 
dânsei purtau tricolor la costum. 

28 August: 

In Ţelna, lângă Ighiu (cott. Alba de Jos) jandar¬ 
mii, când ies oamenii din biserică îi descing de brânele 
tricolore. După amiazi se năpustesc asupra unor feciori. 
Aceştia nu vor să dea brânele, ci o iau la fugă. Jandarmii 
împuşcă de la 200 de paşi pe Ion Bărz, care cade mort; 
aleargă apoi după Lazăr Tatu, care se refugiază într-o 
casă, îl ajung, îl străpung cu baioneta, îi zdrobesc capul 
cu patul puştii, apoi îl târăsc la curtea erarială, unde 
acesta moare în cele mai groaznice chinuri alături de 
tovarăşul său. Fireşte ancheta oficială stabileşte că 
“jandarmii au fost în legitimă apărare”. 

15 Septembrie: 

Ion Gallu din Igriş, (cott. Torontal), e pedepsit de 
solgăbirăul din Periamoş, cu 1 zi temniţă şi 10 coroane 
amendă, pentru că a purtat brâu tricolor. 

10 Octombrie: 

Părintele I. Moţa e pedepsit cu 40 de coroane pen¬ 
tru o broşură “antipatriotică”, în care spunea că trebuie 
să boicotăm pe streini. 

16 Octombrie: 

Romul Văţian, preot în Ghioroc (cott. Arad), na¬ 
ţionalist aprig, e pândit în cale, ziua de sergentul de 
jandarmi, şi e bătut cu patul puştii, pentru că n-a sa¬ 
lutat pe domnul sergent. 

Decembrie: 

Romul Budoi, tipograf din Sibiu, e condamnat la 
8 zile şi 200 de coroane pentru un articol publicat în nr. 
24/1910 al “Foii Poporului”. 

21 Decembrie: 

în Galaţi, lângă Făgăraş alegere de primar. Pre¬ 
torul Bisztray, care avea dreptul de a stabili lista can¬ 
didaţilor, vrea să-şi impuie cu orice preţ un om al său, 
care să-i stea intr-ajutor Ia toate matrapazlâcurile lui 
de satrap. Ţăranii vor pe Niculae Comşa; pretorul nu 
vrea să-l candideze. Atunci ţăranii vor pe Ilie Mârhau. 
Bisztray nu-1 vrea nici pe acesta. Poporul ridică pe Ilie 
Mărhau pe umeri şi vrea să-l ducă în faţa pretorului. 
Acesta dă ordin jandarmilor, să-împrăştie lumea. Jan- 

darmii trag salve în oameni, care fug, se aruncă apoi 
cu baioneta străpungându-i pe la spate. Sunt 3 morţi (2 
ciuruiţi cu gloanţe, iar unul ucis cu baioneta) şi 7 răniţi 
mortal, care însă au putut fi vindecaţi în SpitalulBrân- 
covenesc din Bucureşti. Ancheta orânduită stabileşte 
iarăşi, că jandarmii au fost în “legitimă apărare”. 

1911 

31 Ianuarie: 

In Năsăud la o nuntă, jandarmii năvălesc asupra 
oamenilor, fiindcă steagul vorniceilor era făcut din nă- 
frămi roşii, galbene şi albastre, zmulg steagul şi-l sfâşie, 
zmulg apoi tuturora tricolorul de pe haine şi le fac pro¬ 
ces de contravenţie. 

8 Februarie: 

“Tabla regească” (Curtea de apel) din Timişoara 
pedepseşte pe avocatul Dr. Ciupe cu 200 coroane, pen¬ 
tru că acesta a scris, că judecătorul Mihaly prigoneşte 
pe Români când au procese la dânsul, iar pe streini îi 
favorizează. 

10 Februarie: 

Constantin Lucaciu, preot în Dorolţiu (cott. Săt- 
mar), e condamnat la 3 zile temniţă şi 60 coroane amen¬ 
dă, pentru că în discursul său de program ţinut în Ber- 
leşti a agitat împotriva “ideii de stat naţional maghiar”, 
îndemnând poporul să ţie la limba sa românească. 

21 Februarie: 

Octavian Goga, în locul redactorului D. Marcu 
care murise, e osândit la 1 lună temniţă şi 600 coroane 
amendă, pentru articole din “Ţara Noastră”. 

2 Martie: 

32 de ţărani din Sâncel (cott. Târnava Mică), îm¬ 
preună cu preotul lor, sunt târâţi în faţa tribunalului 
din Elisabetopole (Ibaşfalău) pentru că au cântat “De- 
şteaptă-te Române!”, iar preotul pentru că a zis “Ro¬ 
mâni suntem! măcar să ne şi omoare, tot ca Români 
vrem să murim!” făcând astfel agitaţie împotriva “sta¬ 
tului maghiar”. Tribunalul i-a achitat. Dar, “pentru 
adunări secrete” fuseseră pedepsiţi cu toţii cu câte 40 
coroane; laolaltă 1320 coroane. 

14 Martie: 

In Dicio-Sân-Mârtin, protopopul losif Lita e pe¬ 
depsit cu 8 zile şi 40 coroane, pentru că într-o adunare 
poporală a zis: “Blestemat să fie acel Român, care nu va 
ţinea cu neamul său, ci va ţinea cu streinii!” 

13 Aprilie: 

N. Mitru, de la revista “Plugarul Român” e osân¬ 
dit în Lugoj la 120 coroane amendă pentru un articol 
glumeţ, care însă cuprindea “agitaţie în contra naţiunii 
maghiare”! 

12 Mai: 

4 femei din Hodac (cott. Mureş-Turda) sunt pe¬ 
depsite cu câte 4 zile temniţă şi câte 10 coroane amendă, 

pentru că au purtat brâne tricolore. 

15 Mai: 

In Ocna Sibiului jandarmii arestează şi descing 
de brâul tricolor pe copilita Paraschiva 1. Balteş care ve¬ 
nea din câmp cu mamă-sa; o dau apoi pe sama poliţiei 
unde copila e pedepsită cu 1 zi închisoare şi 5 coroane 
amendă în bani. 

14 -16 Mai: 

In Câmpeni iarăşi goană după tricolor. Fete şi 
neveste bătute, haine sfâşiate. Percheziţii jandarmă- 
reşti prin case. Ancheta ordonată constată intr-adevăr 
mari violenţe săvârşite de jandarmi. Ziarul “Tribuna”, 
ca spiritele să se potolească, e oficios înştiinţat, că jan¬ 
darmii vinovaţi vor fi aspru pedepsiţi. N-a fost pedepsit 
însă nici unul. 

4 August: 

D-na şi dl. Zaharia Bârsan, împreună cu d-ra 
Braşoveanu, după ce în Sân- GiorgiulRomânesc au dat o 
reprezentaţie teatrală spunând şi versuri din “Carmen 
Saeculare” al lui Şt. 0. Iosif şi D. Anghel, sunt arestaţi, 
pedepsiţi de pretor cu 300 coroane, apoi expulzaţi, deşi 
dl. Bârsan era încă cetăţean ungar. 

7 Octombrie: 

“Tribuna” din Arad are la tribunalul din Oradea 
Mare pertractarea a 15 procese de “agitaţie antipatrio¬ 
tică prin presă” în Lugoj e arestat la Ispas pentru brâul 
său tricolor, Achim Cioca. In Savăghisla (cott. Turda 
Arieş) în zi de târg jandarmii bat şi descing pe toţi cei 

cu brâie tricolore. în Marcovăţ (cott. Timiş) descing şi 
arestează pe ţăranul Toader Ureche. în Moneasa (cott. 
Arad), la o petrecere neputând smulge tricolorul de pe 
hainele unei domnişoare, fiindcă era cusut, sfâşie haina. 
InAiud în mai multe zile de târg acelaşi lucru. Preutea- 
sa Handrea din Mănârade (cott. Alba de Jos) e pedes- 
pită cu 3 zile închisoare şi 40 coroane amendă, pentru că 
a oferit d-lui Iuliu Maniu un buchet de flori legate cu 
tricolor. în Tisa (cott. Arad) jandarmii descing pe ţă¬ 
rani de brânele tricolore tocmai când aceştia ieşiră în¬ 
tru întâmpinarea episcopului ortodox I. Pap din Arad. 
InDrăguş (cott. Făgăraş) jandarmii bat până la sânge şi 
apoi străpung cu baionete pe fruntaşul ţăran I. Groza, 
care era “Valach încânit”. în Făget (cott. Caraş-Seve- 
rin) străpung cu baioneta pe tânărul Traian Murăreseu. 
InRomos (cott. Hunedoara) împuşcă pe Mihai Hudiţa. 
Aurel Popovici, preot în Ticvaniul Mic (cott. Caraş-Se- 
verin) e osândit la 1 lună temniţă şi 200 coroane amen¬ 
dă, iar ţăranul Gruia Buna, din acelaşi sat, la 2 luni 
şi 200 coroane amendă, pentru că au dojenit pe cei ce 
votaseră la alegeri cu trădătorul Segeszku Jozsef. în Ti¬ 
mişoara tribunalul condamnă pe G. Ţânţariu la 1 lună 
şi pe D. Codreanu la 8 zile puşcărie ordinară, pentru 
că “au calomniat” pe jandarmii care au făcut omorul 
din Galaţi, numindu-i “ucigaşi”. în Braşov tribunalul 
osândeşte pentru “agitaţie” pe Dr, Nic. Şerban la 3 luni 
temniţă şi 9000 coroane amendă. în Braşov tribunalul 
condamnă pe Dr. Nic. Şerban la 2 luni şi 200 coroane, 
pe Dr. T. Popescu şi pe preoţii: Al. Şerban, Moise Brum- 
boiu, G. Vasu şi I. Fulicea la câte 1 lună şi 100 coroane 
- laolaltă 7 luni temniţă şi 700 coroane amendă, pentru 

că au cântat “Deşteaptă-te Române!” 

1912 

10 Ianuarie: 

Dr. Nic. Şerban, având intentate în contra sa 13 
procese de agiaţie, e osândit la 4 luni temniţă şi 1600 
coroane amendă. 

29 Ianuarie: 

Din seminarul superior de teologie catolică din 
Oradea Mare sunt eliminaţi 16 studenţi români, pen¬ 
tru că au îndrăznit să vorbească româneşte între dân¬ 
şii. 

1 Iulie: 

Apare bula “Christifideles Graeci” prin care se în¬ 
fiinţează episcopia ungurească de la Hajdu-Dorog. Sa¬ 
tele noastre sunt în fierbere. Jandarmii şi administraţia 
încep violentări nemaipomenite asupra ţăranilor noş¬ 
tri, ca să înăbuşe glasul nemulţumirii lor. 

20 August: 

In Odârău (lângă Sătmar) pretorul împrăştie cu 
jandarmii o mare adunare poporală românească, pen¬ 
tru că oratorii vorbeau româneşte, iar el care era de faţă 
nu ştia această limbă. 

Noiembrie: 

Protopopul Milo ai Ciurdariu din Dob, bătrân de 
70 de ani, e condamnat la 3 luni temniţă, pentru că şi-a 
îndemnat de pe amvon parochienii, să-şi cumpere şi să 
citească cărţi româneşti. Ţăranii Isidor Ilea, Ion Man, 

Martin Popa, I. German şi Andronic Popa, din Ciuci 
(lângă Uioara) sunt pedepsţi cu câte 15 zile închisoare, 
pentru cântecul “Sus, Române, sus!” 

1913 

15 Martie: 

Studenţii români din seminariile de teologie ca¬ 
tolică din Ungvar şi Budapesta sunt supuşi celor mai 
amare umiliri, pentru că nu se arătaseră destul de 
“patrioţi” cu prilejul serbării revoluţiei ungureşti din 

1848. 

9 Aprilie: 

Atanasie Hâlmăgean, redactor responsabil al “Ro¬ 
mânului” din Arad, e osândit de curtea cu juraţi din 
Oradea Mare la 2 luni puşcărie ordinară şi 300 coroane 
amendă, pentru “agitaţie antipatriotică prin presă”. 

11 Aprilie: 

In Mofiinul Mic la orele 2 noaptea sunt arestaţi 
şi escortaţi la Sătmar preotul Gheorghe Mureşanu şi 
15 săteni, pentru că n-au vrut să primească pe vicarul 
ungur Jaczkovics. Pentru punerea lor în libertate gu¬ 
vernul a cerut 160.000 de coroane garantă, pe care noi 
n-aveam de unde s-o dăm. Astfel bieţii oameni au ră¬ 
mas în arest preventiv încă un an şi 12 zile până în 23 
Aprilie 1914. Atunci li s-a terminat procesul, la care au 
fost 39 de acuzaţi şi peste 30 de martori. Preotul Mu¬ 
reşanu a fost osândit la 18 luni puşcărie ordinară, Ion 
Ceghi, bătrân de 63 de ani, la 8 luni şi 3 săptămâni, iar 
ceilalţi, la câte 6sau 3 luni: laolaltă 7ani şi jumătate de 

puşcărie ordinară... 

16 Aprilie: 

Constantin Savu şi Dimitrie Casimir, redactori, 
sunt osândiţi la câte 4 luni puşcărie ordinară, şi câte 
500 coroane amendă, pentru “învinuiri nedrepte aduse 
administraţiei” şi pentru “agitaţii antipatriotice”. 

18 Aprilie: 

Octavian Gherman, preot în Hădărâu (cott. Tur¬ 
da Arieş), e osândit de tribunalul din Turda la 3 luni 
temniţăşi 100 coroane amendă, pentru că în Duminica 
Rusaliilor 1912 a îndemnat poporul, să meargă la con¬ 
gresul de la Alba-Iulia şi să protesteze împotriva epsco- 
piei de Hajdu-Dorog, şi pentru că în chestia acestei epi¬ 
scopii a avut o ţinută potrivnică “naţiunii maghiare” şi 
“statului naţional maghiar”. Astfel noi intr-un răstimp 
de abia 15 ani am stat în puşcărie - de cele mai adeseori 
în puşcărie ordinară, în rând cu hoţii şi criminalii - cel 
puţin 86 de ani şi jumătate, am plătit amende de cel 
puţin 93.597 coroane şi 70 bani; şi socotind că cheltu¬ 
ielile de proces sunt de trei ori mai mari decât amen¬ 
zile, am cheltuit cu drumurile şi judecătoriile peste 
300.000 coroane. De zece ori pe atâtea însă sunt proce¬ 
sele şi osândele mascate: pentru păduri, pentru islazuri, 
pentru necurăţenie prin curte şi ştie Dumnezeu încă 
pentru câte alte pricini... Câte condamnări şi omoruri 
vor fi fost în 1914, de la izbucnirea războiului european 
încoace, numai Dumnezeu ştie. Ziarele ungureşti înse¬ 
le (“Pester Lloyd”) mărturiseau, că în puşcăriile ungu¬ 
reşti la sfârşitul anului 1916 erau peste 2500 de preoţi, 
învăţători, avocaţi şi alţi fruntaşi ai poporului nostru, 

aşteptând să fie judecaţi. Şi putem fi siguri, că-i vom 
putea număra pe degete pe cei achitaţi. între Austro- 
Ungaria şi restul lumii astăzi e un zid de fier până în 
nori, prin care nu mai pot răzbate ştirile despre crime¬ 
le autorităţilor şi judecătoriilor austriece şi ungureşti. 
Datele exacte sosite în America şi mai ales în România 
sunt foarte puţine. Ştim însă cu siguranţă, că în 1915 
peste 55 de preoţi au fost osândiţi la moarte prin spân¬ 
zurătoare, pentru aşa zisa “trădare de patrie”. între ei 
se află şi Trandafir Scorobeţiu, fost preot în America şi 
în zilele din urmă preot în Roşia lângă Sibiu. în puşcă¬ 
rii toţi au fost chinuiţi şi bătuţi fără milă, încât mulţi 
inşi au şi înnebunit de suferinţe. Amintim în deosebi 
următoarele cazuri: 

Mârioara Puia, tânără, dactilografistă la avo¬ 
caţii Dr. I. Nestor în Blaj, a fost arestată în Sep¬ 
tembrie 1915, pentru că a copiat din ziarul bu- 
cureştean “Adevărul” o poezie întitulată “Vrem 
Ardealul”. învinuită de “trădare de patrie”, deşi pe 
atunci România nu intrase încă în război, a fost 
dusă în temniţa din Alba-Iulia, torturată şi siluită 
de jandarmi şi temniceri, iar pe la mijlocul lui Oc¬ 
tombrie, încă înainte de a fi judecată, a fost ucisă 
acolo în puşcărie. 

Dr. Zaharia Munteanu, avocat în Alba-Iulia, gi¬ 
nerele vechiului tribun de la 1848 Rubin Patiţia, 
osândit la moarte şi spânzurat la începutul pri¬ 
măverii anului 1917. 

Pompiliu Dan, fost profesor la liceul nostru din 
Braşov, şi în anii din urmă, directorul puternicei 

şcoli primare din Zărneşti, osândit la moarte şi 
spânzurat de odată cu Zaharia Munteanu. 

Dr. Spiridon Boita, avocat în Braşov, osândit la 
moarte şi spânzurat tot atunci. 

Ion Coman, preot în Sita Buzeului, osândit la 
moarte şi spânzurat tot atunci. 

Coman Baca, preot în Poplaca, lângă Sibiu, osân¬ 
dit la moarte şi spânzurat tot atunci. 

David Pop, învăţător în Herman. lângă Braşov, 
osândit la moarte şi spânzurat tot atunci. 

Romul Cristoloveanu, învăţător în Râşnov osân¬ 
dit la moarte şi spânzurat deodată cu Zaharie 
Munteanu. 

Victor Pop, farmacist în Alba-Iulia, osândit la 
moarte şi spânzurat tot atunci. 

Dintre aceştia bătrânul preot Coman Boca înebu- 
nise încă în temniţă. Cu toate acestea a fost spân¬ 
zurat, ca să vadă lumea cum se pedepsesc cei ce au 
îndăzneala să ţie la sufletul lor românesc. 

Asta e stăpânirea ungurească astăzi. 

Problema Propagandei 1 


Reeditându-se excelentele şi, în ultimul veac, oricând 
actualele Stiferinţe fon Ardeal, am găsit că este absolut ne¬ 
cesar să adăugăm documentele anexate, descoperite în fondu¬ 
rile Arhivelor Naţionale ale României, şi care - după cum, 
desigur, cititorul va putea lesne constata - ajută la întregirea 
imaginii noastre despre cel care a fost eminentul diplomat şi 
patriot, VASILE STOICA (Gh. Buzatu). 


I 

Necesitatea unei acţiuni sistematice şi tenace de 
propagandă în străinătate noi abia în timpul din urmă 
am început s-o simţim şi s-o înţelegem. înainte de răz¬ 
boi şi în timpul războiului, guvernele noastre - spre 
deosebire de guvernele aliaţilor noştri occidentali şi 
ale vecinilor noştri cehoslovaci, iugoslavi şi chiar bul¬ 
gari - n-au făcut nimic în această direcţiune. Acţiunea 
de propagandă românească în Franţa, Italia, Anglia şi 
America în cursul războiului a fost dusă în întregime 
de iniţiativele particulare. Abia în preajma şi în decur- 


1 [15 ianuarie 1937] - Studiul lui Vasile Stoica, ANIC, fond Vasile 
Stoica, dosar 1/90, f. 36-50. 

sul Conferinţei de Pace s-a urmat o activitate de infor¬ 
maţii mai susţinută şi mai coordonată. 

Acţiunea noastră politică şi militară a obţinut, 
prin tratatele de la Paris, o satisfacţie aproape deplină a 
revendicărilor noastre naţionale. Opinia publică mon¬ 
dială în 1919 şi 1920 ne-a fost hotărât favorabilă. în 
privinţa frontierelor româneşti dispoziţiile tratatelor 
au fost aprobate de către toţi făuritorii opiniei publice 
anglo-saxone, franceze şi italiene. 

în această atitudine îşi aveau însă partea lor atât 
obligaţiile contractuale luate faţă de România cât şi 
simpatia firească faţă de un aliat greu încercat în lupta 
pentru înfrângerea inamicului comun. 

Urma deci ca, printr-o acţiune serioasă, metodică 
şi neîntreruptă, noi nu numai să păstrăm cald interesul 
opiniei publice occidentale faţă de aspiraţiile noastre, 
ci totodată să-i punem la dispoziţie toate argumentele 
obiective, ştiinţifice, pentru susţinerea acestor aspira¬ 
ţii, clădind astfel o credinţă neclătinată în dreptatea 
măsurilor cuprinse în tratate. 

Această acţiune - care în fond este continuarea, 
cu alte arme, a războiului - ne-a lipsit. 

încă în mai 1919 - eram atunci ofiţer, însărcinat 
cu servicii speciale de legătură între răposatul I. I. C. 
Brătianu şi delegaţiile engleză şi americană - am arătat, 
într-o lungă conversaţie şi apoi intr-un memoriu adre¬ 
sat răposatului I. I. C. Brătianu, pe atunci prim minis¬ 
tru şi cap al delegaţiei noastre la Conferinţa de Pace, 
necesitatea unei organizări temeinice a propagandei, 

preconizând felul cum această organizare ar putea fi 
făcută. Marele om de stat a recunoscut utilitatea, dar 
nu şi necesitatea unei astfel de organizaţii; a rămas ca 
planul să fie luat în consideraţie când evenimentele se 
vor fi potolit. 

în martie 1921, văzând acţiunea pe care începeau 
s-o desfăşoare în Occident ungurii, am insistat din 
nou în această chestiune pe lângă d. Octavian Goga, 
pe atunci ministru al Cultelor, şi pe lângă răposatul 
Take Ionescu, pe atunci ministru al Afacerilor Străine, 
prezentându-le câte un memoriu amănunţit. Frămân¬ 
tările politice n-au permis însă nici de data aceasta în¬ 
făptuirea proiectului. 

Pentru a atrage atenţiunea opiniei publice - în 
special a celei din Transilvania - asupra necesităţii 
unei astfel de acţiuni, am publicat, în ianuarie 1922, 
utilizând memoriile mele precedente, chiar un studiu 
în organul oficial al “Astrei”, revista “Transilvania” din 
Sibiu. 

în fine, în 1922, tot în urma unor lungi discuţi- 
uni cu mine, regretatul I.G. Duca, pe atunci ministru 
de Externe, a hotărât înfiinţarea unui fel de “direcţiu¬ 
ne a presei”, din care apoi, cu modificări succesive, s-a 
dezvoltat actuala “direcţiune a presei şi propagandei”. 

II 

Ungurii încă înainte de Marele Război [1914- 
1918] şi-au dat seama de importanţa propagandei în 
Occident. Activitatea lor n-a încetat nici în decursul 
războiului; în Anglia şi în Statele Unite au fost nume- 

roşi aceia care au considerat Ungaria o victimă a politi¬ 
cii agresive germane şi care până în preajma Conferin¬ 
ţei de Pace s-au opus ideii de a dezmembra acest stat. 

După Conferinţa de Pace, ungurii au pornit 
imediat lupta contra tratatului de la Trianon. Au dus 
această luptă până astăzi nu numai cu o rară vigoare, 
dar şi cu o excepţională metodă şi persistenţă. După 
ce în primii ani au căutat să dezvinovăţească poporul 
unguresc de participarea sa la război în cadrul Puteri¬ 
lor Centrale, de la 1923 încoace s-au năzuit să arate că 
tratatul de la Trianon este o monstruozitate şi că mo¬ 
dificarea frontierelor impuse Ungariei de acest tratat 
este o stringentă necesitate a păcii mondiale. 

Pentru atingerea scopului urmărit, guvernele un¬ 
gureşti, susţinute în această operă de toate organizaţii¬ 
le naţionaliste, au luat o serie de măsuri importante: 

Au organizat un excelent serviciu de presă pen¬ 
tru străinătate şi, prin membrii legaţiilor şi prin agenţi 
speciali, au intrat în legătură cu conducerea şi redacţi¬ 
ile tuturor ziarelor importante din Occident, câştigân- 
du-le şi influenţându-le. 

Au organizat o centrală a propagandei, care pe de 
o parte dirijează organizaţiile revizioniste din Unga¬ 
ria, pe de altă parte crează şi dirijează un şir întreg de 
asociaţii “pentru revizuirea tratatului de la Trianon”, 
“pentru pacea în Europa Centrală”, “pentru autodeter¬ 
minarea ungurilor”, în marile centre intelectuale şi po¬ 
litice ale statelor occidentale. 

Au întemeiat încă din 1921 pe lângă universită- 

ţile mai importante din Europa instituţii de “cercetări 
ştiinţifice” cu privire la filologia, istoria, geografia şi 
literatura ungară - în Viena “Ungarisches Institut”, în 
Berlin “Ungarisches Institut”, în Roma “Collegium 
Hungaricum”, în Paris “Institut d’Etudes Hongroises” 
-, punându-le la dispoziţie bibliotecile şi materialul 
documentar necesar în sensul dorit de aspiraţiile un¬ 
gureşti şi făcând din aceste instituţii instrumente de 
legătură între universităţile străine şi universităţile şi 
cercurile ştiinţifice şi politice ale Ungariei şi de difuza¬ 
re a ideilor conducătoare ale politicii ungare. 

Au creat şi susţinut catedre de limba şi literatura 
maghiară la principalele universităţi europene. 

Prin legaţii şi prin agenţi speciali de presă şi pro¬ 
pagandă au mijlocit ca universităţile şi societăţile de 
ştiinţă şi de cercetări sociale din ţările occidentale, din 
ţările nordice şi din Statele Unite să invite adesea pe 
profesorii universitari şi pe savanţii unguri distinşi sau 
pe bărbaţii politici de vază să ţină conferinţe studenţi¬ 
lor, publicului mare sau chiar unor cercuri politice. 

Au mobilizat în această acţiune atât biserica ro- 
mano-catolică ungară cât şi bisericile protestante: bi¬ 
serica romano-catolică, în frunte cu cardinalul Seredi 
(bărbat cu mare vază la Curia Papală), acţionează la 
Vatican, în cercurile calvine din Franţa, Elveţia, Olan¬ 
da, Marea Britanie şi America, cea unitară între puţi¬ 
nii dar influenţii ei coreligionari din Marea Britanie 
şi America, iar cea luterană în Germania şi în ţările 
scandinave. 

Au organizat în fiecare an în centrele de opinie 

publică expoziţii nu numai de artă ungurească, ci şi de 
material documentar, pentru a demonstra nedreptatea 
ce s-a făcut Ungariei şi imposibilitatea de a menţine 
tratatul de la Trianon. 

Au publicat - în afară de pamfletele de caracter 
efemer, cărora lumea nu le mai dă atenţie - un număr 
important de volume, care susţin, cu metode ştiinţifice 
şi cu mare aparat de argumentare, teza ungurească des¬ 
pre necesitatea revizuirii radicale a frontierelor create 
prin tratatul de la Trianon. 

Publică, cu o tenace regularitate, în afară de un 
mare număr de reviste şi foi de propagandă de valoare 
minoră, revistele: “Revue de Hongrie”, “Nouvelle Re- 
vue de Hongrie”, “The Hungarian Nation” şi “Archi- 
vum Europae Centro-Orientalis” în Budapesta, “Un- 
garische Jahrbuecher” în Berlin (de la 1921), “Corvina” 
în Roma (de la 1921), “Revue d’Etudes Hongroises” în 
Paris (de la 1922), “Hungarian Quarterly” în Londra, 
care, toate, sunt ţinute la un înalt nivel ştiinţific şi cul¬ 
tural, şi care, prin conţinutul lor, scris parte de savanţi 
şi literaţi unguri, parte de străini, constituie o colecţie 
de material documentar, pentru susţinerea revendică¬ 
rilor ungureşti, aşa de bogată încât, şi numai frunză¬ 
rind-o, cititorul occidental rămâne impresionat. 

Au căutat - în special prin invitaţii la excursii 
de plăcere sau la vânătoare în Ungaria - şi au reuşit să 
câştige simpatia şi colaborarea multor personalităţi cu 
autoritate din viaţa gazetărească literară sau politică a 
ţărilor occidentale, în lupta lor contra tratatului de la 
Trianon, unii dintre aceştia scriind chiar cărţi întregi 

în favoarea tezei ungureşti. 

Au confecţionat o serie de filme cinematografice 
excelente, unele arătând progresul şi importanţa Un¬ 
gariei, marea greşeală ce s-a făcut smulgând din corpul 
ei unele provincii şi necesitatea urgentă de a reconstitui 
vechea “Ungarie milenară”, altele utilizând subiecte şi 
vederi frumoase ungureşti, alese anume pentru a câşti¬ 
ga simpatia publicului occidental. 

în acţiunea lor de propagandă pentru schimba¬ 
rea frontierelor, ungurii caută totodată să demonstreze 
inferioritatea culturală, socială, artistică şi etică a ce¬ 
hoslovacilor, a iugoslavilor şi mai ales a noastră. Lupta 
este dusă în primul rând contra noastră, pe de o parte, 
deoarece noi, stăpâni ai Transilvaniei, deţinem pro¬ 
vincia cea mai scumpă sufletului unguresc, pe de altă 
parte deoarece noi constituim statul cel mai puternic 
din jurul Ungariei. 

în serviciul propagandei s-au pus nu numai toţi 
savanţii, ci şi toţi bărbaţii politici unguri cu legături 
peste frontiere. Şi, cum unii dintre aceşti bărbaţi poli¬ 
tici au fost şi sunt totodată şi oameni de ştiinţă, influ¬ 
enţa lor în străinătate a fost cu atît mai mare. Amin¬ 
tesc între aceştia pe decedaţii: Albert Berzeviczy, fost 
ministru al Instrucţiunii, preşedinte al Academiei 
Ungare şi istoric eminent al epocii Renaşterii, care a 
dezvoltat o viguroasă activitate în Italia; contele Al¬ 
bert Apponyi, fost ministru al aceluiaşi departament, 
mare jurist, sociolog şi mai ales orator, a cărui activita¬ 
te am resimţit-o de la Roma la Londra şi de la Geneva 
la Berlin, şi baronul Iuliu Vlassics, de asemenea fost 

ministru al Instrucţiunii, apoi, dintre actualii condu¬ 
cători, pe foştii miniştri Hugo Klebelsberg, Georges 
Klukacs, Bela Foldes, Emil Nagy, pe actualul ministru 
al Instrucţiunii Valentin Homan, istoric eminent al 
Ungariei, pe fostul ministru contele Paul Teleki, profe¬ 
sor universitar şi excelent geograf, şi, mai ales, pe fostul 
prim-ministru contele Ştefan Bethlen, bun cunoscător 
al Transilvaniei şi vechi duşman al românismului. 

Activitatea acestora şi a marelui număr de agenţi 
mai mărunţi, ai instituţiilor ungare din străinătate - 
propaganda ungurească a organizat chiar şi restaurante 
cu bucătărie şi mai ales cu vinuri şi muzică ungurească 
în unele oraşe mari din Occident - şi a revistelor bine 
redactate n-a rămas fără rezultate în opinia publică 
mondială. 

Dacă în Italia şi în Germania, în urma identi¬ 
tăţii de vederi cu privire la respectarea tratatelor şi în 
urma legăturilor politice dintre guvernele respective, 
greutăţi importante în calea acestei propagande n-au 
existat, ea a avut de învins mari piedici în Franţa, în 
Marea Britanie şi în Statele Unite, unde pe de o parte 
simpatiile pentru noi din anii războiului nu s-au stins, 
pe de altă parte spiritul public este mai conservator şi 
mai prudent. 

Rezultatele obţinute în Marea Britanie de propa¬ 
ganda ungurească ne arată în modul cel mai clar mă¬ 
sura sforţărilor ungureşti în această chestiune şi devo¬ 
tamentul fanatic de care sunt străbătute toate legaţiile 
şi toţi agenţii politicii ungureşti în străinătate. 

în 1920, presa, universităţile şi cercurile politice 

britanice considerau frontierele stabilite la Trianon ca 
juste şi corespunzătoare unei normale convieţuiri în 
Europa Centrală. Acţiunea ungurească a reuşit însă în 
câţiva ani să clatine această convingere. In universităţi 
s-au creat centre pentru cultivarea relaţiilor cu Unga¬ 
ria (în Oxford o Oxford League for Ungarian Selfdeter- 
mination , care s-a adresat chiar Societăţii Naţiunilor 
acuzând România că distruge monumentele ungureşti 
din Transilvania), în presă se dă tot mai multă aten¬ 
ţie jalbelor ungare, în Camera Comunelor şi în Casa 
Lorzilor se ia cuvântul contra vecinilor Ungariei şi se 
pronunţă cuvântul “revizuire”. 

în 21 iunie şi 30 august 1927 apar apoi în "Daily 
Mail” cele două faimoase articole ale lordului Rother- 
mere - Hungary’s Place in The Sun şi Europe’s Powder 
Magazine - care dau şi mai mare având propagandei, o 
serie de volume şi hărţi, tipărite parte în Anglia, parte 
în America, (Roumania Ten Years Afier de Comitetul 
American pentru Drepturile Minorităţilor Religioase, 
The Religious Minorities in Transylvania şi Transylva- 
nia în 1922 de Louis C. Cornish, TheRacial Conflict in 
Transylvania de John M, Cabot,^ Wayfarer in Hunga- 
ry de George A. Birmingham, The Tragedy of Central 
Europe de Ashlmead Bartlett, The Tragedy of Trianon 
de Sir Robert Donald (care ne numeşte, nici mai mult 
nici mai puţin decât: „an army ofbrigands ”),Justicefor 
Hungary de contele Apponyi şi alţi foşti miniştri, The 
Minorities in Roumanian Transylvania de Zsombor de 
Slzasz, hărţile contelui Paul Teleki) completează docu¬ 


mentarea tezei. 

Rezultatul e cunoscut. însuşi d. Lloyd George, 
care în februarie 1920 considera nu numai că fronti¬ 
erele noastre sunt juste ci că în chestiunea Banatului 
ni s-a făcut nedreptate şi se declara gata a funcţiona 
ca arbitru între noi şi sârbi spre a înlătura această gre¬ 
şeală, a ajuns să spună în octombrie 1927 că frontierele 
stabilite la Trianon trebuie revizuite, deoarece ele au 
fost trasate în 1919 “când Aliaţii erau plini de toată 
amărăciunea unui lung război şi n-aveau decât infor- 
maţiuni insuficiente şi nepractice cu privire la situaţia 
europeană”. 

Lăsând la o parte atacurile lansate în Casa Lorzi¬ 
lor contra noastră, în repetate rânduri, de lordul New¬ 
ton, amintesc că în 17 noiembrie 1927 România a fost 
violent atacată, pe tema optanţilor, de lorzii Buckmas- 
ter, Haldane şi Carson, că în prezent peste 200 parla¬ 
mentari britanici cer revizuirea tratatului de la Tria¬ 
non şi că ideia revizuirii tratatelor - precum reiese din 
discursurile de astă toamnă ale d-lui Eden - nu este 
rău privită nici de către cercurile oficiale britanice. 

în privinţa acţiunii ungureşti în Statele Uni¬ 
te, care până acum a făcut un mare progres, d. Emil 
Nagy, fost ministru de Justiţie ungar şi unul dintre cei 
mai energici conducători ai propagandei, mi-a decla¬ 
rat personal următoarele: “Acţiunea noastră cuprinde 
şi America, deoarece reprezentanţii acesteia au avut o 
influenţă decisivă la stabilirea frontierelor, sunt unii 
dintre creatorii acestor frontiere şi, deci, America, în 
mod normal, va trebui să aibă şi va avea cuvânt când se 
va produce revizuirea”. 

Ideia revizuirii a început să prindă şi în Franţa 
şi numărul celor care cer rectificarea frontierelor din 
Europa Centrală e în continuă creştere. 

Ţin să atrag atenţia asupra unei laturi speciale a 
situaţiei, ungurii reuşind să pătrundă în universităţi, 
au reuşit, mai ales în Marea Britanie şi Statele Unite, 
să influenţeze întrucâtva şi instrucţiunea tineretului 
universitar din ultimii zece ani, infiltrându-i convin¬ 
gerea că tratatele de la Paris sunt greşite şi au nevoie de 
revizuirea şi că în special Europa Centrală a fost bal- 
canizată şi trebuie reorganizată pe baza altor frontiere, 
restabilindu-se Ungaria Mare, în interesul reconcilierii 
şi păcii. întâia şi a doua serie universitară a tineretu¬ 
lui astfel îndrumat au ieşit din universitate şi au intrat 
în viaţa publică: este firesc că, în acţiunea lor viitoare, 
aceste elemente vor fi conduse de ideile pe care le-au 
obţinut în timpul studiilor şi, deci, între altele, şi de 
ideia înlăturării răului pe care îl constituie, în mintea 
lor, tratatul de la Trianon. Propaganda ungurească a 
reuşit, astfel, să asigure aspiraţiilor ungureşti un foar¬ 
te preţios sprijin şi pentru viitorul apropiat. 

Rezultatele acţiunii ungureşti în opinia publică 
mondială şi în cercurile politice ale ţărilor occidentale, 
deşi nu sunt la înălţimea aşteptărilor Budapestei, sunt, 
deci, totuşi considerabile şi pot deveni periculoase. 

Nu poate fi trecută cu vederea însă nici propa¬ 
ganda anti-românească a bulgarilor. Guvernul bulgar, 
evident, nu dispune de atâtea mijloace ca guvernul 
unguresc; cu toate acestea, întreţine, atât prin organul 
său de limbă franceză - “La Bulgarie”, apoi “La Paro- 



SUFERINŢELE DIN ARDEAL 


429 


le Bulgare” - cât şi prin o serie de cărţi abil ticluite, o 
continuă agitaţiune contra noastră, acuzându-ne de 
opresiunea şi chiar de stârpirea populaţiei bulgare din 
Dobrogea, susţinând că frontiera noastră sudică este 
un atentat la viaţa Bulgariei şi a poporului bulgar şi 
cerând de asemenea revizuirea. Legaţiile bulgare şi di¬ 
feriţii agenţi bulgari de propagandă au reuşit să creeze, 
în special în cercurile engleze şi americane, dar şi în 
cele franceze şi italiene, opinia că Dobrogea (până la 
gurile Dunării) este pământ locuit de bulgari şi că o 
rectificare este necesară. 

Rezumând situaţia, în urma celor expuse mai sus, 
putem spune: ideia revizuirii tratatelor este acceptată 
deplin de guvernele şi de opinia publică din Italia şi 
Germania, face mari progrese în opinia publică şi în 
cercurile oficiale ale Marii Britanii, face progrese în 
opinia publică a Statelor Unite şi începe să se răspân¬ 
dească, încet, şi cu prudenţă, în unele cercuri franceze. 

Cred util să adaug că propaganda anti-româneas- 
că a ungurilor ţine de la 1735, când, drept răspuns la 
memoriile marelui episcop Inocenţiu Micu, ne calom- 
niau în mod infam către împăratul Carol VI şi către 
guvernul din Viena şi va ţine cât timp se va citi lite¬ 
ratură ungurească: jumătate din operele de bază ale 
acestei literaturi fiind scrise de autori originari din 
Transilvania sau tratând subiecte transilvănene, este 
firesc ca publicul unguresc, adăpat la aceste izvoare, să 
fie stăpânit de dorul de a relua Transilvania şi să urască 
pe cei ce deţin această provincie. 

III 

Necesitatea unei acţiuni pozitive pentru comba¬ 
terea propagandei duşmănoase în străinătate, pentru 
răspândirea ştirilor bune despre viaţa şi progresul ţării 
şi pentru afirmarea şi apărarea drepturilor noastre, pe 
de o parte, pe de altă parte, necesitatea de a da opiniei 
publice a ţării, în vălmăşagul de astăzi, o îndrumare 
sănătoasă - monarhică şi naţională, democratică şi dis¬ 
ciplinată - impune crearea unui organism central vigu¬ 
ros, dotat cu personal pregătit şi cu mijloace suficiente, 
cu menirea şi posibilitatea de a exercita influenţa cerută 
de interesele naţionale superioare, atât înăuntrul cât şi 
în afara frontierelor ţării. Nu trebuie să uităm că, dacă 
este necesar ca presa şi opinia publică din străinătate să 
fie favorabil informate despre viaţa şi sforţările noastre 
şi să ne susţină cu căldură, este tot aşa de necesar ca 
în interiorul ţării presa să fie un mijloc de consolidare 
şi de disciplinare a vieţii naţionale, un instrument de 
educaţie şi civilizaţie în serviciul Patriei. 

Cred, astfel, că organismul cel mai corespunzător 
nevoilor noastre actuale şi scopurilor noastre de viitor 
este un departament special al presei şi propagandei, 
condus de un ministru, membru în guvern, secretar de 
stat fără caracter politic şi cu garanţii de permanenţă 
şi continuitate, care ar lucra şi ar îndruma acţiunea de¬ 
partamentului său conform indicaţiilor ce i-ar fi date 
de către d. Ministru al Afacerilor Externe, de către d. 
Preşedinte al Consiliului de Miniştri şi, bineînţeles, 
înainte de toate, de către M.S. Regele. 

Acest “Minister al Presei şi Propagandei” va tre- 

bui să aibă următoarele direcţii: 

Direcţia presei, având două secţiuni: 

secţiunea presei interne, şi 

secţiunea presei externe. 

Direcţia propagandei; 

Direcţia minorităţilor; 

Direcţia cinematografului şi radiofoniei; 

Direcţia turismului; 

Serviciul administraţiei şi al arhivelor. 

Atribuţiile acestor direcţii ar urma să fie urmă¬ 
toarele: 

Direcţia presei: Secţiunea presei interne: va ur¬ 
mări cu atenţie presa din ţară, atât pe cea cotidiană cât 
şi pe cea periodică, aducând conţinutul ei la cunoştin¬ 
ţa guvernului; va facilita presei obţinerea de informaţii 
exacte; va transmite presei indicaţii despre felul cum 
anumite evenimente, declaraţii sau articole urmează 
să fie interpretate din punctul de vedere al intereselor 
naţionale; va interveni pentru oprirea unor discuţii 
păgubitoare intereselor ţării sau pentru pornirea unor 
discuţii sau campanii care pot fi utile sau pot uşura ac¬ 
ţiunea guvernului faţă de adversarii noştri externi; va 
urmări vigilent presa minoritară; va interveni pentru 
pedepsirea sau suprimarea publicaţiilor care jignesc 
spiritul naţional şi interesele naţionale. 

Secţiunea presei externe: va urmări, cu ajutorul 
ataşaţilor de presă din străinătate, toată presa străină, 

ţinând seama înainte de toate de interesele româneşti 
şi va aduce la cunoştinţa guvernului articolele impor¬ 
tante precum şi toate informaţiile care pot interesa Ro¬ 
mânia; va facilita corespondenţilor de ziare obţinerea 
sau controlarea informaţiilor destinate presei străine; 
va păstra contact cu redactorii rubricilor de politică ex¬ 
ternă ai presei interne, îi va pune la curent cu chestiuni¬ 
le externe şi le va mijloci întrevederile de care pot avea 
nevoie; va transmite, prin Agenţia Rador şi eventual 
prin alte Agenţii, informaţii presei străine; va plasa, 
prin ataşaţii de presă, informaţii, articole, fotografii, 
în ziarele din străinătate. 

Direcţia propagandei: va întreţine relaţii strânse 
şi continue cu amicii şi cu organizaţiile amice Români¬ 
ei din străinătate; se va îngriji de scrierea şi publica¬ 
rea în limbile principale străine a unei serii de cărţi cu 
caracter strict ştiinţific despre istoria, geografia, viaţa 
economică, literatura şi arta românească, despre justi¬ 
ţia îndeplinită prin tratatele de pace în Europa Centra¬ 
lă, despre imposibilitatea de a modifica actuala aşezare, 
va mijloci scrierea de articole ştiinţifice literare sau po¬ 
litice de către bărbaţii noştri de ştiinţă şi de către băr¬ 
baţii noştri politici cu autoritate şi plasarea lor în revis¬ 
tele mari din străinătate; se va îngriji de scrierea unor 
răspunsuri documentate la articolele ce ne-ar ataca în 
presa străină, în cazul când legaţiile şi ataşaţii de presă 
n-ar putea răspunde destul de documentat; va răspun¬ 
de prin pamflete diferitelor pamflete de propagandă 
ungurească sau bulgară în care vom fi atacaţi; va facili¬ 
ta petrecerea în ţară şi va obţine colaborarea persona¬ 
lităţilor marcante din viaţa politică, literară, ştiinţifică 

şi gazetărească a marilor ţări occidentale; va organiza 
conferinţe, expoziţii, prezentaţii artistice româneşti în 
străinătate şi, după caz, conferinţe, expoziţii şi repre¬ 
zentaţii artistice ale amicilor noştri din străinătate la 
noi în ţară; va pune la dispoziţia intelectualilor dis¬ 
tinşi şi a societăţilor din străinătate care se ocupă cu 
simpatie de România literatura şi materialul documen¬ 
tar de care ar avea nevoie şi va conforma sforţările după 
cum se va desfăşura acţiunea adversarilor noştri. 

Direcţia minorităţilor: va urmări viaţa inte¬ 
lectuală, economică şi politică a minorităţilor etnice 
aflătoare în România şi a minorităţilor româneşti din 
statele limitrofe; va urmări acţiunea ce s-ar face con¬ 
tra României pe această temă; va întreţine legături cât 
de strânse - dar prudente - cu minorităţile româneşti 
de peste frontieră şi cu coloniile româneşti de peste 
Atlantic; va încuraja şi va susţine lupta minorităţilor 
româneşti pentru drepturile ce le sunt garantate prin 
tratate, va interveni ca tratamentul căruia îi sunt supu¬ 
se în România diferitele noastre minorităţi etnice să 
fie corespunzător tratamentului căruia îi sunt supuşi, 
în ţările naţionalilor acestor minorităţi, conaţionalii 
noştri. 

Direcţia cinematografului şi a radiofoniei: Se 
va îngriji, direct sau prin acorduri cu societăţile cine¬ 
matografice, de confecţionarea şi rularea în ţară şi în 
străinătate a unui bun ziar cinematografic al României, 
de confecţionarea unor filme cuprinzând vederi fru¬ 
moase sau scene caracteristice din ţară (castele, mănăs¬ 
tiri, vederi din Carpaţi, porturi dunărene şi maritime, 

localităţi de băi şi de vilegiatură etc.) şi de prezentarea 
lor în toată lumea; se va năzui să creeze o cinematogra¬ 
fie românească; va organiza la posturile de radiodifu¬ 
ziune din ţară şi din străinătate conferinţe şi produc¬ 
ţii utile propagandei româneşti; a difuza, la posturile 
noastre, un ziar vorbit despre politica externă şi unul, 
în limbile franceză, italiană, engleză şi germană, des¬ 
pre viaţa şi politică României. 

Direcţia turismului: va controla şi dirija actualul 
Oficiu Naţional al Turismului, punându-i activitatea 
de acord cu interesele de Stat şi cu scopurile esenţiale 
ale propagandei noastre. 

Serviciul administraţiei şi al arhivelor va avea 
atribuţiile fixate prin însăşi denumirea sa. 

Evident această împărţire a atribuţiilor nu în¬ 
seamnă crearea unor compartimente ermetice; ea este 
mai mult o indicare a liniilor generale ce vor trebui ur¬ 
mate. 

Metodele ce vor trebui aplicate şi izvoarele de 
documentare ce vor trebui utilizate vor depinde de 
supleţea, de priceperea şi de cunoştinţele ştiinţifice de 
specialitate ale conducătorului departamentului şi ale 
principalilor săi colaboratori. 

Este de la sine înţeles că acest departament va 
trebui să ţină contact intim şi adeseori să colaboreze 
efectiv cu organizaţiile similare din Cehoslovacia şi 
Iugoslavia. 

Pentru satisfacerea nevoilor serviciului va fi ne¬ 
cesar, după o estimare sumară, de un buget iniţial de 

aproximativ 90-100 milioane lei şi un personal de 
aproximativ 60 de inşi - intelectuali aleşi inclusiv 
ataşaţii de presă. O parte din acest personal poate fi 
detaşat şi din alte ministere (din Ministerul Externelor 
sau din cel al Instrucţiunii şi Cultelor), altă parte poa¬ 
te fi angajată temporar pentru anumite lucrări sau anu¬ 
mite misiuni, osatura departamentului însă va trebui 
să fie formată din personal stabil, care se va specializa 
în acest gen de activitate. 

In cazul când împrejurările n-ar permite înfiinţa¬ 
rea unui departament special al propagandei, serviciul 
acesta ar putea fi îndeplinit şi de un subsecretariat de 
stat. Desigur, însă, în acest caz autoritatea conduce¬ 
rii ei va fi mai scăzută, iar serviciul însuşi va avea di¬ 
mensiuni mai reduse. Numărul direcţiilor s-ar putea 
reduce, în această eventualitate, la trei: 1) a presei; 2) 
a propagandei şi 3) a minorităţilor - cinematograful, 
radiodifuziunea şi turismul trecând sub conducerea 
direcţiei propagandei. 

Orice formă se va da însă serviciului nostru de 
propagandă, acesta nu va putea realiza nimic impor¬ 
tant, dacă cel ce va fi pus în fruntea lui nu va avea com¬ 
petenţă, zel şi credinţă şi nu se va bucura din partea 
guvernului şi mai ales din partea Majestăţii Sale de o 
încredere deplină. 


V. Stoica 

Bucureşti, 15 ianuarie 1937 

Delegaţia ARLUS în URSS, primită De I. V. Stalin 1 


Stalin: Câte universităţi sunt în România?Există 
învăţământ primar obligatoriu? Atunci înseamnă că la 
Dv. nu există analfabetism? în această situaţie, nu sunt 
comisii ce acţionează împotriva părinţilor care nu-şi tri¬ 
mit copiii la şcoală? Statul se îngrijeşte de aşa ceva? Sunt 
teatre în România? Cum se simt maghiarii sub stăpâni¬ 
rea românească? 2 

Pfarhon]: Cei democraţi se înţelegeau, cu ceilalţi - 
mai puţin. Mai sunt reacţionari, şi la ei, şi la noi, dar cu 
vremea îi vom învinge. Petru Groza le vorbeşte în limba 
lor şi are mare trecere la ei. 

Stalin: Sunt şcoli maghiare? 

Petrovici: Da. Nu este sat maghiar fără şcoală 
primară maghiară; au o mulţime de şcoli secundare şi 
o universitate de stat în Cluj cu limba de predare ma¬ 
ghiară. 

Stalin: Polonezii în Statele Unite n-au nici o şcoa¬ 
lă, nici primară. 


1 [Iunie 1945], ANIC, fond Vasile Stoica, dosar 1/110, filele 1-5 

2 Până în acest loc, textul original dactilografiat a fost redactat în 
limba franceză, iar, în continuare, exclusiv în limba română. 

Armata Roşie a provocat dezordine în România? 
Pentru că disciplina este foarte mare într-o armată în 
război, dar e mai greu să păstrezi aceeaşi disciplină când 
războiul s-a sfârşit. 3 

Parhon: Sunt cazuri dar multe provocate de ai 
noştri, care s-au îmbrăcat în uniforme ruseşti. Prezenţa 
armatei e necesară. 

Stalin: Noi am fost informaţi că în Polonia şi Iu¬ 
goslavia s-au petrecut lucruri care nu sunt spre onoarea 
Armatei Roşii. Ar fi de mirare ca la Dv. să fi fost altfel. 
Ce gândesc ceilalţi... (membri ai delegaţiei)? 

Molotov: Eu sunt colonel în armata română şi ca 
militar pot afirma că comandanţii sovietici ţin o disci¬ 
plină magnifică. 

Stalin: In timp de război disciplina a fost foarte 
tare, dar în timp de pace disciplina scade. 

Petrovici: Comandanţii sovietici au bunăvoinţă 
şi doresc mult să ţină ordinea şi disciplina. Din nenoroci¬ 
re sunt şi elemente care în diverse ocazii produc dezordi¬ 
ne. Populaţia este convinsă de aceasta. Aceste dezordini 
crează dificultăţi ARLUS-ului şi mişcării de democra¬ 
tizare a ţării. Cred că comandanţii ar putea să fie mai 
severi. 

(Stalin se joacă cu un creion roşu pe un bloc). 

Stalin: In ce oraşe? 


3 Referire la războiul din Europa, încheiat în mai 1945, în vreme 
ce în Extremul Orient ostilităţile au continuat până în august 1945, iar 
Japonia a capitulat oficial la 2 septembrie 1945. 

Petrovici: Cluj, Braşov, Sibiu. Nu, la Cluj nu mai 
sunt, dar la Bucureşti. 

Stalin: Dăunător pentru Armata Roşie. 

Petrovici: N-am confundat Armata Roşie cu aces¬ 
te elemente. 

Stalin: Ştiu. Dar trebuie să mi se spună totul, casă 
iau măsuri. în Polonia mi s-au plâns, în Iugoslavia la fel. 
Nu se poate ca în România lucrurile să fie clare. Cu cât 
veţi spune mai franc adevărul, cu atât va fi mai bine. 

Oţetea: La Iaşi a fost o situaţie gravă până în de¬ 
cembrie [1944], dar incidentele au fost semnalate auto¬ 
rităţilor ruseşti, încât s-au luat măsuri. Incidentele au 
încetat. 

Stalin: Trebuie să ştiţi că avem 11 milioane de oa¬ 
meni sub arme şi că nu toţi sunt sfinţi. Sunt elemente vi¬ 
cioase contra cărora luptă. Am pus această întrebare spre 
a putea lua măsuri împotriva acestor elemente vicioase 
(vorba devine domoală, înceată). 

Rudenco: Reacţionarii pretind că elemente ale 
Armatei Roşii produc tulburări. Aceste cazuri se reduc 
în realitate la faptul că românii, elemente din Armata 
Română, se îmbracă în uniforme ruseşti şi se dedau la 
jafuri. Lucrul acesta este exploatat de reacţionari ca să 
compromită Armata Roşie. Dar nu numai atât, chiar 
reacţionarii înscenează asemenea incidente, îmbrăcând 
jefuitori în uniforme ale Armatei Roşii. 

Stalin: Mai are cineva de pus vreo întrebare? 

Rosetti: Institutul de limbă şi cultură rusă de pe 

lângă Universitatea Bucureşti are nevoie de doi profesori 
şi un director care ar fi bine să fie sovietici (Stalin notea¬ 
ză). 

Stalin: Dacă av eţi nevoie de cărţi, daţi o listă de 
ce anume aveţi nevoie. 

Stalin: Arfi bine să daţi în scris ceea ce cereţi. Vom 
reflecta şi, dacă va fi posibil, vom face totul. 

Parhon şi Petrovici: în special de buletinele de 
specialitate publicate de universităţi. 

Molotov: Am cerut Vox-ului şi acesta ne-a trimis 
foarte multe, dar mai trebuie [lucrări] de specialita¬ 
te. Acum am cerut acestea în special şi cred că Vox ne va 
satisface. Ne interesează filme şi Dl. Kemenov ne ajută. 
Ne-a dat chiar acum un aparat, dar ne mai trebuie. De 
asemenea, Vox se ocupă de crearea legăturilor de cores¬ 
pondenţă între oamenii de ştiinţă ruşi şi români. Pen¬ 
tru masele largi ne trebuie film şi aparate. Am primit 
un ajutor larg din partea oamenilor de artă şi ştiinţă 
sovietici care ne-au vizitat şi cred că acest sistem trebu¬ 
ie intensificat, căci s-a bucurat de mare succese, chiar de 
entuziasm. Reprezentanţi ai artelor diferitelor naţiona¬ 
lităţi sovietice, uncrainene şi georgiene ar fi bineveniţi. 
Am vorbit cu Kemenev, am fost ajutaţi de Comisia Alia¬ 
tă de Control, Generalii Susaikov şi Vinogradov, şi [de] 
Ambasadă, Kavtaradze şi Dangulov. 

Stalin: Ce s-a primit trebuie uitat. Spuneţi ce do¬ 
riţi să primiţi. 

Molotov: în timpul cât aţi stat aici aţi văzut tot 
ce aţi doriţi 

Toţi: Spunem că nu, fiindcă n-a fost vreme. 

Stalin: Nu totul este ideal la noi. E destul râu. E 
departe de a fi ideal (zâmbeşte). De ce n-aţi văzut şi re¬ 
stul? Poate vi s-au arătat şi satele lui Potemkin ? 

Petrovici: Nu, [este] vreme puţină. 

Stalin: De ce nu staţi mai mult? 

Petrovici: Sunt rector. 

Eftimiu: Ar fi bine săfie mijloace de transport mai 

bune. 

Stalin: Sunt trenuri şi avioane. 

Eftimiu: Nu sunt destule. 

Stalin: Vom face totul. Ţările noastre trebuiau să 
se apropie de mult. Neînţelegeri istorice ne-au împiedicat. 
Acum situaţia e aşa că ceea ce trebuia să se întâmple s-a 
întâmplat. Războiul ne-a apropiat. Nu e rău fără bine. 
Dar via comunicaţie e cea mai bună între oameni. Dacă 
românii vor putea da ocazie de întâlnire oamenilor de 
ştiinţă, artă, cultura şi chiar populaţie. Dacă vreţi, vom 
face tot posibilul. 

Oeriu: Ce-am văzut în cele trei săptămâni, în la¬ 
boratoare, în instituţii, fabrici... Să ni se trimită o copie 
a expoziţiei din Leningrad, apoi maiştrii sovietici care 
să lucreze la noi în fabrici şi să arate alor noştri. 

Stalin: Ca o delegaţie sindicală reciprocă? 

Oeriu: Nu ca o delegaţie, ci ca să lucreze efectiv. 

Stalin: Mai bine se poate vedea cum lucrează aici. 

Cei ce vor să-i vadă, să vie aici. Dacă maiştrii sovietici 
s-ar duce în România, condiţiile de lucru şi tehnice arfi 
altele şi n-ar mai da tot ce ştiu. Mai bine să vie lucrătorii 
români şi să vadă ce se lucrează. E mai natural şi mai 
practic. Lucrătorii şi tehnicienii polonezi au venit aici şi 
au văzut uzinele. 

Oeriu: Să vie cercetătorii ştiinţifici. 

Stalin: Nu avem nimic contra, dar, dacă sunt ro¬ 
mâni doritori să se înscrie în universităţi şi şcoli superi¬ 
oare ruseşti, s-ar putea aranja. în şcoli universitare etc. 

Oeriu: Filme cu subiecte din viaţa ţăranilor sovie¬ 
tici. 

Stalin: Avem filme cu caracter ştiinţific, documen¬ 
tar pe care vi le putem trimite. Vom reflecta. Avem multe 
filme, în special ţărăneşti. 

Stalin: Mai aveţi vreo chestiune? Am vorbit o oră 
şi un sfert. Suntfericit că am avut ocazia să stăm de vor¬ 
bă. 

Stalin: Am făcut puţin pentru România. 

Protestele delegaţiei. 

Stalin: Am făcut război. 

Schimb de telegrame Vasile Stoica 
- Mareşal I. Antonescu 


Mareşal 

Ion Antonescu , 1 
Conducătorul Statului 
Bucureşti 

Rog primiţi cele mai calde şi respectuoase urări de 
Anul Nou împreună cu asigurarea că în marea operă pe 
care o săvârşiţi, Domnule Mareşal, pentru recâştigarea 
fruntariilor şi demnităţii româneşti puterile mele vă 
stau la dispoziţiune cu acelaşi neclătinat devotament ca 
şi în trecut. 

Vasile Stoica 


1 ANIC, fond PCM - CM, dosar 555/1942, f. 319. 

Domnului 

Vasile Stoica , 2 

Str. Nicolae Filipescu, 42 

Loco 


Mulţumesc călduros şi vă trimit cele mai bune 
urări pentru Noul An. 

Mareşal Antonescu 

Nr. 9060/A 
9.1.1942 


2 Ibidem, f. 318. 

